**בתי המשפט**

|  |  |  |  |
| --- | --- | --- | --- |
| **פ 006012/07** | | **בית משפט מחוזי חיפה** | |
|  | |
| **10/07/2007** | **תאריך:** | **כב' השופט א. שיף** | **בפני:** |

|  |  |  |  |  |
| --- | --- | --- | --- | --- |
|  | מדינת ישראל | | | בעניין: |
| המאשימה | פרקליטות מחוז חיפה | | ע"י ב"כ |  |
|  | - נ ג ד - | | |  |
|  | מדיאכרם אגבאריה ת"ז 033670373 | | |  |
| הנאשם |  |  | |  |

|  |  |
| --- | --- |
| בשם המאשימה - עו"ד גב' אורלי נעמן  בשם הנאשם - עו"ד חוסני אגבאריה  הנאשם באמצעות הליווי | נוכחים: |

# 

**גזר דין**

הנאשם הורשע, בהמשך להודייתו בעובדות כתב האישום המתוקן, בעבירה של **רכישה והחזקת נשק**, לפי סעיף 144(א) רישא לחוק העונשין, התשל"ז – 16977 (להלן: "חוק העונשין") ובעבירה של **החזקת נשק**, לפי סעיף 144(א) סיפא לחוק העונשין.

בשנת 2002 רכש הנאשם רובה M-16 והחזיקו ברשותו בלא רשות על-פי דין להחזקתו. בנוסף, רכש הנאשם בסמוך לתחילת שנת 2005, אקדח 9 מ"מ, אותו החזיק ללא רשות על-פי דין.

ביום 5/2/07 בשעות הצהרים נערך חיפוש בביתו של הנאשם בכפר מוצמוץ. בחצר הבית, סמוך לבלוני הגז ומתחת למכסה הגז, נמצאו 12 מחסניות של רובה M-16 אשר הכילו סך כולל של 327 כדורים.

שירות המבחן נמנע מליתן המלצה טיפולית בעניינו של הנאשם. מהתסקיר עלה, בין היתר, כי הנאשם בן 31, נשוי ואב לשני ילדים בגילאי 4 ושנה וחצי. הנאשם הוא זה אשר לדבריו נושא בנטל הטיפול בשני הוריו החולים.

הנאשם הודה בפני שירות המבחן במיוחס לו בכתב האישום, אם כי ציין כי רכש הנשק והכדורים על מנת להגן על עצמו. שירות המבחן מצא לנכון להעיר, כי הנאשם לא נימק מדוע חש צורך בהגנה עצמית ומדוע לא בחן האפשרות לקבל רישיון להחזקת נשק. בנוסף, כמות הכדורים הגדולה שנמצאה אצלו מעוררת סימני שאלה בנוגע לטענת הנאשם.

שירות המבחן ציין, כי הנאשם הופנה אליו בעבר בגין עבירה של הסעת שוהים בלתי חוקיים והוא המליץ אז להתחשב בעברו הנקי של הנאשם ובעולמו הנורמטיבי ולא למצות עמו את הדין.

שירות המבחן התרשם כי הנאשם חש צורך להתקבל ע"י סביבתו כאדם חזק ומכובד ורצונו בצבירת נכסים ומעמד משרתת צרכים פנימיים אלו ומתחברת לעבירות המיוחסות לו בתיק זה. כיוון שהנאשם לא הביע נזקקות טיפולית, לא בא כאמור שירות המבחן בהמלצה לגביו.

לחובתו של הנאשם 2 עבירות על חוק הכניסה לישראל ובגין הסעת תושב זר השוהה שלא כדין בישראל.

ב"כ המאשימה ציינה, כי לא אחת מגיע נשק המוחזק שלא כדין לידי ארגוני פשיעה או לארגוני טרור ולפיכך יש בכך משום סכנה פוטנציאלית לחברה. על כן, יש להטיל בגין עבירות אלו ענישה מחמירה.

עוד גרסה ב"כ המאשימה, כי יש ליתן משקל לחומרה לאחזקתם של שני כלי הנשק.

ב"כ הנאשם ביקש לזקוף לזכות מרשו את הודייתו הן בחקירתו במשטרה והן בביהמ"ש. בכך ביקש הסניגור לראות נטילת אחריות וחרטה.

ב"כ הנאשם עמד על נסיבותיו האישיות של הנאשם, לרבות מחלת אשתו, אביו ואמו ופטירת בנו, לפני כשנתיים, בעת לידתו.

עוד הביא הסניגור לידיעתי, כי לנאשם חובות בסך של כ-320,000 ₪ לפחות (סע/8 – סע/10).

הסניגור ביקש שלא למצות את הדין עם מרשו וכן ביקש שלא לגזור עליו עונש קנס בשל מצבו הכלכלי.

כל אחד מב"כ הצדדים הגיש לעיוני פסקי דין התומכים לדעתו בטיעוניו.

הנאשם הביע חרטה על מעשיו וביקש להתחשב במצבו הכלכלי.

תופעת החזקתו של נשק שלא כדין, הנה מסוכנת. גלום בה סכון פוטנציאלי לבני אדם ולחברה כולה. שומה על בתי המשפט להטיל, במקרים כאלה, עונשי מרתיעים (ראו למשל דברי השופט ס. ג'ובראן במקרה קל יותר שנדון בע"פ 6583/06 **אגא אדהאם נ. מדינת ישראל**). במקרה הנדון בפניי, לא הסתפק הנאשם בהחזקתו של כלי נשק אחד. הוא הגדיל עשות בהחזיקו שני כלי נשק, אחד מהם התקפי. כמו כן, החזיק בכמות גדולה של תחמושת. מן הראוי, שעובדה זו תבוא לידי ביטוי ממשי בגזר הדין. כמו כן, אתן משקל לעובדה שאין זו הסתבכותו הראשונה של הנאשם עם החוק.

מנגד, אתחשב לקולא, בהודייתו של הנאשם בפניי ובחקירתו במשטרה, בחרטתו ובנסיבות האישיות כפי שבאו לידי ביטוי בדברי סניגורו ובראיות שהוצגו בפניי (סע/1 – סע/10).

בהתחשב בכל הנסיבות, אני גוזר על הנאשם 40 חודשי מאסר, מתוכם 17 לריצוי בפועל והיתרה מותנית, למשך 3 שנים, לבל יעבור עבירות בנשק לפי סעיף 144 לחוק העונשין התשל"ז-1977.

תחילת ריצוי עונש המאסר מיום מעצרו **5/2/07.**

בשל מצבו הכלכלי הקשה של הנאשם, אין אני גוזר עליו עונש קנס.

**5129371**

**54678313**

**ניתן היום כ"ד בתמוז, תשס"ז (10 ביולי 2007) במעמד הצדדים.**

**זכות ערעור לבית המשפט העליון תוך 45 יום מהיום.**

5129371

54678313

א. שיף 54678313-6012/07

|  |
| --- |
| **א. שיף, שופט** |

יהודית ד.

נוסח מסמך זה כפוף לשינויי ניסוח ועריכה