**בתי המשפט**

|  |  |  |  |
| --- | --- | --- | --- |
| בית משפט מחוזי חיפה | | פ 006063/07 | |
| **בפני** | **כב' השופט י. אלרון** | **תאריך** | **29/10/2007** |

|  |  |  |  |
| --- | --- | --- | --- |
| בעניין: | מדינת ישראל | |  |
|  |  |  | המאשימה |
|  | נ ג ד | |  |
|  | אמין בן אליאס זהראן ת.ז xxxxxxxxx | |  |
|  |  |  | הנאשם |

להחלטה במחוזי (2007-06-17): [**בש 2526/07**](http://www.nevo.co.il/case/554646) מדינת ישראל נ' אמין בן אליאס זהראן שופטים: ר. שפירא עו"ד:

חקיקה שאוזכרה:

[**חוק העונשין, תשל"ז-1977**](http://www.nevo.co.il/law/70301)

**גזר דין**

הנאשם הורשע על פי הודאתו במסגרת הסדר טיעון בעבירות שיוחסו לו בכתב האישום המתוקן.

על פי ההסדר אשר גובש בין באי כח הצדדים, הונחה בפני בית המשפט מסגרת ענישה, לפיה, בית המשפט יתבקש לגזור על הנאשם עונש מאסר בפועל שלא יפחת מ- 20 חודשים ולא יעלה על 36 חודשים.

בנוסף לכך, יושתו על הנאשם עונש מאסר מותנה, קנס ופיצוי למתלונן – לשיקול דעת בית המשפט.

כתב האישום המתוקן מונה שני אישומי משנה וזאת כדלקמן:

אישום ראשון:

מאישום זה עולה כי הנאשם הינו חייל בשירות סדיר בצה"ל אשר בחזקתו האישית היה מצוי נשק מסוג אם-16.

ביום 24.06.07 בשעה 01.00 לערך, ג'מיל ג'רג'ורה (להלן: "המתלונן") נהג ברכב מסוג רנו בכפר עבלין בו ישבו גם הנאשם, שישב במושב האחורי מאחורי מושב הנהג, וכן אחד, פרנסיס ג'רג'ורה (להן: "פרנסיס") ואדם נוסף.

בהימצאו ברכב הנוסע, נשא הנאשם בידיו תת מקלע אוטומטי מסוג "קרל"ג" (להלן: "הנשק") בלא רשות על פי דין.

לאחר שהנאשם הכניס לתוך הנשק מחסנית מלאה בקליעים ביצע מספר ניסיונות של ירי שלא צלחו, ואזי, כיון את פני הנשק למושב הנהג ושוב לחץ על ההדק – מן הנשק נורו שלושה קליעים אשר חדרו דרך מושב הנהג ופגעו במתלונן בגב התחתון, בירך ובעכוז.

כתוצאה מן הירי האמור, נגרמו למתלונן פצע חדירה באיזור ירך שמאלי עם שבר מרוסק וכן פצעים חודרים במותן משמאל ובעכוז משמאל.

בסמוך לאחר הירי כמצויין לעיל, פנה הנאשם לפרנסיס וביקשו כי בחקירה ימסור גירסה שקרית לאירוע הירי, כך שיסתיר את העובדה כי הירי בוצע על ידי הנאשם ברכב.

בגין המסכת כמצויין לעיל, הורשע הנאשם על פי הודאתו כאמור בעבירות לפי סע' 333+335(א)(1), 144ב' רישא, 245(א)+249(א)(1) ל[חוק העונשין](http://www.nevo.co.il/law/70301) התשל"ז-1977, חבלה חמורה בנסיבות מחמירות, נשיאה והובלת נשק ללא רשות על פי דין, והדחה בחקירה בנסיבות מחמירות.

אישום שני:

ביום 25.02.07 נערך חיפוש בחדרו של הנאשם בבית הוריו שם הוא מתגורר, ובמהלך החיפוש נתפס ארגז צבאי מברזל ובו פריטים המהווים תחמושת ואביזרים לכלי שסוגל לירות כדור ושבכוחו להמית אדם (7 מחסניות רובה אם-16 מלאות בקליעים, שתי מחסניות רובה אם-16 ריקות מקליעים, מחסנית רובה עוזי ריקה מקליעים, 15 קליעים בקוטר 9 מ"מ, 13 קליעים בקוטר 7.62 מ"מ ו- 28 קליעים בקוטר 5.56 מ"מ).

בגין האמור לעיל הורשע הנאשם בעבירה לפי סע' 144(א) סיפא ל[חוק העונשין](http://www.nevo.co.il/law/70301) – התשל"ז 1977 (ריבוי עבירות).

מפאת החובה שבדין, הוריתי לשירות המבחן להכין תסקיר מבחן בעניינו של הנאשם.

בתסקיר מיום 19.10.07, פורטו מכלול נסיבותיו האישיות והמשפחתיות של הנאשם, בכלל זה, היותו כבן 21, בן למשפחה מרובת ילדים (12 אחים ואחיות) וכי משפחתו מוכרת לשירות המבחן מהעבר – בנסיבות שפורטו בתסקיר.

כמו כן צויין בתסקיר כי בהיות הנאשם כבן 18 התגייס לשירות צבאי חרף העובדה כי לא חלה עליו חובת הגיוס.

התרשמות קצינת המבחן הינה כי המדובר בבחור המתקשה להתמודד עם מסגרת גבולות משמעת וסמכות דבר שבא לידי ביטוי גם במהלך שירותו הצבאי.

להערכת קצינת המבחן, לא היו לנאשם כוונות פוגעניות במעשיו, וכי הירי התרחש בשוגג.

בסיכום תסקירה ציינה קצינת המבחן למבוגרים גב' תלחמי, כי במידה ויוטל על הנאשם מאסר בפועל, המלצתה הינה להורות לרשויות בתי הכלא לשלבו באגף שיקומי לאור גילו הצעיר והתרשמותה מאופיו.

יאמר כי מעיון בתסקיר שירות המבחן ניתן ללמוד כי הנאשם חזר בו מהודייתו, ככל שהדברים מתייחסים לאישום השני ועל כן, נתבקשה תגובתו ותגובת בא כוחו בטרם שמיעת הטיעונים לעונש.

בתשובה לשאלת בית המשפט – חזר הנאשם על הודייתו המלאה במסכת העובדתית שבכתב האישום המתוקן, ככתבה וכלשונה.

בשלב הראיות לעונש, העיד ב"כ הנאשם את המתלונן אשר כעולה מהאישום הראשון, נפגע כתוצאה מהירי אותו ביצע הנאשם.

המתלונן הגדיר את הנאשם כ"חבר הכי טוב שלי" עימו שירות בצבא, ציין כי הינו בן בית בבית משפחת הנאשם וכי למרות החבלות הגופניות שנגרמו לו, אין בליבו עליו.

הוסיף וציין המתלונן כי מצבו הרפואי היום הינו טוב, וכי היה זה הנאשם אשר לאחר הפגיעה בו הובילו למרכז הרפואי חיא"ת.

כמו כן, העידה אֵם הנאשם אשר אף היא סיפרה בעדותה על הקשרים החברתיים בין הנאשם למתלונן, את הנאשם תיארה כאדם חברותי, אשר היה אהוב ומקובל על חבריו וביקשה כי בית המשפט יתחשב בו.

טיעוני באי כח הצדדים:

באת כח המאשימה בטיעוניה לעונש הפנתה למסכת העובדתית שבכתב האישום בה הודה הנאשם וטענה כי הנאשם הפגין בהתנהגותו זלזול בחיי אדם והחוק, וראוי לענישה מחמירה ביותר.

באשר לעבירות בהן הורשע הנאשם, טענה ב"כ המאשימה כי המדובר בעבירות חמורות ביותר וכי מפסיקת בתי המשפט ניתן ללמוד כי ניתנה התייחסות מחמירה למי שהורשע בעבירות אלה בעיקר ככל שהדבר מתייחס לעבירות בנשק.

עוד הפנתה באת כח המאשימה לתיאור הפגיעה במתלונן, האשפוז לו נדרש וכן לעובדה כי הנשק בו השתמש הנאשם לא נתפס עד היום ועובדה זו כשלעצמה יש בה כדי סיכון לאחרים.

באשר להסדר הטיעון ולמסגרת הענישה אשר הונחה בפני בית המשפט טענה באת כח המאשימה כי בהגעה להסדר שוקללו מכלול הנסיבות הרלוונטיות, כמו גם הנסיבות לקולא אותם מנתה (הודייתו המיידית בבית המשפט, חיסכון זמנו של בית המשפט, חיסכון בצורך בהעדת המתלונן) ועמדתו המקלה של המתלונן אשר הוצגה אף היא בפני המאשימה בטרם ההגעה להסדר.

בסיכום טיעוניה לעונש, עתרה באת כח המאשימה לכבד את הסדר הטיעון באופן שבית המשפט יגזור על הנאשם את הרף העליון בהסדר בנוסף לעונש מאסר מותנה, קנס כספי ופיצוי למתלונן.

מנגד, ב"כ הנאשם בטיעוניו לעונש, הפנה לגילו הצעיר של הנאשם וביקש לאבחן בין נסיבות ביצוע העבירות בנשק בהן הורשע הנאשם לבין נסיבות אחרות שבהן נגזרו על נאשמים עונשים חמורים.

ב"כ הנאשם הפנה לעובדת היות הנאשם חייל בשירות סדיר, נעדר עבר פלילי אשר תפקד כאדם נורמטיבי לכל דבר עד ליום האירוע, הדגיש את הודאתו בפתח משפטו והחיסכון בזמן השיפוטי.

זאת ועוד, הוסיף וטען ב"כ הנאשם כי מבלי להקל ראש בחומרת השימוש בנשק שנעשה על ידי זה האחרון, אזי, "פציעת המתלונן היתה קלה יחסית" וכי היה זה הנאשם אשר הובילו מיד לאחר פציעתו לקבלת טיפול רפואי.

בסיכומו של דבר, הפנה ב"כ הנאשם לחרטה אותה הביע הנאשם, אותה ביקש לראות כחרטה כנה וביקש לאמץ את הרף התחתון שבהסדר הטיעון אליו הגיעו באי כח הצדדים, תוך הדגשת העובדה כי מדובר במאסרו הראשון של הנאשם.

הנאשם בפנותו לבית המשפט הביע צער וחרטה על הפגיעה בחברו.

דיון:

הנאשם, הורשע כאמור במסגרת הסדר טיעון בעבירות שיוחסו לו בכתב האישום המתוקן.

נראה כי מיותר להכביר מילים באשר לחומרה שיש לראות בעבירות בהן הורשע הנאשם, בין אם זה בעבירות הנשק ובין אם בחבלה החמורה בנסיבות מחמירות שנגרמה למתלונן ועבירת ההדחה בחקירה אשר בוצעה על ידי הנאשם לאחר מכן.

הנאשם שבפני הינו חייל בשירות סדיר אשר אין חולק על כך כי עובר לביצוע העבירות נשוא כתב אישום זה, לא נרשמה לחובתו עבירה כלשהי (למעט עבירה אחת במהלך שירותו הצבאי בגין נפקדות מהשירות ואשר בגינה ריצה עונש מאסר של 28 ימים).

עבירת הנשק בה הורשע הנאשם באישום הראשון בוצעה מנשק אשר לא הופקד בידיו במסגרת שירותו הצבאי ואשר גם לאחר ביצוע הירי, לא אותר על ידי רשויות החוק.

על האמור לעיל יש להוסיף את דבר התחמושת והאביזרים אשר נמצאו ברשותו, כמפורט באישום השני של כתב האישום המתוקן.

יצויין כי דחיתי את מתן גזר הדין על מנת ליתן לנאשם הזדמנות להשיב לרשויות החוק את הנשק אשר ממנו נורה המתלונן, ואולם, בפועל, לא יצא מכך דבר וגם בעובדה זו יש לבטא את החומרה בהיות נשק זה בפוטנציה מועד לפורענות.

באשר לחומרה והסיכון לביטחון חיי הציבור בשל אחזקת נשק שלא כדין, יפים דברים בנאמרו בע.פ 910/85:

"אין אנו יכולים להתעלם מן העובדה שאחזקת נשק שלא כדין היא עבירה נפוצה אשר מסכנת את בטחון הציבור בצורה רצינית והדברים ידועים. חשוב שתחדור לתודעת כל תושבי המדינה הידיעה, שמי שביודעין מקבל לרשותו כלי נשק שלא כדין צפוי בגין עבירה זו לעונש מכאיב אפילו אין הוא מתכוון לבצע אישית פשע מסויים מוגדר בעזרת הנשק האמור" (מ"י נ' קונדוס תק-על 86/2 עמ' 670).

בסופו של דיון הגעתי לכלל מסקנה, כי מן הראוי לכבד את מסגרת הענישה שהונחה בפני על ידי באי כח הצדדים והתלבטתי באשר לעונש שמן הראוי לגזור על הנאשם במסגרת טווחי הענישה עליהם סוכם.

לא נעלמו מעיניי, מחד גיסא, מכלול הנימוקים לחומרא כפי שבאו לידי ביטוי מפי באת כח המאשימה, כמו גם מכלול הטיעונים לקולא כפי שבאו לידי ביטוי מפי ב"כ הנאשם וכן דברי המתלונן בבית המשפט אשר ביקש שלא למצות את הדין עם הנאשם.

בסיכומו של דבר, בהתחשב במסגרת הענישה עליה סוכם, הודאת הנאשם בפתח משפטו וחסכון הזמן השיפוטי, דברי המתלונן בזכות הנאשם, הבעת החרטה והעדר עבר פלילי (למעט הרישום במהלך שירותו הצבאי), אני מחליט לגזור על הנאשם את העונשים כדלקמן:

א. 40 חודשי מאסר כאשר מתוכם 28 חודשי מאסר בפועל והיתרה על תנאי למשך 3 שנים לבל יעבור עבירות בהן הורשע בתיק זה.

ב. פיצוי כספי למתלונן בסך של 10,000 ₪ אשר ישולמו ב- 10 תשלומים שווים ורצופים החל מיום 02.12.07 ולא יאוחר מה- 02 לחודש שלאחריו.

ג. קנס כספי בסך של 5,000 ₪ או 60 ימי מאסר תמורתם. הקנס ישולם ב- 5 תשלומים שווים ורצופים החל מיום 02.12.07 ולא יאוחר מה- 02 לחודש שלאחריו.

**5129371**

**54678313לצורך מניין תקופת המאסר תימנה תקופת שהייתו במעצר, מיום 28.04.07.**

**זכות ערעור לבית המשפט העליון תוך 45 יום מהיום.**

5129371

54678313

י. אלרון 54678313-6063/07

**ניתן היום י"ז בחשון, תשס"ח (29 באוקטובר 2007) במעמד ב"כ הצדדים והנאשם.**

|  |
| --- |
| **יוסף אלרון, שופט** |

אתי עטיאס

נוסח מסמך זה כפוף לשינויי ניסוח ועריכה