**בתי המשפט**

|  |  |  |  |
| --- | --- | --- | --- |
| **בית משפט מחוזי חיפה** | | **פ 006136/07** | |
|  | |
| **בפני:** | **כב' השופטת ברכה בר-זיו** | **תאריך:** | **20/02/2008** |

|  |  |  |  |
| --- | --- | --- | --- |
| בעניין: | מדינת ישראל | |  |
|  | ע"י ב"כ עו"ד | פרקליטות מחוז חיפה | המאשימה |
|  | נ ג ד | |  |
|  | עמאש אניס | |  |
|  | ע"י ב"כ עו"ד | סגרון ג'קי-הנר וכהן | הנאשם |

|  |  |
| --- | --- |
| נוכחים: | ב"כ המאשימה - עו"ד גב' גלעוז  ב"כ הנאשם - עו"ד סגרון ועו"ד כהן  הנאשם - באמצעות הליווי |

**גזר דין**

הנאשם הורשע בעבירות כדלקמן:

עבירות בנשק (נשיאה) – עבירה לפי סעיף 144(ב)+(ג) ל[חוק העונשין](http://www.nevo.co.il/law_html/law01/073_002.htm), התשל"ז- 1977 (להלן "חוק העונשין").

איומים – עבירה לפי סעיף 192 ל[חוק העונשין](http://www.nevo.co.il/law_html/law01/073_002.htm).

יריות באזור מגורים – עבירה לפי סעיף 340א' ל[חוק העונשין](http://www.nevo.co.il/law_html/law01/073_002.htm).

על פי עובדות כתב האישום המתוקן, בהן הודה הנאשם, בעקבות סכסוך עם משפחת המתלוננים הוא הגיע , ביחד עם אחר, סמוך לביתם של המתלוננים, כשהוא מצוייד באקדח אותו נשא שלא כדין. הנאשם ירה באקדח לעבר בית המתלוננים ורכבם על מנת לאיים עליהם ולהפחידם.

בתאריך 13.9.04 הורשע הנאשם ב[ת.פ. 1064/04](http://www.nevo.co.il/links/psika/?link=תפ%201064/04) בבימ"ש השלום בחיפה , בעבירות של החזקת נשק שלא כדין ויריה מנשק חם באזור מגורים והושת עליו עונש מאסר לתקופה של 16 חודשים, מתוכם 4 חודשים מאסר בפועל והיתרה – 12 חודשי מאסר על תנאי למשך 3 שנים. המאשימה גם הגישה אסופת מסמכים (ת/1) מהם עולה כי הנאשם ביצע את העבירות כאשר הוא מפר תנאי שחרור למעצר בית .

ב"כ המאשימה ביקש להחמיר בעונשו של הנאשם, כאשר הוא מדגיש את חומרת העבירות, הסכנה הנשקפת מהם והעובדה שהנאשם בחר לעשות דין לעצמו ולפתור בעיותיו באמצעות אקדח.

הסניגור לא הקל ראש בחומרת העבירות אך ביקש להתחשב בנסיבות ביצוע העבירות – לשם הגנה על כבוד המשפחה. הסניגור גם פירט את נסיבות חייו הקשות של הנאשם שחלק מבני משפחתו מרצים עונשי מאסר ועליו מוטל עול פרנסת המשפחה והשמירה עליה וכן את העובדה שנעשה נסיון סולחה שלא צלח מאחר ולא היה בידי הנאשם כדי לשלם את הסכום אותו דרשו המתלוננים.

הנאשם עצמו הביע חרטה על מעשיו, ציין כי לא התכוון לפגוע באף אחד וביקש לאפשר לו לפתוח דף חדש.

אכן – נסיבות חייו של הנאשם, כפי שפורטו בהרחבה על ידי הסניגור – קשות. חלק מבני משפחתו מרצים עונשי מאסר כאשר הנאשם נשאר ראש המשפחה, עליו מוטל עול הפרנסה והשמירה על המשפחה וכבודה. גם המניע לביצוע העבירות מצביע על מצוקות משפחתיות. אך בכל אלה – אין כדי להצדיק את האלימות והעבירות בנשק כדרך לפתרון סכסוכים (וראה למשל [ע"פ 2292/05](http://www.nevo.co.il/links/psika/?link=עפ%202292/05)) ובימ"ש חייב ליתן יד למיגור תופעה זו תוך העדפת האינטרס הציבורי.

לחובת הנאשם פועלת העובדה כי זו לא הפעם הראשונה בה הוא בוחר לפתור סכסוכים תוך כדי ביצוע עבירות, כאשר את העבירות נשוא כתב האישום שבפני הוא מבצע כאשר תלוי ועומד נגדו עונש מאסר מותנה וכאשר הוא מפר תנאי מעצר בית שהושתו עליו.

לאור האמור אני גוזרת על הנאשם את העונשים הבאים:

מאסר בפועל של 18 חודשים.

מאסר על תנאי לתקופה של 12 חודשים והתנאי הוא כי בתקופה של 3 שנים מיום שחרורו מהמאסר לא יעבור הנאשם עבירה מהעבירות בהן הורשע.

אני מפעילה את עונש המאסר המותנה בן 12 החודשים שנגזר על הנאשם ב[ת.פ. 1064/04](http://www.nevo.co.il/links/psika/?link=תפ%201064/04) של בימ"ש השלום בחיפה, באופן ש- 6 חודשים ירוצו במצטבר לעונש המאסר שנגזר לעיל ו- 6 חודשים בחופף.

סה"כ תעמוד תקופת המאסר בפועל על 24 חודשים. מתקופת המאסר ינוכו ימי מעצרו של הנאשם מיום 1/9/07 ועד היום.

בשים לב לעובדה שהנאשם חסר אמצעים וגם ניסיון לסולחה לא צלח עקב כך – איני מוצאת לחייב את הנאשם בתשלום פיצוי למתלונן.

זכות ערעור לבית המשפט העליון תוך 45 ימים.

5129371

54678313

**ניתן היום י"ד ב אדר א, תשס"ח (20 בפברואר 2008) בנוכחות הצדדים.**

**5129371**

**54678313**

ברכה בר זיו 54678313-6136/07

|  |
| --- |
| **ב. בר-זיו, שופטת** |

קלדנית - עדי שיטרית

**נוסח מסמך זה כפוף לשינויי ניסוח ועריכה**