**בתי המשפט**

|  |  |  |  |
| --- | --- | --- | --- |
| **בית משפט מחוזי חיפה** | | **פ 007014/08** | |
|  | |
| **בפני:** | **כב' ס. הנשיא השופט א. שיף** | **תאריך:** | **15/07/2008** |

|  |  |  |  |  |
| --- | --- | --- | --- | --- |
|  | מדינת ישראל  ע"י פרקליטות מחוז חיפה | | | בעניין: |
| המאשימה |  | |  |  |
|  | - נ ג ד - | | |  |
|  | יעקב אוסאמה | | |  |
| הנאשם | בויראת עאדל | ע"י ב"כ עו"ד | |  |

|  |  |
| --- | --- |
| נוכחים: | בשם המאשימה - עו"ד גב' זועבי מייסא  בשם הנאשם - עו"ד באסל פלאח ועו"ד גב' הדס לירון  הנאשם בעצמו |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [29](http://www.nevo.co.il/law/70301/29), [144(א)](http://www.nevo.co.il/law/70301/144.a)

# 

**גזר דין**

#### א. הכרעת הדין

הנאשם הורשע, בהמשך להודייתו בעובדות כתב האישום המתוקן, בעבירה של **רכישה והחזקת נשק**, עבירה לפי [סעיף 144(א)](http://www.nevo.co.il/law/70301/144.a) + [29](http://www.nevo.co.il/law/70301/29) לחוק העונשין, התשל"ז – 1977 (להלן: "חוק העונשין") ובעבירה של **החזקת תחמושת**, לפי [סעיף 144(א)](http://www.nevo.co.il/law/70301/144.a) לחוק העונשין.

מכתב האישום ומהודיית הנאשם עולות העובדות הבאות:

1. במהלך המחצית הראשונה של שנת 2007, פנה הנאשם לחמזה מסרי (להלן: "חמזה") וביקש לקנות ממנו אקדח (להלן: "תוכנית רכישת האקדח").
2. במסגרת תוכנית רכישת האקדח ולשם קידומה, נסע הנאשם ביחד עם חמזה וג'מיל עדנאן אבו פנה (להלן: "ג'מיל") לקלקיליה ברכבו של הנאשם. בקלקיליה נפגש חמזה עם מאן דהוא ורכש ממנו אקדח (להלן: "האקדח") תמורת 8,500 ₪, אותם מסר הנאשם לחמזה קודם לכן.
3. בהמשך, בעודם בדרך חזרה לכפר קרע, עצר הנאשם את הרכב וחמזה ירה באקדח, בנוכחות הנאשם וג'מיל, על מנת לבדוק את תקינותו. לאחר מכן, מסר חמזה את האקדח לנאשם ומסר לג'מיל 200 ₪.
4. במועד מאוחר יותר, החזיר הנאשם את האקדח לידיו של חמזה.
5. במהלך חיפוש שנערך בביתו של הנאשם ב- 2/1/08, נתפסו 35 כדורים לנשק בקוטר 0.22 מ"מ.

#### ב. תסקיר שירות המבחן

הנאשם רווק כבן 26. הוא סיים 11 שנות לימוד בבי"ס מקצועי. לדבריו נשר מהלימודים בעקבות רצון להשתלבות מוקדמת בשוק העבודה. התרשמות קצין המבחן היא, כי הנאשם נהג לעבוד במשך השנים בעבודות מזדמנות ולתקופות קצרות.

הנאשם ציין כי מעורבותו בתיק זה גרמה לשבר קשה בינו לבין משפחתו. יחד עם זאת, הוריו מהווים עבורו משענת ותמיכה רגשית לקשייו, סביב ההליך המשפטי המתנהל נגדו.

בהתייחסו לעבירות הודה הנאשם מילולית במיוחס לו והגדיר את מעשיו כ"טעות וכשטות". הוא אישר כי פנה לאדם מכפרו וביקש ממנו לקנות אקדח. לדבריו, מספר שעות לאחר מכן, הבין כי העובדה שהוא נושא נשק שלא כדין עלולה להתגלות ולהוביל אותו להסתבכות פלילית. לפיכך, דבריו, נכנס לפאניקה והחליט כבר למחרת לבטל העסקה ולהחזיר האקדח לאותו אדם שסייע לו לרוכשו ולקבל כספו חזרה.

באשר לתחמושת שנתפסה בביתו, הודה הנאשם במיוחס לו ומסר כי את הכדורים מצא בעבר הרחוק ושמר אותם כמזכרת.

שירות המבחן התרשם כי מדובר בצעיר החש חרדה מתוצאות הדיון המשפטי. בשיחה עמו בלטה נטייתו להציג עצמו באור חיובי ולטשטש חלקים פחות מתפקדים בהתנהגותו ובחייו.

שירות המבחן התלבט בעניין מתן המלצתו בנוגע לנאשם, שכן מחד מדובר בצעיר הנמצא בראשית דרכו, שעד למעורבותו הנדונה התנהלו חייו בדרך כלל באופן תקין ושליחותו כיום למאסר בפועל עלולה להובילו להתדרדרות אישית ותפקודית. מאידך, מדובר בעבירות חמורות, אשר הנאשם אינו נותן הסבר לביצוען. התייחסותו לעבירות כאל "טעות" מלמדת על כך שהוא מקל עם עצמו ואינו מודע לחומרת מעשיו. משכך, נותר ספק אצל שירות המבחן לגבי יכולתו של הנאשם להפיק תועלת מקשר טיפולי ועל כן לא בא בהמלצה טיפולית אודותיו.

#### ג. ראיות וטיעוני ב"כ הצדדים

ב"כ המאשימה הגיש פלט המרשם בפלילים ממנו עולה, כי לנאשם הרשעה קודמת משנת 2001 בגין הפרעה לעובד ציבור.

מטעם הנאשם העיד דודו של הנאשם – מר ודיע יעקוב. הוא העיד, כי הנאשם הוא אדם ממושמע וחרוץ. עוד מסר, כי אבי הנאשם חולה ומרותק למיטה. הוא הביע התנצלות, בשם המשפחה, על הסתבכותו של הנאשם.

כמו כן, הגיש הסניגור תעודה רפואית המעידה על מחלתו של אבי הנאשם.

**ד. טיעוני ב"כ הצדדים**

ב"כ המאשימה עמד על הגישה המחמירה של הפסיקה לעבירות הנדונות. הוא הדגיש, כי במקרה זה בוצע תכנון מוקדם של רכישת הנשק ואף בוצע בנשק ניסוי ירי. עוד ציין, כי הנאשם לא הסתפק בהחזקת האקדח אלא החזיק אף תחמושת.

ב"כ הנאשם הפנה אותי לפסיקה התומכת בעמדתו, לפיה יש לגזור על עבירות כגון אלו עונשי מאסר בפועל משמעותיים, מאסר מותנה מרתיע וקנס.

ב"כ הנאשם פתח באומרו, כי הענישה אמורה להיות אינדיבידואלית. הוא ציין, כי הנאשם החזיר הנשק כעבור זמן קצר מעת רכישתו למי שסייע לו ברכישתו.

עוד ביקש לשקול לקולא את הודיית הנאשם במיוחס לו בכתב האישום המתוקן, את לקיחת האחריות למעשיו ואת עברו הנקי יחסית.

הסניגור הפנה לאמור בתסקיר המבחן ובפרט לכך שהשתת מאסר בפועל עלולה להוביל את הנאשם להדרדרות אישית ותפקודית.

אליבא דהסניגור, המדובר במקרה מיוחד המחייב התחשבות מירבית בנאשם שטעה.

עוד ציין הסניגור את נסיבותיו האישיות של הנאשם, את משכן של תקופת המעצר ו"מעצר הבית" בהן שהה הנאשם, וביקש להסתפק בעונש מאסר שירוצה בעבודות שירות.

גם הסניגור הפנה אותי לפסיקה התומכת לדעתו בעמדתו.

הנאשם ב"דברו האחרון" הביע צערו על מעשיו וביקש שלא אטיל עליו עונש מאסר בפועל.

**ה. דיון**

החזקתו של נשק, שלא כדין, יוצרת סיכון פוטנציאלי לחברה ושומה על בתי המשפט לתרום תרומתם לבעור תופעה זו, ע"י ענישה המשקפת את חומרת העבירה והסיכון הנובע ממנה.

על כגון דא נאמר ע"י ביהמ"ש העליון, מפי השופט ס' ג'ובראן ב-[**ע"פ 6583/06 אגא אדהאם נ' מדינת ישראל**](http://www.nevo.co.il/case/6072945)(ניתן ב-5/12/08), כי:

**"המערער ביצע עבירה חמורה, כאשר החזיק נשק ומחסנית שלא כדין. בתי המשפט כבר פסקו לא אחת, כי עבירה של החזקת נשק שלא כדין הינה חמורה בשל הסיכון הפוטנציאלי הגלום בה. והרי, כל הנושא נשק שלא כדין מסכן את הסובבים אותו ואת החברה כולה. כן כבר נקבע, כי עבירה זו מצדיקה השתת מאסר בפועל אף על מי שזו לו הרשעתו הראשונה. כך, למשל, קבעתי בהחלטתי ברע"פ 2718/04 אבו דאחל נ' מדינת ישראל (לא פורסם):**

**'הסכנה הטמונה בעבירה החמורה של החזקת נשק מצדיקה הטלת עונשי מאסר לריצוי בפועל גם על מי שזו עבירתו הראשונה. בבוא בית המשפט לשקול את הענישה בעבירות מסוג זה, עליו לתת משקל נכבד יותר לאינטרס הציבורי ולצורך להרתיע עבריינים בכוח מלבצע עבירות דומות, על פני הנסיבות האישיות של העבריין".**

צודקת התביעה בטיעוניה, כי יש לשקול לחומרא את תכנון רכישת הנשק כמתואר לעיל ואת ניסוי הירי שבוצע באקדח.

לזכותו של הנאשם ניתן לזקוף את העובדה, שבשלב מסויים נפטר מהאקדח ע"י מסירתו לחמזה הנ"ל, אך אליה וקוץ בה, שכן מסירת האקדח נעשתה לשותפו בקניית האקדח ולמי שאף הוא אינו רשאי להחזיק בו ומן הסתם, גם בהחזקה זו יש משום סיכון לחברה. לטענת הנאשם בפני קצין המבחן, כי החזיר הנשק לחמזה כעבור מספר שעות, אתיחס בקב של חומטין, שכן הוא לא העיד על כך ואף קצין המבחן ציין את נטייתו של הנאשם להציג עצמו באור חיובי. במסירת האקדח לחמזה, רב אפוא הנסתר על הנגלה, בפרט כשהנאשם לא קיבל כספו בחזרה ונותרה אצלו תחמושת.

לזכותו של הנאשם אזקוף את הודייתו במיוחס לו בכתב האישום, את נטילת האחריות למעשיו ואת הצער שהביע.

כמו כן, אתחשב בנסיבותיו האישיות, בתקופות המעצר בהן שהה ובאמור בתסקיר המבחן.

בהתחשב בכל הנימוקים לקולא ולחומרא, אני גוזר על הנאשם:

18 חודשי מאסר, מתוכם 8 חודשים לריצוי בפועל והיתרה מותנית, ל-3 שנים, לבל יעבור עבירה שעניינה החזקת נשק או נשיאתו או שימוש בו שלא כדין.

ממניין ימי המאסר בפועל תנוכה תקופת מעצרו מ- 2/1/08 עד 10/3/08.

**ניתן היום י"ב בתמוז, תשס"ח (15 ביולי 2008) במעמד הצדדים.**

**זכות ערעור לבית המשפט העליון תוך 45 יום מהיום.**

**5129371**

ס. א. שיף 54678313-7014/08

**54678313**

|  |
| --- |
| **א. שיף, שופט**  **ס. נשיא** |

יהודית ד.

נוסח מסמך זה כפוף לשינויי ניסוח ועריכה