**בתי המשפט**

|  |  |  |  |
| --- | --- | --- | --- |
| **בית משפט השלום טבריה** | | **פ 002261/06** | |
|  | |
| **בפני:** | **כב' השופט דורון פורת** | **תאריך:** | **24/10/2006** |

|  |  |  |  |
| --- | --- | --- | --- |
| **בעניין:** | **מדינת ישראל** | |  |
|  |  |  | **המאשימה** |
|  | **נ ג ד** | |  |
|  | **וולפסון נעם** | |  |
|  |  | **עו"ד ליכט** | **הנאשם** |

**גזר - דין ללא הרשעה**

ספרות:

יעקב קדמי **על סדר הדין בפלילים**

הנאשם הודה בעבירות אשר יוחסו לו בכתב האישום, עבירות של אחזקת נשק שלא כדין, מעשה פזיזות בחומר נפץ והחזקת נכס חשוד כגנוב.

עובדות המקרה פורטו בהרחבה בכתב האישום, בקליפת האגוז יאמר כי בקיבוצו של הנאשם, קיבוץ מסילות, נערך משחק כדור רגל כנגד קבוצה יריבה מעפולה. במהלך המשחק השליך הנאשם רימון הלם צבאי, לעבר מטע תמרים שבסמוך למגרש. רעש התפוצצות הרימון נשמע במגרש.

בחיפוש שנערך בביתו של הנאשם, נמצא כי הוא החזיק אביזרי חימוש נוספים וכן ציוד צהלי שלא כדין.

לנאשם אין ה.ק. בעניינו של הנאשם הוגש תסקיר מאת שירות המבחן ממנו עולה כי מדובר בנאשם נורמטיבי, אשר גדל בקיבוץ מסילות, סיים 12 שנות לימוד, ושירת שירות קרבי מלא כלוחם בצנחנים. שירות המבחן ממליץ שלא להרשיע את הנאשם, בשל כוונותיו להמשיך בלימודי אקדמיים. שירות המבחן ממליץ להסתפק בשל"צ בהיקף של 300 שעות.

**טענות הצדדים:**

טענות התביעה:

התביעה ביקשה להרשיע את הנאשם חרף תסקיר שירות המבחן. התביעה בקשה לתת משקל לחומרת המעשה תוך דחיית הנסיבות האישיות.

התביעה ביקשה להשית על הנאשם מאסר בפועל, מאסר על תנאי וקנס כספי.

טענות ההגנה:

הסניגור ציין בטיעוניו את שירותו של הנאשם כלוחם בצנחנים. הסניגור הציג לבית המשפט את המלצות מפקדיו של הנאשם המדברים בשבחו כחייל.

הנאשם מבקש ללמוד הנדסת מחשבים, והרשעתו תחבל ביכולתו להגשים משאלה זו. הסניגור ביקש לראות במעשה משום מעשה חד פעמי.

דברי הנאשם:

הנאשם הביע חרטה על מעשיו. טען שאין המעשה מאפיין אותו.

**דיון :**

**המסגרת הנורמטיבית:**

הכלל הוא, כי מי שהובא לדין ונמצא אשם, יורשע בעבירות שיוחסו לו.

בית המשפט לא ישתמש בסמכות יוצאת דופן של אי הרשעה, אלא בנסיבות נדירות ביותר, כאשר יש בעצם ההרשעה משום תגובה חריפה באורח קיצוני למעשה העבירה מחד גיסא, ובנסיבות העניין אין מקום לענישה אלא להעמדה במבחן. (ראה, י. קדמי בספרו "[על סדר הדין בפלילים"](http://www.nevo.co.il/safrut/bookgroup/2344), חלק ב' (א) 938).

בהתאם לפסיקה הימנעות מהרשעה או ביטול הרשעה יעשו בהצטבר שני גורמים וזאת כדבריה של כב' השופטת דורנר ב[ע.פ. 2083/96, תמר כתב נ' מדינת ישראל ,פ"ד נב](http://www.nevo.co.il/case/5810781)(3) 337 (להלן:"**הלכת תמר כתב**"):

"**הימנעות מהרשעה אפשרית איפוא בהצטבר שני גורמים: ראשית על ההרשעה לפגוע פגיעה חמורה בשיקום הנאשם ושנית סוג העבירה מאפשר לוותר בנסיבות המקרה המסויים על ההרשעה מבלי לפגוע באופן מהותי בשיקולי הענישה האחרים**".

בהלכת תמר כתב דלעיל, ציין כב' השופט ש' לוין קווים מנחים לבחינת שאלת הרשעה או אי

הרשעה של נאשמים:

**"השאלה אימתי ובאלו נסיבות רשאי בית המשפט לחייב נאשם בשירות לתועלת הציבור ללא הרשעה אינה יכולה להיות מוכרעת לפי שיקולים הרמטיים. עם זאת רשאי בית המשפט לקבוע קווים מנחים, (Guide lines) שבלי להיות ממצים, יש בהם כדי להדריך את בתי המשפט בענין זה. שיקולים אלה הם שיקולים של שיקום מחד ושיקולים של אינטרס הציבור מאידך**.

**הזמנו את גב' פלאי, ראש שירות המבחן לטעון לפנינו; גב' פלאי הציגה לפנינו את שיקולי השירות להמליץ על שירות לתועלת הציבור ללא הרשעה, שהם בעיקרם שיקולי שיקום:**

**א) האם מדובר בעבירה ראשונה או יחידה של הנאשם?**

**ב) מהי חומרת העבירה והנסיבות שבהן בוצעה?**

**ג) מעמדו ותפקידו של הנאשם והקשר בין העבירה למעמד**

**ולתפקיד;**

**ד) מידת הפגיעה של העבירה באחרים;**

**ה) הסבירות שהנאשם יעבור עבירות נוספות;**

**ו) האם ביצוע העבירה על ידי הנאשם משקף דפוס של התנהגות**

**כרונית, או המדובר בהתנהגות מקרית?**

**ז) יחסו של הנאשם לעבירה, האם נוטל הוא אחריות לביצועה?**

**האם הוא מתחרט עליה?**

**ח) משמעות ההרשעה על הדימוי העצמי של הנאשם?**

**ט) השפעת ההרשעה על תחומי פעילותו של הנאשם. שיקולים**

**אלה, מבלי שיהיו ממצים, מקובלים עלי, כאחד הגורמים**

**שיש להביאם בחשבון בהחלטה בדבר תוצאות ההרשעה".**

ועוד, ב[בר"ע 432/85](http://www.nevo.co.il/case/17943750) רומנו נ. מדינת ישראל ,תקדין עליון 85(3) עמ' 737, נקבע כדלקמן:

"**רק בנסיבות יוצאות דופן בהן אין יחס סביר בין הנזק הצפוי מן ההרשעה בדין לבין חומרתה של העבירה, נוקט בית המשפט לפעמים בחלופה של הטלת מבחן ללא הרשעה. ההמנעות מן ההרשעה הופכת כמובן, באופן תיאורטי לקשה יותר, ככל שהעבירה חמורה יותר ובתי המשפט אינם נוהגים לראות בחרטה בלבד עילה ליצירתה של הבחנה בין פלוני לפלוני שעבר אותה עבירה בנסיבות דומות**..."

# מן הכלל אל הפרט:

העבירה בה הורשע הנאשם הינה עבירה חמורה. עצם החזקת אמצעי לחימה יש בהם כדי להוות סיכון של שלום הציבור. נחה דעתי כי הנאשם לא ביקש לפגוע באיש, זריקת רימון ההלם היתה אל מטע תמרים סמוך, אולם גם בכך יכול היה לפגוע באדם תמים באותו מטע. החזקת האמל"ח הנוסף בביתו, יש לראותה גם כן כחלק מאותה רוח שטות שנכנסה בנאשם.

שירות המבחן בתסקיר, פרס בפני בית המשפט תמונה מלאה ממנה עולה כי מדובר באדם נורמטיבי, העובד למחייתו ובעל פוטנציאל להתקדם ולהצליח בחייו. הרשעתו של הנאשם יהא בה משום פגיעה אנושה בסיכוייו להצליח כמהנדס מחשבים.

לאחר ששקלתי את כל הנסיבות, מצאתי כי הרשעתו של הנאשם יהיה בה כדי לפגוע בנאשם פגיעה קשה והאינטרס הציבורי הוא לאפשר לנאשם לשקם את חייו, להשלים את לימודיו מהנדס מחשבים ולהועיל לחברה.

אשר על כן, מצאתי שלא להרשיע את הנאשם.

א. הנאשם ימלא אחר ההוראות שינתנו לו ע"י האחראי במקום או ע"י שרות המבחן.

הנאשם יבצע של"צ בהיקף של 300 שעות וישלים את המכסה תוך 12 חודשים מהיום.

תחילת השל"צ תוך 60 יום מהיום על פי קביעת שירות המבחן.

שירות המבחן ידווח לבית המשפט על ביצוע השל"צ ועל סיומו.

שירות המבחן רשאי לשנות את מקום ההשמה, באם מצא לנכון לעשות כן.

הובהר לנאשם כי באם לא יבצע את השל"צ כנדרש, יוחזר עניינו לבית המשפט אשר יהיה רשאי לדונו מחדש, להרשיעו ולהטיל עליו כל עונש שימצא לנכון.

ב. על פי [רע"פ 2976/01, בתיה אסף נגד מדינת ישראל פ"ד נו](http://www.nevo.co.il/case/5868564) (3), 418 אני מורה כי הנאשם ישלם לצה"ל ו/או לחילופין לאוצר המדינה, הפיצוי הינו בסך 5,000 ₪. הפיצוי ישולם באמצעות קופת בית המשפט, ב - 10 שיעורים חודשיים שווים ורצופים, תשלום ראשון תוך 30 יום מהיום.

במידה ובתיק יש פקדון, הפקדון יקוזז כנגד פיצויים שנפסקו, אם נפסקו, לאחר מכן יקוזז כנגד קנס שהוטל. במידה וקיימת יתרה, היתרה תוחזר למפקיד.

המזכירות תמציא העתק לשירות המבחן.

**ניתן היום ב' בחשון, תשס"ז (24 באוקטובר 2006) במעמד התובע עו"ד קובי, הנאשם וסניגורו עו"ד ליכט.**

5129371

דורון פורת 54678313-2261/06

54678313

|  |
| --- |
| **דורון פורת, שופט** |

002261/06פ 111 אורית מור

נוסח מסמך זה כפוף לשינויי ניסוח ועריכה