

**בתי המשפט**

|  |  |
| --- | --- |
| בית משפט השלום בירושלים | תפ 1192/00 |

1

|  |  |  |
| --- | --- | --- |
| בפני | כב' השופט חיים לי-רן |  |

|  |  |  |  |
| --- | --- | --- | --- |
| בעניין:נ | מדינת ישראל  ע"י ב"כ ענף תביעות | |  |
|  |  |  | המאשימה |
|  | נגד | |  |
|  | אלבז עמרם  ע"י ב"כ עו"ד המבורגר | |  |
|  |  |  | הנאשם |

**קבוע ליום 8.5.00**

**גזר דין**

1. הנאשם הורשע, עפ"י הודאתו, בכך שביום 2.1.00, בבית מגוריהם במעלה האדומים, איים על אשתו באומרו לה כי הוא מוכן לתת לה גט, ובלבד שתצא מהבית ללא כלום, וכי אם תיבחר "ללכת למלחמה" הוא יחסלנה; ובכך שבמהלך שנת 1999 הוא רכש אקדח בו החזיק, בלא רשות, בביתו.

2. מעשה השמעת האיומים בכלל, ובין מרכיבי התא המשפחתי בפרט, הוא מעשה חמור, ולצערי אף נפוץ למדי. ידענו גם ידענו מקרים בהם התדרדרה עד מהרה השמעת איומים באלימות לכלל מעשה שתוצאותיו, לעתים, קשות מאוד.

כבר נפסק, כי על בית המשפט לתרום חלקו במאמץ הנעשה לבער את התופעה, או לפחות לצמצמה, ע"י הטלת עונשים מתאימים.

3. במיוחד נכונים הדברים שעה שמדובר בנאשם שלחובתו 20 הרשעות קודמות, רובן ככולן בעבירות שעניינן מעשים של איומים ושל אלימות בדרגות שונות של חומרה.

נכון אמנם, כי הרשעתו האחרונה של הנאשם בעבירת אלימות ממש היא משנת 1992 (הרשעה מס' 19 - העבירה נעברה בשנת 1987), ברם אין ספק, כי בשנים עברו היה הנאשם אדם אלים.

4. בטיעוניו לעונשו של הנאשם ביקש הסניגור המלומד כי אתן דעתי לכך שמעשה האיום הושמע משום התדרדרות מסויימת בחיי בני הזוג, לרקע מצבו הנפשי של אחד מבניהם (שעבר חוויה מינית טראומטית ע"י אדם שנידון בגין המעשה ל- 10 שנות מאסר) ולרקע שחרורו של בן אחר משירות בצבא לפני תום תקופת השירות המלאה בגין אי התאמה (ככל הנראה).

הסניגור הוסיף וטען, כי הנאשם חולה לב וגם היום הוא מאושפז במר"ש.

5. בדברו האחרון ביקש הנאשם סליחה ומחילה, תאר עד כמה יקרה לו אשתו ועד כמה חייו אינם חיים מבלעדיה.

לענין האקדח שרכש סיפר הנאשם כי מדובר באקדח ישן וחלוד בו הצטייד כדי להגן על עצמו, ועל משפחתו, מפני איומים שהגיעו למשפחה מטעם מי שתקף את בנם. לדברי הנאשם, האקדח לא פעל מעולם והוא השליכו, לפני כשנה, לאשפה.

6. אלמלא הודאתו של הנאשם, שלא רק קיצרה את ההליכים וחסכה מזמנם של באי בית המשפט, אלא, וזה העיקר, ייתרה את הצורך להשמיע את אשת הנאשם כעדת תביעה נגדו, ואלמלא חדל הנאשם ממעשיו האלימים לפני כ- 13 שנה, היה הוא יוצא מלפני בעונש חמור כמתחייב מאופי המעשה.

ברם בהתחשב באלה, ובתקווה, שמא בהודאתו, ובמשתמע ממנה כאמור לעיל, מבקש הנאשם לאותת כי פניו לעתיד טוב יותר, החלטתי למתן את עונשו.

7. אני גוזר לנאשם את העונשים הבאים:ב

א. 4 חודשי מאסר לריצוי ממש שמניינם מיום מעצרו של הנאשם ב- 3.2.00.

ב. 6 חודשי מאסר בהם לא ישא הנאשם אלא אם בתוך שלוש שנים מיום

שחרורו מהמאסר יעבור עבירה שעניינה איומים או אלימות ויורשע בה בדין

בתוך התקופה או לאחריה.

זכות ערעור לבית המשפט המחוזי בירושלים תוך 45 יום.

ניתן היום, 8.5.00, במעמד הנאשם, סניגורו, עו"ד המבורגר וב"כ המאשימה...............

|  |
| --- |
| 5129371חיים לי-רן, שופט |

יעל / s001192a.doc

נוסח זה כפוף לשינויי עריכה וניסוח