**בתי המשפט**

|  |  |  |  |
| --- | --- | --- | --- |
| **בית משפט השלום ירושלים** | | **פ 001347/02** | |
|  | |
| **לפני** | **כב' השופטת אורית אפעל - גבאי** | **תאריך:** | **20/03/02** |

|  |  |  |  |  |
| --- | --- | --- | --- | --- |
|  | **מדינת ישראל**  **ע"י ענף תביעות מחוז ירושלים** | | | **בעניין:** |
| **המאשימה** |  |  | |  |
|  | נגד | | |  |
|  | **1. דוד מלכה**  **ע"י ב"כ עוה"ד רפאלי מרדכי**  **2. בן סעדון יעקב** | | |  |
| **ה****נאשם** |  | |  |  |

|  |  |
| --- | --- |
|  |  |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [384](http://www.nevo.co.il/law/70301/384), [406ב](http://www.nevo.co.il/law/70301/406b)

[חוק כרטיסי חיוב, תשמ"ו-1986](http://www.nevo.co.il/law/72265): סע' [17](http://www.nevo.co.il/law/72265/17)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

#### גזר דין - נאשם מס' 1

#### 

1. הנאשם הורשע על פי הודאתו בשורה של עבירות: שתי עבירות של פריצה לדירת מגורים לפי [סעיף 406ב](http://www.nevo.co.il/law/70301/406b) ל[חוק העונשין](http://www.nevo.co.il/law/70301), התשל"ז-1977 (העבירה מושא האישום הראשון בוצעה בתאריך 16/1/02 והעבירה מושא האישום השלישי בוצעה בתאריך 20/12/01); גניבה, עבירה לפי [סעיף 384](http://www.nevo.co.il/law/70301/384) [לחוק העונשין](http://www.nevo.co.il/law/70301), התשל"ז-1977 והונאה בכרטיס חיוב, עבירה לפי [סעיף 17](http://www.nevo.co.il/law/72265/17) ל[חוק כרטיסי חיוב](http://www.nevo.co.il/law/72265), התשמ"ו-1986, בכך שבתאריך 6/11/01 גנב תיקה של תלמידה בבית הספר לתאטרון חזותי, בו היו כסף מזומן, כרטיס אשראי ומסמכים שונים, ועשה שימוש בכרטיס האשראי שגנב בכך שקנה בחנות עוגות בסכום של 125 ₪.

כמו כן, צירף הנאשם את [ת.פ. 1586/99](http://www.nevo.co.il/case/2278645), במסגרתו הורשע בעבירה של גניבה (על ידי מציאה) לפי [סעיף 384](http://www.nevo.co.il/law/70301/384) ל[חוק עונשין](http://www.nevo.co.il/law/70301) ובעבירה של הונאה בכרטיס חיוב, לפי [סעיף 17](http://www.nevo.co.il/law/72265/17) ל[חוק כרטיסי חיוב](http://www.nevo.co.il/law/72265). עבירות אלה בוצעו בתאריך 17/1/99. באותו עניין נעשה שימוש בכרטיס האשראי והוצא סך של 2,000 ₪ מחשבונו של המתלונן.

2. ב"כ המאשימה הגיש את גיליון ההרשעות הקודמות של הנאשם ממנו עולה תמונה קשה של מי שיוצא ובא בבתי המשפט החל משנת 1974. עברו של הנאשם כולל עשרות עבירות של פריצה וגניבה, עבירות על [פקודת הסמים](http://www.nevo.co.il/law/4216) ועבירות אחרות, ובסך הכל המדובר ב-18 הרשעות קודמות.

הנאשם ריצה עונשי מאסר שונים במשך השנים, כאשר האחרון שבהם הוטל עליו במסגרת ת.פ. 2586/94 של בית משפט זה. באותו עניין נדון הנאשם על ארבע עבירות התפרצות ושתי עבירות של החזקת סמים לצריכה עצמית לעונש של 26 חודשי מאסר, כולל הפעלת מאסר על תנאי. הנאשם השתחרר מן המאסר בתאריך 7/12/96. עונש מאסר על תנאי של 12 חודשים שהוטל על הנאשם בת.פ. 2586/94 הוארך במסגרת ת.פ. 1227/98, ולנוכח העבירות בהן הורשע עתה, קיימת חובה להפעילו.

3. ב"כ המאשימה טען, כי למרות כל הרשעותיו הקודמות והעונשים שהוטלו עליו בגינן, לא נרתע הנאשם מלהמשיך ולבצע עבירות. מדובר בנאשם מוכשר ומתוחכם, והעבירות בהן הורשע יעידו על כך. המדובר בעבירות חמורות שיש להטיל בגינן עונש הולם. לנאשם ניתנו הזדמנויות רבות להשתקם, כעולה מתסקיר שרות המבחן, ואולם הוא ממשיך באורח חייו ההרסני ופוגע הן בחברה והן בעצמו. אומנם הנאשם נישא והוא אב לשני ילדים, ואולם השינוי שביצע בחייו האישיים לא הביא להפסקת ביצוע עבירות, אלא הנאשם המשיך באורח חיים עברייני גם לאחר מכן. לזכותו של הנאשם יש לציין את הודאתו ואת החסכון בזמנו של בית המשפט. סיכומם של דברים. התבקשה הטלת עונש מאסר בפועל, כולל הפעלת המאסר על תנאי, שלא יפחת משלוש וחצי שנות מאסר, וכן מאסר על תנאי.

4. ב"כ הנאשם טען, כי העונש הראוי בנסיבות העניין הוא שנת מאסר בפועל, לרבות הפעלת המאסר על תנאי. עוד נטען, כי לנאשם אכן עבר פלילי עשיר ומכביד והוא התדרדר לעולם העבריינות עוד בהיותו נער, ואולם דווקא בשנים האחרונות בולטים מאמציו להיחלץ ממעגל העבריינות ויש ירידה משמעותית בכמות העבירות שביצע. העבירות בענייננו בוצעו בינואר 1999 ([ת.פ. 1586/99](http://www.nevo.co.il/case/2278645)) ובמהלך חודשיים מנובמבר 2001 עד ינואר 2002. מקורה של ההתדרדרות האחרונה בחזרתו של הנאשם להשתמש בסמים. ב"כ הנאשם ציין, כי לנאשם משפחה - הוא אב לילד בן 4 ולילדה בת שנתיים וזהו המאסר הראשון המוטל עליו תוך ניתוק ממשפחתו. ניתוק זה מהווה עונש בפני עצמו ומכביד על הנאשם ועל משפחתו באופן מיוחד. הנאשם מתחרט על מעשיו. הוא חש בושה וכשלון, וכפי שציינה קצינת המבחן בתסקירה השפעתו של המאסר הנוכחי על הנאשם שונה מן המאסרים הקודמים.

אשתו של הנאשם הצטרפה לטיעוני הסניגור והדגישה את הקושי העצום בו נתונים היא וילדיה לנוכח הפרידה מן הנאשם והצורך להתמודד עם בעיות כלכליות ואחרות בגפה.

5. שרות המבחן הגיש תסקיר מיום 11/3/02 אודות הנאשם.

שרות המבחן מציין, כי אין זו הפעם הראשונה בה מבצע הנאשם עבירות במהלך היותו נתון בניסיון טיפולי. במסגרת [ת.פ. 1586/99](http://www.nevo.co.il/case/2278645) (אשר צורף), בחודש ספטמבר 2001, הופנה הנאשם לשרות המבחן ואת שורת העבירות מושא התיק הנוכחי ביצע במהלך אותה תקופה.

הנאשם ריצה תקופות מאסר ממושכות המסתכמות ב-15 שנים. מצעירותו החל בניהול אורח חיים עברייני והתמכרותי. התסקיר מפרט את ההיסטוריה העבריינית של הנאשם ואת מפגשי השרות עמו. המפגש האחרון של שרות המבחן עם הנאשם היה עם הארכת המאסר על תנאי במסגרת ת.פ. 1227/98. באותה תקופה עבר הנאשם טיפול גמילה משמעותי, ואולם תהליך זה לא עלה יפה.

שרות המבחן התרשם, כי במעצרו הנוכחי מרגיש הנאשם עלוב ומתבייש במעשיו. הריחוק ממשפחתו והסבל הכבד הנגרם לאשתו ולילדיו מכבידים עליו במיוחד ומסבים לו רגשות אשם. נתונים אלה הופכים מאסר זה לשונה באופן משמעותי מקודמיו מבחינת ההשפעה על הנאשם.

לסיכום, המליץ שרות המבחן להביא בחשבון, כי תקופת מאסר ארוכה במיוחד עלולה להותיר את הנאשם, בגילו המבוגר, מחוסר משאבים להתמודד עם דרישות החיים. כמו כן, עלול מאסר ארוך לפגוע באופן משמעותי בילדיו.

עד כאן פרוט הנתונים והשיקולים שיש להביא בחשבון בעת גזירת עונשו של הנאשם.

6. הנאשם הוא בן 42 ונראה כי הוא מתקשה לנהל אורח חיים נורמטיבי ולהימנע מביצוע עבירות. זאת, מאז היה נער. מתוך עיון בקורות חייו עולה, כי הנאשם שב אל ביצוע העבירות ואינו מסוגל להתמיד פרק זמן משמעותי בחיים כאחד האדם.

בשנים האחרונות - מאז השתחרר מן המאסר האחרון בחודש דצמבר 96 - נראה היה, כי קיים סיכוי לעלייה על דרך המלך. הנאשם אף נישא והקים משפחה. ואולם, ביצוע שורת העבירות שהביאה למעצרו הנוכחי של הנאשם קטעה תהליך זה, שהיה עדין ומהוסס, וככל הנראה לא הצליח להתבסס דיו.

אין המדובר במעידה חד פעמית, אלא בארבעה אישומים שונים, כאשר שלושה מהם בוצעו בפרק זמן של חודשיים שקדמו למעצרו של הנאשם ואחד מהם בינואר 1999. בנסיבות אלה אין מנוס מן המסקנה, כי לפחות בשלב זה שיקומו של הנאשם נכשל. וזאת, על אף ההזדמנויות הרבות שניתנו לו, הארכת המאסר על תנאי וההתגייסות של שרות המבחן לסייע לנאשם ככל הניתן.

במצב דברים זה נדרשת הרחקתו של הנאשם מן החברה בה הוא פוגע, על-ידי הטלת עונש מאסר לתקופה ממושכת. אין לשכוח, כי מאחורי כל אישום ניצב מתלונן, אדם שפרצו לביתו, חדרו לפרטיותו וערערו את בטחונו, או אדם שרכושו ומסמכיו נגנבו והוא נדרש לשחזרם בעמל רב.

עם זאת, יש להביא בחשבון גם שורה של נימוקים לקולא.

הנאשם הודה בעבירות המיוחסות לו, ובכך חסך מזמנם של בית המשפט והעדים.

זהו מאסרו הראשון של הנאשם כאדם נשוי. לנאשם אישה ושני ילדים קטנים המתקשים להתמודד עם העדרו, והרחקתו מהם מהווה פגיעה קשה בהם. הניתוק מן המשפחה מקשה ומכביד גם על הנאשם, אשר חש רגשי אשמה כבדים ומצוקה גדולה לנוכח הפגיעה שהסב ליקיריו.

אמנם הנאשם הפסיק את תהליך השיקום בו היה נתון עובר לביצוע העבירות האחרונות, ואולם לא ניתן לקבוע בפסקנות כי הנאשם איננו בר תיקון וכי יש "להרים ידיים" בעניינו. לפיכך, בגזירת עונשו של הנאשם - אשר, כאמור, כבר אינו אדם צעיר - יש להשתדל ככל הניתן, ומבלי להזניח את אינטרס הציבור, שלא לגרום לנאשם להתייאש ולאבד תקווה. על הנאשם לדעת, כי הוא נדרש לשלם את חובו לחברה בגין העבירות שביצע, ואולם עדיין לא אפסה התקווה לשיקום.

7. לאחר ששקלתי את כל השיקולים לחומרא ולקולא, כפי שפורטו לעיל, החלטתי להטיל על הנאשם את העונשים הבאים:

א. מאסר למשך 20 חודשים אשר יימנו מיום מעצרו בתאריך 16/1/02.

ב. מאסר על תנאי למשך 14 חודשים, והתנאי הוא שתוך שלוש שנים מיום שישתחרר מן המאסר לא יעבור הנאשם עבירת התפרצות או גניבה, לרבות ניסיון לעבור עבירות אלה.

ג. כמו כן, אני מפעילה את המאסר על תנאי למשך 12 חודשים שהוטל על הנאשם בת.פ. 2586/94. ששה חודשים מתוכם יצטברו לעונש המאסר שהוטל על הנאשם בתיק זה, כך שיהא על הנאשם לרצות תקופת מאסר כוללת של 26 חודשים.

**זכות ערעור לבית המשפט המחוזי תוך 45 יום מהיום.**

**5129371**

**54678313ניתן היום ז' בניסן, תשס"ב (20 במרץ 2002) במעמד ב"כ המאשימה, הנאשם ובא כוחו.**

אורית אפעל גבאי 54678313-1347/02

|  |
| --- |
| **אורית אפעל - גבאי, שופטת** |

001347/02פ 130 יפה ברמי

נוסח מסמך זה כפוף לשינויי ניסוח ועריכה

הודעה למנויים על עריכה ושינויים במסמכי פסיקה, חקיקה ועוד באתר נבו - הקש כאן