**בתי המשפט**

|  |  |  |  |
| --- | --- | --- | --- |
| **בית משפט השלום בירושלים** | | **פ 001605/01** | |
| **פ 3583/01** | |
| בפני: | כב' השופט נעם סולברג | תאריך: | 24/12/01 |

|  |  |  |  |
| --- | --- | --- | --- |
| בעניין: | מדינת ישראל | |  |
|  | ע"י ב"כ | מתמחה אבי זידנברג | המאשימה |
|  | - נגד - | |  |
|  | ג'ונתן ווינשטיין | |  |
|  | ע"י ב"כ | עו"ד ברוך בן יוסף | הנאשם |

**גזר דין**

הנאשם הורשע על-פי הודאתו בת.פ 1605/01 בעבירה של סחר בסמים, עבירה לפי סעיף 13 לפקודת הסמים המסוכנים (נוסח חדש), התשל"ג-1973 [להלן - הפקודה], עבירה של החזקה ושימוש בסמים לצריכה עצמית, עבירה לפי סעיף 7 (א) סיפא לפקודה, הדחת קטין לסמים, עבירה לפי סעיף 21 (א) (1), החזקת סם שלא לצריכה עצמית, עבירה לפי סעיף 7 (א) רישא לפקודה, והחזקת כלים המשמשים לצריכת סם מסוכן לשימוש בצריכה עצמית בלבד, עבירה לפי סעיף 10 סיפא לפקודה. כמו כן הורשע הנאשם בת.פ. 3583/01 בעבירות נשק, בניגוד לסעיף 144 (א) בצירוף סעיף 144 (ג), לחוק העונשין תשל"ז –1977, וכן בעבירה של אחזקה ושימוש בסם לצריכה עצמית, בניגוד לסעיף 7 (א) בצירוף סעיף 7 ג' סיפא לפקודה.

ב"כ המאשימה בטיעוניה לעונש עמדה על כך שהנאשם נהג לעשן בצוותא עם חבריו הקטינים. כשנשאל כמה פעמים עישן ענה "כמו לשאול ים כמה טיפות יש בו". חומרה יתירה נודעת למעשיו של הנאשם בכך שלפחות בשבעה מקרים שונים עישן ביחד עם קטינים, ואף מכר סמים לאחד מהם.

5129371

ענישה הולמת חייבת לבטא מסר מרתיע נגד נגע הסמים ולמניעת המשך הפצת הסם והגעת משתמשים חדשים למעגל הסמים.נ

מנגד, וכדרך שטען ב"כ הנאשם, יש להתייחס לנסיבותיו האישיות של הנאשם. לצורך זה הובא לעיוני תסקיר אשר מתאר את חייו של הנאשם מאז ילדותו. האמור באותו תסקיר מצדיק אי-מיצוי חומרת הדין עם הנאשם חרף חומרת העבירות המיוחסות לו. עוד לזכותו ראוי לזקוף את העובדה כי הודה בביצוע העבירות המיוחסות לו על-אתר.

שקלתי את דברי ב"כ הצדדים המלומדים והחלטתי לגזור על הנאשם את העונשים הבאים:

1. שישה חודשי מאסר בפועל אותם ירצה הנאשם בעבודות שירות באתר ההנצחה בגבעת התחמושת. שעות העבודה הינם בימי א - ה 08:00 עד 16:00 ובערב חג משעה 08:00 - 12:00. תחילת העבודה ביום 06/01/2002. הודע לנאשם כי הוא חייב לעדכן את משרד הממונה בכל שינויי אם יחול, בכתובת מגוריו, וכמו כן הובהר לו כי כל הפרה בעבודות השירות עלולה להביא להפסקה מינהלית וריצוי עונש המאסר בפועל ממש.ב

2. מאסר על תנאי למשך שישה חודשים. הנאשם לא ירצה עונש זה אלא אם יעבור בתוך שנתיים מהיום כל עבירת סמים.ו

**ניתן היום, ט' בטבת תשס"ב (24 בדצמבר 2001), במעמד הצדדים.**

**המזכירות תשלח העתק גזר הדין לשירות המבחן ולממונה על עבודות השירות.נ**

|  |
| --- |
| נעם סולברג, שופט |

נוסח מסמך זה כפוף לשינויי ניסוח ועריכה