**בתי המשפט**

|  |  |  |
| --- | --- | --- |
|  | | |
| **פ 002223/04** | | **בית משפט השלום ירושלים** |
|  | |
| **27/12/2004** |  | **בפני כב' השופט רפי שטראוס** |

|  |  |  |  |
| --- | --- | --- | --- |
|  | **מדינת ישראל**  **ענף תביעות - מחוז ירושלים** | | **בעניין:** |
| **המאשימה** |  |  |  |
|  | **נ ג ד** | |  |
|  | **דאוד (בן חאמד) אדריס - ת"ז 4-08046743**  **ע"י ב"כ עו"ד ג'ראיסי מרואן** | |  |
| **הנאשם** |  |  |  |

**גזר - דין**

הנאשם הודה בכך שב-21/11/03 בצומת הגבעה הצרפתית בירושלים הסיע ברכבו, בדרכו מבאב-אל-עמוד אל מחסום א-ראם שני נוסעים אשר שהו בישראל בלא שהיה בידיהם היתר לכך.

על יסוד הודאתו הורשע בעבירה בניגוד לסעיף 12א(ג)(1) של חוק הכניסה לישראל תשי"ב-1952.

5129371

5129371

הנאשם כבן 43 (האירוע נשוא האישום אירע ביום הולדתו ה-42), אין לחובתו כל הרשעות. אף שעובד למחייתו כנהג בקרב האוכלוסיה במזרח ירושלים לא הורשע - אף לא הואשם - בעבירה על הוראות חוק הכניסה לישראל.

לדברי הנאשם אירע המקרה בליל אל-קאדר במהלך חודש הרמדאן, ימים בהם נהרו רבים לתפילות בהר הבית ובתום התפילה מיהרו לחזור.

ממקרים אחרים אשר נדונו בפני ידוע לי שבאותם ימים אכן התירו כוחות הבטחון כניסת תושבי יו"ש רבים, כמחווה מיוחדת לימי החג. מצב דברים מיוחד זה יצר מן הסתם בלבול ומבוכה ועורר בלב הנהגים את האמונה שבימי החג אין צורך בהקפדה בבדיקת מסמכי הנוסעים.

ב"כ המאשימה מצביעה על שהנאשם לא העלה גירסתו זו בהודעה אשר נגבתה ממנו בסמוך לאירוע אלא שאיני סבור שניתן ליתן משקל של ממש להודעה זו - אם בכלל, משנכתבה בשפה העברית שאיננה שפת הנאשם והחוקר אף אינו מציין באיזו שפה נערכה החקירה, האם וע"י מי תורגמה ההודעה - כל זאת בניגוד לדין ולפסיקת כב' ביהמ"ש העליון.

אני מקבל אפוא את גירסת הנאשם כפי שפורטה בפני.

סבורני שבנסיבות אלו ולאור רקעו ועברו של הנאשם כמצויין לעיל ניתן לקבוע כי הנאשם למד את לקחו ואין כל סכנה שיחטא פעם נוספת;

לפיכך אני גוזר על הנאשם:

(א) 2 חודשי מאסר, אותם לא יירצה אלא אם יעבור תוך שנה מהיום, ויורשע, בעבירה על הוראות חוק הכניסה לישראל.

(ב) קנס בסך -.3,500 ₪ שישלומו ב-5 תשלומים חודשיים שווים שהראשון בהם ב-05/01/05, או 5 ימי מאסר במקום כל תשלום שלא ישולם.

זכות ערעור לביהמ"ש המחוזי בתוך 45 ימים.

**ניתן היום ט"ו בטבת, תשס"ה (27 בדצמבר 2004) במעמד ב"כ המאשימה עו"ד ערן אביטל, הנאשם ובא כחו עו"ד מרואן ג'ראיסי ומתורגמן ביהמ"ש לשפה הערבית מר אדם.**

**מותר לפרסום מיום 27/12/2004.נ**

|  |
| --- |
| **רפי שטראוס, שופט** |

002223/04פ 130 רפי שטראוס

נוסח מסמך זה כפוף לשינויי ניסוח ועריכה