###### בתי המשפט

|  |  |  |  |
| --- | --- | --- | --- |
| **בית משפט השלום ירושלים** | | **פ 003114/02** | |
|  | |
| **לפני:** | **כב' השופטת רבקה פרידמן-פלדמן** | **תאריך:** | **04/05/2003** |

|  |  |  |  |
| --- | --- | --- | --- |
| **בעניין:** | **מדינת ישראל** | | המאשימה |
|  | **נ ג ד** | |  |
|  | **זלבאני נזיה** | | הנאשם |
|  |  |  |  |

**הנאשם הורשע, על פי הודאתו, בעבירה. על פי עובדות כתב האישום, במועד שאינו ידוע במדוייק למאשימה, השיג הנאשם אקדח, אותו החזיק בביתו, עד שהאקדח נתפס על ידי המשטרה****.**

**גזר - דין**

**1. הנאשם הורשע, על פי הודאתו, בעבירה לפי סעיף 144(א) לחוק העונשין, התשל"ז-1977.**

**על פי עובדות כתב האישום, במועד שאינו ידוע במדוייק למאשימה, לפני כשבע שנים, השיג הנאשם אקדח, אותו החזיק בביתו, עד שהאקדח נתפס על ידי המשטרה ביום 12.6.02. 5129371**

**2. ב"כ המאשימה ביקש לגזור על הנאשם מאסר בפועל, מאסר על תנאי וקנס. בטעוניו לעונש התייחס לחומרת העבירה ולכך שמדובר בהחזקת נשק במשך תקופה ארוכה, 7 שנים. צויין כי על פי דו"ח התפיסה הוחזק האקדח בארון, בכיס ביטנה של ז'קט שהיה תלוי על קולב, ומכאן ניתן להסיק שלא מדובר בנשק שהוטמן עמוק בארון, על כל המשתמע מכך. לדבריו לא הוכח כי מדובר בהחזקת נשק להגנה עצמית.**

**צויין כי הנאשם בן 30 שנה ללא עבר פלילי וכי תסקיר שירות המבחן שהוגש בענינו חיובי. עוד צויין כי הנאשם הביע חרטה על מעשיו. כמו כן ציין כי לא מדובר בנשיאת נשק אלא בחלופה חמורה פחות, החזקת נשק.**

**ב"כ הנאשם ציין כי מדובר באדם בן 33 שנים, אב לחמישה ילדים, ללא כל הרשעות. בעת החיפוש בביתו של הנאשם הודה הנאשם כי מדובר באקדח שלו ולקח אחריות מלאה. גם בבית המשפט הודה הנאשם מיד וחסך מזמנו של בית המשפט. הנאשם מסר במשטרה כי מצא את האקדח לפני 7 שנים במקום בו מסתובבים נרקומנים. האקדח היה ללא כדורים. צויין כי לאחרונה מצא הנאשם עבודה בחברת שיפוצים, לאחר תקופה בה התקשה למצוא עבודה מסודרת. לפיכך ביקש להסתפק בהטלת מאסר בעבודות שירות לתקופה לא ארוכה.**

**הנאשם טען כי מצא את האקדח בדרכו לעבודה. הוא לא הודיע למשטרה אלא שם אותו בביתו ובכך טעה. לדבריו מאז מצא את האקדח ועד היום לא השתמש בו. הנאשם ציין כי הוא מפרנס יחידי של משפחתו וביקש להתחשב במצבו.**

**שירות המבחן הגיש תסקיר בענינו של הנאשם. צויין כי הנאשם בן 33, נשוי ואב לחמישה ילדים, בגילאי שנתיים עד 13 שנה. הנאשם סיים 10 שנות לימוד ובהיותו בן 16 החל לעבוד כמחסנאי בסופרמרקט, שם עבד במשך כשבע שנים. לאחר מכן, במשך כשנתיים וחצי היה הנאשם מובטל והתקשה ביותר במציאת עבודה. כיום הנאשם עובד מזה חצי שנה בחברת בניה, בעבודות שיפוצים וגבס, ולדבריו מקום עבודתו חשוב לו ביותר.**

**התרשמות שירות המבחן היא כי הנאשם ניהל אורח חיים תקין עד כה. העבירה הנדונה היא עבירה ראשונה בה הורשע. עם זאת צויין כי הנאשם מתקשה לקחת אחריות מלאה על מעשיו והוא ממעיט מחומרת מעשיו ושולל כוונה פלילית. הנאשם הביע חרטה על מעשיו.**

**נוכח חומרת העבירות מחד וההתרשמות החיובית מן הנאשם מאידך, המלצת שירות המבחן היא לגזור על הנאשם מאסר בעבודות שירות ומאסר על תנאי.**

**3. העבירה בה הורשע הנאשם חמורה, מאחר שמדובר בהחזקת נשק, מעשה שטמונה בו סכנה לשלום הציבור ובטחונו. מאידך, לזכותו של הנאשם עומדות מספר נסיבות לקולא. ראשית, גירסתו של הנאשם כי מצא את הנשק ולא עשה בו כל שימוש אלא רק החזיקו בביתו לא נסתרה. שנית, הנאשם אדם בעל ערכים נורמטיבים, ללא עבר פלילי. שלישית, הנאשם הודה ולקח אחריות על מעשיו, הן במשטרה והן בבית המשפט. אמנם צויין בתסקיר שירות המבחן כי הנאשם אינו לוקח אחריות מלאה על מעשיו, אולם הודאתו המיידית של הנאשם, כבר בישיבה הראשונה בבית המשפט, סותרת התרשמות זו, שיתכן שנבעה מכך שהנאשם אינו מבין לגמרי את חומרת מעשיו. בנוסף יש להתחשב במצבו הכלכלי של הנאשם ובכך שהינו מפרנס יחידי של משפחתו.**

**בנסיבות אלה ניתן לאמץ במקרה זה את המלצת שירות המבחן ולהסתפק במאסר בעבודות שירות ובמאסר על תנאי.**

**לאור האמור לעיל, אני דנה את הנאשם כמפורט להלן:**

**א. מאסר של 4 חודשים. הנאשם ירצה מאסר זה בעבודות שירות, בבית אבות עידן הזהב, מרכז לקשיש, רח' יוסי בן יועזר פינת אלעזר הגדול בירושלים, בימים ראשון עד חמישי בין השעות 08:00 עד 15:00 ובערב חג עד לשעה 12:00.**

**מועד תחילת העבודות 1.10.2003.**

**מובהר לנאשם כי כל הפרה בעבודות השירות תביא להפסקה מינהלית ולריצוי העונש במאסר ממש.**

**ב. מאסר על-תנאי של 6 חודשים, אותם לא ירצה הנאשם אלא אם יעבור תוך 3 שנים כל עבירה לפי סעיף 144 לחוק העונשין, התשל"ז-1977.נ**

**המזכירות תשלח העתק גזר הדין לשירות המבחן ולממונה על עבודות שירות.**

**זכות ערעור לבית המשפט המחוזי בירושלים תוך 45 יום מהיום.**

**ניתן היום ב' באייר תשס"ג (4 במאי 2003) במעמד ב"כ המאשימה עו"ד בן יצחק,**

**הנאשם וב"כ עו"ד עותמאן.ב**

|  |
| --- |
| רבקה פרידמן-פלדמן, שופטת |

**ב"כ הנאשם:** הנאשם הגיש פקדון בסך 5,000 שקל ונבקש שיוחזר לו.ו

**ב"כ המאשימה:** אם אכן הופקד סכום אין לי התנגדות שהוא יוחזר לנאשם. אבקש להורות על חילוט האקדח והמחסנית.נ

**החלטה**

**במידה שהנאשם הפקיד פקדון בתיק הנוכחי הוא יוחזר לו בהסכמת המאשימה.**

**האקדח שמספרו 42270 והמחסנית יושמדו.ב**

**ניתנה היום ב' באייר תשס"ג (4 במאי 2003) במעמד המתייצבים.ו**

|  |
| --- |
| רבקה פרידמן-פלדמן, שופטת |

נוסח זה כפוף לשינויי עריכה וניסוח