**בתי-המשפט**

|  |  |  |  |
| --- | --- | --- | --- |
| **בית משפט השלום ירושלים** | | **פ 003116/07** | |
|  | |
| **לפני** | **כבוד השופט יחזקאל ברקלי** | **תאריך:** | **25/03/2009** |

|  |  |  |
| --- | --- | --- |
| **בעניין:** | **מדינת ישראל** |  |
|  | **(לשכת תביעות ירושלים)** **פלילי** | **המאשימה** |
|  | **נ ג ד** |  |
|  | **1 . ברק יזהר**  **2 . בן חיים אלחנן** |  |
|  |  | **הנאשמים** |

|  |  |
| --- | --- |
| **נוכחים:** | **ב"כ המאשימה עו"ד שושי שדה**  **הנאשם 1 וב"כ עו"ד שלמה תוסיה כהן** |

##### גזר דין נאשם מס' 1

**ההרשעה**

1. הנאשם יליד 1973, הורשע עפ"י הודאתו בהכרעת הדין המתוקנת מיום 8/3/09, בעבירות הבאות:

1. שתי עבירות התפרעות, לפי סעיף 152 ל[חוק העונשין](http://www.nevo.co.il/law_html/law01/073_002.htm) התשל"ז - 1977 (להלן: "חוק העונשין").
2. ניסיון לתקיפת שוטר בשעת מילוי תפקידו, לפי סעיף 273 + 25 ל[חוק העונשין](http://www.nevo.co.il/law_html/law01/073_002.htm).
3. הכנת עבירה בחומרים מסוכנים, לפי סעיף 497 ל[חוק העונשין](http://www.nevo.co.il/law_html/law01/073_002.htm).
4. החזקת נשק ללא רישיון, עבירה לפי סעיף 144(א) סיפה ל[חוק העונשין](http://www.nevo.co.il/law_html/law01/073_002.htm).
5. איומים, עבירה לפי סעיף 192 ל[חוק העונשין](http://www.nevo.co.il/law_html/law01/073_002.htm).

2. המאשימה מסכימה לקבל כנימוק לקולה את הודאתו ואת העובדה שאין לו הרשעות קודמות. עם זאת, היא מבקשת להחמיר עם הנאשם כיוון שמדובר בעבירות חמורות, שנעשו לאחר תכנון מוקדם ובמחשבה אלימה ואשר כוללת תקיפת שוטרים, והחזקת חומרי חבלה ונשק. המאשימה מעלה נימוק נוסף להחמרה בדין, והוא "למען יראו וייראו", כיוון שהיא רואה בענישה גם אמצעי להרתעת הרבים.

3. הסניגור ריכז את טענותיו במסקנות שעולות מהתסקירים של שירות המבחן, המצביעות על כך שהנאשם הפנים את חומרת מעשיו, הפיק לקחים, ושינה את אורחות חייו. לכן הוא מבקש להסתפק בהטלת עונש של 160 שעות שירות לתועלת הציבור.

**דיון**

4. חלק מהעבירות שהורשע בהן הנאשם, הן חמורות במיוחד: הכנת עבירה בחומרים מסוכנים והחזקת נשק ללא רישיון. אין ספק בעיניי שהעונש הראוי על ביצוע עבירות כאלה הוא מאסר בפועל.

5. מן המפורסמות הוא שהתנהגות אלימה מסיבות אידיאולוגיות אופייניות יותר לצעירים. אומנם אין ראיות חותכות לכך, אולם נראה שהסיבה להתנהגות הזאת היא שעולמם של אנשים צעירים צבוע בצבעי שחור-לבן, והם אינם מודעים עדיין למורכבותם של החיים ולגווני האפור הרבים השולטים בהם.

6. כיוון שהנאשם הביע חרטה כנה על מעשיו, וכיוון שמאז שנעשו העבירות חלפו כמעט שנתיים, אני מוצא לנכון להתחשב בכך שכיום הוא מנהל אורח חיים נורמטיבי, כפי שעולה מהתסקירים של שירות המבחן ומהטענות שהושמעו בעל-פה, הנלמדת גם מהעובדה שבינתיים הוא התארס, ובהשפעת המשפחה והישיבה שבה הוא לומד הוא מבין שאין לנהוג באלימות כלפי מי שדעתו שונה משלו.

7. לפיכך, שוכנעתי, שלא למצות את הדין עם הנאשם, אני מטיל עליו את העונשים הבאים:

א. מאסר בפועל של 5 חודשים.

(1) את חמשת חודשי מאסר בפועל, ירצה הנאשם בעבודות שירות.

(2) הנאשם יתחיל בביצוע העבודות בתיאום מוקדם עם הממונה על עבודות השירות, לא יאוחר מיום 1/8/09 או בכל תאריך אחר שיוסכם עם הממונה, לפי חוות הדעת שתוכן עד ליום 1/6/09.

(3) אני מורה לנאשם לעדכן את הממונה על עבודות השירות לגבי כל שינוי שיחול, אם יחול, בכתובת מגוריו או במספר הטלפון שלו.

(4) אני מסב את תשומת לב הנאשם כי עליו לעמוד בתנאי הפיקוח ובביקורות פתע. כל הפרה של התחייבויותיו לגבי עבודות השירות תביא להפסקה מנהלית שלה ולריצוי העונש במאסר בפועל.

ב. (1) מאסר על תנאי של שישה חודשים, שיופעל אם יעבור הנאשם תוך שלוש שנים מיום שחרורו על סעיפים 144, 144ד' 2, 380, 381, 382, 497, 498, 499, 500 ל[חוק העונשין](http://www.nevo.co.il/law_html/law01/073_002.htm).

(2) מאסר על תנאי של שלושה חודשים, שיופעל אם יעבור הנאשם תוך שלוש שנים מיום שחרורו על סעיפים 273, 274 ל[חוק העונשין](http://www.nevo.co.il/law_html/law01/073_002.htm).

ג. חתימה על התחייבות ע"ס 10,000 ₪, להימנע מלבצע את העבירות הנ"ל במשך שנה, או 7 ימי מאסר אם לא יחתום על ההתחייבות תוך יומיים מהיום.

**הודע על זכות ערעור תוך 45 יום מהיום.**

**המזכירות תשלח העתק לשירות המבחן ולממונה על עבודות שירות.**

**ניתן היום, כ"ט באדר, תשס"ט (25 במרץ 2009), שעה , במעמד הצדדים.**

|  |
| --- |
| **יחזקאל ברקלי, שופט** |

**החלטה**

1. אני מורה לממונה על עבודות שירות כדלקמן:

א. להמציא חוות דעת לגבי התאמת הנאשם לבצע עבודות שירות.

ב. אם ייקבע שהנאשם מתאים לבצע עבודת שירות תכלול חוות הדעת גם את תכנית העבודה.

ג. חוות הדעת תומצא לבית המשפט ולבאי-כוח הצדדים, לא יאוחר מיום 1/6/2009, כדי שיהיה זמן ללומדה עד לדיון הבא.

2. להסרת ספקות, אין בעובדה שביקשתי חוות דעת כאמור - למנוע ממני לגזור על הנאשם עונש של מאסר בפועל אפילו תהיה חוות הדעת חיובית.

3. אם הממונה על עבודות שירות לא ייצור קשר עם הנאשם בתוך 14 יום מהיום, יתקשרו הנאשם או בא-כוחו לממונה בטלפון 9776803 ­- 08.

4. את הנאשם ניתן להשיג בכתובת הוריו: ישוב עטרת, בית 86, ד.נ. מודיעין, טלפון: 08/9249660, או באמצעות עו"ד שלמה תוסיה כהן בפקס: 02/6232349 ובטל: 02/6245947.

5. אני קובע את התיק ליום 14/6/2009 בשעה 09:30.

6. הוסבר לנאשם שאם לא יתייצב לדיון הקבוע יישמע הדיון בהעדרו.

7. המזכירות תשלח העתק מהחלטה זו לממונה על עבודות שירות.

**ניתנה היום כ"ט באדר, תשס"ט (25 במרץ 2009), במעמד המתייצבים.**

|  |
| --- |
| **יחזקאל ברקלי, שופט** |

קלדנית: יהודית ל.נ.

ב"כ המאשימה: לגבי כלי תחמושת, סכינים וכלי פריצה שנתפסו אבקש להשמיד. היתר – מה שיש בעלים, להחזיר להם. מה שאין – לחלט.

האב: אני מבקש להחזיר את הערבויות.

**5129371**

**54678313**

**החלטה**

5129371

54678313אני מורה על השמדת המוצגים והחזרתם כאמור בדברי ב"כ המאשימה.

יחזקאל ברקלי 54678313-3116/07

**ניתנה היום כ"ט באדר, תשס"ט (25 במרץ 2009), במעמד המתייצבים.**

|  |
| --- |
| **יחזקאל ברקלי, שופט** |

נוסח מסמך זה כפוף לשינויי ניסוח ועריכה