**בתי המשפט**

|  |  |  |  |
| --- | --- | --- | --- |
| **בית משפט השלום בכפר - סבא** | | **פ 001398/04** | |
|  | |
| **בפני:** | **כב' השופטת נאוה בכור** | **תאריך:** | **07/02/2006** |

|  |  |  |  |
| --- | --- | --- | --- |
| **בעניין:** | **מדינת ישראל** | |  |
|  | **ע"י ב"כ עו"ד** | **רוזנבלום** | **המאשימה** |
|  | **נ ג ד** | |  |
|  | **נאשף ריאד – נוכח** | |  |
|  | **ע"י ב"כ עו"ד** | **נחמן** | **הנאשם** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144](http://www.nevo.co.il/law/70301/144)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7 (א)+(](http://www.nevo.co.il/law/4216/7.a), [ג)](http://www.nevo.co.il/law/4216/7.c)

###### 

**גזר דין**

**1.** הנאשם הורשע על פי הודאתו בעבירות של החזקת נשק - ע"פ ס ' 144(א) רישא

וסייפא ל[חוק העונשין](http://www.nevo.co.il/law/70301), תשל"ז – 1977, ובהחזקת סם מסוכן לצריכה עצמית - על פי ס' [7 (א)+(](http://www.nevo.co.il/law/4216/7.a)[ג](http://www.nevo.co.il/law/4216/7.c)) סיפא ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג - 1973.

**2.** מתסקיר שירות המבחן שהתקבל בענייננו של הנאשם ביום 21.11.05 עולה כי הינו כבן 48, תושב טייבה, נשוי ואב ל-7 בנות בגילאים 2-23 שנים, אשתו כבת 36, עקרת בית והנאשם הוא השלישי מבן 10 אחים/יות במשפחת מוצאו. אביו נפטר לפני מספר שנים, ואימו נפטרה לפני מספר חודשים בעקבות בעיות בריאות.

הנאשם סיים 9 שנות לימוד אך הוא מעיד על עצמו כי הוא אנלפבית. מספר שנים הוא לא עבד, עד שהוציא רשיון נהיגה ומאז הוא עבד כמפעיל מחפרון, אך עקב ביצוע עבירות תעבורה הוא נמצא בפסילה מזה מספר חודשים, ואינו עובד.

הנאשם לוקח אחריות מסויימת על העבירות המיוחסות לו.

בנוגע לנשק הוא טען כי לא היה מעורב בהחזקתו למעט העובדה שהנשק היה בביתו.

מגיל 19, הוא החל להשתמש בסמים, ולאחר מות אביו גבר השימוש בסמים כמו גם וקשריו עם גורמי חברה שוליים.

בשנת 1997 הוא הופנה לחקירת שירות המבחן בעקבות שימוש בסמים.

הנאשם ציין כי הוא יכול להתנקות מסמים, אבל בבדיקת שתן שמסר נמצאו שרידים של חשיש.

שירות המבחן התרשם כי הנאשם סובל מתפקוד לקוי ומבעיה מתמשכת של שימוש בסמים, כנראה על רקע המצוקות המשפחתיות - והטיל ספק ביכולתו לגייס כוחות בכדי להשתלב במסגרת קשר טיפולי מחוייב, אך הם המליצו על דחייה כדי לבחון את יכולתו לשתף פעולה עם תוכנית טיפולית שתעזור לו להגמל מסמים.

מתסקיר משלים של שירות המבחן שהתקבל בעניינו של הנאשם ביום 22.1.06 עולה כי : ביום 30/11/05 מסר הנאשם בדיקת שתן שבה נמצאו שרידי סם, אך הוא המשיך להדגיש את מאמציו ונכונותו להמשיך בטיפול.

ביום 23/11/05 הוא נקלט במרכז "אל אמל" שעוסק בטיפול בהתמכרויות, ומדיווח העו"ס במרכז עולה כי הוא משתף פעולה ומוסר בדיקות שתן כנדרש.

לנאשם הוכנה תוכנית טיפולית למשך שנה. בדיקת שתן נוספת שמסר הנאשם נמצאה נקיה מסמים.

שרות המבחן התרשם כי התנאים המגבילים בהם מצוי הנאשם פוגעים במעמדו, בתפיסתו העצמית, וביכולתו להשתלב במסגרת תעסוקתית, שרק יכולה להגביר את היעילות של התהליך השיקומי והטיפולי שבו הוא החל.

נוכח האמור המליץ שרות המבחן להעמיד את הנאשם במבחן השרות למשך שנה.

**3.** בטיעוניו לעונש ציין ב"כ המאשימה כי התביעה מתנגדת להמלצת שירות המבחן להעמיד את הנאשם במבחן השירות למשך שנה מאחר שהנאשם הודה והורשע בביצוע עבירות חמורות, שע"פ נסיבותיהן - מעידות על תכנון בנוגע לנשק וכדורים. הנאשם עבר תהליך של מבחן בשנת 97' אך לאחר תום המבחן- חזר להשתמש בסמים.

כאשר הנאשם רואה שהחרב מונפת מעל צווארו - הוא מביע רצון להיגמל, מהפה לבחוץ, ואין בהבעתו זו ממש.

לנאשם עבר פלילי ומע"ת בן 4 חודשים שתלוי ועומד כנגדו מ[ת.פ. 1547/02](http://www.nevo.co.il/case/1263596) (שלום כ"ס). החיבור בין שימוש בסמים להחזקת נשק, הוא מפחיד ומסוכן, וכן –עבירת החזקת הנשק נפוצה מאוד באזור המשולש, ויש צורך להטיל עונשים מחמירים בגינה.

גם ביהמ"ש העליון פסק כי עבירות הנשק הן חמורות, ויש לנקוט ביד קשה על מנת למגרן.

יש להעדיף במקרה הנדון את האינטרס הציבורי ע"פ נסיבותיו האישיות של הנאשם, ועל כן עתר להשית על הנאשם מאסר בפועל משמעותי, הפעלת המע"ת במצטבר, מע"ת וקנס.

**4.** מאידך, ציין ב"כ הנאשם בטיעוניו לעונש כי הנאשם הודה, שרות המבחן המליץ כי יש לשלבו במסגרת טיפולית לטווח ארוך, ומאסר בפועל יסכל כל תהליך שיקומי וטיפולי, שלמעשה כבר החל.

הנאשם החזיק באקדח - אך הוא לא השיגו.

על כן עתר לאפשר לנאשם להמשיך בהליך השיקומי, ואם יגזר עליו עונש של מאסר בפועל - שירוצה בדרך של עבודות שרות.

**5.** בפני ביהמ"ש ציין הנאשם כי הוא מתנצל, יש לו 7 בנות, הוא אינו עבריין, והוא משתקם ונגמל מסמים.

**6.** **הכרעה**

עבירות הנשק הן מהעבירות המסוכנות והחמורות ביותר, המעידות על מבצעיהן כי הם מסוכנים ופוגענים ואדם המחזיק נשק שלא כדין מעיד על עצמו כי הוא מזלזל בשלטון החוק, לוקח את החוק לידיו ומנסה לפתור את בעיותיו בשימוש כוחני ומסוכן, שלא באמצעות הרשות המוסמכת לכך.

שימוש בנשק גורר אחריו תגובה באותה אמת מידה מצד הנתקף, ואז נולדים כאוס ואנרכיה, כשבתווך - נפגעים תדיר אזרחים תמימים, המשלמים אף בחייהם.

הסכנה מקבלת משנה תוקף כאשר מדובר בעבריין, שגם מבצע עבירות סמים.

הסמים פוגעים במשתמשים בהם בצורה דרסטית, הגורמת גם לאנשים נורמטיבים להתדרדר לעברי פי פחת ולהפוך לנטל על החברה בכללותה, ועל משפחותיהם

בפרט. אותם נרקומנים אינם בוחלים באמצעים כדי להשיג את "ליטרת" הסם שלהם - גם

אם זה מצריך פגיעה באנשים תמימים.

על כן, כאשר אדם המשתמש בסם, ומבצע עבירות הקשורות לנשק – מתעצם הסיכון שבמעשיו.

נוכח האמור, נלחמת מערכת אכיפת החוק בנחישות במבצעי עבירות אלה כדי למגר תופעות

שכיחות שהפכו לנגע בחברה, ופוגעות בצורה מוחשית וקשה באנשים תמימים, במרקם החברה, ובמדינה כולה.

**ב**[**ע"פ 4797/05**](http://www.nevo.co.il/case/5977355) **חמאד עבד אל קאדר נ' מ"י** (מיום 4.1.06)- דחה בימ"ש העליון את ערעורו

של הנאשם שהורשע בהחזקת נשק ונשיאתו שלא כדין, ונידון ל- 24 חודשי מאסר בפועל, ו-

12 חודשי מע"ת.

בימ"ש העליון פסק כי:

**"בהחזקתו של נשק ונשיאתו על ידי מי שאינו מורשה לכך, כרוכה סכנה רבה לציבור, במיוחד בימים טרופים אלה".**

**ב**[**רע"פ 1199/05**](http://www.nevo.co.il/case/6198260) **אגבריה מאלק נ' מ"י** (מיום 3.1.06) – דחה בימ"ש העליון את בקשתו של

הנאשם שהורשע בהחזקת נשק שנתפס בחיפוש בביתו ונידון ל- 24 חודשי מאסר בפועל ו-

12 חודשי מע"ת.

**ב**[**ע"פ 431/05**](http://www.nevo.co.il/case/5701450) **חנן יבגרוב נ' מ"י** (מיום 28.12.05) – דחה ביהמ"ש העליון את ערעורו של

הנאשם שהורשע בעבירות נשק ונידון ל- 7 שנות מאסר בפועל, ושנה אחת על תנאי שלא

יעבור עבירות על הוראות [ס' 144](http://www.nevo.co.il/law/70301/144) לחוק, במשך שלוש שנים.

**ברע"פ** [**5785/05**](http://www.nevo.co.il/case/6032534)**- א' פואז ענבוסי נ' מ"י** (מיום 11.7.05) - דחה ביהמ"ש העליון את בקשתו

של הנאשם שהורשע בהחזקת נשק,שנתפס בחיפוש בביתו, ונידון ל- 5 חודשי מאסר בפועל

ו- 9 חודשי מע"ת.

כב' השופט א' א' לוי פסק כי:

"**ועוד, עיון בגזר הדין מעלה כי קביעתו של בית משפט השלום לפיה עבירות בנשק הן חמורות, נסמכת במידה רבה על הלכות שיצאו מבית משפט זה ולא ניתן לומר כי היה זה בית משפט השלום אשר התווה את רף הענישה בסוגיה זו (ראו את ע"פ 910/85 אברהים קונדוס נ' מדינת ישראל (לא פורסם), את** [**ע"פ 5066/98**](http://www.nevo.co.il/case/5991408) **מדינת ישראל נ' ניעמן דחלה (לא פורסם) ואת** [**רע"פ 2718/04**](http://www.nevo.co.il/case/5852404) **פואד אבו דחאל נ' מדינת ישראל (לא פורסם), אשר צוטטו גם בגזר דינו של בית משפט השלום)".**

**ב**[**רע"פ 6138/05**](http://www.nevo.co.il/case/6051629) **ג'יהאד נמלה נ' מ"י** (מיום 8.11.05) - דחה ביהמ"ש השלום את בקשתו של נאשם שהורשע בהחזקה וגידול סם לשימוש עצמי ונידון ל- 30 חודשי מאסר מתוכם 18 לריצוי בפועל והיתרה על תנאי שלא יעבור על עבירות מסוג פשע בניגוד ל[פקודת הסמים המסוכנים](http://www.nevo.co.il/law/4216), ו- 3 חודשים על תנאי שלא יעבור עבירות מסוג עוון בניגוד לפקודת הסמים המסוכנים.

**ב**[**ע"פ 6348/05**](http://www.nevo.co.il/case/6061524) **מ"י נ' איס תלאווי** (מיום 1.8.05) - דחה בימ"ש העליון את הערעור, והערעור שכנגד והותיר על כנו את גז"ד של בימ"ש קמא,שדן את הנאשם ל- 9 חודשי מאסר בפועל, מע"ת, פסילת רשיון נהיגה וחילוט רכב, לאחר הורשע בהחזקת סם מסוכן לצריכה עצמית ובנוסף יחד עם אחרים גם בהחזקת סם שלא לצריכה עצמית ובהסתיעות ברכב לצורך ביצוע פשע.

**ב**[**רע"פ 5182/05**](http://www.nevo.co.il/case/5998079) **שלום פרץ נ' מ"י** (מיום 29.6.05) - דחה בימ"ש העליון את בקשתו של הנאשם שהורשע בהחזקת סמים, ולאחר שצירף תיק נוסף גם בעבירה של החזקת סמים שלא לצריכה עצמית, הוא נידון ל- 3 חודשי מאסר בפועל ו- 6 חודשי מע"ת למשך שנתיים.

כב' השופט ס' ג'ובראן פסק כי:

**"ההליך השיקומי אותו עובר המבקש מיוזמתו, איננו בגדר נסיבה מיוחדת במקרה דנן. שירות המבחן הצביע על דפוס התנהגות אצל המבקש, שלפיו עובר לדיונים בבית-המשפט, הוא משקיע מאמצים בהליך הגמילה, אך מאוחר יותר הוא חוזר לעברו.**

**אין בידי לקבל הטענה בדבר מתן הזדמנות למבקש להוכיח את רצונו להיגמל. בית-משפט השלום נתן למבקש הזדמנויות רבות במשך כשנתיים, שכללו הליך גמילה פרטי, טיפול באשפוזית, טיפול אינטנסיבי במסגרת יומית ונסיון טיפולי במוסד גמילה נוסף אותו עזב המבקש על דעת עצמו. המבקש נמנע מלנצל הזדמנויות אלו, ואין מן הראוי ליתן לו הזדמנות נוספת.**

**גזר הדין שהושת על המבקש, הינו מתון, ראוי וחוששני כי במידה ותתקבל בקשתו או ערעורו ויומר עונשו לעבודות שרות, יחזור הוא להשתמש בסמים, לאחרשישיג את מבוקשו בבית-המשפט ויוקל עונשו.**

**אשר על-כן, הבקשה נדחית".**

**7.** **מן הכלל אל הפרט**

הנאשם הודה וחסך מזמנם של כל העוסקים במלאכת עשיית הדין.

בנוסף, לא התעלמתי מהמלצת שירות המבחן להעמיד את הנאשם במבחן השירות למשך שנה.

יחד עם זאת, ניתנה לנאשם הזדמנות בעבר, הוא אף הועמד במבחן השרות - אך לא הוכיח את עצמו, ושב להשתמש בסמים.

יתר על כן, בהמלצתו הראשונה מיום 21.11.05, קבע שירות המבחן, כי אין מקום לשלוח את הנאשם למסגרת טיפולית לאור יכולתו ורצונו המוגבלים.

כמו כן, בבדיקת השתן שמסר הנאשם אף נמצא חשיש.

כעבור חודשיים בלבד – בא שירות המבחן בהמלצה שונה לחלוטין, לאחר שרק לאחר עריכת התסקיר הראשון נקלט הנאשם במרכז לטיפול בהתמכרויות.

באשר להמלצת שרות המבחן – הרי שב[ע"פ 1067/04](http://www.nevo.co.il/case/345022) (מחוזי חיפה) אבו רומי דיאב נ' מ"י תק-מח 2004 (2) 5106, פסק בית המשפט כי:

**"עיקר השיקולים של שירות המבחן הינם שיקולים המתמקדים בעינינו הספציפי של הנאשם העומד לדין, ואילו בית המשפט חייב לשקול ולהביא בחשבון גם את האינטרס הציבורי ושיקולים נוספים כגון אפקט הרתעתי ומתן תגובה עונשית הולמת, בשים לב למהות העבירה ונסיבות ביצועה.**

**לכן גם כשיש בתסקיר שירות המבחן המלצה לענישה קלה, שומה על בית המשפט להציג לנגד עיניו את מגוון השיקולים שחייבים להנחות את בית המשפט בעת מתן גזר דין."**

מן האמור עולה תמונה ברורה, כי הנאשם מכור לסמים, והוא נעדר יכולת או רצון שעמדו במבחן הזמן להתנתק מעולם הסמים, שלמעשה הוא המחולל לביצוע העבירות על ידו.

הנאשם מעלה רצון להיגמל בכל פעם שהוא עומד לדין, רק כדי לחמוק מעונש, וגם אם כוונותיו אחרות בשלב זה של חייו – שיקול זה הינו אחד מקשת השיקולים שיש לשקול בבוא ביהמ"ש לגזור את עונשו.

הנאשם החזיק בנשק שנגנב מחב' בזק לפני מספר שנים, ומאחר שהנשק נתפס בחזקתו, בנוסף לכדורים תואמים, ובמקום מוסלק - מעידים אלה על כוונותיו המסוכנות – ושיקולים שבאינטרס הציבורי כהרתעת הנאשם ושכמותו, ותקנת החברה – גוברים על שיקולי שיקומו של הנאשם.

למרות טענת ב"כ הנאשם, כי הנאשם החזיק בנשק והתחמושת אך לא השיגם - חזקה על אדם, שברשותו נתפס דבר, כי הוא מודע לדרך בה הגיע הדבר לחזקתו, כשמקרה שבפניי ציין ב"כ הנאשם כי הנשק היה ברשות אבי – הנאשם – ואין בכך כדי להפחית מחומרת עצם החזקתו שלא כדין ע"י הנאשם עצמו.

**8.** לפיכך ולאחר ששקלתי את מכלול השיקולים לחומרא ולקולא, החלטתי לגזור על הנאשם את העונשים הבאים:

1. יופעל מע"ת בן 4 חודשים מ[ת.פ. 1547/02](http://www.nevo.co.il/case/1263596) (שלום כפ"ס).
2. מאסר בפועל למשך 12 חודשים.

חודשיים מהמאסר המותנה שהופעל ירוצה במצטבר למאסר שהוטל, וסה"כ ירצה הנאשם 14 חודשי מאסר בפועל.

ג. מע"ת בן 12 חודשים למשך 3 שנים שלא יעבור על העבירות בהן הורשע.

**9.** מוצג 205/04 תחנת טייבה – הסם והנשק – יושמדו.

**10.** זכות ערעור תוך 45 יום.

**ניתן היום ט' בשבט, תשס"ו (7 בפברואר 2006) במעמד הצדדים.**

|  |
| --- |
| **נאוה בכור, שופטת** |

**ב"כ הנאשם**:

אבקש עיכוב ביצוע כי אחת מבנותיו של הנאשם מתארסת ביום שישי ולכן אבקש עיכוב ביצוע של יותר משבוע.

ישנה הפקדה בתיק של 5,000 ₪ למרות שמדובר באדם מעוט יכולת בעיקר לאור הגמילה שלו.

**ב"כ המאשימה**:

לא תוכנה של העתירה לעונש ולא נסיבותיה של העבירה מצדיקות את עיכוב הביצוע ואם תקומנה נסיבות אישיות, אזי ניתן להניח שהרשויות שהנאשם יהיה בחזקתן ידעו לתת את הדעת על כך.

**הנאשם**:

הם החליטו להתארס לפני שבוע.

# החלטה

ביום 26.1.06 המשיך ב"כ הנאשם בטיעוניו לעונש, הנאשם אף ציין, כאחרון הטוענים לעונש, כי הוא מתנצל על מעשיו, יש לו 7 בנות – ולא אמר דבר בנוגע לאירוסין צפויים או מתוכננים בקשר למי מבנותיו.

עוד יצויין, כי בפניי ציין הנאשם כעת כי אך לפני שבוע החליטה בתו ובעלה המיועד להתארס, והאירוסין קבועים ליום שישי הקרוב (10.2.06).

5129371

54678313בצד תיכנון זה – לא הובא דבר תיכנון האירוסין בפני ביהמ"ש טרם הדיון היום – וכן לא הובאה בפניי כל אינדיקציה אובייקטיבית בנוגע לעצם קיום האירוסין, במועד שציין הנאשם אך היום.

נוכח עתירתה של התביעה למאסר בפועל והיותו של זה צפוי בגדר העונש שיוטל על הנאשם, נוסף לעובדה כי תלוי ועומד נגדו מאסר בפועל – היה על הנאשם להערך לקראת מאסרו – ונוכח משך המאסר שהוטל – אינני רואה מקום לכל עיכוב בביצוע גזה"ד על רכיביו.

הבקשה נדחית.

**5129371**

**54678313ניתנה היום ט' בשבט, תשס"ו (7 בפברואר 2006) במעמד הצדדים.**

נאוה בכור 54678313-1398/04

|  |
| --- |
| **נאוה בכור, שופטת** |

01398/04פ 142 יסמין

נוסח מסמך זה כפוף לשינויי ניסוח ועריכה