**בתי המשפט**

|  |  |  |
| --- | --- | --- |
| **בית משפט השלום כפר-סבא** | **פ 001580/07** | |
|  | |
| **כב' השופטת נאוה בכור** | **תאריך:** | **03/09/2008** |

|  |  |  |  |
| --- | --- | --- | --- |
| **בעניין:** | **מדינת ישראל** | |  |
|  | **ע"י מתמחה** | **רושאל ואדים** | **המאשימה** |
|  | **- נ ג ד -** | |  |
|  | **עבד אל מועטי שריף** | |  |
|  | **ע"י מתמחה** | **אסף ויזל ממשרד עו"ד בלומנפלד** | **הנאשם** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301)

**גזר דין**

**1.** הנאשם הורשע על פי הודאתו ובמסגרת הסדר טיעון בעבירה של החזקת נשק שלא כדין על פי סעיף 144 (א) רישא וסיפא ל[חוק העונשין](http://www.nevo.co.il/law/70301),תשל"ז-1977 .

**2.** ביום 6.3.08 נכרת בין הצדדים הסדר טיעון, לפיו כתב האישום תוקן, הנאשם הודה בו, והורשע בגינו.

הוסכם בין הצדדים כי גרסתו של הנאשם כפי שנמסרה בהודעתו - אינה במחלוקת עובדתית ומשפטית.

הצדדים יטענו כראות עיניהם לעניין העונש.

**3.** בטיעוניה לעונש ציינה ב"כ המאשימה, כי עפ"י הודאתו החזיק הנאשם ברכבו נשק טעון במחסנית ועוד 3 מחסניות מוסלקות בשק. הנאשם טען כי מצא בבית סבתו נשק ו- 4 מחסניות כאשר אחת מהן מלאה, בלא להתיחס לכך שהייתה בתוך הנשק או מחוצה לו, בעוד שכאשר נמצא הנשק ברכבו , הנשק היה טעון במחסנית המלאה ושלוש היו מחוצה לו.

הנאשם טען כי החביא את הנשק באדמה ליד הבית, ובזמן שנתפס עם הנשק היה בדרכו לקבור אותו באדמה ליד טירה. לפיכך - בנסיעתו ממקום "קבורה" אחד לשני הוא נסע עם נשק טעון ברכבו- זו עבירה חמורה מאד.

ב"כ המאשימה מפנה לפסיקה על פיה עבירות נשק, לרבות החזקת נשק ללא רשיון הינן - עבירות חמורות, ועל אחת כמה וכמה - נשק טעון.

מבקשת להטיל על הנאשם עונש מאסר בפועל ללא אפשרות המרה לעבודות שרות, לפחות בן 18 חודשים, מע"ת מרתיע, וקנס.

**4.** מאידך – ציין ב"כ הנאשם בטיעוניו כי נכרת הסדר טיעון החוסך זמן יקר לביהמ"ש, שצריך להוות נסיבה לקולא - ולא לחומרא.

ההסדר הדיוני היה שהמאשימה קיבלה כאמת משפטית את כל הדברים הרלבנטיים לעניין העונש, שבגרסת הנאשם בהודעתו.

יש לכך השלכה על בחינת תכלית החזקת הנשק על ידי הנאשם – באופן שאינו מצדיק החמרה עימו – כפי שקובעת הפסקה.

הנאשם נהג בטפשות, ובמקום להביא את הנשק למשטרה - רצה לקבור אותו, ובזה התמלאו יסודות העבירה של החזקת נשק ללא רשיון – על פי הודאתו.

הנאשם הינו בן 23 ללא עבר פלילי, הוא שוהה במעצר בית בלא שהפרו, הינו מפרנס יחיד במשפחתו, ומעצרו פוגע קשות בפרנסתה.

ב"כ הנאשם עותר שלא להשית עליו מאסר, אלא די במעצר הבית של 10 חודשים, וכן כי לא יושת קנס - בשל העובדה שלא נגרם נזק ממוני למדינה, ומאסרו יגרום למצב כלכלי קשה יותר למשפחתו.

מפנה את בית המשפט לעובדה כי לא נעשה כל שימוש בנשק שנתפס אצל הנאשם.

הנאשם מבקש סליחה, אומר כי לא ידע שיש לשלוח נשק כזה למשטרה, ומבטיח שלא יחזור על המעשה.

**5.** ביום 22.5.08 החלטתי על קבלת חוו"ד ממונה בעניינו של הנאשם וזאת בשל העובדה כי מאז טיעוניהם לעונש של הצדדים לראשונה ביום 6.3.08, חל שינוי במצבו הבריאותי של הנאשם, שנורה ביום 23.3.08 באזורים רבים בפלג גופו התחתון, אושפז, ושוחרר רק ביום 10.4.08. מסמכים רפואיים הוצגו לעיוני.

מחוו"ד הממונה מיום 25.8.08 - נמצא הנאשם מוכן ומתאים לביצוע עבודות - מיום 10.9.08 במשטרת כפ"ס.

בהמשך לה - עתר ב"כ הנאשם לגזור על הנאשם מאסר בעבודות שירות, ומאידך שבה ב"כ המאשימה על טיעוניה לעונש - כבראשונה.

**6. הכרעה**

**ב**[**ע"פ 4702/02**](http://www.nevo.co.il/case/5971488) **מד"י נ' אברהם אל נתן**, תק-על 2003(1) 101, קבע כב' השופט לוי כי:

**"נשק המוחזק ללא רשיון, מוצא דרכו לידיים עויינות או עברייניות,ומכאן ועד לפגיעה בחפים מפשע, הדרך קצרה, על רקע זה חזר בית משפט זה והנחה את הערכאות השונות להחמיר בעונשים של עבריינים בתחום זה...".**

**ברע"פ 1332/04 מד"י נ' יצחק פס ואח'** נקבע בביהמ"ש העליון ואמר:

**"... אם אכן נהגו בתי המשפט בסלחנות עד כה בעבירות נשק, ניתן לומר כי לא הרימו תרומה מספקת לעקירת התופעה של החזקה או נשיאה של נשק, שהתפשטה במקומותינו והתדרדרה לשימוש בו בידי גורמים המסכנים את שלומו ובטחונו של הציבור. אשר על כן החלטנו להחמיר במידת מה בעונשם....על אף שאיננו ממצים,כאמור,את הדין עם המשיבים... נעיר כי החמרה נוספת ברף הענישה בעבירות מסוג זה...,אם וכאשר יידרשו לכך בתי המשפט,היא בלתי נמנעת".**

בית המשפט נדרש להחמיר בעבירות מסוג זה, נוכח התוצאות הרות אסון העלולות לנבוע מהן - כאשר נשק ללא רשיון נמצא בידיים בנות סיכון.

בעת שקילת העונש על בית המשפט לבחון את נקודת האיזון בין האינטרס הציבורי הרחב לבין הנסיבות האישיות של הנאשם.

**7. מן הכלל אל הפרט**

נסיבותיו האישיות של הנאשם הינן מקלות, נוכח העובדה כי זו עבירה ראשונה שלו, והוא נעדר עבר פלילי .

הנאשם הודה במעשיו, ביקש סליחה, ואמר כי לא יחזור על מעשהו, שבגינו הורשע.

אין גם להתעלם לקולא - מהסכמת הצדדים הנוגעת לנסיבות החזקת הנשק ע"י הנאשם - העולות מגרסתו שבהודעתו.

כן, אין להתעלם ממצבו הבריאותי של הנאשם - כעולה מהמסמכים הרפואיים שהוגשו לעיוני.

מאידך - עתירת התביעה תואמת והולמת את כוונת המחוקק ופסיקת בתי המשפט הנגזרת מהסיכון בכח שבהחזקת נשק שלא כדין.

עם זאת, ונוכח הנסיבות לקולא שפורטו כנ"ל - אינני סבורה כי יש למצות את הדין עם הנאשם, עד כדי הצדקה בהמרת מאסר שיוטל עליו - בעבודות שירות.

**8.** לפיכך, הנני גוזרת על הנאשם את העונשים הבאים:

א. מאסר בן 6 חודשים שירוצו בעבודות שירות במשטרת כפ"ס בעבודות אחזקה, סיוע, שירותים או מנהלה החל מיום 10.9.08.

על הנאשם להתייצב בפני המפקח על עבודות השרות לצורך קליטה והצבה בתאריך הנ"ל בשעה 08:00 במפקדת מחוז מרכז ברמלה.

הובהר לנאשם כי הוא מחוייב לעדכן את משרד הממונה בכל שינוי, אם יחול, בכתובת מגוריו ועליו לעמוד בתנאי הפיקוח וביקורות הפתע, וכי כל הפרה בעבודות השרות עלולה להביא להפסקה מנהלית שלהן ולריצוי העונש במאסר בפועל.

משום עיכוב ביצוע המאסר בפועל, יהא כפוף זה לחתימתו של הנאשם על ערבות עצמית בסך 5,000 ₪, וכן הפקדה במזומן בסך 5,000 ₪, להוצאת צו עיכוב יציאה מן הארץ נגדו והפקדת דרכון – וזאת על מנת להבטיח את התייצבותו לריצוי המאסר, והשלמת ריצויו.

לא יעמוד הנאשם בתנאי עיכוב הביצוע - יועבר מיידית לריצוי עונשו - במאסר בפועל.

ב. קנס בסך 10,000 ₪ או 60 ימי מאסר תמורתו.

הקנס ישולם בשני תשלומים שווים רצופים וחודשיים החל מיום 1.1.09.

ג. מע"ת בן 10 חודשים למשך 3 שנים מהיום שלא יעבור על העבירה בה הורשע.

**5129371**

**546783139.** המוצגים בפ.א. - 6 -6377/07 (תחנת טייבה) - יושמד / יחולט לאחר שפסה"ד יהפוך חלוט.

**10. זכות ערעור תוך 45 יום**.

5129371

54678313

**11.** עותק ישלח לממונה על עבודות השירות.

|  |
| --- |
| **ניתן היום ג' באלול, תשס"ח (3 בספטמבר 2008) במעמד הצדדים. נאוה בכור, שופטת** |

001580/07פ 142 יסמין

נאוה בכור 54678313-1580/07

נוסח מסמך זה כפוף לשינויי ניסוח ועריכה