|  |  |
| --- | --- |
| חקיקה שאוזכרה:  [חוק העונשין, תשל"ז-1977](http://www.nevo.co.il/law/70301)  [חוק הכניסה לישראל, תשי"ב-1952](http://www.nevo.co.il/law/90721)  [חוק הגנת הפרטיות, תשמ"א-1981](http://www.nevo.co.il/law/71631)    **בית המשפט המחוזי מרכז** | |
| ת"פ 5647-03-12 מדינת ישראל נ' טוקוש(עציר) ואח' | 03 ספטמבר 2012 |

|  |  |  |
| --- | --- | --- |
|  | |  |
| בפני | **כב' ה**שופטתורדה מרוז | |
| בעניין: | מדינת ישראל  ע"י ב"כ עו"ד הדר צור |  |
|  |  | המאשימה |
|  | **נגד** | |
|  | 1. יעקב טוקוש (עציר)  ע"י ב"כ עו"ד שרית סלומיאנסקי  2. אלירז נגבי (עציר) |  |
|  |  | הנאשמים |

|  |
| --- |
| **גזר דין** – **בעניינו של הנאשם 1** |

**העובדות**

1. הנאשם 1 (להלן: **"הנאשם"**) הורשע על פי הודאתו, במסגרת הסדר טיעון, בעבירות שעניינן מרמה והפרת אמונים (שלוש עבירות) לפי סעיף 284 ל[חוק העונשין](http://www.nevo.co.il/law/70301), הסעת תושב זר, לפי סעיף 12א(ג) ל[חוק הכניסה לישראל](http://www.nevo.co.il/law/90721), עשיית עסקה בנשק, לפי סעיף 144ב2 לחוק העונשין (ריבוי עבירות), החזקת נשק שלא כדין, לפי סעיף 144(א) לחוק העונשין, גניבה (ריבוי עבירות), לפי סעיפים 383 + 384 לחוק העונשין, פגיעה בפרטיות, לפי סעיף 2(7) ל[חוק הגנת הפרטיות](http://www.nevo.co.il/law/71631) וקשירת קשר לביצוע פשע, לפי סעיף 422(א)(1) לחוק העונשין.
2. הנאשם שירת כשוטר ביחידת הסיור של משמר הגבול מזה כ – 20 שנה ועד למועד ביצוע העבירות.
3. כתב האישום המתוקן כולל שלושה אישומים, המתייחסים לתקופה הרלוונטית, החל מחודש דצמבר 2011 ולאורך חודש ומחצה. בתקופה זו, שימש נואף אלעדם כסוכן מטעם המחלקה לחקירות שוטרים (להלן: **"הסוכן"**). במסגרת פעילותו, נוצר קשר בין הסוכן לבין הנאשם ובגדרו ערך הנאשם היכרות בין הסוכן לבין הנאשם 2, אותו הציג כבנו.
4. במסגרת היחסים שנרקמו בין נאשם לבין הסוכן, עשה הנאשם שימוש במידע שרכש במסגרת עבודתו במשטרה. בין היתר, ייעץ לסוכן לפתוח בית בושת וכיצד להישמר מפני משטרת ישראל בעת הפעלתו. כן הציע הנאשם לסוכן כי יהתריע בפניו על פעילות משטרתית שעלולה לסכל את הפעלת בית הבושת, וזאת בתמורה לתשלום קבוע. בין היתר, הסיע הנאשם עבור הסוכן תושבים זרים ללא אישור כניסה לישראל והבטיח לו סיוע במקרה שאלו ייעצרו על ידי המשטרה. עוד הוציא הנאשם פרטים ממאגרי מידע משטרתיים עבור הסוכן וכן, מכר לו אמצעי לחימה שונים, שנטל ללא רשות ושלא כדין מיחידתו, הכל בעבור בצע כסף. בנוסף, קיבל הנאשם מהסוכן מכשיר טלפון סלולארי כחלק מההתקשרות ביניהם.
5. על פי עובדות האישום הראשון, בתאריך 15.1.12 בשעות הצהריים, אסף הנאשם ברכבו שוהה בלתי חוקי (להלן: **"השב"ח"**) בכניסה לישוב אריאל והסיעו לשטח ישראל, ביודעו כי אין בידו אישור כניסה כחוק. במחסום, הציג הנאשם את תעודת המינוי שלו, כדי לאפשר את העברת השב"ח ולאחר מכן, נפגש עם הסוכן וקיבל ממנו סך 1,000 ₪ בתמורה למעשהו, כמו גם על חשבון פעילות עתידית. באותו מעמד, קיבל הנאשם מהסוכן מספר ת.ז. של אחד מעובדיו כדי שהנאשם יבצע בדיקה במאגרי המידע המשטרתיים.
6. בתאריך 23.1.12 בשעות הערב, לאחר תיאום מראש עם הסוכן, נסע הנאשם ביחד עם הנאשם 2 לנקודת איסוף בסמוך לעיר אריאל, שם לקחו את השב"ח במטרה להכניסו שלא כחוק לתחומי ישראל, דרך המחסום. לצורך כך, ניצל הנאשם את היכרותו עם השוטרים במחסום. לאחר חציית המחסום, נפגש עם הסוכן, אשר מסר לידיו סך של 500 ₪ בתמורה להסעת השב"ח ו – 500 ₪ נוספים, למפרע.
7. בתאריך 26.2.12, לאחר תיאום מראש עם הסוכן, נסעו הנאשמים לנקודת האיסוף בסמוך לעיר אריאל, שם אספו לרכבם השב"ח. לאחר שהעבירו הנאשמים את השב"ח לתחום ישראל, פגשו בסוכן, אשר מסר לידי הנאשם סך של 2,500 ₪, בין היתר בתמורה עבור הסעת השב"ח. מתוך הסכום הנ"ל, העביר הנאשם לידי הנאשם 2 סך של 100 ₪ והבטיח לשלם לו 300 ₪ נוספים.
8. על פי עובדות האישום השני, ניצל הנאשם את הגישה שניתנה לו לאמצעי לחימה שונים, בין היתר כדורי אקדח ורימוני הלם כדי למוכרם לסוכן.
9. בתאריך 15.1.12, הבטיח הנאשם לסוכן כי ישיג עבורו רימוני הלם. שלושה ימים לאחר מכן, קרוב לחצות, נפגש הנאשם עם הסוכן והעביר לידיו שקית ובה שני רימוני הלם מדגם 959 וכן, קופסה ובה 50 כדורי אקדח 9 מ"מ. בתמורה, שילם הסוכן לנאשם סכום של 500 ₪ עבור כל רימון, 500 ₪ עבור 50 כדורים ו – 500 ₪ נוספים להמשך הפעילות ביניהם ובסך הכל 2,000 ₪. באותו מעמד, מסר הסוכן לידי הנאשם מכשיר סלולארי, על מנת שישמש אותם להמשך ההתקשרות ביניהם. הנאשם ביקש מהסוכן הלוואה בסך 4,000 ₪.
10. בפגישה שהתקיימה בין הסוכן לנאשם בתאריך 30.1.12, קיבל הנאשם מידי הסוכן סכום של 2,000 ₪ כנגד התחייבותו שישיג רימוני הלם וכדורים לאקדח עבור הסוכן. במהלך הפגישה, מסר הסוכן לנאשם מספרי ת.ז. לצורך בדיקה במאגרי מידע משטרתיים. הנאשם ערך את הבדיקה ודיווח על ממצאיה לסוכן.
11. בתאריך 4.2.12, התקשר הנאשם לסוכן והודיעו כי השיג עבורו כדורי אקדח. אי לכך, נפגשו השניים למחרת היום והנאשם העביר לידי הסוכן שקית ובה 34 כדורי אקדח 9 מ"מ. בהזדמנות אחרת, בתאריך 16.2.12, העביר הנאשם לידי הסוכן שקית ובה 100 כדורי אקדח 9 מ"מ ושני רימוני הלם דגם 959. בתמורה, קיבל מידי הסוכן סך של 1,000 ₪ וכן ביקש 1,000 ₪ נוספים.
12. בתאריך 26.2.12, נערך חיפוש בחדרו של הנאשם בבית הוריו, שם נמצא באחת המגירות רימון הלם מסוג 959.
13. על פי עובדות האישום השלישי, בתאריך 7.12.11, נפגש הנאשם עם הסוכן בביתו, בתיווכו של אחר. השניים שוחחו על אפשרות לפיה יסייע הנאשם לסוכן לפתוח מועדון באזור תל אביב הרצליה וכן, להכניס שב"ח לישראל. השניים נפגשו בתאריך 16.12.11, אז ערך הנאשם לסוכן סיור באזורי מועדונים בהרצליה ובתל אביב והדריכו כיצד לפתוח בית בושת מבלי להיתפס על ידי המשטרה, תוך שימוש במידע פנימי.
14. בתאריך 30.1.12 נפגשו השניים פעם נוספת ובמהלך הפגישה, מסר הסוכן לנאשם סך של 2,000 ש"ח עבור השגת רימוני הלם וכדורים לאקדח. באותו מעמד, הציע הנאשם לסוכן כי יגנוב נשק שייתפס במהלך חיפושים במסגרת עבודתו וימכור את הנשק לסוכן. כן הדריך הנאשם את הסוכן כיצד להכשיל מעצרים של שוהים בלתי חוקיים שעובדים עבורו באתרי בנייה והוסיף והציע לסוכן להתקשר למשטרה ממכשירי טלפון ציבורי וידווח דיווח כוזב על כוונה לערוך פיגוע, במטרה להעסיק את השוטרים ולהרחיקם מהאזור בו מצויים אנשי השב"ח שעובדים עבור הסוכן.
15. בתאריך 23.2.12 נפגש הנאשם עם פעם נוספת והבהיר כי לא יוכל לגנוב עבורו נשק מהיחידה בה שירת, הגם שהוסיף כי יוכל להעביר לו נשק המצוי בביתו במסגרת תפקידו במשטרה.
16. הנאשם תכנן לביים פריצה לביתו כדי להסביר את העלמם של כלי הנשק. במעמד אותו מפגש, קיבל הנאשם מהסוכן סך של 500 ₪ לאחר שהתלונן בפניו כי הלה אינו משלם לו די. סוכם בין השניים כי הסוכן יעביר לידי הנאשם סכום שלא יפחת מ- 15,000 ₪ בהתאם לסוג הנשק שיגנוב.
17. בתאריך 25.2.12 שוחחו הנאשמים ביניהם ביחס להמשך הפעילות עם הסוכן ובין היתר, תכננו לדרוש ממנו 15,000 ₪ עבור פעילותם.

עד כאן עובדות כתב האישום.

**על הנאשם**

1. הנאשם כבן 45, גרוש ואב לארבעה ילדים בין הגילים 8 עד 19. מזה כ – 25 שנה משרת במשמר הגבול, בתפקידי שדה שונים, שירות תובעני, לו היה מסור לאורך שנים רבות. מדברי באת כוחו, עו"ד שרית סלומינסקי, עולה כי בשנים האחרונות, על רקע גירושיו מאשתו, נקלע הנאשם למצוקה כלכלית קשה, בעטייה ביצע את העבירות בהן הורשע. באת כוח הנאשם תיארה את המצוקה הנפשית אליה נקלע טרם הסתבכותו ולאחריה. הוא חש בושה לנוכח מעשיו, שלא מאפיינים את דרכו ואישיותו. גבי דידו, השהות במאסר, בקרב עבריינים תהא קשה ביותר. הסנגורית הטעימה את עובדת פיטוריו של הנאשם מהמשטרה, כשלוש שנים טרם יציאתו לפנסיה ועתה, נותר הוא בלא מקור פרנסה מכל סוג שהוא.

**הסדר הטיעון**

1. על פי הסדר הטיעון, עתרו הצדדים במשותף להשית על הנאשם שלוש שנות מאסר וכן מאסר על תנאי.

ב"כ הצדדים ייחסו, במסגרת הסדר הטיעון, משקל רב לפעילותו של הסוכן הסמוי, אשר ככל הנראה פעל על רקע המצוקה אליה נקלע הנאשם, תוך ניצול חולשותיו.

עוד ייחסו משקל ב"כ הצדדים לנסיבותיו האישיות של הנאשם, לעברו הנקי ולאורח החיים הנורמטיבי שקיים, תוך שירות מסור למדינה ולמשטרה, עד למועד ביצוע העבירות.

בנסיבות אלו, טענו ב"כ הצדדים כי העונש המוסכם מקיים את האיזון הראוי בין האינטרס הציבורי לבין נסיבותיו האישיות של הנאשם ועל כן, ביקשו לכבדו.

**דיון**

1. העבירות בהן הורשע הנאשם חמורות ביותר. מדובר באיש משטרה, שאשר אמון על אכיפת החוק. תחת זו, נטל הנאשם את החוק לידיו והפר אותו באורח בוטה, תוך שימוש במידע פנימי של המשטרה. הנאשם לא בחל באמצעים כדי להפיק רווחים קלים. הגם שהיה ער לסכנה הנשקפת לשלום הציבור ובטחונו עקב מעשיו, הוא דבק בהם לאורך תקופה בת חודש ומחצה.

הנאשם ראוי לעונש חמור שישקף את חומרת מעשיו וישרת את האינטרס הציבורי. עם זאת, אין להתעלם מנסיבותיו האישיות הקשות, מהמצוקה האישית והכלכלית אליה נקלע ובעיקר, מתקופת השרות הממושכת במשטרה, לה היה מסור בשקידה, עד מעידתו. בנסיבות אלו, הגם שאין בעונש המוסכם כדי מיצוי חומרת העבירות, הרי שהוא מאזן באורח ראוי בין השיקולים השונים, לחומרא ולקולא.

1. לפיכך, לאור כל האמור לעיל, אני גוזרת על הנאשם את העונשים הבאים:
2. 36 חודשי מאסר בניכוי ימי מעצרו.
3. 12 חודשי מאסר על תנאי משך 3 שנים והתנאי הוא שהנאשם לא יבצע עבירות בהן הורשע.

**זכות ערעור תוך 45 יום לבית המשפט העליון.**

ורדה מרוז 54678313

5129371

|  |
| --- |
| 54678313ניתן היום, ט"ז אלול תשע"ב, 03 ספטמבר 2012, במעמד הנאשם וב"כ הצדדים. |
| **ורדה מרוז, שופטת** |

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן