**בתי המשפט**

|  |  |  |  |
| --- | --- | --- | --- |
|  | | | |
| בבית המשפט המחוזי בנצרת | | **פ 001068/05** | |
|  | |
| **בפני:** | **סגן הנשיא, כב' השופט אהרן אמינוף** | **תאריך:** | **29/11/2005** |

|  |  |  |  |
| --- | --- | --- | --- |
| **בעניין:** | **מדינת ישראל** | |  |
|  |  |  | המאשימה |
|  | **נ ג ד** | |  |
|  | **1. קאסם כנעאן**  **2. עאמר כנעאן**  **3. האני מרוואת**  **4. זייד אבו אחמד** | |  |
|  |  |  | הנאשמים |

|  |  |
| --- | --- |
| **נוכחים:** | **מטעם המאשימה – עו"ד אילנה ירושלמי**  **מטעם הנאשמים 3 ו- 4- בעצמם ועו"ד נעמנה** |

ספרות:

[יעקב קדמי **על הדין בפלילים - חוק העונשין - חלק ראשון**](http://www.nevo.co.il/safrut/bookgroup/4003)

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [262](http://www.nevo.co.il/law/70301/262)

בכתב האישום המתוקן יוחסה לנאשמים (3 ו- 4 – להלן – הנאשמים) עבירה של אי מניעת פשע – עבירה לפי [סעיף 262](http://www.nevo.co.il/law/70301/262) ל[חוק העונשין](http://www.nevo.co.il/law/70301), התשל"ז –1977, (להלן – חוק העונשין).

# גזר דין – נגד נאשמים 3 ו-4

**1.**  בכתב האישום המתוקן יוחסה לנאשמים (3 ו- 4 – להלן – הנאשמים) עבירה של  אי מניעת פשע – עבירה לפי [סעיף 262](http://www.nevo.co.il/law/70301/262) ל[חוק העונשין](http://www.nevo.co.il/law/70301), התשל"ז –1977, (להלן – חוק העונשין).

**2. א.** תחילה כפרו הנאשמים בעבירות המיוחסות להם בכתב האישום. בטרם הוחל

בגביית ראיות הגיעו הצדדים להסדר טיעון לפיו לאחר הפרדת הדיון של נאשמים 1 ו-2 ממשפטם של נאשמים 3 ו-4 הודו והורשעו הנאשמים בעבירה המיוחסת להם בכתב האישום המתוקן.

**ב.** בהסדר הטיעון אליו הגיעו הצדדים הוסכם כי על כל אחד מהנאשמים יוטלו 6 חודשי מאסר שירוצו בדרך של עבודות שירות, בכפוף לחוות דעת הממונה וכן מאסר על תנאי על כל עבירה בנשק וקנס בסך של 5,000 ₪.

**ג.** בשל היותו של נאשם 4 למטה מגיל 21 בעת ביצוע העבירה, הוריתי על הגשת תסקיר מבחן.

**3. להלן התמונה העולה מכתב האישום:**

במועדים הרלבנטיים לכתב האישום שימשו המכונה "יאסר מחאג'נה" (להלן: "יאסר") והמכונה "סלים" כסוכנים משטרתיים לביום עסקת נשק. סלים הוא שוטר במשטרת ישראל.

נאשם מס' 1 - קאסם כנעאן (להלן - קאסם) ונאשם מס' 2 עאמר כנעאן (להלן -עמאר) הם אחים. הנאשמים, קאסם ועאמר מתגוררים בנצרת בשכונה המזרחית.

בתאריך 28.04.05 או קודם למועד זה, החזיקו קאסם ועאמר ברשותם נשק מסוג קלצ'ניקוב ומחסנית תואמת (להלן -הנשק) וזאת לשם מכירתם ומבלי שניתן להם על כך אישור על פי דין להחזקתם. קאסם ועאמר אף קשרו קשר להחזיק בנשק ולבצע בצוותא עסקה למכירת הנשק. בתאריך 28.04.05 סמוך לשעה 20:00 התקשר יאסר לקאסם וביקש לרכוש ממנו רובה מסוג קלצ'ניקוב. קאסם ענה כי ברשותו רובה מסוג זה וביקש מיאסר להיפגש עימו בסמוך לקניון בנצרת עלית. כחצי שעה לאחר מכן הגיעו קאסם ועאמר למקום, ברכב מסוג גולף (להלן -הגולף) ונפגשו במקום עם יאסר שנהג ברכב מסוג פיגו (להלן -הפז'ו). קאסם עבר לשבת ליד יאסר בפז'ו. לאחר שיחה קצרה בפז'ו, שב קאסם לגולף והורה לעאמר לנסוע למקום בו הוסתר הנשק ולהביאו למקום בו יוכל יאסר להתרשם ממנו. עאמר נסע מהמקום לשם הכנת הנשק כאמור, כשהוא נוהג בגולף, למרות שלא היו ברשותו רשיון נהיגה ותעודת ביטוח תקפים. סמוך לשעה 21:00 הוביל קאסם את יאסר למרתף בבית בנצרת, שם המתין להם עאמר עם הגולף. קאסם פתח את דלת המושב שליד הנהג בגולף והוציא מרצפת אותו מושב את הנשק שהיה עטוף בניילון ובבד. קאסם הסיר את הניילון והבד העוטף, דרך את הנשק והעבירו ליאסר שדרך אותו ובדק אותו בשנית. כל זאת נעשה בנוכחות עאמר. לאחר מכן ביקש קאסם מעאמר לעטוף שוב את הנשק ולהחזירו למקום המסתור.

לאחר בדיקת הנשק נוהל משא ומתן בין קאסם ליאסר שבסופו סוכם כי תמורת הנשק ישלם יאסר לקאסם סך של 5,500 ₪ וכן יעביר לקאסם אקדח 9 מ"מ (להלן: האקדח"). סוכם כי עסקת הנשק תתבצע בתאריך 1.05.05 בשעות הערב ושעת העסקה ומיקומה ייקבעו באותו היום. באותו מפגש, הציע קאסם למכור רימונים ליאסר. בתאריך 1.05.05 ניהלו קאסם ויאסר מספר שיחות טלפון בהן דנו בפרטי עסקת הנשק. יאסר הודיע כי יגיע בלווית בחור

נוסף והם קבעו להיפגש בבית העלמין של קיבוץ מזרע הסמוך לכפר אכסאל לשם ביצוע

העיסקה.

לאחר מכן נסעו קאסם ועמר ברכב מסוג סובארו מ.ר. 87-800-25 (להלן -הסובארו), השייך לקאסם שגם נהג ברכב מביתו לכיוון בית העלמין. הנאשמים הצטרפו לנסיעה למרות שלא היו בסוד העסקה. קאסם ועאמר הגיעו למקום, סמוך לשעה 21:30 ובבית העלמין פגשו ביאסר שהגיע בלויית סלים. בבית העלמין יצאו קאסם, יאסר וסלים מכלי הרכב בעוד הנאשמים ועאמר נותרו ישובים בסובארו. קאסם ביקש מיאסר וסלים שיציגו בפניו את האקדח וסלים כך עשה. קאסם בדק את האקדח ואישר את העסקה. באותו מעמד שאל קאסם את סלים האם יש בידו כדורי אקדח תואמים וסלים ענה שיש בידו חמישה כדורים. לאחר מכן, ביקש קאסם כי ייסעו לנצרת ויבצעו שם את עסקת הנשק, אולם יאסר סירב להיכנס עם האקדח לנצרת בשל כוחות המשטרה הרבים בעיר ולכן סוכם כי סלים יישאר בבית העלמין עם האקדח והכסף בעוד קאסם, עאמר ויאסר ייסעו לנצרת להביא את הנשק ויחזרו לסלים לקבלת התמורה. קאסם ועאמר נסעו בסובארו לנצרת כשיאסר נוהג בפיג'ו בעקבותיהם. בנצרת, עבר קאסם לפיג'ו ושוחח עם יאסר ביחס לעסקת הנשק. באותה עת, עבר עאמר למושב הנהג ונהג בסובארו לכיוון מרכז נצרת כשמטרתו להביא את הנשק ממקום הימצאו לפז'ו. עאמר הוביל עימו את הנאשמים כשהם אינם יודעים מה מטרת הנסיעה. אותה עת לא היו לעאמר רשיון וביטוח תקפים. עאמר חזר למקום, כשבסובארו הנשק עטוף בשמיכה ואז ניגש קאסם לסובארו, נטל משם את הנשק ומסרו ליאסר וזה הניחו בפז'ו. בשלב בו חזר קאסם לסובארו, לאחר מסירת הנשק ליאסר, נודע לנאשמים כי הם נוכחים בעיצומה של עסקת נשק בלתי חוקית. למרות זאת, לא נקטו בשום אמצעי סביר כדי למנוע את השלמת מעשה הפשע. סמוך לשעה 22:00 נסעו הנאשמים ויאסר חזרה לבית העלמין במזרע, מקום בו המתין סלים כדי שקאסם ועאמר יקבלו את התמורה עבור הנשק.

בבית העלמין נעצרו הנאשמים, קאסם ועאמר על ידי שוטרי משטרת ישראל.

## 4. טיעוני המאשימה לעונש:

ב"כ המאשימה ציינה כי תיקון כתב האישום ביחס לנאשמים נבע מחוסר ראיות בתיק וזאת בהבחנה מנאשמים 1 ו-2. העונש עליו הוסכם בהסדר הטיעון נובע מחלקם היחסי והפאסיבי באירוע ומהעובדה כי אין ראיות בדבר רווחים הצפויים לנאשמים כתוצאה מעסקת הנשק הנ"ל. לדבריה, על אף האמור לעיל, בעבירות חמורות, מהסוג הנדון בפנינו, אין לתת משקל משמעותי לעבר נקי וגיל צעיר של נאשמים. ב"כ המאשימה ציינה כי נאשם 4 נעדר עבר פלילי ולנאשם 3 הרשעה אחת בעבירות קלות יותר.

לפיכך, ביקשה ב"כ המאשימה לכבד את הסדר הטיעון.

**5. א. טיעוני ב"כ נאשם מס' 3 לעונש:**

ב"כ הנאשם ביקש לכבד את הסדר הטיעון. לדבריו ההסדר ראוי ועומד במבחני הפסיקה. ב"כ הנאשם ביקש לחלק את הקנס לתשלומים וזאת בשל העובדה כי הוא צפוי לרצות את עונשו בעבודות שירות והכנסתו תהיה מצומצמת ובנוסף לכך הנאשם מפרנס את אימו.

**ב. טיעוני ב"כ נאשם מס' 4 לעונש:**

ב"כ הנאשם ציין כי הנאשם יליד 1985, רווק ואמו אלמנה. לנאשם אין הרשעות קודמות ונסיבותיו האישיות מפורטות בתסקיר שם נטל אחריות למעשיו. ב"כ הנאשם ביקש לכבד את הסדר הטיעון.

**6. א. דברי נאשם 3:**

הנאשם הביע צער וחרטה על מעשיו.

**ב. דברי נאשם 2:**

הנאשם הביע צער וחרטה על מעשיו.

**7. תסקיר שירות המבחן לגבי נאשם מס' 3:**

התסקיר מבוסס על 3 פגישות עם הנאשם, שיחה עם אמו וחומר מחקירת המעצר.

מן התסקיר עולה התמונה הבאה:

הנאשם בן 20, רווק, בן למשפחה מוסלמית תושבת נצרת. לנאשם אח בכור ואחות צעירה ממנו. אביו נפטר לפני כ- 12 שנה מסרטן, אמו עקרת בית המתוארת על ידו כאם חמה ואוהבת המסורה לילדיה. בשיחות שערך שירות המבחן, סיפר הנאשם שסיים 12 שנות לימוד בבית ספר אורט בנצרת לאחר שעבר מבית ספר פרטי על רקע בעיות התנהגות. מאז סיים את לימודיו משמש הנאשם כנהג משאית.

ביחס לעבירה נשוא תיק זה, קיבל הנאשם אחריות מלאה לעובדות המצוינות בכתב האישום וציין בפני שירות המבחן כי הכיר את הנאשמים הנוספים בתיק כאנשים טובים ונורמטיביים ולא חשד בהם כאנשים העוברים על החוק.

הנאשם התייחס למעצרו כטראומתי ובלתי נסבל ויחד עם זאת התקשה להסביר את מעורבותו בעבירה הנידונה. בשיחה עם אמו של הנאשם ציינה כי פטירת האב השאירה ריקנות ותחושת בדידות אצל ילדיה ובמיוחד אצל הנאשם שדחה את ניסיונותיה וניסיונות אחיו הבכור להתקרב אליו. שירות המבחן ציין כי למרות הניסיונות לשתף את הנאשם בהערכה לגבי התנהגותו ומעורבותו בעבירה הנידונה, התקשה הנאשם להתחבר לדברי שירות המבחן וציין כי הצליח להפיק את לקחיו בכוחות עצמו. אי לכך ולאור חוסר הנכונות והבשלות בשלב זה בחייו של הנאשם לקשר טיפולי, **שירות המבחן נמנע ממתן המלצה טיפולית כשלהי בעניינו**. יחד עם זאת, ציין שירות המבחן כי ענישה מציבת גבולות ומרתיעה כגון עבודות שירות, עשויה להתאים במקרה זה בכך שתשמש גבול שיחבר את הנאשם לחומרת מעשיו ותמנע את חשיפתו לנורמות וקודים עבריינים בית כתלי הכלא.

**8. חוות דעת הממונה על עבודות שירות**

הממונה על עבודות השירות מצא כי הנאשמים 3 ו- 4 מתאימים לבצע עבודות שירות.

**9. שיקולי ענישה**

[סעיף 262](http://www.nevo.co.il/law/70301/262) ל[חוק העונשין](http://www.nevo.co.il/law/70301) שכותרתו "אי מניעת פשע" קובע:

**"מי שידע כי פלוני זומם לעשות מעשה פשע ולא נקט כל האמצעים הסבירים למנוע את עשייתו או את השלמתו, דינו - מאסר שנתיים".**

**"המדובר בעבירה מיוחדת של "מחדל" לאמור: ההתנהגות האסורה באה לידי ביטוי במחדל מלמלא אחר החובה הקבועה בגוף ההוראה; כאשר אין במחדל כזה כדי לשמש בסיס לאחריות לתוצאותיו, אלא לעצם קיומו... החובה המקופלת בהגדרת העבירה אומרת: כל אדם ה"יודע" כי פלוני זומם לבצע פשע – חייב לנקוט בכל האמצעים הסבירים למנוע את ביצועו או את השלמתו ; והפרת החובה היא המהווה בסיס להרשעה.**

**יודע – הינו תנאי מהותי לחובה לנקוט באמצעים סבירים כאמור...**

**היסוד הנפשי: "מי שידע", ידיעה בהקשר זה, משמעה ידיעה ממשית, להבדיל מ"חשד".**

(ראה ספרו של י. [קדמי "על הדין בפלילים"](http://www.nevo.co.il/safrut/bookgroup/4003), חלק שני, תשנ"ה – 1995, בעמוד 906,908).

**"לשם הרשעה בעבירה נדרשת ידיעה "פשוטה כמשמעה" ולא די בעצימת עיניים, דהיינו בחשד גרידא שלא בורר".**

(ע"פ [3417/99](http://www.nevo.co.il/case/5894386) הר-שפי נ' מדינת ישראל, תק-על 2001 (1), 904, 948).

**10.** לאור כל האמור לעיל ולאחר ששקלתי את מכלול טענות הצדדים לחומרא ולקולא ובהתחשב בהודאת הנאשמים, אני מטיל על הנאשמים את העונשים הבאים:

**א**. **על נאשם מס' 3**

**(1)** מאסר לתקופה של 6 חודשים שירוצה בדרך של עבודות שירות במוסדות מגדל אור במגדל העמק, בעבודות של אחזקה, סיוע ושירותים בימים ובשעות כדלקמן:

בימים ראשון עד חמישי משעה 08:00 עד שעה 16:00.

בערבי חג משעה 08:00 עד שעה 12:00.

**המפקח האחראי יהא הרב בוסקילה, טלפון: 6541418-04.**

הנאשם יתייצב בתאריך 1/12/2005 בשעה 07:30 במוסדות מגדל אור במגדל העמק, לתחילת ריצוי עונש המאסר.

**(2)** מאסר על תנאי למשך 18 חודשים והתנאי הוא שבמשך 3 שנים מהיום לא יעבור הנאשם עבירה כלשהי בעבירות נשק, או עבירה אחרת כלשהי מסוג פשע.

**(3)** קנס כספי בסך -.5,000 ₪ או 3 חודשי מאסר תמורתו.

**ב. על נאשם מס' 4**

**(1)** מאסר לתקופה של 6 חודשים שירוצה בדרך של עבודות שירות.

בבית אבות נוף העמק בעבודות של אחזקה, סיוע ושירותים בימים ובשעות כדלקמן:

בימים ראשון עד חמישי משעה 07:30 עד שעה 14:30.

בערבי חג משעה 08:00 עד שעה 13:00.

**המפקח האחראי יהא איבגי משה – טלפון נייד – 6278491-050.**

הנאשם יתייצב בתאריך 1/12/2005 בשעה 07:00 בבית אבות נוף העמק לתחילת ריצוי עונש המאסר.

**(2)** מאסר על תנאי למשך 36 חודשים והתנאי הוא שבמשך 3 שנים מהיום לא יעבור הנאשם עבירה כלשהי בנשק, או עבירה אחרת כלשהי מסוג פשע.

**(3)** קנס כספי בסך -.5,000 ₪ או 3 חודשי מאסר תמורתו.

**13.** **המזכירות תשלח העתק מגזר דין זה לממונה על עבודות השירות, לישיבת מגדל אור**

**במגדל העמק, לבית אבות נוף העמק וכן למפקחים האחראים משה איבגי והרב בוסקילה.**

**14**. זכות ערעור תוך 45 יום.

**15**. והודע לנאשמים ולב"כ הצדדים.

**ניתן היום כז' בחשון, התשס"ו (29 בנובמבר 2005).**

**5129371**

סגן 54678313-1068/05

**54678313**

|  |
| --- |
| **סגן הנשיא, אהרן אמינוף - שופט** |

ח.ד. 001068/05פ 054

נוסח מסמך זה כפוף לשינויי ניסוח ועריכה