**בתי המשפט**

|  |  |  |  |
| --- | --- | --- | --- |
| בית משפט מחוזי נצרת | | פ 1092/02 | |
|  | |
| בפני:ב | כב' השופט זיאד הווארי | תאריך:נ | 08/10/2002 |

|  |  |  |  |
| --- | --- | --- | --- |
| **בעניין:ו** | **מדינת ישראל** | |  |
|  |  |  | **המאשימה** |
|  | **- נ ג ד -** | |  |
|  | **רבאח בן חוסני כנעאנה** | |  |
|  |  |  | הנאשם |

|  |  |
| --- | --- |
| **נוכחים:נ** | **מטעם המאשימה עו"ד גלעד**  **מטעם הנאשם בעצמו ועו"ד ראפי מסאלחה** |

**גזר דין**

1. א) בטרם הוחל בשמיעת ראיות, הגיעו הצדדים לידי הסדר, על פיו יתוקן כתב האישום, הנאשם יחזור בו מכפירתו ויודה בכתב האישום המתוקן.

ב) באשר לעונש הוסכם, כי הצדדים יטענו באופן פתוח.

2. בהתאם להסדר, חזר בו הנאשם מן הכפירה והודה בכל העבירות שיוחסו לו בכתב האישום המתוקן.

3. הנאשם הורשע על פי הודאתו בעבירות הבאות:ב

א) החזקת סם שלא לשימוש עצמי בלבד – עבירה לפי סעיף 7 (א) (ג) רישא לפקודת הסמים המסוכנים (נוסח חדש) התשל"ג – 1973 (להלן:ו "פקודת הסמים").

ב) נשיאת תחמושת שלא כדין – עבירה לפי סעיף 144 (ב) סיפא לחוק העונשין התשל"ז – 1977 (להלן:נ "חוק העונשין").

ג) החזקת נשק שלא כדין – עבירה לפי סעיף 144 (א) רישא לחוק העונשין.

ד) החזקת תחמושת שלא כדין – עבירה לפי סעיף 144 (א) סיפא לחוק העונשין.

4. בכתב האישום המתוקן שבו הודה הנאשם, נטען כי עובר לתאריך 10/04/02, החזיק הנאשם ברשותו בדיר כבשים ששייך לו את הפריטים הבאים:ב

א) חבילה ובה סם מסוכן מסוג קנאבוס במשקל נטו 798.13 גרם.

ב) שרידי סם מסוכן מסוג קנאבוס במשקל נטו של 5.38 גרם עטופים בנייר עיתון.

ג) רובה צייד דגם קוברה.

ד) 503 כדורים לרובה צייד שרובם מסודרים ב- 96 קופסאות ובכל אחת מהן 5 כדורים.

ה) מחסנית לאקדח 9 מ"מ.

ו) מחסנית לרובה מסוג עוזי.

ז) 1000 כדורים לאקדח 9 מ"מ מסודרים ב- 20 קופסאות ובכל אחת מהן 50 כדורים.

ח) 9 בקבוקי ספריי לשימון כלי נשק וכן בקבוק שמן לשימון כלי נשק.

הפריטים א – ב - ייקראו להלן "הסמים".

הפריט ג – ייקרא להלן "הנשק".

הפריטים ד – ז – ייקראו להלן "התחמושת והאביזרים".

הנאשם החזיק את הנשק, האביזרים והתחמושת ללא רשות על פי דין, והחזיק את הסמים ללא היתר כדין ושלא לשימושו העצמי בלבד.

נטען גם, כי קודם ליום 10/04/02 נשא והוביל הנאשם ברכב מסוג טנדר מיצובישי את הסמים, האביזרים והתחמושת ממקומות שאינם ידועים למאשימה אל הדיר והטמינם במקומות שונים בדיר. בחיפוש שערכה המשטרה ביום 10/04/02 בדיר, נתפסו הפריטים הנ"ל.

5. חרף התנגדותה של ב"כ המאשימה ועל אף שאין כל חובה להורות על קבלת תסקיר של שירות המבחן, נתקבל בעניינו של הנאשם תסקיר של שירות המבחן, מהתסקיר עולה, כי הנאשם בן 35 שנים, נשוי ואב לארבעה ילדים, מאז שנת 1992 מנהל הנאשם אטליז עצמאי בכפר יפיע, בנו הבכור סובל ממום בלב מלידה, אשתו סובלת מהפרעה נפשית שהתפתחה לאחר לידה ונמצאת במעקב פסיכיאטרי והיא נעזרת הרבה בנאשם לניהול חיי המשפחה.

בהתייחסותו לעבירות שהורשע בהן, התקשה הנאשם לקבל אחריות מלאה בפני קצין המבחן וטען, כי מצא מזוודות בסמוך לדיר מבלי לדעת מה תוכנן.

התרשמות קצין המבחן הייתה, כי הנאשם אינו מודע לחומרת מעשיו, אינו מתחבר לפרובלימטיות שבהתנהגותו הבלתי מותאמת.

נוכח רמת המודעות העצמית הנמוכה של הנאשם, חוסר קבלת אחריות לעובדות שהודה בהן בכתב האישום המתוקן, וכן העדר ביטויי הזקקות לקשר טיפולי, נמנע שירות המבחן ממתן המלצה.

6. מעיון בגליון הרשעותיו הקודמות של הנאשם עולה, כי לנאשם הרשעה אחת ויחידה והיא החזקת נכס חשוד כגנוב שביצע בשנת 1994.

7. בטיעוניה לעונש, ביקשה ב"כ המאשימה להטיל על הנאשם עונש של מאסר בפועל ממושך ומרתיע, מאסר על תנאי לתקופה מקסימלית, קנס משמעותי וכן פסילה בפועל ופסילה על תנאי וזאת בהתחשב בחומרת העבירות שהורשע בהן, בכמות העצומה של התחמושת והאביזרים מסוגים שונים, בנשק שנתפס, בנוסף לכמות המסחרית של הסמים. הדגישה גם, כי הנאשם הורשע בהחזקת מחסנית לרובה עוזי שנעשה בו שימוש רק בצה"ל והפנתה את בית המשפט לעובדה כי הפריטים הנ"ל הוחבאו במקומות מסתור שונים בדיר, בנוסף הפנתה לתסקיר השלילי של שירות המבחן, על פיו הנאשם לא קיבל אחריות מלאה.

מנגד, ב"כ הנאשם טען כמנהגו באריכות על מנת להקל בעונשו של הנאשם, הוא ביקש מבית המשפט להשתית את גזר הדין על הממצאים העובדתיים שנטענו בכתב האישום המתוקן שבהן הודה הנאשם ולא מעבר לכך. הפנה להודאתו המיידית של הנאשם וטען כי הנאשם הוא שסייע למשטרה לתפוס את הפריטים והפנה לחומר הראיות שבתיק. ביקש גם לקבל את גרסת הנאשם במשטרה על פיה מצא את הפריטים הנ"ל בתוך מזוודה ליד הדיר. כמו כן טען, כי עבירות הנשק שהורשע בהן הנאשם מבחינת חומרתן הן בתחתית ההיררכיה שקבע כב' השופט בך בב"ש 625/82 חלמי מחמוד נ. מדינת ישראל פד"י לז (3) 688. בנוסף ביקש להתעלם מהתסקיר של שירות המבחן, מכיוון שלטענתו חזר הנאשם בפני קצין המבחן על הגרסה שמסר במשטרה, דהיינו הנאשם לא מסר לקצין המבחן אודות מקור הנשק והתחמושת, עקב כך ציין קצין המבחן כי הנאשם לא קיבל אחריות מלאה. הדגיש גם את העדר עבר פלילי למעט הרשעה אחת משנת 1994 שאינה מסוג העבירות שהורשע בהן. הוסיף עוד, כי המאשימה חילטה לטובת אוצר המדינה את הטנדר שמחירו 29,000 ₪, כמו כן הגיש לבית המשפט שני מכתבים של ראש המועצה כפר יפיע ושל סגנו המעידים שהנאשם מנהל אורח חיים נורמטיבי וביקשו אף הם להקל בעונשו.

נוכח כל האמור לעיל, ביקש הסניגור להסתפק בתקופת המעצר שריצה הנאשם עד כה.

הנאשם ביקש להתחשב בנסיבותיו האישיות וביקש את רחמי בית המשפט.

8. ראוי לציין, כי כל אחד משני הצדדים הניח לפתחו של בית המשפט אסופה של אסמכתאות, כאשר עיון באסופה של האסמכתאות שהגישה ב"כ המאשימה עולה, כי בתי המשפט השונים לרבות בית המשפט העליון, נתנו בעבירות דומות עונשי מאסר לתקופות ארוכות, מנגד עיון באסופה של האסמכתאות שהגיש ב"כ הנאשם עולה, כי בתי המשפט השונים לרבות בית המשפט העליון נתנו בעבירות דומות עונשי מאסר למספר חודשים, בחלקם הומרו לעבודות שירות, אף בחלק מפסקי הדין הוטלו עבודות של"ץ.

ציינתי כבר בכל גזרי הדין שנתתי שאין כל מקום לאבחן את המקרה שלפנינו מהאסמכתאות שהוגשו, מכיוון שלדעתי יש לבחון כל מקרה ומקרה על פי נסיבותיו, כמובן תוך היזקקות לרמת הענישה שנקבעה על ידי בית המשפט העליון.

9. אין ספק כי הנאשם שלפנינו הורשע על פי הודאתו בעבירות חמורות. הנאשם החזיק בדיר שברשותו מצבור של תחמושת ואביזרים שכולל כמויות אדירות של כדורים מסוגים שונים, בנוסף לרובה צייד, מחסניות לרבות מחסנית צה"לית. עיון בתמונות של מצבור הפריטים הנ"ל מלמד על הכמות האדירה שהחביא הנאשם, על הסכנה הטמונה בהחזקת פריטים אלה וכן על הנזק העצום שעלול היה להיגרם לבטחון הציבור לו פריטים אלה היו מגיעים לידי גורמים פליליים או עויינים בפרט במצב הבטחוני הקשה בו שרויה כיום המדינה ובו נהרגים אזרחים חפים מפשע, ואם לא די בכך, הפריטים הנ"ל נתפסו כאשר היו מוסתרים במקומות מסתור שונים בתוך הדיר, מובן מאליו שהדבר נועד כדי להקשות על מציאתם.

ב"כ הנאשם ניסה בטיעוניו לשכנעני כי אין כל הוכחה שהכמות של הפריטים שנתפסה נועדה למסחר ולטענתו בהעדר כל ראיה אחרת יש לקבל את גרסת הנאשם אשר טען כאמור במשטרה כי לפני כשלוש שבועות מתאריך החיפוש בדיר, הוא הגיע לדיר בשעה אחת וחצי בלילה כדי להאכיל את הכבשים, שם מצא אדם שירד מרכב אודי בצבע שחור חפר בתוך הזבל והחביא דברים, לאחר שהלך האדם מן המקום, ניגש הנאשם לשם והתחיל לחפור ומצא את כל הפריטים הנ"ל והסמים, לאחר מכן הלך לדיר והחביאם. הנאשם חזר על גרסה זו בפני שירות המבחן.

גרסה זו יש לדחות בשתי ידיים, מכיוון שהיא מנוגדת באופן מוחלט להודאתו של הנאשם בעובדות שנטענו בכתב האישום המתוקן שעל פיהן הנאשם נשא והוביל את האביזרים, התחמושת והסמים בטנדר שלו ממקומות שאינם ידועים למאשימה אל הדיר, דבר אשר מעיד כי הנאשם ידע מהיכן הוא הוביל ונשא את הסמים והפריטים הנ"ל, אולם הוא נמנע מלשתף פעולה הן עם המשטרה והן עם שירות המבחן, לאור זאת קבע שירות המבחן ובצדק כי הנאשם אינו מקבל אחריות מלאה. כל זה מוביל למסקנה, כי לנאשם היו כוונות פליליות לסחור בפריטים אלה, חיזוק לכך, שהכדורים לרובה צייד היו מסודרים ב- 96 קופסאות ובכל קופסה 5 כדורים ואילו הכדורים לאקדח 9 מ"מ היו מסודרים ב- 20 קופסאות ובכל אחת מהן 50 כדורים.

ב"כ הנאשם טען עוד, כי הנאשם סייע למשטרה בזמן החיפוש לתפוס את הפריטים והסמים, דבר אשר מלמד על חרטתו המיידית.

גם טענה זו צר לי לדחות. ראשית לגרסת הנאשם הוא מצא את הפריטים והסמים לפני שלוש שבועות ואם לא הייתה לו כל כוונה פלילית כפי שטען, מדוע החביא אותם ולא העבירם למשטרה מייד לאחר שמצאם. בנוסף, עיון במזכרים של השוטרים שערכו את החיפוש בדיר עולה, כי השוטרים החלו בחיפוש, תחילה מצאו את שרידי הסם מסוג קנאבוס אשר מוסתר בתוך עיתון מתחת למזרון שבמיטה בדיר, לאחר מכן ובמהלך החיפוש מצאו גליל ניילון ובו סם מסוג קנאבוס בתוך שק לבן, בהמשך מצאו בחיפוש רובה הצייד, לאחר מכן פנה השוטר בנימין זכאי לנאשם ואמר לו:ו **"בחית דינק אם יש עוד משהו תגיד חבל שנתאמץ סתם, למה נמצא"**, אז ניגש הנאשם למקום מסתור נוסף בתוך הדיר הוציא תיק ירוק ובו שאר הפריטים והסמים שנטענו בכתב האישום.

נראה לי, כי אין לראות בהתנהגות זו של הנאשם כמי שהתחרט ומיוזמתו הצביע למשטרה על מקומות המחבוא של הפריטים והסמים. הנאשם שנוכח לדעת כי המשטרה מחפשת את המקום באופן יסודי, התחילה כבר למצוא את הדברים שהחביא, בעקבות הערת השוטר זכאי, הגיע כנראה למסקנה שמוטב לו לגלות על מקום המסתור של שאר הפריטים.

באשר לעבירת הסמים, אומנם המדובר בסמים קלים של קנאבוס, עם זאת המדובר בכמות של כ- 800 גרם נטו של סמים מסוג קנאבוס, כמות כזו לכל הדעות הינה כמות מסחרית ובפרט שלא הוכח בפניי כי הנאשם משתמש בסמים, ואין כל טענה כי הנאשם החזיק בכמות זו לצריכה עצמית.

נדבך נוסף שיש לזקוף אותו לחומרה הוא, שעל פי המפורט בתסקיר של שירות המבחן, הנאשם לא קיבל אחריות והתקשה להתחבר לפרובלימטיות שבהתנהגותו הבלתי הולמת, וכן העדר ביטויי נזקקות לקשר טיפולי, כל זה הוביל את שירות המבחן להימנע ממתן המלצה.

לסיכום, הנאשם הורשע על פי הודאתו בעבירות חמורות של החזקת והובלת תחמושת ואביזרים בכמות עצומה וכן בהחזקת רובה צייד, בנוסף הורשע בהחזקת של כ- 800 גרם של סמים מסוג קנאבוס שלא לצריכה עצמית.

נראה לי כי דינו של העבריין בנסיבות שתיארתי לעיל וגם אם הוא כמעט מחוסר עבר פלילי וחרף נסיבותיו האישיות שפירטתי, הוא מאסר בפועל.

10. אכן בבואי לגזור את עונשו של הנאשם, ראוי לזקוף לקולא את העובדה שהנאשם הודה לפני שמיעת ראיות וחסך על ידי כך זמן שיפוטי יקר, כמו כן ראוי ליתן משקל ראוי לנסיבותיו האישיות הקשות כפי שפורטו בתסקיר שירות המבחן. בנוסף לעובדה כי הנאשם בן 35 שנים, נשוי ובעל משפחה ויש לו הרשעה אחת בלבד של החזקת נכס החשוד כגנוב שבוצעה בשנת 1994 ואינה מסוג העבירות שהורשע בהן בתיק הנדון, לכן ניתן לומר כי הנאשם ניהל עד כה אורח חיים כמעט נורמטיבי.

11. אשר על כן ולאחר ששקלתי הן לקולא והן לחומרא את טענות הצדדים, בחנתי את טענותיהם, נתתי דעתי לנסיבות המקרה תוך זיקה לרמת הענישה הראויה במקרים כגון אלה, אני גוזר על הנאשם בגין כל העבירות שהורשע בהן את העונשים הבאים:נ

א) מאסר בפועל לתקופה של 30 חודשים בניכוי ימי מעצרו בתיק זה.

ב) מאסר על תנאי לתקופה של שנתיים והתנאי הוא, שבמשך שלוש שנים מיום שחרורו מהמאסר בתיק זה, לא יעבור הנאשם על כל עבירה מן העבירות בהן הורשע בתיק זה.

ג) אני פוסל את הנאשם מלקבל או להחזיק רשיון נהיגה לתקופה של שנה מיום שחרורו בתיק זה.

ד) לאור נסיבותיו האישיות הקשות שפירטתי לעיל, ומכיוון שהאטליז שבבעלותו של הנאשם סגור מאז שנעצר, אינני מוצא כל מקום להטיל עליו קנס.

**ניתן היום ב' בחשון, תשס"ג (8 באוקטובר 2002) במעמד הצדדים.**

**הוסברה לנאשם זכות ערעור תוך 45 יום מהיום.**

**מותר לפרסום מיום 08/10/2002.**

|  |
| --- |
| **5129371**  **זיאד הווארי - שופט** |

001092/02פ 054 ערין בראנסה

נוסח זה כפוף לשינויי עריכה וניסוח