חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [2](http://www.nevo.co.il/law/70301/2), [3S](http://www.nevo.co.il/law/70301/3S), [144(ב)](http://www.nevo.co.il/law/70301/144.b), [144(ב)(2)](http://www.nevo.co.il/law/70301/144.b.2), [499(א)(1)](http://www.nevo.co.il/law/70301/499.a.1), [חC1](http://www.nevo.co.il/law/70301/hC1)

**בתי המשפט**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | | בבית המשפט המחוזי בנצרת | | | | | **פ 001126/02** | | |
|  | |  | | |
|  | | **בפני:** | **כב' השופט אהרן אמינוף – סגן נשיא** | | | | **תאריך:** | | **18/09/2002** |
| בעניין: | | | | מדינת ישראל | | | |  | |
|  | | | |  | |  | | המאשימה | |
|  | | | | נ ג ד | | | |  | |
|  | | | | 1 . סלאימה נאדר  2 . אבו שקארה מחמוד  3 . מנאסרה (אחסאן) אשראף  4 . אגבריה עלי  5 . אבו שקארה ג'מאל | | | |  | |
|  | | | |  | |  | | הנאשמים | |
|  | נוכחים: | | | | מטעם המאשימה: עו"ד שטרן.נ  מטעם הנאשמים 2 ו- 3 : עוה"ד גזאוי והריש.ב  והנאשמים בעצמם – הובאו ע"י הליווי. | | | | |

**גזר דין נגד נאשמים 2 ו- 3**

**1.** בכתב האישום המקורי שהוגש נגד הנאשמים 2 ו- 3 (להלן – הנאשמים), יוחסו להם העבירות הבאות:

עבירות בנשק - יצור נשק – עבירה לפי [סעיף 144(ב)(2)](http://www.nevo.co.il/law/70301/144.b.2) ל[חוק העונשין](http://www.nevo.co.il/law/70301) 1977 (להלן – חוק העונשין).ו

קשירת קשר לביצוע פשע – עבירה לפי [סעיף 499(א)(1)](http://www.nevo.co.il/law/70301/499.a.1) ל[חוק העונשין](http://www.nevo.co.il/law/70301).נ

עבירות בנשק - נסיון ליצור נשק – עבירה לפי [סעיף 144(ב)(2)](http://www.nevo.co.il/law/70301/144.b.2) ל[חוק העונשין](http://www.nevo.co.il/law/70301).

בנוסף יוחסה לנאשם 2 עבירה של נשיאת והובלת נשק – עבירה לפי [סעיף 144(ב)](http://www.nevo.co.il/law/70301/144.b) ל[חוק העונשין](http://www.nevo.co.il/law/70301).ב

**2.** תחילה כפרו הנאשמים בכל העבירות שיוחסו להם בכתב האישום ובטרם הוחל בגביית ראיות הגיעו הצדדים לעסקת טיעון לפיה תוקן כתב האישום כדלקמן:

באישום הראשון בסעיף 5 במקום המילה "וניסו" הוכנסו המילים "נאדר ניסה".ו

שאר הדברים בכתב האישום המקורי נותרו כפי שהיו.

**3.** בעסקת הטיעון הסכימו הצדדים שיוטלו על שני הנאשמים עונשים כדלקמן:

**א.** **על נאשם 2**

מאסר בפועל לתקופה של 11 חודשים ומאסר על תנאי לפי שיקול דעת ביהמ"ש.

**ב.** **על נאשם 3**

מאסר בפועל לתקופה של 9 חודשים ומאסר על תנאי לפי שיקול דעת ביהמ"ש.

**4.** ב"כ הצדדים ביקשו לאמץ את עסקת הטיעון ולהטיל על הנאשמים את העונשים שהוסכם עליהם במסגרת עסקת הטיעון.נ

**5.** להלן בקצרה התמונה העולה מכתב האישום המתוקן:

בחודש מרץ 2002 נפגש נאשם 3 עם נאשם 1 (להלן – נאדר) ונאדר סיפר לנאשם 3 על תוכנית שצפה בטלביזיה שעניינה הלחימה "בכיבוש הישראלי", בשטחי הרשות הפלסטינית והודיע לנאשם 3 שהוא מתכוון להכין מטעני חבלה והציע כי הוא והנאשם 3 יקנו גופרית, שהיא אחד ממרכיבי מטען החבלה ואכן נאדר ונאשם 3 הלכו לחנות ורכשו אבקת גופרית.ב

בהמשך, הלכו נאדר ונאשם 3 לביתו של נאדר, שם ניסה נאדר להדליק את הגופרית אך הניסוי לא צלח והגופרית לא נדלקה.ו

ימים מספר לאחר מכן ראה נאדר תוכנית בטלביזיה כיצד להרכיב מטען נפץ מצינור זוית.נ

כשנאדר היה בדרכו למקום מבודד, בכוונה לפוצץ מטען אותו הכין מצינור זוית ממולא בחומר נפץ, פגש בנאשם 2, ביקש ממנו להצטרף אליו והודיע לו שהכין מטען חבלה אותו הוא מתכוון לפוצץ.ב

נאדר ונאשם 2 הגיעו ל"קאסר אלמוטראן", בניין "בהר הקפיצה" בנצרת.ו

נאדר השליך את המטען למערה והמטען התפוצץ ושניהם נכנסו למערה ובדקו את השפעת הפיצוץ.נ

בהמשך, נכנסו נאדר ונאשם 2 לחנות וניסו לקנות "מי חמצן", רכיב הנדרש אף הוא להכנת מטען, אך לא הצליחו.ב

במהלך חודש אפריל 2002 נפגשו נאדר והנאשמים וכן נאשמים אחרים במסגד "שהאב אל דין" ונאדר סיפר להם על המטען שהכין ופוצץ, ושיתף אותם בתוכניותיו להכנת מצבור מטעני חבלה שיוכלו להשתמש בהם כנגד כוחות הבטחון ולהניחם כדי לפגוע באנשים וזאת באם יחזרו על עצמם מאורעות אוקטובר 2000.ו

נאדר ביקש מהנאשמים 2 ו- 3 וכן מנאשמים אחרים שיסייעו לו במימון הדרוש להכנת מטענים והנאשמים, ביחד עם הנאשמים האחרים הסכימו לבקשתו.נ

זמן מה לאחר מכן ביום 18/04/02 הכין נאדר מטען נוסף.ב

המטען התפוצץ בידו של נאדר ואצבעו נקטעה.ו

**6.** בסיכומיה לעונש טענה ב"כ המאשימה שלנאשם 2 אין הרשעות קודמות ואילו לנאשם 3 הרשעה אחת (לא הוצג גליון הרשעות קודמות) וכי קיימות נסיבות שיש בהן כדי להקל עם הנאשמים שככל הנראה נגררו אחר מעשיו והצעותיו של נאשם מס' 1 – נאדר).

ב"כ המאשימה ציינה בנוסף שלמרות הבטחותיהם של הנאשמים לתמוך בנסיונותיו של נאשם 1, ההבטחה לא יצאה אל הפועל.

כמו כן נלוו הנאשמים לנאשם 1 באופן אקראי ולא נראה שהיה מצידם תכנון או רצון מיוחד. לכן בקשה ב"כ המאשימה לכבד את עסקת הטיעון ולהטיל על שני הנאשמים את העונשים שהוסכם עליהם וכן מאסר על תנאי ממושך ומרתיע.נ

**7.** ב"כ נאשם 2 טען בסיכומיו לעונש שמדובר בנאשם חסר עבר פלילי וכי הוא לא התכוון ולא תכנן ולכן ביקש להקל עמו.ב

ב"כ נאשם 3 ביקש לכבד את עסקת הטיעון וטען שמדובר בנאשם צעיר שלראשונה עומד לרצות עונש מאסר בחייו וכי לאחרונה נולד לו בן שטרם ראה אותו (הוצגה העתק תעודת לידה). עוד טען שהנאשם הוא בן למשפחה בדואית שתרמה רבות למדינה ועד כה נפלו מהם 11 קורבנות במערכות המדינה, (הוצגו המלצות מראשי מועצות מקומיות) וכי הנאשם הודה בהזדמנות הראשונה עוד בטרם נגבו ראיות.

כמו כן טען שהנאשם נפל קורבן ונגרר אחרי אחרים.ו

**8.** הנאשמים ביקשו לאמץ עסקת הטיעון ומעבר לכך לא הביעו חרטה כלשהיא.

**9.** אין ספק כי במקרה שלפנינו מדובר בעבירות חמורות מאוד.

מן הדין היה לדחות את עסקת הטיעון וזאת לאור המצב הבטחוני השורר כיום במדינה. ברם, לאחר היסוסים רבים, החלטתי עקרונית לקבל את עסקת הטיעון, אם כי לא במלואה, וזאת בעיקר משלושה טעמים:

**האחד,** התחשבתי בהודאת הנאשמים, דבר שחסך זמן שיפוטי יקר.

**השני,** נאשם מס' 2 הוא בעל עבר נקי ולנאשם מס' 3 יש הרשעה אחת (כאמור לא הוצג גליון הרשעותיו הקודמות).

**השלישי,** טענת ב"כ המאשימה שעסקת הטיעון נעשתה לאור נסיבות מיוחדות המצויות בתיק זה.

**10.** אמנם לנאשם 2 יש עבר נקי אך בכתב האישום מיוחסת לו עבירה אחת יותר מנאשם 3 ולפיכך נראה לי שיש להטיל עליהם עונש שווה.

**11.** לאור כל האמור לעיל, אני מטיל על הנאשמים עונש כדלקמן:

**א. על נאשם מס' 2**

**(1)** מאסר בפועל לתקופה של 11 חודשים.

לא למותר לציין שב"כ המאשימה וב"כ הנאשמים לא ציינו דבר וחצי דבר לגבי ניכוי ימי המעצר, אף כי ב"כ המאשימה ציינה שהנאשמים נעצרו ביום 03/05/02.

על אף האמור לעיל, אני מצווה כי ימי המעצר ינוכו מהמאסר בפועל.

**(2)** מאסר על תנאי למשך **36** חודשים והתנאי הוא שבמשך 3 שנים מיום

שחרורו ממאסר לא יעבור עבירה כלשהיא מן העבירות שעליהן הורשע בתיק זה או עבירה אחרת כלשהיא של פשע, או עבירה אחרת כלשהיא [מסימנים א', א1 ב' ו- ג' לפרק ח'](http://www.nevo.co.il/law/70301/hC1;2;3S) ל[חוק העונשין](http://www.nevo.co.il/law/70301).

**(3)** קנס בסך 15,000 ₪ או מאסר תמורתו למשך 3 חודשים.

**ב. על נאשם מס' 3**

**(1)** מאסר בפועל לתקופה של 9 חודשים.

ימי המעצר ינוכו מהמאסר בפועל.

**(2)** מאסר על תנאי למשך **36** חודשים והתנאי הוא שבמשך 3 שנים מיום

שחרורו ממאסר לא יעבור עבירה כלשהיא מן העבירות שעליהן הורשע בתיק זה, או עבירה אחרת כלשהיא של פשע, או עבירה אחרת כלשהיא [מסימנים א', א1, ב' ו- ג' לפרק ח'](http://www.nevo.co.il/law/70301/hC1;2;3S) ל[חוק העונשין](http://www.nevo.co.il/law/70301).

**(3)** קנס בסך 15,000 ₪ או מאסר תמורתו למשך 3 חודשים.

**11.** מצער הדבר שאף על פי שהתיק היה קבוע לשעה 08:30 הובאו שני הנאשמים לאולם ביהמ"ש רק בשעה 09:00 לאחר שחלפו 30 דקות.

יש לציין ולהדגיש כי בעת האחרונה אין זו פעם ראשונה שעצירים המצויים באחריות המדינה מובאים לבימ"ש זה באיחור והדבר חוזר ונשנה כמעט כל יום.

האיחורים מתבטאים במשכי זמן של בין 10 דקות עד למעלה מחצי שעה.

לא ייתכן שנאשמים המצויים במעצר יובאו לביהמ"ש באיחור ותוך כדי הפרת צווים של בית משפט וזה כעניין שבשגרה.

יש להדגיש שהיום הייתי צריך להתחיל משפט בראש הרכב לפשעים חמורים בשעה 09:00 והבאת הנאשמים באיחור גרמה לכך ששני שופטים נוספים של ההרכב יושבים באפס מעשה עד סיום הדיון בתיק זה.

**12. לאור האמור אני מצווה להעביר העתק מגזר דין זה למפקד המחוז הצפוני של המשטרה וכן לנציב שירות בתי הסוהר, לכל טיפול שימצאו לנכון כדי למנוע התופעה הנ"ל בסעיף 11 בכל ההקדם ויודיעו לבימ"ש זה תוך חודש ימים אלו אמצעים ננקטו כדי למנוע השנות מקרים כאלה בעתיד.**

**13.** זכות ערעור תוך 45 יום.

**14.** והודע לנאשמים ולב"כ הצדדים.

**היום, י"ב בתשרי תשס"ג (18 בספטמבר 2002).**

|  |
| --- |
| **אהרן אמינוף-שופט-סגן נשיא** |

א.ש. 001126/02פ

נוסח מסמך זה כפוף לשינויי ניסוח ועריכה