**בתי המשפט**

|  |  |  |  |
| --- | --- | --- | --- |
| בית משפט מחוזי נצרת | | **פ 001161/02** | |
|  | |
| **בפני:** | **כב' השופט יצחק כהן** | **תאריך:** | **15/12/2002** |

|  |  |  |  |
| --- | --- | --- | --- |
| בעניין: | מדינת ישראל | |  |
|  |  |  | המאשימה |
|  | נ ג ד | |  |
|  | 1. דאכרם בן מוחמד דהאמשה  2. כאיד בן מוחמד דהאמשה | |  |
|  |  |  | הנאשמים |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [2](http://www.nevo.co.il/law/70301/2), [3S](http://www.nevo.co.il/law/70301/3S), [77](http://www.nevo.co.il/law/70301/77), [144](http://www.nevo.co.il/law/70301/144), [273](http://www.nevo.co.il/law/70301/273), [274.1.](http://www.nevo.co.il/law/70301/274.1.), [274.2](http://www.nevo.co.il/law/70301/274.2), [275](http://www.nevo.co.il/law/70301/275), [טC1](http://www.nevo.co.il/law/70301/iC1)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

[פקודת הנזיקין [נוסח חדש]](http://www.nevo.co.il/law/73015)

##### 

**גזר דין**

1. הנאשמים הורשעו על פי הודאתם בכתב אישום מתוקן כפי שסומן פ/1 ובעסקת

טעון שלא לענין העונש, וכעולה מפרוטוקול בית המשפט (עמ' 5).

נאשם מס' 1 הורשע בעבירות של החזקת נשק שלא כדין – עבירה בניגוד [לס' 144](http://www.nevo.co.il/law/70301/144) ל[חוק העונשין](http://www.nevo.co.il/law/70301) תשל"ז –1977 (להלן: "החוק"), תקיפת שוטר – עבירה בניגוד [לס' 273](http://www.nevo.co.il/law/70301/273) לחוק והפרעה לשוטר בעת מילוי תפקידו – עבירה בניגוד [לס' 275](http://www.nevo.co.il/law/70301/275) לחוק.

נאשם מס' 2 הורשע בתקיפת שוטר בנסיבות מחמירות – עבירה בניגוד [לס' 274 (2) + (1)](http://www.nevo.co.il/law/70301/274.1.;274.2)  לחוק.

עובדות כתב האישום מלמדות על מסכת חמורה בנסיבותיה אשר ראשיתה ביום 5/7/02, ויכוח בין נאשם מס' 1 לאדם בשם עדנאן מכפר כנא, עדנאן זה הגיש תלונה במשטרה וביום 7/7/02 בעקבות תלונה זו הוצא צו מעצר נגד נאשם מס' 1 בחשד לתקיפה בנסיבות מחמירות.

ביום 8/7/02 בסמוך לשעה 13:00 הגיעו מס' שוטרים במסגרת מילוי תפקידם לביתו של נאשם מס' 1 במטרה לבצע את צו המעצר נגדו.

נאשם מס' 1 אשר ישב עם אחרים ברחבת ביתו החל לברוח משהבחין בשוטרים ולמרות שהשוטר עופר זוהר קרא לעברו "עצור, משטרה", המשיך נאשם מס' 1 בבריחתו כאשר השוטר עופר מבחין כי נאשם מס' 1 מחזיק בידו אקדח כמתואר ב - ת/3 (אקדח בראונינג צ'כי בקוטר 9 מ"מ).

השוטר עופר חזר על הקריאה ואף הזהיר כי אם הנאשם מס' 1 לא יעצור ירה כאשר הוא עושה זאת הן בשפה הערבית והן בעברית ובד בבד הזהיר שוטרים אחרים כי הנאשם מס' 1 חמוש.

למרות האמור לא נענה נאשם מס' 1, השוטר עופר ירה שתי יריות אזהרה באויר, הנאשם מס' 1 נפל, האקדח נשמט מידו ושוטר אחר, אבי ארד פרק את האקדח ויחד עם השוטר עופר נכבל הנאשם והודע לו שהנו עצור.

בהתרחש המאורעות הללו הגיח לעבר השוטרים המון אדם מגדף ומקלל ונאשם מס' 2 נטל לבנה והכה את השוטר אמסלם בחזהו, נאשם מס' 1 נגח את השוטר אבי וזה נפל.

התחוללה מהומה, ההמון השליך אבנים לעבר השוטרים והוזעקה עזרה.

כתוצאה ממעשי נאשם מס' 2 נחבל השוטר אלי וכעולה מת/2.

נאשם מס' 2 נעצר במקום הארוע, נאשם מס' 1 הסגיר עצמו למשטרה מספר שעות לאחר התרחש הארועים הנ"ל.

2. א. ב"כ המאשימה מבקשת להחמיר עם הנאשמים, מתייחסת לחומרת העבירות,

לרקע לארועים, לעובדה שמדובר בפגיעה בשוטרים בעת מילוי תפקידם, מעשים המהווים חתירה תחת אושיות המשפט ובוז וזלזול כלפי השוטרים וחייהם, לנאשם מס' 1 הרשעות קודמות לרבות עבירות בנשק ועבירות אלימות, לנאשם זה ניתנו הזדמנויות שלא ניצל, תסקיר שרות המבחן נעדר המלצה טיפולית ומבקשת באשר לנאשם זה לגזור עליו מאסר בפועל ממושך ומרתיע, מאסר על תנאי, קנס ופיצוי לשוטרים שנפגעו ממעשי הנאשם.

באשר לנאשם מס' 2, מבקשת לדחות את המלצת שרות המבחן לשל"צ גם כאשר אין לנאשם זה הרשעות קודמות, מדובר בעבירה חמורה, מבקשת לגזור על הנאשם מס' 2 מאסר בפועל, מאסר על תנאי, קנס ופיצוי.

ב. מנגד, מציין ב"כ הנאשמים כי ההמון שמסביב יצר אוירה לביצוע המעשים

ולטעמו יש לראות זאת כאילו ההמון ביצע את העבירה ואין לראות במעשי ההמון את מעשי הנאשמים.

מעבר לכך לטענתו, נהגה המשטרה בצורה בלתי מבוקרת, נפתחה חקירה במח"ש נגד השוטרים, נאשם מס' 1 התייצב מיוזמתו.

מוסיף וטוען הסניגור המלומד כי נאשם מס' 1 מצוי במעצר 5 חודשים כאשר מרבית הזמן הנו בגבס, סבל בצורה ניכרת במעצרו, במהלך מעצרו חל חודש הרמדאן אותו לא בילה עם משפחתו, נולדה לו תינוקת ואחד מבני משפחתו נפטר.

לטענתו, נאשם מס' 1 מתנהג למופת במקום אסוריו, לשוטרים לא נגרם נזק גוף רציני, הנאשם התחרט, לא עשה שימוש בנשק, מרבית העבירות הקודמות הן משנות ה – 90 בהיותו קטין, מדובר בשובבות.

הסניגור מבקש לתת לנאשם הזדמנות, הנאשם עשה חשבון נפש, מדובר בסולם הנמוך של ביצוע העבירות, הגיש פסיקה, מבקש לראות בתסקיר את נסיבות הנאשם, מבקש שתקופת המעצר תהא תקופת המאסר ולהסתפק בכך.

באשר לנאשם מס' 2, מדובר באדם בן 40, אב למשפחה בת 8 נפשות, ללא עבר פלילי, הביע חרטה כנה, סובל מבעיות רפואיות ומבקש לאמץ את תסקיר שרות המבחן באשר אליו.

ג. הנאשם מס' 1 בדבריו בבית המשפט מציין כי עשה טעות, מודה בטעות זו, מביע

חרטה, עשה חשבון נפש, מבקש לתת לו הזדמנות.

ד. הנאשם מס' 2 מציין את היותו אב למשפחה גדולה, הוא מצטער על הטעות ולא

יחזור עליה.

ה. **תסקיר שרות המבחן:**

תסקיר שרות המבחן באשר לנאשם מס' 1 מלמד על משפחת המוצא של הנאשם, הרקע הסוציו – אקונומי, צמיחתו, התרחקותו מהבית ונישואיו בגיל 21.

להתרשמות שרות המבחן קיים ניתוק וריחוק רגשי בין הנאשם למשפחתו, רעייתו מגלה קושי וחוסר שליטה בכל הכרוך בנאשם, משפחתו אינה מודעת למעורבותו בפלילים.

קצין המבחן מציין כי הנאשם לא חשף את מניעי הסתבכותו, הדבר מלמד על קושי ביצירת אמון, מצוינות הרשעותיו הקודמות, לנאשם חסכים רגשיים עמוקים, אין מקום לטיפול ואין המלצה טיפולית.

באשר לנאשם מס' 2, התסקיר מפרט את משפחת המוצא, את היות הנאשם אב למשפחה גדולה, תאונת עבודה שעבר בגיל צעיר, זוגיות חיובית, קיבל אחריות חלקית על המיוחס לו בכתב האישום, אין לחובתו הרשעות קודמות ולמרות נטילת האחריות החלקית קיים בנאשם זה פוטנציאל להפקת לקחים, אין לנאשם דפוסים א – סוציאליים או עבריינים, הפיק לקח מעצם מעצרו והתסקיר מסתיים בהמלצה לשקול של"צ.

ו. **הרשעות קודמות:**

לנאשם מס' 2 – אין הרשעות קודמות.

לנאשם מס' 1 – 8 הרשעות קודמות.

מדובר בהרשעות בעבירות אלימות, תגרה במקום ציבורי, פריצה לבנין, תקיפה הגורמת חבלה של ממש, עבירות חוזרות של תגרה במקום ציבורי ובנשוא ת"פ 211/99 (מחוזי נצרת), עבירה בנשק, ירי מנשק חם באזור מגורים, בגין עבירה זו נגזרו על הנאשם 6 חודשי מאסר לריצוי בעבודות שרות, כחצי שנה לאחר גזר הדין בתיק זה הורשע הנאשם בעבירות על [פקודת הסמים המסוכנים](http://www.nevo.co.il/law/4216) ובעבירה נוספת של החזקת נשק שלא כדין (ת"פ 1487/00 שלום נצרת) ובחלוף כ – 9 חודשים ממועד גזר הדין בת"פ 1487/00 (שלום נצרת) הורשע הנאשם פעם נוספת בהחזקת סכין למטרה לא כשרה, העלבת עובד ציבור והתנהגות פרועה במקום ציבורי (ת"פ 5382/01 שלום נצרת).

3. עובדות כתב האישום כפי שפורטו לעיל וכמפורט בכתב האישום המתוקן מלמדות על מעשים חמורים ביותר של הנאשמים ובעיקר נאשם מס' 1.

מעשי הנאשמים ככאלה מלמדים על העדר מורא דין ורמיסה ברגל גסה של שלטון החוק.

נאשם מס' 1 הגדיל לעשות שעה שהחזיק שלא כדין אקדח והוסיף לכך תקיפת שוטר והפרעה לשוטר בעת מילוי תפקידו.

נאשם מס' 1 אשר באמתחתו עבר מכביד של עבירות אלימות לרבות עבירות נשק וכן עבירה על [פקודת הסמים המסוכנים](http://www.nevo.co.il/law/4216) גילה במעשיו נשוא הרשעתו בפני, מעשים אותם הוציא מן הכח אל הפועל כי אין עליו מורא דין ואין עליו מורא דיין, הנאשם לא הבין נכוחה הזדמנויות שניתנו לו לרבות ריצוי מאסר בדרך של עבודות שרות, חזר לסורו והפעם עלה דרגה בחומרת מעשיו וכמפורט לעיל.

יש לבחון את חלקו של נאשם מס' 2 באופן יחסי למעורבותו בארועים החמורים.

נאשם זה תקף שוטר בנסיבות מחמירות באמצעות לבנה אך אין לחובתו הרשעות קודמות והתסקיר מלמד כי גם אם לא נטל אחריות מלאה על מעשיו הרי שהפיק לקחים.

4. סוף דבר, לאחר ששקלתי את מכלול המונח בפני באשר לשני הנאשמים ובאבחנה ביניהם הן לענין מעשיהם והן לענין התייחסותם לעבירה והרשעותיהם הקודמות תוך מבט לאינטרס הציבורי והפן ההרתעתי ומנגד, הודאת הנאשמים, הבעת החרטה והצער, מעצרו של נאשם מס' 1 ותנאיו ובאשר לנאשם מס' 2, גילו, משפחתו ומצבו הרפואי ולאחר שעיינתי בפסיקה, אני גוזר על הנאשמים עונשים כמפורט:

**באשר לנאשם מס' 1:**

א. אני גוזר על הנאשם 42 חודשי מאסר מתוכם, 24 חודשי מאסר לריצוי בפועל והיתרה, 18 חודשי מאסר תהא על תנאי.

התנאי יהא לתקופה של 3 שנים מתום מאסרו של הנאשם נשוא תיק זה ויהא על כל העבירות נשוא הרשעתו כאן, על העבירות המנויות [בפרק ט', סימנים א', ב'](http://www.nevo.co.il/law/70301/iC1;2;3S)

[ו – ג'](http://www.nevo.co.il/law/70301/iC1;2;3S) לפרק זה ועל כל עבירה אחרת מסוג פשע.

ב. אני גוזר על הנאשם קנס כספי בסך 2,500 ₪ או 30 ימי מאסר תמורתם.

ג. אני מחייב את הנאשם לחתום על התחייבות כספית על סך 3,000 ₪ וזאת, לתקופה של 3 שנים מתום מאסרו נשוא תיק זה ועל העבירות נשוא התנאי.

היה והנאשם לא יחתום, ישא במאסר של 40 יום.

ד. אני מחייב את הנאשם נשוא מעורבותו בהתרחשות בכללותה לפצות את השוטר אלי אמסלם כדי סך 1,500 ₪ וזאת על פי [ס' 77](http://www.nevo.co.il/law/70301/77) לחוק ומבלי לייתר את הדרך הפתוחה בפני השוטרים על פי [פקודת הנזיקין](http://www.nevo.co.il/law/73015).

ה. מימי המאסר כפי שנגזרו על נאשם מס' 1 בפועל ינוכו ימי מעצרו של הנאשם וזאת מיום 7/7/02.

**באשר לנאשם מס' 2:**

בנסיבות ההתרחשות העבריינית וחומרתה ושעה שנאשם זה נטל חירות לעצמו להכות

שוטר באמצעות לבנה כדי הפנייתו לבית חולים ושעה שנטל אחריות חלקית ומול אלה,

נסיבותיו כפי שפורטו לעיל, אני דוחה את ההמלצה לשל"צ ואני גוזר על נאשם מס' 2

עונשים כמפורט:

א. אני גוזר על הנאשם מס' 2, 12 חודשי מאסר מתוכם, 4 חודשי מאסר לריצוי בפועל והיתרה, 8 חודשי מאסר תהא על תנאי.

התנאי יהא לתקופה ועל העבירות כפי קביעתי באשר לנאשם מס' 1.

ב. אני גוזר על הנאשם מס' 2 קנס כדי סך 1,500 ₪ או 30 ימי מאסר תמורתם.

ג. אני מחייב את הנאשם מס' 2 לחתום על התחייבות כספית על סך 3,000 ₪ לתקופה של 3 שנים מתום מאסרו נשוא תיק זה ועל העבירות נשוא התנאי.

היה ולא יחתום, ישא במאסר של 40 יום.

ד. אני מחייב נאשם זה לפצות את השוטר אלי אמסלם כדי סך 2,500 ₪ על פי [ס' 77](http://www.nevo.co.il/law/70301/77) לחוק.

אין באמור כדי לייתר הדרך הפתוחה בפני השוטרים על פי [פקודת הנזיקין](http://www.nevo.co.il/law/73015).

ה. לאור גילו של הנאשם, משפחתו העניפה וחרטתו, נטילת האחריות אם כי החלקית, למידת הלקח והעדר הרשעות קודמות, אני קובע התיק באשר לנאשם מס' 2 ליום 2/2/03, שעה 8:30, לקבלת חוות דעת הממונה לבדיקת אפשרות ריצוי המאסר כפי שנגזר בדרך של עבודות שרות.

הממונה ימציא את חוות דעתו לא יאוחר מיום 28/1/03.

מועד הערעור באשר לנאשם זה יהא רק מתום הקביעה באשר לחוות דעת הממונה.

ו. זכות הערעור לנאשם מס' 1, החל מהיום.

**ניתנה היום י' בטבת, תשס"ג (15 בדצמבר 2002) במעמד ב"כ המאשימה, ב"כ הנאשמים והנאשמים בעצמם.**

5129371

5129371

יצחק כהן 54678313-1161/02

5467831354678313

|  |
| --- |
| **יצחק כהן – שופט** |

001161/02פ 054 עדן ונדר

נוסח מסמך זה כפוף לשינויי ניסוח ועריכה