#### בתי המשפט

|  |  |  |  |
| --- | --- | --- | --- |
| **פ 001167/02** | | **בית משפט מחוזי נצרת** | |
|  | |
| **14/04/2003** | **תאריך:** | **כב' השופט יצחק כהן** | **בפני:** |

|  |  |  |
| --- | --- | --- |
| המאשימה | **מדינת ישראל** | **בעניין:** |
|  | נגד |  |
| **ה****נאשם** | **קאסם בן מוסטפא ע.אלקאדר דהאמשה** |  |

הנאשם הורשע על פי הודאתו בעבירות נשק שלא כדין.

**גזר דין**

1. הנאשם הורשע על פי הודאתו בעבירה בניגוד לס' 144 (א) ו – (ב) לחוק העונשין תשל"ז –

1977.

 5129371

מדובר בעבירות בנשק שלא כדין.

עובדות כתב האישום מלמדות כי הנאשם רכש מאחר אקדח בתמורה ל – 13,500 ₪ וכן מחסנית מלאה בכדורים.

הנאשם הסתיר את הנשק בביתו ביום קבלתו ובמועד אחר סמוך נסע עם המוכר ליער באזור כפרו, כפר כנא שם לימדו האחר להשתמש בנשק והנאשם הזמין מאותו, האחר, אכרם דהאמשה 100 כדורים בתמורה ל – 350 ₪.

הנאשם טען את המחסנית, הטמין את הנשק והתחמושת ובמועד אחר לאור קטטה שפרצה בכפרו, הוציא את הנשק ממחבואו והסתירו במרפאתו.

2. ב"כ המאשימה מציינת את חומרת העבירות ולאור המצב הבטחוני הנוכחי, מציינת את

הסיכון הטמון בעצם החזקת הנשק והחשש אם יפול לידיים עוינות או גורמים פליליים,

מדובר בפגיעה בבטחון הציבור, הנאשם גם סיכן את בני משפחתו וילדיו הקטינים, הנאשם לא היה פסיבי במהלך ביצוע העבירה, מדובר בפעולה יזומה של הנאשם, האקדח נקנה עקב ארועים אלימים בכפר, הנאשם רכש כמות גדולה של תחמושת, למד להשתמש באקדח, מבקשת לגזור על הנאשם מאסר בפועל שלא בעבודות שרות, מאסר על תנאי, קנס וחילוט הנשק נשוא כתב האישום.

הנאשם כמצוין היה במעצר בית אך באורח שלא פגע בפרנסתו.

3. מנגד, מציין הסניגור את העובדה שמדובר ברופא מזה 21 שנה, בחרטה אמיתית, ברגשות של בושה וצער מצד הנאשם, בטעות שנבעה מפחדו של הנאשם לאור המצב בכפר, הנאשם לעולם לא התכוון להשתמש בנשק אלא להפחדה בלבד, לא מדובר בעבריין, מדובר באדם חיובי, מפנה למפורט בתסקיר (שעוד נחזור אליו), הנאשם היה במעצר בית 9 חודשים, מטופל ב – 6 ילדים אשר 3 מהם מצויים אצל גרושתו בצ'כיה והוא דואג להם, מבקש להסתפק בקנס ומאסר על תנאי כעונש הרתעתי וכן עבודה לתועלת הציבור לחלופין, עבודת שרות לתקופה קצרה, מדובר לטעמו במקרה נדיר בו רופא הסתבך.

4. הנאשם עצמו מציין כי כל חייו תרם ועזר, לא הזיק לאדם, מתחרט ומתבייש, היה 9

חודשים במעצר בית וישב 4 ימים במעצר, בגלל מעצר הבית לא יכל לעזור לאמו, מדובר בטעות שלא יחזור עליה.

בנוסף הוגשו תצהירים של יו"ר כפר משהד, יו"ר כפר כנא ויו"ר המועצה זרזיר אשר כולם מלאים שבחים לנאשם, לאישיותו ולתרומתו לתועלת הציבור.נ

יצוין כי אכרם דהאמשה מוכר הנשק על פי דברי הסניגור לא הוגש נגדו כתב אישום כדי חלקו במכירת הנשק לנאשם ולפי ברור שערך עם הפרקליטות, גם לא יוגש.

הודעתו של הנאשם במשטרה (א/1) מלמדת כי הנאשם בעקבות הארועים שהיו בכפר לרבות מעשה רצח של אדם חף מפשע הגיע אליו אותו אכרם דהאמשה והציע לו לרכוש נשק להגנה עצמית והוא, הנאשם הסכים, הביא לו אקדח, הנאשם אמר לו שאינו יודע להשתמש באקדח ואינו יודע מה לעשות איתו.

אותו אכרם הבטיח לנאשם ללמדו לירות באקדח ואכן כפי שתואם באותו יום בלילה יצא הנאשם עם אותו אכרם, ליער באזור הכפר וירה כ – 10 כדורים לאחר שאכרם לימד אותו כיצד להשתמש באקדח ומאחר וכל התחמושת שכבר הובאה אזלה בלימוד, אכרם מכר לו 100 כדורים נוספים.

בתחילה הסתיר את האקדח עם התחמושת ביער ומאחר והייתה קטטה 10 ימים לפני שנעצר, פחד מנקמת דם, הוציא את האקדח מהמסתור והחביא אותו בחדר המדרגות ליד המרפאה ולטעמו, שכח שהאקדח נמצא שם.

הנאשם חוזר ומציין בהודעתו כי חשש מנקמת דם, רק אכרם ידע שיש לו אקדח, ירה בו פעם אחת בלבד בעת הלימוד, לא היה מעורב באף ארוע, רק הוא ואכרם ידעו על האקדח ולשאלה ישירה:

"**האם הייתה לך כוונה להשתמש בנשק במידה ותותקף?"**

תשובתו:

"**רק להפחיד אותם ולירות באוויר**" (א/1 ,עמ' 5 להודעה).ב

5. **תסקיר שרות המבחן:**

תסקיר שרות המבחן מלמד על משפחת המוצא של הנאשם.

הנאשם הנו רופא במקצועו אשר למד בצ'כוסלובקיה, נישא שם, חזר ארצה, נולדו לו 3 ילדים, לאחר מכן התגרש, נישא מחדש ונולדו לו 3 ילדים נוספים.

על פי התרשמות קצין המבחן מדובר באדם נורמטיבי, אהוב ומקובל, עורך סולחות, הביע בושה ואכזבה ממעורבותו בנשוא העבירה, דאג ודואג למשפחתו, כואב את העובדה שאינו יכול לדאוג לאמו החולה, כל בני משפחתו משכילים, אין לו מעורבות אחרת כלשהי בפלילים, עמל קשה כדי להגיע למקצועו, מקבל אחריות, מתקשה להסביר כיצד נכשל בעבירה.

לחוות דעת שרות המבחן ההליך המשפטי מהווה אפקט מרתיע ומלמד עבור הנאשם, חרטתו כנה, לנאשם כוחות לחזור לתפקוד חיובי ללא צורך במעורבות טיפולית.

התסקיר מסתיים בהמלצה לשקול הטלת עונש בעל אופי הרתעתי שלא יפגע בתפקודו של הנאשם.

ב"כ הצדדים הגישו לפתחי פסיקה זו להכא וזה להתאם, כל אחד לטעמו, זו לחומרא וזה לקולא.

כל נאשם הנו עולם בפני עצמו, ענישה אינה משוואה של סעיף העבירה ועונש, יש לשקול כל מקרה לגופו וניתן לומר כי במקרה שבפנינו אכן מדובר במקרה חריג.

אין חולק כי מדובר בעבירה חמורה ובצדק מציינת ב"כ המאשימה כי מדובר בכלי נשק קטלני אשר עלול ליפול לידי גורמים שליליים ולקפח חיי אדם ומעבר לכך, כעולה גם

מ – א/1 אין לקבל את העובדה כי הנאשם בסופו של יום רכש את האקדח על רקע סכסוכים אלימים בכפר כנא אשר גרמו לקיפוח חיי אדם.

עם זאת, יש לציין ולהדגיש כי הנאשם ציין פעם אחר פעם וכבר בהודעתו הראשונה (א/1) כי ביקש להשתמש בנשק להגנה עצמית ורק להפחיד ולירות באוויר וכמצוטט לעיל.

6. אודה כי התלבטתי לא מעט בענין העונש ההולם את הנאשם.

מחד, מדובר בעבירה חמורה, מדובר ברופא אשר עבר עבירה חמורה בכלי נשק, רכש נשק ותחמושת, למד להשתמש בנשק, הוציאו ממחבואו בהתרחש ארועים אלימים בסמוך למעצרו ומאידך, מדובר באדם נורמטיבי ללא הרשעות קודמות מסוג כלשהו, הן שרות המבחן והן עדי האופי מדברים בשבחו.

התרשמותי כי חרטתו והבעת הצער והבושה הנם כנים ואמיתיים, מדובר במעידה חד פעמית, הנאשם למד את לקחו ובלשון התסקיר ההליך המשפטי מהווה גורם הרתעתי.

שעה שאני מניח על כפות המאזנים מחד את האינטרס הציבורי, הפן ההרתעתי וחומרת העבירה, נתיב הענישה צריך להוביל למאסר בפועל של ממש.

מאידך, לנגד עיני הנאשם כאן ככזה, כעולם בפני עצמו, האורח השלומיאלי בו רכש את האקדח, העובדה שמדובר במעידה חד פעמית, אין בפנינו עבריין מועד, ההליך המשפטי גרם להרתעתו, לא מדובר ברצדיביסט שעלול לחזור על מעשיו ומכל אלה אני קובע שיש לתת משקל יתר לגורם הרפורמטיבי על הגורם העונשי וסוף דבר, אני גוזר על הנאשם לאחר שקלול המכלול לעיל עונשים כמפורט לקמן:

א. אני גוזר על הנאשם 24 חודשי מאסר מתוכם, 6 חודשי מאסר לריצוי בפועל

והיתרה, 18 חודשי מאסר תהא על תנאי.

התנאי יהא לתקופה של 3 שנים מהיום, יחול על כל עבירה בנשק ועל כל עבירה אחרת מסוג פשע.ו

ב. אני גוזר על הנאשם קנס כספי בסך 20,000 ₪ או 4 חודשי מאסר תמורתם.

ג. אני מחייב את הנאשם לחתום על התחייבות כספית על סך 20,000 ₪ וזאת, לתקופה של 3 שנים מהיום על העבירות נשוא התנאי.

היה והנאשם לא יחתום, ישא במאסר של 60 יום.

ד. אני קובע התיק לקבלת חוות דעת הממונה על עבודות השרות על פי ס' 51 ב (ב)

(1) לחוק העונשין באשר לקביעתו בדבר האפשרות כי הנאשם ירצה את המאסר בדרך של עבודות שרות.

אני קובע איפוא התיק ליום 2/6/03, שעה 8:30.

ה. כדי להסיר ספק, מועד הערעור יחל רק מתום הקביעה באשר לדרך ריצוי

המאסר.

**ניתנה היום י"ב בניסן, תשס"ג (14 באפריל 2003) במעמד ב"כ המאשימה, ב"כ הנאשם והנאשם בעצמו.**

|  |
| --- |
| **יצחק כהן – שופט** |

001167/02פ 054 עדן ונדר

נוסח זה כפוף לשינויי עריכה וניסוח