**בתי המשפט**

|  |  |  |  |
| --- | --- | --- | --- |
| **בית משפט מחוזי נצרת** | | **פ 001221/02** | |
|  | |
| **בפני:** | **כב' השופט יצחק כהן** | **תאריך:** | **19/12/2002** |

|  |  |  |  |
| --- | --- | --- | --- |
| **בעניין:** | **מדינת ישראל** | |  |
|  |  |  | המאשימה |
|  | נגד | |  |
|  | **שמואל ציון** | |  |
|  |  |  | **ה****נאשם** |

**גזר דין**

1. א. הנאשם הורשע על פי הודאתו בכתב אישום מתוקן ב – 3 מסכתות.

במסכת הראשונה הורשע הנאשם בעבירות בנשק (רכישה והחזקה), עבירה בניגוד לס' 144 (א) לחוק העונשין, תשל"ז – 1977 (להלן: "החוק") וכן נשיאה והובלה בניגוד לס' 144 (ב) לחוק.

5129371

במסכת השניה הורשע הנאשם בעבירות בנשק, החזקה, נשיאה והובלה בניגוד לסעיפים 144 (א) ו - (ב) לחוק.

במסכת השלישית בה הורשע הנאשם, הורשע בתקיפה חבלנית, עבירה בניגוד לס' 372 לחוק ואיומים, עבירה בניגוד לס' 192 לחוק.

ב. עובדות כתב האישום מלמדות על חומרת העבירות.

על פי המסכת הראשונה קנה הנאשם מאברהם דודו אקדח ברטה שנגנב מביתו של אבנר חיים ביוקנעם, ביום 9/9/02.נ

הנאשם החזיק באקדח ועד שבמהלך חיפוש שנערך ברכבו ביום 18/9/02 נתפס האקדח וכן מחסניות ובהם כדורים.ב

לנאשם אין רשיון להחזקת נשק, נשיאתו, הובלתו או להחזקת תחמושת.

עובדות כתב האישום השני מלמדות כי אותו אברהם דודו אשר מכר לנאשם את אקדח הברטה הציע לנאשם אקדח 9 מ"מ בתמורה לסך של 15,000 ש"ח.

שעה שלא היה לנאשם הסך המבוקש הטמינו השניים את הנשק ואת תחמושת האקדח בסמוך לביתו של הנאשם.

באישום השלישי איים הנאשם על אחיו עקב סכסוך ירושה וזאת במועדים שונים.

בנוסף לאיומים ולקללות אשר הטיח הנאשם באחיו, הכה בו באגרוף, קרע את חולצתו עד שהאח נמלט לביתו ונעל את הדלת בפניו.

כתוצאה ממעשי הנאשם, נגרמו למתלונן כאבים ודימום באפו.

בנוסף לכך בתקופה שבין 14/8/02 ועד 1/2/02 הנאשם התקשר לאחיו על הרקע האמור ואיים טלפונית כי יפגע בו.

2. א. הנאשם כמבואר הודה והורשע על פי הודאתו.

ב. ב"כ המאשימה מבקשת להחמיר עם הנאשם, מצביעה על החומרה שבהחזקת

נשק, מצביעה על המסוכנות הנובעת ממעשים אלה, סיכון חיי אדם, מצביעה על אופיו האלים של הנאשם, מפרטת את גליון ההרשעות הקודמות ומבקשת לגזור על הנאשם עונש מרתיע, מאסר בפועל, מאסר על תנאי וקנס משמעותי ומרתיע.

ג. מנגד, מצביע הסניגור על העובדה שהנאשם הודה בהזדמנות הראשונה לטעמו,

לא מדובר בחומרה יתרה, הנאשם הביע בהודאתו חרטה, מדובר באדם נורמטיבי, אין מדובר באדם עם פוטנציאל עברייני, הנאשם מנהל אורח חיים תקין ונורמטיבי, הרשעותיו האחרונות הן לפני זמן רב, משנת 1989 לא הסתבך בפלילים, מפנה לנסיבותיו האישיות של הנאשם, מבקש להסתפק בהטלת עונש מותנה ואם יוטל מאסר, מבקש הסניגור להמירו בעבודות שרות.

ד. הנאשם מציין כי קרתה לו טעות, הביע צער, סליחה וחרטה, מבקש הזדמנות,

מציין כי אינו שייך לעולם הפשע והנו סב ל – 3 נכדים, מבקש להתחשב בו.

ב"כ הצדדים הגישו פסיקה זה להכא וזה להתם.

יצוין ענישה אינה משוואה אוטומטית של עבירות ועונש כל אדם ועולמו וכל התרחשות עבריינית ונסיבותיה.

גליון ההרשעות הקודמות ת/2 מלמד כי לנאשם 3 הרשעות קודמות אשר בצדק מציין הסניגור כי האחרונה בהן משנת 1989, העבירה הראשונה הנה משנת 1985 ואינה מאותו סוג, העבירה השניה משנת 1989 וכוללת נסיון לגרום למות אדם כאשר העבירה האחרונה אף היא משנת 1989, גז"ד מיום 23/2/92 ועל פיה הורשע הנאשם באיומים, תקיפה הגורמת חבלה של ממש והיזק לרכוש במזיד.

3. כמבואר לעיל, מדובר בעבירות חמורות בנשק להם הוסיף הנאשם במסכת השלישית איומים ותקיפה על רקע סכסוך ירושה עם אחיו.

יצוין כי המסכת השלישית לכתב האישום תוקנה והוראת החיקוק שדיברה בלשון איומים ברצח תוקנה לאיומים בלבד וכך יש לקרוא את העובדות במסכת השלישית בכתב האישום.

הנאשם בשתי הזדמנויות עבר עבירות בנשק כאשר על פי המסכת הראשונה צלחה דרכו ואפשר כיסו לרכוש אקדח מסוג ברטה בקוטר 0.22 מ"מ כאשר על פי המסכת השניה עבר עבירות בנשק ורק מאחר ולא עמד במחיר שהוצע לו והפעם אקדח 9 מ"מ לא רכש אקדח זה.

למותר לציין את החומרה הרבה ואת הסיכון לחיי אדם ולחברה כאשר מי שאינו מורשה ואינו בר ביקורת ופיקוח נושא בכליו כלי יריה רצחני, יש לכך כמובן משנה חומרה לאור עבירות האלימות שבהן הורשע הנאשם במסכת השלישית.

אמת נכון הדבר, הרשעותיו הקודמות של הנאשם הן לפני תקופה ארוכה, האחרונה בהן משנת 1989 אך לא ניתן להתעלם מהעובדה שמדובר גם בעבירות אלימות כאשר בת"פ 25/89 מדובר בעבירה על ס' 305 (1) לחוק, נסיון לגרום למות אדם.

הנאשם היום הנו סב ל – 3, הודה, הביע צער וחרטה כאשר מנגד כמבואר, חומרת העבירה, האינטרס הציבורי ושלום הציבור.

סוף דבר, לאחר ששקלתי טענות הצדדים לחומרא ולקולא ועיינתי בפסיקה שהונחה לפתחי, אני גוזר על הנאשם עונשים כמפורט:

א. אני גוזר על הנאשם 38 חודשי מאסר מתוכם 18 חודשי מאסר לריצוי בפועל והיתרה, 20 חודשי מאסר תהא על תנאי.

התנאי יהא לתקופה של 3 שנים מתום מאסרו של הנאשם נשוא תיק זה ויהא על העבירות נשוא הרשעתו כאן, עבירות בנשק בכלל, עבירות אלימות מכל סוג וכל עבירה אחרת מסוג פשע.

ב. אני גוזר על הנאשם קנס כספי בסך 5,000 ש"ח או 60 ימי מאסר תמורתם.

ג. אני מחייב את הנאשם לחתום על התחייבות כספית על סך 5,000 ש"ח לתקופה של 3 שנים מתום מאסרו נשוא תיק זה.

ההתחייבות תהא על העבירות נשוא התנאי.

היה והנאשם לא יחתום, ישא במאסר של 60 יום.

ד. מימי המאסר כפי שנגזרו ינוכו ימי מעצרו של הנאשם מיום 18/9/02.

ה. הודעה זכות ערעור.

**ניתנה היום י"ד בטבת, תשס"ג (19 בדצמבר 2002) במעמד ב"כ המאשימה, ב"כ הנאשם והנאשם בעצמו.**

|  |
| --- |
| **יצחק כהן – שופט** |

001221/02פ 054 עדן ונדר

נוסח זה כפוף לשינויי עריכה וניסוח