**בתי המשפט**

**בבית המשפט המחוזי בנצרת פ 001229/01**

**בפני:ננ כב' השופטת הלמן אסתר תאריך:בב 14/11/2002**

בעניין:וו מדינת ישראל

      המאשימה

  - נ ג ד -

וסים בן עאדל פלאח ת.ז. 032890006

      הנאשם

נוכחים:ננ מטעם המאשימה:בב עו"ד עמיר

מטעם הנאשם:וו עו"ד שלומי שרון ממשרד עו"ד אולמן

הנאשם בעצמו – הובא על ידי הליווי.

**גזר דין**

ביום 6.11.02 הורשע הנאשם בעבירות שיוחסו לו באישום השני, הפרעה לשוטר במילוי תפקידו, עבירה לפי סעיף 275 לחוק העונשין, תשל"ז – 1977, והפרת הוראה חוקית, עבירה לפי סעיף 287, לחוק העונשין.

הנאשם זוכה מן העבירות החמורות שיוחסו לו באישום הראשון.

העבירות בהן הורשע הנאשם, על פי הודעתו, בוצעו בשעה שהנאשם היה משוחרר בתנאים מגבילים, על פיהם היה עליו לשהות במעצר בית, בביתו בנצרת, וזאת מיום 27.2.01 ועד תום ההליכים כנגדו בת.פ. 1706/01, (בימ"ש שלום נצרת).

בחיפוש שנערך ביום 3.9.01 בביתו, נמצא כי הנאשם איננו שוהה בו, והוברר כי הוא עבר להתגורר בתל אביב לתקופת מה, בניגוד לצו.

הנאשם לא אותר עד 6.11.01, ואז הבחין בו שוטר, אשר עסק בהכוונת התנועה, כשהוא יושב ברכב. השוטר סימן לנהגת לעצור, ומשעשתה כן, ביקש מהנאשם לצאת מהרכב.

הנאשם פתח את הדלת והחל במנוסה, תוך שהשוטר רודף אחריו וקורא לו לעצור. הנאשם נתפס לבסוף ע"י עוברי אורח.

הנאשם מרצה כעת עונשי מאסר שנגזרו עליו כדלקמן:ננ

א) עונש מאסר למשך 9 חודשים, שהוטל ב- ת.פ. 1706/01 (בימ"ש שלום נצרת) ביום 7.1.02, בגין עבירות של תקיפת שוטרים וסמים.

ב) עונש מאסר למשך 6 חודשים שהוטל על הנאשם ב- ת.פ. 4729/99 (בימ"ש שלום נצרת) ביום 26.5.02 אותו הוא מרצה במצטבר, וזאת בגין עבירות של תקיפת שוטרים בנסיבות מחמירות ואיום.

ג) עונש מאסר של 4 חודשים, שהוטל על הנאשם ב- ת.פ. 4788/01 (בימ"ש שלום נצרת), מיום 25.6.02 שנקבע לריצוי בחופף לכל מאסר אחר, וזאת בגין עבירה של תקיפה הגורמת חבלה של ממש.

לנאשם עבירות אלימות נוספות בהן הורשע כמפורט ב- ת/20.

הנאשם היה עצור בגין העבירות שיוחסו לו בתיק זה, במשך 62 יום.

ב"כ המאשימה מבקשת להדגיש את חומרת העבירות בהן הורשע הנאשם, נוכח הזלזול העולה מהן כלפי שלטון החוק.

באת כוחו של הנאשם, מדגישה את נסיבותיו האישיות, הקשות ומבקשת להקל בענושו. כמו כן, מציינת באת כוחו של הנאשם, כי זו הפעם הראשונה בה הוא מרצה עונש מאסר ולמד את הלקח.

לאחר ששקלתי את הטענות שהועלו על ידי ב"כ הצדדים, חומרת הנסיבות בהן בוצעו העבירות, (בתוך התקופה שבה נתן בית המשפט אמון בנאשם ושחררו לחלופת מעצר), ולאור רצף העבירות שביצע הנאשם כלפי אנשי החוק, ולמול כל אלה, את נסיבותיו האישיות של הנאשם ואת העובדה שהוא מרצה כעת מאסר ממושך לראשונה בחייו, ויש לקוות כי הפיק את הלקחים וישנה את דרכיו בעתיד, אני מורה כדלקמן:בב

1. אני דנה את הנאשם לשלושה חודשי מאסר בפועל, בניכוי ימי המעצר (62 יום), אשר ירוצו בחופף לכל עונש מאסר שהוא מרצה כעת.

2. אני מטילה על הנאשם, מאסר על תנאי של 6 חודשים, והתנאי הוא שהנאשם לא יעבור במשך 3 שנים על העבירות בהן הורשע.

**זכות ערעור לבית המשפט העליון בתוך 45 יום**.

**ניתן היום ט' בכסלו, תשס"ג (14 בנובמבר 2002) במעמד הצדדים**

5129371

|  |
| --- |
| **5129371הלמן אסתר - שופטת** |

**אפרת מנשקו**

**נוסח זה כפוף לשינויי עריכה וניסוח**