**בתי המשפט**

|  |  |  |  |
| --- | --- | --- | --- |
| פ 001251/01 | | בית משפט מחוזי נצרת | |
|  | |
| 06/03/2002 | תאריך: | כב' השופט זיאד הווארי | בפני: |

|  |  |  |  |  |  |  |
| --- | --- | --- | --- | --- | --- | --- |
|  |  | | **מדינת ישראל** | | **בעניין:** | |
|  | **המאשימה** | |  |  |  | |
|  |  | | **- נ ג ד -** | |  | |
|  |  | | **רחאל אחמד** | |  | |
|  | הנאשם | |  |  |  | |
|  | | **המאשימה בא כוח עו"ד : שילה ענבר**  **הנאשם בעצמו בא כוח עו"ד : חליחל** | | | | **נוכחים:** |

**גזר דין**

1. הנאשם הורשע על פי הודאתו בעבירות שפורטו בכתב האישום המתוקן בשנית שהוגש היום שכלל שני אישומים, האישום הראשון כלל עבירות של נסיון לגרימת חבלה חמורה בנסיבות מחמירות – עבירה לפי סעיפים 333 + 335 (א) (1) לחוק העונשין, התשל"ז – 1977 (להלן: "חוק העונשין"), תקיפה הגורמת חבלה ממשית בנסיבות מחמירות – עבירה לפי סעיף 382 (ג) לחוק העונשין, תקיפה בנסיבות מחמירות – עבירה לפי סעיף 382 (ב) (1) לחוק העונשין, איומים – עבירה לפי סעיף 192 לחוק העונשין והתעללות בקטין או חסר ישע – עבירה לפי סעיף 368 (ג) סיפא לחוק העונשין.

האישום השני כלל עבירות של הפרת הוראה חוקית (מס' מקרים) – עבירה לפי סעיף 287 לחוק העונשין, תקיפה בנסיבות מחמירות – עבירה לפי סעיף 380 + 382 לחוק העונשין ואיומים – עבירה לפי סעיף 192 לחוק העונשין.

51293712. העובדות אשר בכתב האישום המתוקן שבהן הודה הנאשם בתמצית הן כדלקמן:

**באישום הראשון:** נטען כי הנאשם מזה כשש שנים נשוי עם המתלוננת, מאז נהג מדי פעם להכות אותה בידיו בכל חלקי גופה ובעיקר בפניה. בנוסף ובשל חשדו שהמתלוננת מתרועעת עם גברים אחרים, נהג להושיבה על הרצפה להניח את פרקיו על ידיה, להצמיד אותה לרצפה ולהכות אותה בסטירות על פניה. בהזדמנות אחת הכה את המתלוננת בפניה וגרם לה לשטף דם סביב עינה, בהזדמנות אחרת בסביבות חודש 01/01 כאשר התקשר לפלאפון של המתלוננת אדם לא מזוהה, חשד הנאשם כי המתלוננת מתרועעת עם גבר זר, הטיח את הפלאפון על הארץ ושבר אותו, לאחר מכן אחז הנאשם בנשקו ועמד מאחורי המתלוננת ואמר לה שתצא מן הבית ואם לא תעשה כן ירה בה. בשלב זה, ירה הנאשם לעבר המתלוננת וניסה לפגוע בה ולגרום לה חבלה חמורה. בהזדמנות נוספת, בהיות הנאשם והמתלוננת בבית הוריו של הנאשם, איים הנאשם על המתלוננת כי אם תחזור עמו לבית יירה בה וירוקן את מחסנית הנשק. בהזדמנות אחרת, בשעה 22:00 העיר הנאשם את בנו הקטין יליד 1997, הפשיטו מבגדיו ורחץ את בנו הקטין במים קרים, זאת חרף התנגדותו וצעקתו של הקטין, כאשר המדובר בליל חורף קר.

**באישום השני:** נטען כי הנאשם הפר את התנאים המגבילים שהוטלו עליו בביהמ"ש זה שעל פיהם יישאר הנאשם במעצר בית בעת חופשותיו מן הצבא בביתו של מר סמי פלאח בעוספיא ויצא מן הצבא ללא נשק. הנאשם הגיע לביתם המשותף מס' פעמים, על אף החלטת ביהמ"ש, בהזדמנות אחת הגיע לבית כאשר היה שתוי, שם תפס בשערותיה של המתלוננת, משך אותה בשערה מחדר השינה למקלחת והכה אותה בגבה באמצעות מגב, עד אשר שבר את המגב. בהמשך חבט את ראשה בכוח במשקוף הדלת, גרר אותה אל מחוץ לבית, הפילה על הכביש ובעט בבטנה, לאחר מכן גרר אותה לאורך הכביש מס' מטרים. בהמשך אמר הנאשם למתלוננת שעם תום המשפט באישום הראשון, ישוב ויקבל את נשקו ואז ירה בה בראשה.

כתוצאה ממעשיו של הנאשם, נגרמו למתלוננת חבלות של ממש בכל חלקי גופה.

3. הנאשם הודה בעובדות הנ"ל על סמך הסדר טיעון אשר הושג בין הצדדים, על פיו יודה הנאשם בכתב האישום המתוקן שהוגש היום, יורשע ויוטל עליו שלא כתקדים מאסר בפועל לתקופה של שנה וחצי בניכוי ימי מעצרו, וכן מאסר על תנאי לפי שיקול דעת בית המשפט.

4. אין כל ספק כי מעשיו של הנאשם הינם חמורים ביותר, הנאשם נהג כלפי אשתו באכזריות קשה ובצע בה מעשים חמורים, בתי המשפט מצווים להוקיע מעשים אלה וזאת על ידי הטלת עונשים חמורים ומרתיעים, ועל מנת לשמור על בטחונם של כלל הציבור לרבות בני משפחה וכן על מנת להרתיע את הנאשם ואחרים כדוגמתו.

5. התלבטתי לא מעט אם לקבל את עסקת הטיעון וזאת לאור חומרת העבירות שהורשע בהן הנאשם, ומן הדין היה לדחות את עסקת הטיעון, אולם בסופו של דבר ולאחר היסוסים ושלא כתקדים, החלטתי בנסיבות המיוחדות של המקרה שבפנינו לכבד את עסקת הטיעון וזאת בעיקר בשל נסיבותיו הראייתיות של האישום הראשון, וכן העובדה שהנאשם מחוסר עבר פלילי לחלוטין על אף שהינו כיום בן 28 שנים, כמו כן התחשבתי בהודאתו של הנאשם שחסכה זמן שיפוטי יקר וכן חסכה עדות מכאיבה וסבל נוסף הן של המתלוננת והן של הקטין, בנוסף העונש שהוטל עליו אינו מופרז לקולא והוא כולל מאסר בפועל לתקופה לא קצרה, להדגיש כי בתי המשפט בדרך כלל נוטים לכבד עסקות טיעון ורק במקרים חריגים ויוצאי דופן לא מכבדים אותן, שכן חזקה שב"כ המאשימה שקלה לעומק את האנטרס הציבורי עת שהגיעה לידי הסדר עם הנאשם.

6. אשר על כן ולאור האמור לעיל וכן בהתחשב בנסיבותיו המיוחדות של מקרה זה שבאו לידי ביטוי בדברי ב"כ הצדדים ושלא כתקדים, הנני מכבד את עסקת הטיעון וגוזר על הנאשם את העונשים הבאים:

א) מאסר בפועל למשך 18 חודשים בניכוי ימי מעצרו מתאריך 27/11/01 – 11/12/01 וכן מתאריך 13/02/02 עד היום.

ב) מאסר על תנאי למשך 18 חודשים והתנאי הוא, שבמשך שלוש שנים מיום שחרורו מן המאסר בתיק זה, לא יעבור הנאשם על כל עבירה של אלימות מסוג פשע.

7. אני מבטל את מועד ההוכחות שנקבע מקודם ליום 18/03/02.

הוסברה לנאשם זכות ערעור תוך 45 יום מהיום.נ

**ניתן היום כ"ב באדר, תשס"ב (6 במרץ 2002) במעמד הצדדים.ב**

|  |
| --- |
| **זיאד הווארי - שופט** |

001251/01פ 054 ערין בראנסה

נוסח מסמך זה כפוף לשינויי ניסוח ועריכה