בתי המשפט

|  |  |  |  |
| --- | --- | --- | --- |
|  | | | |
| **פ 002404/05** | | **בית משפט השלום נצרת** | |
|  | |
| **13/02/2007** | **תאריך:** | **כב' השופטת כרמלה רוטפלד - האפט** | **בפני:** |

|  |  |  |  |
| --- | --- | --- | --- |
|  | **מדינת ישראל** | | **בעניין:** |
| **המאשימה** |  |  |  |
|  | **נ ג ד** | |  |
|  | **דן חנין** | |  |
| **הנאשם** |  |  |  |

|  |  |
| --- | --- |
| **בשם המאשימה: עו"ד ליאת מנדל**  **בשם הנאשם: בעצמו וע"י בא כוח עו"ד בני הראל** | **נוכחים:** |

# 

**גזר דין**

1. הנאשם הורשע על פי הודאתו בביצוע עבירה של התפרצות למגורים בצוותא וביצוע גניבה, החזקת סם מסוכן לשימוש עצמי ונהיגה ללא רישיון נהיגה.

כך לאחר שהודה כי בתאריך 31.03.05 הגיע ביחד עם אחר למצפה הושעיה, נכנס לתוך דירה וגנב מתוכה תכשיטים שונים. עוד הודה הנאשם כי הגיע אל מצפה הושעיה ברכב בו נהג חרף העובדה שמעולם לא קיבל רישיון נהיגה כחוק. לבסוף הודה כי מזה שנים שהוא משתמש בסמים מסוכנים מסוגים שונים.

הצדדים הסכימו כי קודם לגזירת דינו יתקבל בעניינו של הנאשם תסקיר שירות המבחן. עוד הסכימו כי הנאשם ישוחרר לתחילת טיפול לגמילה מסמים במסגרת האשפוזית ובהמשך בקהילה טיפולית.

2. בהמשך למתואר הוגשו בעניינו של הנאשם לא פחות מ- 7 תסקירים.

תסקיר מיום 05.06.05 העלה כי הנאשם הינו בן 46, נשוי בשנית ואב ל- 3 בנות בוגרות. התסקיר העלה עוד כי הנאשם החל לעשות שימוש בסמים כבר בגיל 15 ובתוך כך עשה שימוש גם בסמים הנחשבים לקשים יותר. באותה עת סיים הנאשם ראשית טיפול לגמילה פיזית מסמים והחל דרכו בקהילה הטיפולית "הדרך".

תסקיר מיום 30.10.05 העלה כי הנאשם התמיד בטיפול בקהילה והגיע עד כדי שלב ב' וכי בתוך כך נטל חלק בטיפול קבוצתי ופרטני באופן משמעותי.

תסקיר נוסף מיום 02.02.06 העלה כי הנאשם בסיומו של הליך הטיפול בקהילה לאחר שהייה בת 8 חודשים וכי התרשמות הצוות הטיפולי הינה כי הינו בעל מוטיבציה לשינוי אורחות חייו.

תסקיר מיום 17.05.06 העלה כי הנאשם חזר, עם סיום הטיפול בקהילה, להתגורר עם משפחתו והחל להשתתף בטיפול מעקב במסגרת שירות המבחן. עם זאת, הוברר כי בעיות בריאות קשות הקשו על המשך הטיפול.

כל העת, כך יש להדגיש, נמנע שירות המבחן מהמלצה וביקש המשך מעקב.

תסקיר מיום 04.09.06 העלה כי הנאשם ניתק קשר עם שירות המבחן וכי נמנע מביצוע בדיקות שתן, משכך נמנע שירות המבחן, לראשונה, מהמלצה בעניינו.

תסקיר משלים (מיום 31.10.06) שהתבקש על ידי, לאחר שתסקיר מיום 04.09.06 לא הגיע לתיק בית המשפט העלה כי הנאשם היה נתון תקופה ארוכה בהילך רוח דכאוני, הסתגר וניתק קשר עם הסביבה. בהתאם אף לא ביקש תמיכה מכל גורם טיפולי. הוברר כי התעוררה בו טראומה קשה מילדותו וכי הנאשם החל בשיתוף בעניין זה אלא שמות אחיו הבכור שהיה משמעותי במיוחד עבורו העמיק את הדיכאון בו היה נתון ויצר מצוקה רגשית נוספת. שוב נתבקשתי לדחות הדיון להמשך מעקב.

תסקיר מסכם מיום 28.01.07 העלה כי הנאשם מיעט להגיע לפגישות שנקבעו לו עם שירות המבחן וכי בשל כך לא ניתן היה לעבד את הטראומה שנעורה בו.

בשקלול התרשם שירות המבחן מהנאשם כאדם בלתי אמין, חלש ואף מניפולטיבי הממוקד כיום, כדפוס הגנתי, בתחושת הקורבנות שחווה וכאדם המתקשה לתפקד באופן שיכול היה לקדם אותו. בהעדר בדיקות שתן עדכניות אף לא ניתן היה ללמוד אודות מצבו מבחינת השימוש בסם.

משכך נמנע שירות המבחן מכל המלצה בעניינו של הנאשם.

3. בהיסמך על האמור ביקשה ב"כ המאשימה להשית על הנאשם מאסר בפועל של ממש, מאסר על תנאי, קנס ופסילת רישיון נהיגה לתקופה ממושכת. כך באשר סברה כי האינטרס הציבורי המחייב הגנה על הפרטים בו, מחייב ענישה מרתיעה וגובר על שיקולים שבשיקומו של הנאשם, שיקום שלשיטתה, ממילא כשל.

מנגד הדגיש הסניגור כי על אף שהנאשם לא שמר על קשר רציף עם שירות המבחן, הרי שהשלים הליך גמילה במלואו וכי מאז שחרורו ממעצר לא נפתחו כנגדו כל תיקים פליליים חדשים דבר המלמד על שינוי מהותי באורחות חייו. לעניין זה הפנה לעברו הפלילי המכביד של הנאשם הכולל עבירות החל משנת 1973 וברציפות עד לשנת 2000. משכך ביקש להסתפק בענישה הצופה פני עתיד בלבד וטען בעניין זה כי בענישה מסוג זה יהיה כדי לשרת את האינטרס הציבורי באשר יהיה בה כדי להרתיע את הנאשם מלחזור על מעשיו.

הנאשם מצידו עמד על הקושי האישי שחווה בהליך הטיפולי במסגרת שירות המבחן אך הדגיש כי עשה שינוי משמעותי בחייו שכתוצאתו הוא זוכה להזדמנות מחודשת במישורים רבים ואשר אין בכוונתו להפסידה.

4. מסכימה אני כי ההליך הטיפולי שעבר הנאשם איננו הליך מושלם. עם זאת, לא ניתן להתעלם מהעובדה כי הנאשם השלים בהצלחה הליך טיפולי מלא במסגרת קהילה טיפולית לגמילה מסמים וכי מאז אותו מועד לא שב, כפי האינדיקציה המצויה בידי, לביצוע עבירות פליליות. בשקלול האמור כמו גם בשקלול העובדה כי בשעתו הודה בעבירות המיוחסות לו בהזדמנות הראשונה ואף לקח אחריות מלאה על מעשיו, סבורני כי הכף נוטה כדי ענישה הצופה פני עתיד בלבד. יש לקוות כי בתוך כך ישכיל הנאשם להתמיד בשינוי שבו החל בדרכו שלו.

משכך הינני דנה את הנאשם לעונשים הבאים:

א. 12 חודשים מאסר על תנאי לתקופה של 3 שנים והתנאי הוא כי הנאשם לא יעבור בתוך תקופה זו כל עבירת רכוש ויורשע בגינה בין בתקופת התנאי ובין לאחריה.

ב. 6 חודשים מאסר על תנאי לתקופה של 3 שנים והתנאי הוא כי הנאשם לא יעבור בתוך תקופה זו כל עבירה לפי פקודת הסמים ויורשע בגינה בין בתקופת התנאי ובין לאחריה.

ג. הינני פוסלת את הנאשם מלקבל או להחזיק ברישיון נהיגה למשך שנתיים החל מהיום.

**זכות ערעור לבית המשפט המחוזי בנצרת בתוך 45 יום מהיום.**

**5129371**

**5129371**

כרמלה רוטפלד האפט 54678313-2404/05

**5467831354678313ניתן היום כ"ה בשבט, תשס"ז (13 בפברואר 2007) במעמד הצדדים.**

|  |
| --- |
| **כרמלה רוטפלד – האפט**  **שופטת** |

002404/05פ 116 יבגניה דורין

נוסח מסמך זה כפוף לשינויי ניסוח ועריכה