**בתי המשפט**

|  |  |
| --- | --- |
| בבית המשפט המחוזי בנצרת בפני: כב' השופט האשם ח'טיב | **פ 000243/03** |
| **תאריך: 26/01/2004** |

|  |  |  |  |
| --- | --- | --- | --- |
|  |  | |  |
| **בעניין:** | **מדינת ישראל** | |  |
|  |  |  | המאשימה |
|  | **- נ ג ד -** | |  |
|  | **1. עימאד בן נזיה דביני**  **2. מרואן בן נזיה דביני** | |  |
|  |  |  | הנאשמים |

גזר דין נגד הנאשם מס' 1

**האישומים**:

**1**. בהתאם להסדר טיעון שהצדדים הסכימו לו, ואשר בגידרו תוקן כתב האישום, הודה הנאשם מס' 1 **(להלן:"הנאשם")** בכל עובדות כתב האישום המתוקן, ועל סמך הודאתו זו הורשע בעבירות בהן הואשם על פי כתב האישום המתוקן, שהן:

א. פציעה בנסיבות מחמירות – עבירה בניגוד לסעיפים 334 + 335(א)(2) לחוק העונשין, התשל"ז – 1977.

ב. תקיפת שוטר בנסיבות מחמירות – עבירה בניגוד לסעיף 274(1) לחוק העונשין הנ"ל.

ג. איומים – עבירה בניגוד לסעיף 192 לחוק העונשין הנ"ל.

המעשים בהם הודה הנאשם, ובגינם הורשע בעבירות אלה, פורטו בכתב האישום.

עיקרם של הדברים הינו כדלקמן: -

על רקע דרישתו של השוטר נתן גופמן מהנאשם להציג תעודת זיהוי, צעק הנאשם לשוטר שיעזוב אותו וכי הוא מכיר אותו, ובהמשך אף איים עליו; ומשהודיע לו שהוא עצור וביקש ממנו שיעלה לניידת, סירב הנאשם והתנגד לכך, אז הגיע גם אחיו, הנאשם מס' 2, דחף את השוטר והכהו בידו, אז הצליח הנאשם להשתחרר מאחיזתו של נתן ונשך אותו בחוזקה באוזנו הימנית וגרם לו לקרע באפרכסת אוזנו, דבר שהצריך טיפול רפואי על ידי תפירת הקרע.

בהמשך הגיעו השוטרים סלאח מוחמד ונסים עזאם, לאחר שהוזעקו למקום והנאשם אף תקף את השוטר ניסים עזאם, בכך שהכה אותו בעינו הימנית ובעט ברגלו של נסים.

**הסדר הטיעון וטענות הצדדים**:

**2**. על פי הסדר הטיעון, הסכימו הצדדים כי יוטל על הנאשם מאסר בפועל לתקופה של 11 חודשים, יופעל מאסר על תנאי של 6 חודשים, שהוטל על הנאשם בת.פ. 5278/00 (בית משפט השלום בנצרת) באופן חופף וכן יוטל על הנאשם מאסר על תנאי.

עניין חיוב הנאשם בפיצוי למתלונן – השוטר נתן גופמן, הותר ע"י הצדדים במחלוקת.

ב"כ המאשימה טענה כי יש הצדקה לחייב את הנאשם בתשלום פיצויים, ואילו הסינגור טען כי אין מקום לכך, בשים לב לנזק הקל שנגרם לשוטר ולמצבה הכלכלי הקשה של המשפחה.

שני הצדדים ביקשו מבית המשפט לכבד את הסדר הטיעון ולהשית על הנאשם את העונשים שהוסכמו על פיו.

**דיון**:

**3**. הנאשם הינו צעיר,יליד 1982, הספיק לצבור לא מעט עבירות, שרובן בתחום האלימות.

דובר רבות על חומרתן של עבירות האלימות ועל כך שאלימות הפכה לתופעה שכיחה בחברתנו.

בתי המשפט מצווים להוקיע את עבירות האלימות ולהביע סלידה עמוקה מעבירות אלה, ע"י הטלת עונשי מאסר בפועל ובמקרים חמורים אף לתקופות ממושכות.

השימוש באלימות לישוב מחלוקות של מה בכך, הינו מעשה חמור; בענייננו, מעשיו של הנאשם מקבלים חומרה מיוחדת, משום שמדובר בתקיפה של אנשי משטרה, אשר ביקשו למלא את תפקידם על פי החוק.

**4**. בחנתי את הסדר הטיעון ואת תקופת המאסר שהצדדים הסכימו לה על פי אותו הסדר, ומצאתי כי ההסדר סביר ואינו סוטה משמעותית מרמת הענישה ההולמת את נסיבות המעשה ונסיבותיו האישיות של הנאשם, על כן העונשים שיוטלו על הנאשם יהיו בהתאם להסדר הטיעון ולא יסטו ממנו.

באשר לשאלת חיוב הנאשם בפיצוי למתלונן, שקלתי את טענות הצדדים בעניין זה, ואכן נראה לי כי בית המשפט מצווה בעת הטלת עונש להשוות לנגד עיניו את סבלו של קורבן העבירה.

במקרה שבפנינו, נשך הנאשם את אוזנו של השוטר נתן גופמן וגרם לו לקרע באפרכסת האוזן שהצריכה תפירה גם אם השוטר גופמן לא שבת מעבודה כפי שטען הסניגור, עדיין הוא נאלץ לפנות לטיפול רפואי, ולסבול כאבים ממשיים, נראה לי כי על מנת להמחיש לנאשם את חומת מעשיו, ראוי לחייבו בנוסף לעונשים שהוסכמו על הצדדים, גם בתשלום פיצויים בסכום מתאים, בשים לב לנזק ולסבל שנגרם לשוטר, אולם גם בהתחשב בעובדה שהנאשם עומד לרצות עונש מאסר של 11 חודשים ובהתחשב במצבה הכלכלי הקשה של המשפחה.

**5**. לפיכך ולאור כל האמור לעיל ולאחר ששקלתי את כלל השיקולים הרלבנטיים, וערכתי את האיזון הראוי בין מטרות הענישה השונות, אני גוזר על הנאשם 25 חודשי מאסר, מהם 11 חודשים לריצוי בפועל וזאת החל מיום מעצרו – 5.10.03, יתרת התקופה של 14 חודשים תהיה על תנאי למשך 3 שנים, והתנאי שהנאשם לא יעבור עבירת אלימות מסוג פשע ויורשע עליה תוך תקופת התנאי או לאחריה. בנוסף אני מפעיל את המאסר על תנאי של 6 חודשים שהוטל על הנאשם בת.פ. 5278/00 (בית המשפט השלום בנצרת) אשר ירוצה באופן חופף לעונש המאסר שהוטל על הנאשם בתיק זה.

כמו כן, אני מחייב את הנאשם לשלם לשוטר נתן גופמן פיצויי בסך של 2,000 ₪. סכום זה ישולם בשיעורים חודשיים שווים ורצופים של 500 ₪ לחודש החל מיום 10.5.04.

**זכות ערעור על גזר דין זה, תוך 45 יום מהיום.**

**ניתן והודע בפומבי היום, ג' בשבט, תשס"ד (26 בינואר 2004) במעמד ב"כ המאשימה – עו"ד שחף, ב"כ הנאשם – עו"ד סלימאן עלא והנאשם בעצמו.**

|  |
| --- |
| **51293715129371האשם ח'טיב, שופט** |

פ 000243/03 חנה

נוסח זה כפוף לשינויי עריכה וניסוח