**בתי המשפט**

|  |  |  |  |
| --- | --- | --- | --- |
| פ 003280/03 | | בית משפט השלום נצרת | |
|  | |
| **14/01/2004** | **תאריך:** | **כב' השופטת כרמלה רוטפלד - האפט** | **בפני:** |

|  |  |  |  |
| --- | --- | --- | --- |
|  | מדינת ישראל | | ובעניין: |
| המאשימה |  |  |  |
|  | נגד | |  |
|  | קליסטורני אלכסנדר | |  |
| הנאשם |  |  |  |

|  |  |
| --- | --- |
| בשם המאשימה: עו"ד בוזגלו אופיר  בשם הנאשם: בעצמו וע"י ב"כ עו"ד פאהים דאוד | נוכחים: |

# 

**גזר דין**

1. הנאשם הורשע על פי הודאתו בעבירות של קשירת קשר לביצוע פשע, סחר בסם מסוכן והחזקת סם שלא לצריכה עצמית, וזאת לאחר שבחודש אפריל 2003 סיכם עם סוכן משטרתי כי יספק לו שלוש מנות של סם מסוכן מסוג הרואין ובהמשך סיפק לאותו סוכן סם מסוכן מן הסוג האמור במשקל של 0.9549 גר' תמורת 300 ₪. בנוסף הורשע על פי הודאתו בעבירות של החזקה ושימוש עצמי בסם מסוכן מסוג הרואין במספר פעמים רב במהלך שנת 2001 וכן בהחזקת כלים להכנת סם, החזקת נכס חשוד כגנוב והחזקת נשק שלא כדין, וזאת לאחר שבמהלך חיפוש בביתו בינואר 2003 נמצא ציוד צבאי, לרבות 9 כדורי אקדח.

2. ב"כ הצדדים הגיעו להסדר טיעון על פיו מבקשת המאשימה להשית על הנאשם עונש מאסר של 12 חודשים ואילו הסנגור מבקש כי בית המשפט יסתפק בעונש מאסר של 8 חודשים. הסדר הטיעון כולל בנוסף בקשה להשתת מאסר מותנה, פסילה מלקבל רשיון נהיגה, קנס או התחייבות.

ב"כ המאשימה מדגיש בטיעוניו לעונש את החומרה הרבה בעבירות הסמים, במיוחד כאשר עסקינן בעבירות שמבצעיהן משתייכים למעגל הפצת הסם ושולחים חיצי מוות לציבור, כדבריו. ב"כ המאשימה סבור כי רק מתוקף כך, שומה על בית המשפט לגזור לנאשם עונש מאסר משמעותי ובאופן מידתי לנזק הרב הנשקף מעבירות אלה לחברה. עוד מדגיש הוא כי במקרה זה קיימות נסיבות המצדיקות החמרה, שכן הנאשם הוא שהציע לסוכן לקנות ממנו סם, הוא השתמש ברכב שבבעלותו לשם ביצוע העבירה ואף הסתיר את הסם תחת מכסה המנוע. ב"כ המאשימה מדגיש כי לא הוצגה בעניינו של הנאשם כל אופציה טיפולית ושעל כן יש ליתן עדיפות ומשקל לפן ההרתעתי שבשיקולי הענישה. בסיכום מבקש איפוא ב"כ המאשימה להטיל על הנאשם את העונש לחומרא.

מנגד מדגיש ב"כ הנאשם כי הנאשם חתם מרצונו בבית הסוהר על טופס התחייבות לאיסור שימוש בסמים ואלכוהול ללא אישור רפואי וכן על הסכם טיפול וכי הוא ממלא אחר הסכם זה בדקדקנות, כפי שאף עולה מבדיקות שתן שהוא מוסר. כך מסתבר כי הנאשם ניצל את תקופת מעצרו במובהק לצֹרכי שיקום. ב"כ הנאשם הדגיש כי הנאשם הינו כבן 26, נשוי ואב לילדה וכי משפחתו הקרובה הינה משפחה נורמטיבית ביותר, כאשר אשתו עובדת יום יום בעבודה קשה לפרנסתה ולפרנסת הילדה. ב"כ הנאשם סבור כי בעזרת אשתו יצליח הנאשם להתגבר על התמכרותו לסם. עוד מדגיש ב"כ הנאשם כי הרשעתו של הנאשם בעבירות של סחר בסם מסוכן תמנע ממנו פרנסה עתידית בתחומים בהם הוא מצטיין (לדבריו הנאשם שחיין מצטיין שהתכוון לעבוד כמציל).

בדבריו לעונש הודה הנאשם כי הוא יודע שעשה טעות גדולה כשנכנס בכלל לעסק הזה של עבריינות בסמים והדגיש כי לאחרונה התנקה מן השימוש בסמי רחוב וכי הוא מקבל תחליפי סם, כאשר עד עתה הספיק כבר להוריד את המינון של תחליפים אלה כדי מחצית. הנאשם הדגיש כי הוא רוצה מאוד לעזור למשפחתו והוסיף כי קשה לו בלעדיהם ולהם קשה בלעדיו.

3. ניכר מדברי הנאשם כי יצאו מן הלב ושעל כן גם נכנסו אל הלב; הנאשם דיבר בכנות רבה וניכר היה כי הוא נמצא בעיצומו של תהליך שינוי משמעותי ביותר בחייו; התרשמתי כי אשתו שנכחה בכל הדיונים בבית המשפט תתמוך בו בהמשכו של תהליך זה.

בשקלול נסיבותיו של תיק זה הנני סבורה כי יש ללכת צעד אחד לקראת הנאשם באופן שיעביר את המסר כי התהליך אותו הוא עובר הינו תהליך חיובי ורצוי וכי בעקבותיו יוכל להשתלב בחברה כשווה זכויות. הנני סבורה כי נאשם אשר במובהק מנצל את תקופת מעצרו לצֹרכי שיקום ובלי כל קשר לתוצאות ההליך הפלילי שבו הוא נתון, ראוי להבעת אמון בגין דרכו זו.

אשר על כן הנני דנה את הנאשם לעונשים הבאים:

א. 8 חודשי מאסר בפועל מיום מעצרו 13/7/03.

ב. מאסר על תנאי של 12 חודשים למשך שלוש שנים מיום שחרורו והתנאי הוא כי הנאשם לא יעבור בתוך תקופה זו עבירות של קשירת קשר לביצוע פשע, עבירות לפי סעיף 144 לחוק העונשין וכל עבירת סמים מסוג פשע ויורשע בגינן בין בתקופת התנאי ובין לאחריה.

ג. 6 חודשים מאסר על תנאי לשלוש שנים מיום שחרורו והתנאי הוא כי הנאשם לא יעבור בתוך תקופה זו כל עבירה של החזקת נכס חשוד כגנוב ו/או עבירת סמים מסוג עוון ויורשע בגינן בין בתקופת התנאי ובין לאחריה.

ד. הנני פוסלת את הנאשם מלקבל או להחזיק רשיון נהיגה במשך 11 חודשים מיום שחרורו.

ה. הנני מחייבת את הנאשם לחתום על התחייבות כספית בסך 2,000 ₪, לפיה ימנע מביצוע כל אחת מן העבירות בהן הורשע וכן כל עבירת סמים או רכוש וזאת למשך שנתיים מהיום. היה ולא יחתום, ייאסר לפרק זמן של 20 יום נוספים.

**זכות ערעור בתוך 45 יום מהיום לבית המשפט המחוזי.**

**ניתנה והודעה היום כ' בטבת, תשס"ד (14 בינואר 2004) במעמד הצדדים.**

|  |
| --- |
| **כרמלה רוטפלד – האפט**  **שופטת** |

### ה ח ל ט ה

בהתחשב בעובדה שהוטל על הנאשם עונש מאסר בפועל של 8 חודשים מיום 13/7/03, כך שהלכה למעשה סיים לרצות היום חצי שנת מאסר מלאה. הינני מורה כי הנאשם יובא לאלתר בפני וועדת שחרורים על מנת שבקשתו להשתחרר ברשיון תשקל בהקדם האפשרי ומבלי שיפגעו זכויותיו.

5129371

54678313העתק החלטה זו יועבר בלא דיחוי למפקד בית המעצר.

**ניתנה והודעה היום כ' בטבת, תשס"ד (14 בינואר 2004) במעמד הצדדים.**

5129371

54678313

כרמלה רוטפלד - האפט 54678313-3280/03

כרמלה רוטפלד - האפט 54678313-3280/03

|  |
| --- |
| **כרמלה רוטפלד – האפט**  **שופטת** |

**מירית**

נוסח מסמך זה כפוף לשינויי ניסוח ועריכה