**בתי המשפט**

|  |  |  |  |
| --- | --- | --- | --- |
| פ 000416/99 | | בית משפט מחוזי נצרת | |
|  | |
| 18/04/2001 | תאריך: | כב' השופט זיאד הווארי | בפני: |

|  |  |  |  |  |  |  |
| --- | --- | --- | --- | --- | --- | --- |
|  |  | | **מדינת ישראל** | | **בעניין:** | |
|  | **המאשימה** | |  |  |  | |
|  |  | | **- נ ג ד -** | |  | |
|  |  | | **בורהאן בן עבדאללה עבאס**  **מופיד בן עדנאן עבאס**  **איהאב בן עדנאן עבאס** | |  | |
|  | הנאשמים | |  |  |  | |
|  | | **המאשימה ב"כ עו"ד : גלעד**  **הנאשמים בעצמם ב"כ עו"ד : זערורה ממשרד עו"ד אחמד מסאלחה** | | | | **נוכחים:** |

**גזר דין**

1. לאחר שהוחל בשמיעת ראיות והעידו שלושה עדי תביעה, הגיעו הצדדים לידי הסדר טיעון, על פיו חזרו הנאשמים בהם מן הכפירה והודו בכל העבירות שהוחסו להם בכתב האישום המתוקן, לאור זאת, הרשעתי אותם בכל העבירות שיוחסו להם בכתב האישום.

2. באישום הראשון הורשעו כל הנאשמים על פי הודאתם בעבירות של חבלה בכוונה מחמירה – עבירה לפי סעיף 329 (1) ו (2) לחוק העונשין התשל"ז – 1977 (להלן: "חוק העונשין"), וחבלה במזיד – עבירה לפי סעיף 413 ה' לחוק העונשין. בנוסף הורשע הנאשם מס' 1 על פי הודאתו בעבירות של החזקת נשק - עבירה לפי סעיף 144 (א) לחוק העונשין ונשיאת נשק – עבירה לפי סעיף 144(ב) לחוק העונשין.

5129371 באישום השני, הורשע הנאשם מס' 2 על פי הודאתו בעבירה של החזקת נשק, לפי סעיף 144 (א) לחוק העונשין והורשע הנאשם מס' 3 בעבירה של הזנחת השמירה על כלי היריה – עבירה לפי סעיף 339 (1) לחוק העונשין.

3. באישום הראשון שהודו בו הנאשמים נטען, כי בתאריך 8.11.99 עת שישב המתלונן ברכבו מסוג וולוו, התקרב אליו הנאשם מס' 1, כשהוא מחזיק באקדח דרך אותו, כוונו לעבר המתלונן ודרש ממנו לרדת, תוך כדי כך הצטרף הנאשם מס' 3, כשהיה מחזיק בידו חפץ הנחזה להיות אקדח. אותה העת החל הנאשם מס' 2 לנפץ את שמשות הרכב, בעזרת מוט ברזל, לאחר מכן, הכה באמצעות המוט בראשו של המתלונן, בהמשך הכה פעם נוספת בראשו בעזרת מוט הברזל. אז כיוון הנאשם מס' 1 את האקדח לעבר המתלונן, ירה מס' יריות, כאשר אחת מהן פגעה בזרועו השמאלית של המתלונן שנמלט מן המקום, תוך כדי כך הכה שוב הנאשם מס' 2 בראשו של המתלונן, כתוצאה מכל האמור נגרמו למתלונן 3 פצעים בראשו, כמו כן נפצע המתלונן בזרועו השמאלית כתוצאה מן הירי. כתוצאה מן החבלה, נופצה שמשת הדלת הימנית, ונסדקה השמשה הימנית.

באישום השני נטען, כי עובר ליום 8.11.99 החזיק הנאשם מס' 2 בביתו רובה, כאשר בעל הרשיון של הנשק היה נאשם מס' 3, והוא אשר מסר את הנשק לידי הנאשם מס' 2.

4. בהסדר הטיעון שהגיעו אליו הצדדים, סוכם שיוטל על כל אחד משלושת הנאשמים בגין כל העבירות מאסר בפועל, למשך 6 חודשים, לגבי נאשם מס' 1 סוכם שירצה את המאסר בכלא, לגבי נאשמים מס' 2,3, סוכם שהם ירצו את המאסר בעבודות שירות, ללא ניכוי ימי המעצר ובכפוף לקבלת חוות דעת של הממונה על עבודות השירות.

כמו כן, סוכם, כי יוטל על שלושת הנאשמים מאסר על תנאי, וקנס לפי שיקול דעת בית המשפט.

בנוסף, סוכם כי לעניין האישום השני המאסר על תנאי שהוטל על הנאשם מס' 2, בת.פ. 12707/97 בית משפט מחוזי חיפה יוארך ויוטל על הנאשם מס' 3 מאסר על תנאי בגין עבירות נשוא האישום השני.

הצדדים לא הגיעו להסכמה ביניהם לעניין מועד תחילת ריצוי המאסר בפועל לגבי הנאשם מס' 1 והן לעניין ניכוי 24 ימי המעצר של הנאשם מס' 1 מן המאסר בפועל שיוטל עליו, כאשר המאשימה ביקשה שהנאשם מס' 1, ירצה תקופה של 6 חודשים מלאים ללא ניכוי ימי המעצר וב"כ הנאשמים ביקש לנכות את ימי המעצר מתקופת המאסר שהוטלה על הנאשם מס' 1.

5. אומנם הנאשמים הורשעו בעבירות חמורות שמתאפיינות באלימות חמורה, וביריות כלפי המתלונן, עבירות אלו הולכות ומתפשטות בחברה והפכו לתופעה מדאיגה, לכן מצווים בתי המשפט להרתם למלחמה בתופעות כאלו, וזאת על ידי הטלת עונשים חמורים ומכאיבים אשר כוללים מאסרים בפועל לתקופות ממשוכות, וכן על מנת להוקיע מעשים אלה ולשדר מסר חד משמעי כי בעבירות של אלימות וירי בני אדם, דינו של העבריין מאסר בפועל לתקופה ארוכה.

יחד עם זאת, נוכח נסיבותיו המיוחדות והחריגות של המקרה שלפנינו, כפי שבאו לידי ביטוי בדברי באי כח הצדדים ובמסמכים שהוגשו, נוכח העובדה שהנשק שבוצעו בו העבירות הופקד במשטרה, נערכה סולחה בין המתלונן והנאשמים מייד לאחר הארוע, ובפרט שהנאשם מס' 3 נשוי עם אחותו של המתלונן, וכדי לא לפגוע בהשכנת השלום שהושג במשפחה, הגעתי למסקנה לאמץ באופן חריג ושלא כתקדים לכבד את הסדר הטיעון שהושג בין הצדדים.

6. אשר על כן, ולאחר ששקלתי מכלול נסיבות העניין, שמעתי את טענות הצדדים, החלטתי לכבד את הסדר הטיעון וגוזר על הנאשמים את העונשים הבאים:

א. **הנאשם מס' 1 (בורהאן):**

1. מאסר בפועל לתקופה של 6 חודשים, בניכוי 10 ימי מעצר בלבד.נ

2. מאסר על תנאי למשך 18 חודשים, והתנאי הוא שבמשך 3 שנים מיום שחרורו מהמאסר בתיק זה, לא יעבור הנאשם הזה על כל עבירה בה הורשע בתיק זה וכן לא יעבור על כל עבירה של אלימות מסוג פשע.

3.              קנס בסך של – 3,000 ₪ או 3 חודשי מאסר תמורתם, הקנס ישולם בשלושה תשלומים חודשיים שווים ורצופים בתאריכים – 1.6.01, 1.7.01, 1.8.01.

4. אין כל מקום לדחות את ביצוע המאסר בפועל, לא הובאה בפניי אף נסיבה המצדיקה דחיית ביצוע המאסר בפועל.

ב. **הנאשם מס' 2 (מופיד):**

**באישום הראשון:**

1.              מאסר בפועל לתקופה של 6 חודשים ללא ניכוי ימי המעצר, שירוצו בעבודות שירות בכפוף לקבלת חוות דעת של הממונה על עבודות השירות.

2.              מאסר על תנאי למשך 18 חודשים, והתנאי הוא שבמשך 3 שנים מתום תקופת המאסר בתיק זה, לא יעבור הנאשם הזה על כל עבירה בה הורשע באישום הראשון, וכן לא יעבור על כל עבירה של אלימות מסוג פשע.

3. קנס בסך של – 3,000 ₪ או 3 חודשי מאסר תמורתם, הקנס ישולם בשלושה תשלומים חודשיים שווים ורצופים בתאריכים – 1.6.01, 1.7.01, 1.8.01.

**באישום השני:**

1. מאריך את המאסר על תנאי שהוטל על הנאשם הזה בת.פ. 12707/97 בית משפט מחוזי חיפה, למשך שנתיים.

ג. **הנאשם מס' 3 (איהאב):**

1.              מאסר בפועל לתקופה של 6 חודשים ללא ניכוי ימי המעצר שירוצו בעבודות שירות, בכפוף לקבלת חוות דעת של הממונה על עבודות השירות.

2.              מאסר על תנאי לתקופה של 12 חודשים, והתנאי הוא שבמשך 3 שנים מתום תקופת המאסר בתיק זה, לא יעבור נאשם זה על כל עבירה בה הורשע בתיק זה על שני אישומיו.

3.              קנס בסך של 2,000 ₪ או חודשיים מאסר תמורתם, הקנס ישולם ב – 2 תשלומים חודשיים שווים ורצופים בתאריכים – 1.6.01, 1.7.01.

ד. אני קובע את התיק לתזכורת עבור הנאשמים 2, 3 ליום 21/05/01 שעה 08:30, עד אז תוגש לבית המשפט חוות דעת של הממונה על עבודות שירות אודות הנאשמים 2, 3.

**הוסברה לנאשמים זכות ערעור תוך 45 יום מהיום.**

**ניתן היום כ"ה בניסן, תשס"א בפומבי (18 באפריל 2001) במעמד הצדדים.ב**

**מותר לפרסום מיום 18/04/2001.ו**

|  |
| --- |
| **זיאד הווארי - שופט** |

000416/99פ 054 ערין בראנסה

נוסח מסמך זה כפוף לשינויי ניסוח ועריכה