בתי המשפט

|  |  |  |  |
| --- | --- | --- | --- |
| **פ 004292/05** | | **בית משפט השלום נצרת** | |
|  | |
| **26/03/2006** | **תאריך:** | **כב' השופטת כרמלה רוטפלד - האפט** | **בפני:** |

|  |  |  |  |
| --- | --- | --- | --- |
|  | **מדינת ישראל** | | **בעניין:** |
| **המאשימה** |  |  |  |
|  | **נ ג ד** | |  |
|  | **פארי שמעון** | |  |
| **הנאשם** |  |  |  |

|  |  |
| --- | --- |
| **בשם המאשימה: עו"ד שלומי גולן**  **בשם הנאשם: בעצמו וע"י בא כוח עו"ד עלא עתאמנה מהסניגוריה הציבורית** | **נוכחים:** |

# 

**גזר דין**

1. הנאשם הורשע על פי הודאתו בביצוע עבירה של איומים לאחר שהודה כי בתאריך 03.11.05 בשעות אחר הצהריים, איים על המתלוננת – אשתו מזה 30 שנה – בלשון בוטה וזאת על רקע החשד כי היא בוגדת בו. עוד הודה הנאשם כי בהמשך התקרב למתלוננת בצעקות עד שבנם נאלץ לחצוץ ביניהם.

הצדדים הסכימו ביניהם כי קודם לגזירת דינו של הנאשם יתקבל בעניינו תסקיר שירות המבחן וכי במידה ותסקיר זה יהיה חיובי לא תעתור המאשימה להשתת עונש מאסר בפועל.

2. תסקיר שירות המבחן שהוגש בעניינו של הנאשם (תסקיר מיום 28.01.06) מעלה כי שירות המבחן התרשם מקושי של הנאשם בלקיחת אחריות וכן מייחוס האשמה לגורמים חיצוניים לו כגון בנו ורעייתו. התסקיר העלה עוד פגיעות רבה בכל הנוגע לחווית הפגיעה בערך ובדימוי העצמי.

תסקיר משלים שניתן לבקשת שירות המבחן לשהות נוספת כדי לגבש עמדה (תסקיר מיום 25.03.06) העלה כי הנאשם יליד ישראל בן 53, נשוי ואב ל- 5 העובד מזה שנים בצורה מסודרת לפרנסתו. התסקיר העלה עוד כי לאחרונה התגלתה בעיה רפואית אצל הנאשם היוצרת מטבע הדברים אצלו לחץ רב. עוד העלה התסקיר כי בני הזוג נשואים מזה שנים רבות (30) וכי לדברי המתלוננת גילה כלפי הנאשם מזה שנים קנאות אובססיבית ותלותיות רבה אשר מצאה ביטוי בין השאר בהתנהגות נשוא הרשעתו בכתב האישום שבפני. בנוסף נמסר מפי המתלוננת כי יחסיו של הנאשם עם ילדיו מעורערים וקיים קושי רב מצידו להכיר בצרכיהם ולתמוך בהם. השירות התרשם כי דווקא המתלוננת היא הדמות החזקה בתוך המערכת המשפחתית וכי הנאשם רואה בה מרכז עולמו. עוד עלה מהתסקיר כי הנאשם רואה בבנו את האחראי העיקרי להשתלשלות האירועים וכי הוא מתקשה להכיר בחלקים הפוגעניים והתוקפניים בהתנהגותו שבה איננו מוצא כל בעייתיות. נמסר כי הנאשם נענה אומנם להצעה להפנותו למרכז למניעת אלימות במשפחה אולם במקביל כי בראיון הראשוני שנערך לו שם בלטו חוסר לקיחת אחריות וחוסר הבנה באשר לבעייתיות שבמצבו.

בשקלול ובהעדר נזקקות או מודעות לנזקקות נמנע שירות המבחן מהמלצה טיפולית אולם המליץ להסתפק בהטלת ענישה מותנית בלבד שיהיה בה כדי להרתיעו מהישנות התנהגות דומה בעתיד.

3. בהיסמך על האמור מפרש כמובן ב"כ המאשימה את תסקיר שירות המבחן כתסקיר שלילי ומשכך רואה הוא עצמו חופשי לטעון לעניין העונש. משכך ובשים לב גם להרשעותיו הקודמות של הנאשם הכוללות עבירות לא מועטות של איומים ותקיפה סתם, מבקש הוא להשית על הנאשם מאסר בפועל, מאסר על תנאי וקנס.

מנגד מבקש הסניגור להסתפק בענישה מותנית בלבד ומדגיש במיוחד לעניין זה כי הנאשם והמתלוננת חזרו לחיות יחדיו תחת קורת גג אחת.

במאמר מוסגר יש להגיש עם זאת כי המתלוננת עצמה לא מצאה לנכון לבוא לדיון זה והינני מציינת זאת כעובדה בלבד ללא פרשנות נוספת.

הנאשם מצידו הוסיף בדבריו לעניין העונש כי הוא מתחרט על מעשיו וכי הוא אוהב את רעייתו ואף הדגיש כי הבעיות במשפחה אכן נובעות באחד הילדים שהוא בן 29 ועדיין מתגורר בבית הוריו.

4. עיון בגיליון הרשעותיו הקודמות של הנאשם מלמד כי אכן לחובתו הרשעות קודמות בעבירות של איומים ותקיפה סתם. יחד עם האמור, אין להתעלם מכך שהעבירות האחרונות נשוא הרשעותיו נעברו בשנים 1998 ו- 2000 וכי קודם לכן מדובר בעבירות מן השנים 1996 ו- 1995. בדומה לא ניתן להתעלם מן העובדה כי הנאשם והמתלוננת חזרו לחיות יחדיו כפי שלא ניתן להתעלם מן העובדה שהם אכן נשואים מזה שנים רבות כאשר מטיבעם של מערכות יחסים ממושכות שיש בהם עליות ומורדות. מן האמור אין להבין כי יש להקל ראש בעבירה נשוא הרשעתו של הנאשם אולם כי הינני סבורה שאכן אין המדובר בעבירה מן המדרג הגבוה ביותר של עבירות האלימות בתוך המשפחה.

בשקלול האמור מצאתי לקבל עמדת שירות המבחן ועמדת הסניגור. יחד עם זאת, אבהיר כי כוונתי בעונש זה כי הנאשם יבין שהזדמנות נוספת לא תינתן לו וכי הענישה המותנית תהיה אכן מרתיעה וחמורה.

התוצאה הינה כי הינני משיתה על הנאשם את העונשים הבאים:

א. 8 חודשים מאסר על תנאי לתקופה של 3 שנים והתנאי הוא כי הנאשם לא יעבור בתוך תקופה זו כל עבירת אלימות בתוך המשפחה וכן כל עבירת איומים כלפי מי מבני משפחתו ויורשע בגינה בין בתקופת התנאי ובין לאחריה.

ב. קנס בסך 2,000 ₪ או חודש מאסר תמורתו. הקנס ישולם ב- 5 תשלומים חודשיים שווים ורצופים החל ביום 01.06.06.

אי תשלום אחד במועדו יעמיד את יתרת הקנס לפרעון מיידי.

**5129371**

**54678313זכות ערעור לבית המשפט המחוזי בנצרת בתוך 45 יום מהיום.**

**ניתן היום כ"ו באדר, תשס"ו (26 במרץ 2006) במעמד הצדדים.**

כרמלה רוטפלד האפט 54678313-4292/05

|  |
| --- |
| **כרמלה רוטפלד – האפט**  **שופטת** |

**יבגניה (דורין) מלמוד**

נוסח מסמך זה כפוף לשינויי ניסוח ועריכה