**בתי המשפט**

|  |  |  |  |
| --- | --- | --- | --- |
|  | | | |
| **בית משפט השלום נתניה** | | **פ 002353/04** | |
|  | |
| **בפני:** | **כב' השופטת רות לורך - סגן נשיא** | **תאריך:** | **14/12/2005** |

|  |  |  |  |
| --- | --- | --- | --- |
| **בעניין:** | **מדינת ישראל** | |  |
|  |  |  | **המאשימה** |
|  | **נ ג ד** | |  |
|  | **גאנם דורגאם** | |  |
|  |  |  | **הנאשם** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144(א)](http://www.nevo.co.il/law/70301/144.a)

**גזר דין**

1. הנאשם הורשע על פי הודאתו בעבירה של החזקת נשק שלא כדין, לפי [סעיף 144(א)](http://www.nevo.co.il/law/70301/144.a) ל[חוק העונשין](http://www.nevo.co.il/law/70301), תשל”ז - 1977.

על פי עובדות כתב האישום ביום 20/10/03, החזיק הנאשם ברשותו אקדח חצי אוטומטי, מחסנית התואמת את האקדח ובה 12 כדורים וכן כדורים נוספים. כל זאת החזיק הנאשם שלא כדין, ללא רשות על פי דין להחזיקם.

2. התביעה עותרת לגזור על הנאשם מאסר בפועל לריצוי מאחורי סורג ובריח, מאסר על תנאי וקנס.

ההגנה עותרת לאמץ המלצת שירות המבחן, להסתפק במאסר על תנאי ושל"צ.

3. אין מחלוקת בין הצדדים כי הנאשם חולה במחלת האפילפסיה ובגינה אף אינו יכול לרצות מאסר בפועל בעבודת שירות.

בנוגע למחלתו של הנאשם העיד רופאו, ד"ר גאנם גאזי שאף העלה על הכתב באישור הרפואי (ע/1), כי הנאשם אינו יכול לעמוד במצבי לחץ פיזיים ופסיכולוגיים אשר יכולים להיות כטריגר להתכווצויות היכולות בוודאות לסכן את חייו.

מטעם התביעה הוגש מכתבו של קצין רפואה ראשי בשב"ס, ד"ר אדלר (ע/2), לפיו שב"ס ערוך ליתן טיפול לחולי אפילפסיה ברמה הקלה והקשה ביותר. המכתב הינו כללי וללא היכרות והתיחסות ספציפית לנאשם שבפני.

ד"ר גאנם, התייחס בבית המשפט למכתב זה וציין כי הוא מכיר היטב את הנאשם ומחלתו ובאם השב"ס סבור אחרת ממנו, השב"ס לוקח עליו אחריות כבדה. שכן, לדבריו, הנאשם אינו חולה רגיל וכי יש קושי רב ביותר לטפל בו בעת התקף, נוכח כוחו העז והתנהגותו בעת ההתקף. עוד ציין כי למרות היכרותו את הנאשם ומצבו המיוחד, הוא הגיע באחת הפעמים להרס נשימתי ולצורך בהנשמה.

4. לחומרא יש לשקול את העבירה עצמה. מעצם הגדרת העבירה נלמדת המסוכנות שייעשה שימוש בנשק, שימוש המסכן את שלום הציבור. מימד נוסף לחומרא מקנה המציאות הבטחונית והחברתית, לפיה ארגוני טרור וגורמים עבריניים משוועים לנשק. עוד יצויין, כי הנשק נמצא בישוב השוכן על גבול הקו הירוק.

לצד עבירה זו קבע המחוקק 7 שנות מאסר.

על פי גרסת הנאשם החזיק בנשק ובתחמושת לשם ירי בחתונות.

גם אם אניח לטובת הנאשם כי כך הדבר, שכן מטרת ההחזקה לא צוינה בעובדות כתב האישום בהן הודה הנאשם, והוכחות לא נשמעו בתיק זה - אין לראות בכך שיקול לקולא. שכן, מדובר בנשק חצי אוטומטי שהשליטה בו בעת ירי מחייבת מומחיות מסוימת וכן מדובר בהחזקת כמות לא מבוטלת של כדורים התואמים את האקדח.

נוכח חומרת העבירה ונפיצותה, בד"כ מוטל עונש מאסר בפועל גם על מי שזו עבירתו הראשונה (ר' [רע"פ 3804/05](http://www.nevo.co.il/case/5917285) **אברהים אבו קרינאת**).

5. לקולא יש לשקול את הודאתו של הנאשם והבעת חרטה על ידו.

הנאשם כבן 32, נעדר כל הרשעות או הסתבכויות קודמות בפלילים.

מאז ביצוע העבירה חלפו כשנתיים. יחד עם זאת, מאז הגשת כתב האישום, לפני כשנה, ניתנו דחיות רבות לבקשת ההגנה.

מתוך תסקיר שירות המבחן עולה כי מחלתו של הנאשם השפיעה עליו בריאותית, נפשית וחברתית.

6. לאחר ששקלתי את השיקולים השונים, שוכנעתי כי משקלם המצטבר של השיקולים לחומרא מחייב הטלת ענישה מוחשית ומרתיעה הכוללת רכיב של מאסר בפועל. הענות לעתירת ההגנה עלולה להעביר מסר סלחני ומוטעה ביחס לעבירה וחומרתה הרבה.

יחד עם זאת, בשיקולים לקולא ובעיקר העדר הרשעות, מצבו הבריאותי של הנאשם והשלכתו על ריצוי מאסר בפועל, יש כדי להשליך על אורך תקופת המאסר.

7. לפיכך אני גוזרת על הנאשם את העונשים הבאים:

1. 4 חודשים מאסר בפועל.
2. 8 חודשים מאסר על תנאי והתנאי הוא שהנאשם לא יעבור תוך 3 שנים עבירה לפי [סעיף 144(א)](http://www.nevo.co.il/law/70301/144.a) רישא ל[חוק העונשין](http://www.nevo.co.il/law/70301).
3. 5 חודשים מאסר על תנאי והתנאי הוא שהנאשם לא יעבור תוך 3 שנים עבירה לפי [סעיף 144(א)](http://www.nevo.co.il/law/70301/144.a) סיפא ל[חוק העונשין](http://www.nevo.co.il/law/70301).

**עותק גזה"ד ישלח לשירות המבחן.**

# זכות ערעור תוך 45 יום מהיום.

# ניתן היום י"ג בכסלו, תשס"ו (14 בדצמבר 2005) במעמד הצדדים.

|  |
| --- |
| **רות לורך, שופטת**  **סגן נשיא** |

**הסניגור:**

אבקש עיכוב ביצוע לצורך הגשת ערעור.

**התובעת:**

מתנגדת לעיכוב ביצוע.

# החלטה

מבלי לגרוע מהאמור בגזה"ד, על מנת לאפשר לנאשם להתארגן לריצוי המאסר בפועל, אני מעכבת את תחילת ריצוי עונש המאסר בפועל עד ליום 1.1.06. ביום זה בשעה 9.00 יתייצב הנאשם במזכירות ביהמ"ש לתחילת ריצוי עונש המאסר בפועל.

תנאים לעיכוב הביצוע ולהבטחת התייצבותו לריצוי עונש המאסר בפועל:

א. הפקדה במזומן על סך 2,000 ₪.

ב. חתימה על ערבות אישית וצד ג' על סך 5,00 ₪ כל אחת.

ג. צו עיכוב יציאה מן הארץ.

**אני מאפשרת קיום ההתחייבויות תוך 24 שעות, זאת לאור עתירת הסניגור ולאור העובדה כי הנאשם התייצב לכל הדיונים שהיו בעניינו.**

**5129371**

**54678313**

**ניתנה היום י"ג בכסלו, תשס"ו (14 בדצמבר 2005) במעמד הצדדים.**

5129371

רות לורך 54678313-2353/04

|  |
| --- |
| **רות לורך, שופטת**  **סגן נשיא** |

002353/04פ 132 בת-חן

נוסח מסמך זה כפוף לשינויי ניסוח ועריכה