**בתי המשפט**

|  |  |  |  |
| --- | --- | --- | --- |
|  | | | |
| **בית משפט השלום נתניה** | | **פ 004292/05** | |
|  | |
| **בפני:** | **כב' השופטת רות לורך - סגן נשיא** | **תאריך:** | **26/10/2006** |

|  |  |  |  |  |  |  |
| --- | --- | --- | --- | --- | --- | --- |
|  | **בעניין:** | | | **מדינת ישראל** | |  |
|  |  | | |  |  | **המאשימה** |
|  |  | | | **נ ג ד** | |  |
|  |  | | | **2. אמיר אחוואל** | |  |
|  |  | | |  |  | **הנאשם** |
|  | | **נוכחים:** | **ב"כ המאשימה עו"ד בוצר**  **ב"כ הנאשם 2 עו"ד רוזנבלום**  **הנאשם 2 בעצמו, הובא על ידי הליווי** | | | |

**פרוטוקול לנאשם 2**

**הסניגור:**

הצגתי לחברתי אישור על הפקדת 60,000 ₪ על חשבון הפיצוי.

הנאשם מבקש לומר מס' דברים בטרם גזה"ד.

לפנים משורת הדין, אבקש לאפשר לו לומר מס' דברים.

**הנאשם 2:**

קודם כל אני מבקש את סליחת בעלי הדירות, את סליחת בית המשפט. אני מודה בכל אבל כל הניהול היה כי רציתי שיורידו את כל האישומים שלא עשיתי. אני מקבל את הדין ומבקש סליחה מבית המשפט, מבלי הדירות ומהחסכים שגרמתי לילדים שלי.

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [29](http://www.nevo.co.il/law/70301/29), [144 [א]](http://www.nevo.co.il/law/70301/144.a), [384](http://www.nevo.co.il/law/70301/384), [406ב](http://www.nevo.co.il/law/70301/406b), [452](http://www.nevo.co.il/law/70301/452), [499](http://www.nevo.co.il/law/70301/499)

**גזר דין לנאשם 2**

1. הנאשם הורשע על פי הודאתו בעבירות של קשירת קשר לביצוע פשע לפי [סעיף 499](http://www.nevo.co.il/law/70301/499) ל[חוק העונשין](http://www.nevo.co.il/law/70301), התפרצות לבית מגורים בצוותא לפי [סעיף 406 ב' + 29](http://www.nevo.co.il/law/70301/406b;29) לחוק, גניבה בצוותא לפי [סעיף 384 + 29](http://www.nevo.co.il/law/70301/384;29) לחוק, היזק בזדון בצוותא לפי [סעיף 452 + 29](http://www.nevo.co.il/law/70301/452;29) לחוק, החזקת נשק לפי [סעיף 144 [א]](http://www.nevo.co.il/law/70301/144.a) לחוק.

העבירות פורטו ב- 13 אישומים שונים, כאשר לגבי שלושה אישומים מדובר בעבירה של קשירת קשר לביצוע פשע בלבד.

העבירות בוצעו במהלך התקופה שבין ספטמבר 2003 ועד פברואר 2004.

2. הודאת הנאשם נעשתה במסגרת הסדר טיעון, לפיו תוקנו עובדות כתב האישום המקורי באופן משמעותי לקולא, על ידי מחיקת אישומים רבים.

במסגרת הסדר הטיעון, עותרים הצדדים לגזור על הנאשם 22 חודשים מאסר בפועל, מאסר על תנאי, קנס בסך 20,000₪ ופיצוי למתלוננים בסך 80,000 ₪.

3. לחומרא יש לזקוף את העבירות, נסיבות ביצוען והצטברותן.

הנאשם קשר קשר עם אחרים לבצע עבירות של התפרצות לבתי מגורים באיזור השרון.

הנאשם השתתף ב-10 הזדמנויות שונות בביצוע עבירות ההתפרצות.

מדובר בעבירות שבוצעו על ידי חבורה שקשרה קשר לעשות כן.

מדברי התובעת: הנאשם דנן הינו בעל מעמד בכיר בנוגע לקבלת ההחלטות, בהטלת מרות על חברי החבורה.

מדובר בעבירות שבוצעו תוך תכנון מוקדם, התארגנות מראש וחלוקה לצוותים שונים.

עבירות ההתפרצות לבתי מגורים הינן עבירות נפוצות, שיש בהן מעבר לפגיעה ברכושו של בעל הדירה, גם פגיעה בפרטיותו, גם בתחושת הביטחון של האדם במבצרו, כאשר הוא שב לביתו ומוצא במקום הרס, או למצער אי סדר, כשחפציו מגוללים בבית.

כעולה מעובדות כתב האישום, מדובר בעבירות במהלכן נגנב רכוש לא מבוטל: כספות על תכולתן, כסף מזומן, תכשיטים בעלי ערך כספי, מחשבים, מכשירי חשמל ועוד.

באחת ההזדמנויות [אישום 17], נגנב רובה צה"לי M-16. החזקתו של נשק שכזה, יוצרת סיכון הנובע מהחשש כי יגיע לידיים אחרות וכי יעשה בו שימוש פלילי או בטחוני.

בחלק מן האישומים בהם הודה הנאשם, נגרמו גם נזקים לבתי המתלוננים במהלך ביצוע ההתפרצות, ובעיקר לצורך נטרול האזעקה ועקירת הכספת.

בנוסף, מדובר בעבירות שלמרות נפיצותן הינן קשות לגילוי וחשיפה. בשל אחוז

הגילוי הנמוך כל כך, מתערער אמון הציבור ברשויות האמורות להגן עליו מפני עבירות כגון אלה.

בענייננו, המשטרה ורשויות התביעה, מצאו לנכון לחתום הסכם עד מדינה עם אחד השותפים לקשירת הקשר וביצוע העבירות. יישומו של הסכם שכזה, כרוך במאמצים ומשאבים רבים. בעקבות הסכם זה, נעצרו חשודים רבים והוגשו כתבי אישום כנגד 13 נאשמים. בסופו של יום, עד כה רוב רובם של הנאשמים הודו במיוחס להם במסגרת הסדרי טיעון.

עוד יש לזקוף לחומרא, את ריבויין של העבירות, תדירות ביצוען, כאשר לעיתים בוצעו מספר התפרצויות אף באותו יום.

4. לקולא יש לזקוף הודאתו של הנאשם ותיקון כתב האישום באופן משמעותי לקולא.

עוד יש לציין, כי הנאשם הביע חרטה בביהמ"ש והתנצל בפני המתלוננים שפגע בהם ובני משפחתו שנפגעו כתוצאה ממעשיו ומעצרו.

הודאת הנאשם חוסכת בענייננו זמן שיפוטי משמעותי, נוכח ריבוי העדים והצורך בחקירת עד המדינה.

הצדדים ציינו כי בעניינו של הנאשם דנן ישנה מורכבות ראייתית, בהיותו משתייך למעגל הרחוק יותר של ביצוע עבירות הרכוש, אף כי בכל הנוגע למעמדו ההיררכי בחבורה, מדובר במעמד בכיר.

הנאשם דנן לא השתתף בהתפרצות עצמה ובחדירה לבתי המגורים, אלא השתייך לצוות האבטחה שתפקידו היה לתצפת סמוך לבית או לרחוב בו בוצעה העבירה ולהתריע מפני הגעת המשטרה, שכנים או המתלוננים.

הנאשם כבן 41, בעל הרשעות קודמות והובא לדין בארבע הזדמנויות קודמות.

הנאשם ריצה שני עונשי מאסר בפועל כל אחד בן 18 חודשים. יחד עם זאת, מדובר בעבירות כנגד פקודת הסמים ולא בעבירות מסוג אלה בהן הורשע בפני.

עוד יש לציין, כי הרשעתו האחרונה הינה בגין עבירה משנת 98'.

ממועד ביצוע העבירות בהן הורשע הנאשם בפני, חלף זמן רב, כאשר העבירה האחרונה הינה מפברואר 2004.

הסניגור הפנה גם לנסיבות המשפחתיות המיוחדות של הנאשם, שהינו נשוי ואב לארבעה. בעקבות מעצרו בתיק זה, נגרמה פגיעה משמעותית בתא המשפחתי.

5. לאחר ששקלתי את השיקולים השונים, כשלנגד עיני הסדר הטיעון, הכולל בין היתר רכיב של מאסר בפועל ורכיב כספי של פיצוי לא מבוטל, אשר יש בו משום הכרה ולו סמלית של החברה בסבלם ובעגמת הנפש של המתלוננים- מוצאת אני את ההסדר אליו הגיעו הצדדים ראוי, אף שהוא מקל ברכיב המאסר בפועל עם הנאשם. ניתן לראות ברכיב הפיצוי משום איזון של ההקלה ברכיב המאסר בפועל.

6. לפיכך, לאור הסדר הטיעון, אני גוזרת על הנאשם את העונשים הבאים:

א. 22 חודשים מאסר בפועל שתחילתם מיום מעצרו בתיק זה 2.11.05.

ב. 12 חודשים מאסר על תנאי והתנאי הוא שהנאשם לא יעבור תוך שלוש שנים מיום שחרורו ממאסר עבירת רכוש מסוג פשע ועבירה של החזקת נשק.

ג. 6 חודשים מאסר על תנאי והתנאי הוא שהנאשם לא יעבור תוך שלוש שנים מיום שחרורו ממאסר עבירת רכוש מסוג עוון.

ד. 80,000 ₪ פיצוי למתלוננים. מתוך סכום זה, הופקדו 60,000 ₪ הופקדו בקופת ביהמ"ש עד היום.

היתרה בסך 20,000 ₪ יופקדו בקופת ביהמ"ש עד ליום 26.12.06.

ה. קנס בסך של 20,000 ₪ או 6 חודשים מאסר בפועל.

הקנס ישולם תוך 30 יום, לאחר שחרורו מן המאסר.

**התביעה תעביר תוך 20 יום למזכירות ביהמ"ש את רשימת המתלוננים וחלוקת הפיצוי ביניהם.**

**5129371**

**54678313**

**זכות ערעור תוך 45 יום מהיום.**

5129371

רות לורך 54678313-4292/05

**ניתן היום ד' בחשון, תשס"ז (26 באוקטובר 2006) במעמד הצדדים.**

|  |
| --- |
| **רות לורך, שופטת**  **סגן נשיא** |

004292/05פ 132 בת-חן

נוסח מסמך זה כפוף לשינויי ניסוח ועריכה