**בתי המשפט**

|  |  |  |  |
| --- | --- | --- | --- |
| **פ 004363/05** | | **בית משפט השלום נתניה** | |
|  | |
| **16/05/2007** | **תאריך:** | **כב' השופטת רות לורך - סגן נשיא** | **בפני:** |

|  |  |  |  |
| --- | --- | --- | --- |
|  | **מדינת ישראל** | | **בעניין:** |
| **המאשימה** |  |  |  |
|  | **נ ג ד** | |  |
|  | **טגניה יעקב** | |  |
| **הנאשם** |  |  |  |

**גזר דין**

**1.** הנאשם הורשע על פי הודאתו בעבירה של החזקת נשק ותחמושת, לפי סעיף 144(א) רישא לחוק העונשין, התשל"ז-1977 (להלן: **"החוק"**).

**2.** התביעה עותרת לגזור על הנאשם מאסר בפועל לריצוי מאחורי סורג ובריח ומאסר על תנאי.

ההגנה עותרת להסתפק במאסר קצר לריצוי בעבודת שירות.

**3.** על פי העובדות בהן הודה הנאשם, בשנת 1988 רכש הנאשם אקדח חצי אוטומטי, אותו החזיק ללא רשות כדין, עד ליום 24/5/05 במגרה שבארון בביתו. בנוסף החזיק הנאשם ללא רשות כדין, שתי מחסניות ו-14 כדורים.

עוד מוסכם בין הצדדים באשר לנסיבות החזקת הנשק, כי הנאשם רכש את הנשק בסמוך לעלייתו ארצה מאתיופיה וזאת כיוון שנהג להחזיק בארץ הולדתו באקדח לצורך צייד וכן כי לא נעשה שימוש כלשהו באקדח.

**4.** לחומרא יש לזקוף את העבירה עצמה כאשר מובנה בה הסיכון כי ייעשה בנשק שימוש שיש בו כדי לסכן את שלום הציבור. בשל חומרת העבירה וכן נפיצותה, בד"כ מוטל עונש מאסר בפועל גם על מי שזו עבירתו הראשונה (ר' רע"פ 2718/04 אבו דאחל).

לנאשם שהינו כבן 40, נשוי ואב ל-8 ילדים הרשעה בעבירת איומים כלפי אשתו מ-23/5/05. למעשה הנשק והתחמושת התגלו בעקבות הגשת התלונה ע"י אשת הנאשם שציינה במענה לשאלת החוקרים, כי בעלה מחזיק בנשק.

**5.** לקולא יש לזקוף את ההודאה והחרטה שהביע הנאשם הן בחקירתו במשטרה והן בבית המשפט.

נסיבות ביצוע העבירה שאינן שנויות במחלוקת, אינן של החזקה על רקע עבריינות. מדובר ברכישת הנשק בהיות הנאשם צעיר לפני כ-19 שנה, בסמוך לעליתו ארצה ועל רקע התרבות מארץ הולדתו, כאשר מעולם לא נעשה שימוש בנשק אף לא באיום בשימוש בו.

למעט הרשעתו בעבירת איומים כלפי אשתו, לפני כשנתיים על רקע מחלוקות וקשיים כלכליים – מנהל הנאשם אורח חיים נורמטיבי, שירת שירות צבאי מלא, עובד בעבודות מזדמנות לפרנסת בני משפחתו כאשר שניים מבניו הינם חיילים קרביים בצבא.

הסניגורית הפנתה למצבו הכלכלי הקשה של הנאשם (ר' מסמכים ע/3) כאשר הטלת עונש מאסר בפועל ממושך יוציא אותו ממעגל העבודה ויעמיקו את הקושי הכלכלי של הנאשם ובני משפחתו.

**6.** לאחר ששקלתי את השיקולים השונים, שוכנעתי כי השיקולים לחומרא והאינטרס הציבורי מחייבים הטלת ענישה מוחשית, ומרתיעה הכוללת עונש מאסר בפועל. עם זאת יש בשיקולים לקולא, ובעיקר בנסיבות ביצוע העבירה, כדי להשליך על אורך המאסר בפועל ואופן ריצויו.

**7.** לפיכך אני גוזרת על הנאשם את העונשים הבאים:

א. 5 חודשים מאסר בפועל שירוצו בעבודת שירות במרכז גריאטרי דורה.

תחילת העבודה ביום 19/6/07.

ב. 8 חודשים מאסר על תנאי והתנאי הוא שהנאשם לא יעבור תוך שנתיים עבירה לפי סעיף 144(א) רישא לחוק העונשין.

ג. 5 חודשים מאסר על תנאי והתנאי הוא שהנאשם לא יעבור תוך שנתיים עבירה לפי סעיף 144(א) סיפא לחוק העונשין.

5129371

54678313

**עותק גז"ד ישלח לממונה על עבודות השירות.**

**5129371**

**54678313זכות ערעור תוך 45 יום מהיום.**

רות לורך 54678313-4363/05

**ניתן היום כ"ח באייר, תשס"ז (16 במאי 2007) במעמד הצדדים.**

|  |
| --- |
| **רות לורך, שופטת**  **סגן נשיא** |

נוסח מסמך זה כפוף לשינויי ניסוח ועריכה