**בתי המשפט**

|  |  |  |  |
| --- | --- | --- | --- |
| **בית משפט לתעבורה פתח תקוה** | | **פל 000132/03** | |
|  | |
| **בפני:** | **כב' השופטת אטליא וישקין** | **תאריך:** | **02/01/2005** |

|  |  |  |  |
| --- | --- | --- | --- |
| **בעניין:** | **שלוחת תביעות תחנת פתח תקוה** | | המאשימה |
|  | **ע"י ב"כ עוה"ד** | **גפני** |  |
|  | **נגד** | |  |
|  | **בן שיטרית גבריאל** | | הנאשם |
|  | **ע"י ב"כ עוה"ד** | **טאובר** |  |

**גזר דין**

הנאשם הורשע על פי הודאתו בכתב האישום המתוקן אשר יחס לו עבירה של נהיגת רכב, אף על פי שתוקף רישיון נהיגתו פקע בשנת 1991, וכן נהיגה ללא כיסוי ביטוחי לנהיגתו.

הנאשם מתרץ נהיגתו בכך שאישתו שהיתה בהריון, הודיעה לו כי לא חשה בטוב.

5129371הריני מאמינה בנכונות הסברו של הנאשם, אבל במקביל, אני דוחה בשתי ידיי האפשרות שהסבר זה יהווה צידוק או הכשר לנהיגה.

מקובל עלינו שאדם שנכווה ברותחין - נזהר בצוננים.

הנאשם לא רק ש"נכווה" בעבירה של נהיגה ללא רשיון נהיגה בר תוקף, אלא יתרה מזאת - אף בעבר ריצה מאסר בגין עבירה זו - (בנוסף לעבירות נוספות) ראה [תיק פ"ת פ' - 1738/01](http://www.nevo.co.il/case/923429).

הנאשם, מודע לחומרת העבירה ולחומרת העונש התלוי והעומד בצידה, לפיכך - היה עליו להמנע מנהיגה, תהנה הנסיבות אשר תהנה.

יתרה מזאת, אישתו הזעיקה אותו בטלפון למקום עבודתה, אין המדובר במצב חירום שאדם נזקק לעזרה באמצע הישימון. המדובר במקום עבודה מסודר, ולו אכן המדובר במצב חירום, ניתן היה להזעיק אמבולנס.

האמור לעיל, מביאיני למסקנה, כי למרבה הצער, הנאשם טרם הפנים נורמה של ציות לחוק.

מסקנה זו, עולה בקנה אחד עם רשימת הרשעותיו הקודמות, הן בתעבורה והן בפלילים.

לא יהיה זה מיותר להזכיר, כי עצם הנהיגה, כאשר אדם מודע לכך שמזה כעשר שנים, איננו מחזיק ברישיון נהיגה תקף - הינה עבירה חמורה שיש בה כדי להצדיק הטלת עונש מאסר בפועל. מקל וחומר, אמורים הדברים בנאשם אשר נגדו תלוי ועומד עונש של מאסר מותנה.

יודגש, כי שירות המבחן איננו ממליץ המלצה טיפולית ולמעשה, אף שירות המבחן נואש משיקומו של הנאשם.

אשר להתמשכות ההליכים - אין זה המקרה בו ניתן לטעון לעינוי דין, שהרי הנאשם ניצב ביום 27.10.03 לראשונה בפני כב' השופטת טאובר בבית המשפט ברמלה ומאז כל הדחיות היו מיוזמתו.

אשר לבקשת הסנגור להארכת תנאי המאסר בתיק רמלה ת'- 1562/98, הוארך תנאי המאסר בן 12 חודשים. אולם הנאשם ניצל לרעה את ההזדמנות שהוענקה לו.

לבסוף, כשבא הנאשם בפני בית המשפט בפתח תקווה בתיק 1562/98 הוטל עליו עונש של מאסר לריצוי בפועל. הנאשם לא הפיק לקחו. כשמתברר, כי עונש מאסר קודם לא היוה לגבי הנאשם בלם מספיק - אין מנוס מן המסקנה שיש להעלות את "רף" הענישה בתקווה שסוף סוף - יפיק לקחו.

אשר לטיעונים בדבר מצבו המשפחתי וילדיו - לא מצאתי עניינו של הנאשם שונה מעניינם של שאר הנאשמים הנשלחים לריצוי של מאסר בפועל.

לו אכן חרד הנאשם לנפשם של ילדיו - מוטב ימנע מלעבור עבירות וירחם הוא עצמו

על ילדיו, ואל יצפה כי בית המשפט יתחשב בילדיו, יותר ממה שהוא עצמו מתחשב בם.

יודגש, כי אדם הנוהג ללא כיסוי ביטוחי עובר עבירה חמורה בכך, שבמקרה של תאונה, נזקיה נופלים על כתפיו של הציבור.

יש לפעול נמרצות כדי למגר תופעה זו.

מאידך, כנימוק לקולא, הריני מתחשבת בהודאת הנאשם באשמה. כמו כן, לנגד עיני מכתב ההמלצה של מר גמרו, המעיד על הסיוע שנותן הנאשם לחלוקת מזון למשפחות נזקקות.

כמו כן, לא אגזור קנס באשר הנאשם נשלח לריצוי מאסר בפועל. אף תקופת הפסילה תוטל מהיום, וזאת כדי לאפשר לנאשם פתיחת דף חדש בתולדות נהיגתו עם סיום ריצוי עונשו.

**לפיכך:**

1. הריני מורה על הפעלת עונש של 12 חודשי מאסר אשר נגזרו בפתח תקוה, ב[תיק 1738/01](http://www.nevo.co.il/case/923429)  ביום 25.2.02 אשר ירוצו בפועל ובמצטבר.

2. הריני גוזרת על הנאשם 18 חודשי מאסר, מתוכם 3 בפועל ובמצטבר לעונש המאסר אשר הופעל לעיל, והיתרה על תנאי שבמשך 3 שנים לא יעבור העבירות בהן הורשע.נ

3. הריני מורה על פסילת רישיון נהיגת הנאשם למשך 3 שנים ומניינן מהיום - ***ללא הפקדה.***

4. הריני מורה על הפעלת 5 חודשי פסילה אשר הוטלו על תנאי בבית משפט בפתח תקווה ביום 25.2.02 ב[תיק 1738/01](http://www.nevo.co.il/case/923429).

הפסילה תרוצה באופן חופף לפסילה שהוטלה לעיל ומניינה, מהיום.

**זכות ערעור תוך 45 יום מהיום.**

**ניתנה היום, כ"א בטבת, תשס"ה (2 בינואר 2005), במעמד הצדדים**

|  |
| --- |
| **א. וישקין, שופטת**  **סגן נשיא** |

**הסנגור:**

אבקש ארכה קצרה לעיכוב ביצוע, על מנת שנוכל לפנות לבית המשפט המחוזי.

**התובע:**

לאור הזמן הרב שחלף מאז העבירה ועד מתן גז"ד - אני מתנגד לבקשה.

# החלטה

**לעניין התמשכות ההליכים, התייחסתי בגוף גזר-הדין.**

**הריני מורה, כי הנאשם יאסר עכשיו.**

**היה ויופקדו התנאים המצטברים הבאים, ישוחרר, ויעוכב ריצוי עונש המאסר למשך 21 יום.**

**להלן תנאי השחרור:**

**1. הפקדת מזסומן בסך 7,000 ש"ח.**

**2. חתימת ערב צד ג', על סך 10,000 ש"ח.**

**3. חתימת ערבות עצמיתף, ע"ס 10,000 ש"ח.**

**במקביל, מוצא צו עיכוב יציאת הנאשם מן הארץ, עד לסיום ריצוי עונש המאסר אשר הוטל עליו.**

**ניתנה היום, כ"א בטבת, תשס"ה (2 בינואר 2005), במעמד הצדדים**

|  |
| --- |
| **א. וישקין, שופטת**  **סגן נשיא** |

**קלדנית: ליאת**

נוסח מסמך זה כפוף לשינויי ניסוח ועריכה