**בתי המשפט**

|  |  |  |  |
| --- | --- | --- | --- |
| **בית משפט השלום פתח-תקוה** | | **פ 002063/06** | |
|  | |
| **בפני:** | **כב' השופטת דבורה עטר** | **תאריך:** |  |

|  |  |  |  |  |  |
| --- | --- | --- | --- | --- | --- |
| בעניין: | | מדינת ישראל | | |  |
|  | |  | |  | מאשימה |
|  | | נ ג ד | | |  |
|  | | זיסמן חיים | | |  |
|  | |  | |  | נאשם |
|  | נוכחים: | | ב"כ המאשימה – גב' איריס כץ  הנאשם - בעצמו  ב"כ הנאשם - עו"ד עופר בן נתן | | |

חקיקה שאוזכרה:

[פקודת מס הכנסה [נוסח חדש] - לא מרובד](http://www.nevo.co.il/law/84255): סע' [217](http://www.nevo.co.il/law/84255/217)

**גזר דין**

1. הנאשם הורשע עפ"י הודייתו בעובדות כתב האישום המתוקן, בביצוע עבירות של מסירת ידיעות לא נכונות בניגוד [לסעיף 217](http://www.nevo.co.il/law/84255/217) ל[פקודת מס הכנסה](http://www.nevo.co.il/law/84255).
2. בין השנים 2002-1998 היה בבעלות הנאשם עסק להובלות. הנאשם מסר ידיעות לא נכונות בדוחו"ת שהגיש והשמיט הכנסה בסך כולל של 195,310 ₪ .
3. טרם החלה שמיעת פרשת התביעה הודיעו הצדדים לביהמ"ש על עריכת הסדר טיעון. במסגרתו תוקן כתב האישום והצדדים עותרים לביהמ"ש במשותף להשית על הנאשם שלושה חודשי מאסר שירוצו בעבודות שירות וכן קנס כספי בסך של 25,000 ₪.
4. ב"כ המאשימה עתר לבית המשפט לכבד את הסדר הטיעון. בין היתר הדגיש את התיקון המהותי לקולא שנערך בכתב האישום, בעקבות קושי ראייתי בו נתקלה המאשימה בהוכחת כתב האישום המקורי. עוד הדגיש את הודיית הנאשם טרם הוחל בשמיעת הראיות , את היותו נעדר הרשעות קודמות ואת הסרת המחדלים.
5. גם ב"כ הנאשם עתר לביהמ"ש לכבד את הסדר הטיעון. אף הוא הדגיש בין היתר את התיקון המהותי בכתב האישום על פיו הורשע הנאשם בהוראת חיקוק מקלה יותר, את לקיחת האחריות על ביצוע העבירה, העדר עבר פלילי ואף את נסיבותיו האישיות של הנאשם והיותו מפרנס יחיד של משפחתו.
6. הנאשם הינו יליד 1962, נשוי, אב לילדים ונעדר עבר פלילי.
7. העבירות אותן ביצע הנאשם הינן חמורות, פוגעות במערכת אכיפת החוק ובסדרי מינהל תקינים. לא כל שכן בשים לב לכך כי בוצעו בשיטתיות, במהלך מספר שנים ולגובה ההכנסה שהושמטה.
8. הלכה היא כי יש להחמיר עם מבצעי עבירות כלכליות בהשתת ענישה משמעותית על כל רכיביה , למען לא יצא חוטא נשכר ולהרתעת הפרט והכלל לבל יישנו.

יפים לעניין זה דברי בית המשפט העליון, כב' הש' פרוקצ'יה, ב[רע"פ 512/04](http://www.nevo.co.il/case/5706979) - מוחמד בן נבהאן אבו עבייד ואח' נ' מדינת ישראל . תק-על 2004(2), 209 ,עמ' 211:

**"בית משפט זה חזר והדגיש לאורך השנים את החומרה שבה יש להתייחס לעבריינות כלכלית, ועבריינות מס בכלל זה, נוכח תוצאותיה ההרסניות למשק ולכלכלה ולמירקם החברתי, ופגיעתה הקשה בערך השוויון בנשיאת נטל חובות המס הנדרש לצורך מימון צרכיה של החברה ופעילותן התקינה של הרשויות הציבוריות. העבריינות הכלכלית, ועבריינות המס בכללה, איננה מסתכמת אך בגריעת כספים מקופת המדינה. היא פוגעת בתודעת האחריות המשותפת של אזרחי המדינה לנשיאה שוויונית בעול הכספי הנדרש לסיפוק צורכי החברה, ובתשתית האימון הנדרשת בין הציבור לבין השלטון האחראי לאכיפה שוויונית של גביית המס - פגיעה הנעשית לרוב באמצעי מרמה מתוחכמים, קשים לאיתור. כבר נאמר לא אחת בפסיקת בית משפט זה כי על מדיניות הענישה לשקף את הסכנה הגדולה הטמונה בעבריינות הכלכלית לפרט ולציבור כאחד, ואת יסוד ההרתעה הנדרש ביחס לביצועה ..."**

9. בין הצדדים נערך הסדר טיעון והינם עותרים במשותף לכבדו. על פי המתווה שנקבע בפסיקה, על ביהמ"ש לשים לנגד עיניו את עצם עריכת הסדר הטיעון ואת שיקולי עריכתו. כמו כן לכבדו, אלא במקרים חריגים בהם הופר באופן קיצוני האיזון הנדרש בין האינטרס הפרטי של הנאשם לבין האינטרס הציבורי. והכל תוך שחזקה על המאשימה כי שקלה את סך כל השיקולים הראויים.

10. משכך, שמתי לנגד עיניי את התיקון המהותי שנערך בכתב האישום לנוכח קושי ראייתי בו נתקלה המאשימה להוכחת כתב האישום המקורי. כמו-כן נתתי דעתי להודיית הנאשם תוך לקיחת אחריות על מעשיו ולהסרת המחדלים, המהווה בפועל ביטוי לכך. אף היות הנאשם נעדר עבר פלילי, נסיבותיו האישיות ומצבו הבריאותי לא נעלמו מעיני. בסופו של יום באתי לכלל מסקנה כי הגם שהסדר הטיעון מקל, הינו עומד במבחני הפסיקה ועל כן אכבדו.

11. אשר על כן אני גוזרת על הנאשם את העונשים הבאים:

* 1. מאסר למשך שלושה חודשים אשר ירוצה בעבודות שירות עפ"י חוו"ד הממונה.
  2. שמונה חודשים מאסר על תנאי לבל יעבור הנאשם במשך שלוש שנים, כל עבירה בניגוד ל[פקודת מס הכנסה](http://www.nevo.co.il/law/84255).
  3. קנס כספי בסך של 25,000 ₪ או ארבעה חודשי מאסר תמורתו.

**זכות ערעור לביהמ"ש המחוזי בתוך 45 ימים מהיום.**

**ניתנה היום ט"ו באדר, תשס"ז (5 במרץ 2007) במעמד הצדדים**

|  |
| --- |
| **דבורה עטר, שופטת** |

### 

**הנאשם:**

אני מתחייב לעדכן את משרד הממונה בכל שינוי אם יחול בכתובת מגורי, כמו כן אני מודע לכך כי עלי לעמוד בתנאי הפיקוח בביקורת הפתע וכי כל הפרה בעבודות השירות תביא להפסקה מינהלית ולריצוי העונש במאסר ממש.

#### החלטה

**אני מורה כי הנאשם ירצה את שלושת חודשי המאסר אשר נגזרו עליו בעבודות שרות, על פי חוות דעת הממונה בבית החולים שניידר בפתח תקוה בפיקוחו של מר אבו חצירא יוסי.**

**ימי ושעות העבודה: א' - ה' בין השעות 07.00 - 15.00, ערבי חג בין השעות 08.00 - 12.00.**

**תחילת ריצוי עבודות השרות ביום 12.3.07.**

**הנאשם יתייצב באותו המועד בשעה 08.00 בפני המפקח על עבודות השרות במפקדת מחוז מרכז ברמלה לצורך קליטה והצבה.**

**אני מורה על עיכוב יציאתו של הנאשם מהארץ וזאת עד לתום ריצוי עבודות השרות.**

**הנאשם יפקיד את דרכונו, אם ברשותו, במזכירות בית המשפט או בתחנת המשטרה עד להיום בשעה 18.00 .**

**ניתנה היום, ט"ו באדר, תשס"ז (5 במרץ 2007) במעמד הצדדים.**

|  |
| --- |
| **דבורה עטר, שופטת** |

**ב"כ הנאשם:** אבקש כי ביהמ"ש יתיר לנאשם לשלם את הקנס במספר תשלומים . הנאשם נמצא עדיין במסגרת הסדר שעשה עם מס הכנסה בסכום גבוה מאוד.ה וא עומד בתשלומים. הוא עתיד לא לעבוד ולהתפרנס במשך השלושה החודשים הבאים. יש לו ילדים. אני מבקש לפרוס את הקנס לכמה שיותר תשלומים.

**התובעת:** אנו משאירים לשק"ד ביהמ"ש. העמדה של הפרקליטות היא לתחום ב-5 תשלומים.

# 

# החלטה

**אני מורה כי הקנס ישולם ב-5 תשלומים שווים ורצופים של 5,000 שח כל אחד, כאשר הראשון שבהם ישולם עד ליום 10.6.07 ובכל 10 לכל חודש שלאחריו.**

**לא ישולם תשלום אחד מסך כל התשלומים, יעמוד החוב כולו לפרעון מיידי.**

**ניתנה היום, ט"ו באדר, תשס"ז (5 במרץ 2007) במעמד הצדדים.**

5129371

54678313

5129371

דבורה עטר 54678313-2063/06

54678313

|  |
| --- |
| **דבורה עטר, שופטת** |

נוסח מסמך זה כפוף לשינויי ניסוח ועריכה