**בתי משפט**

|  |  |  |  |
| --- | --- | --- | --- |
|  | | | |
| בית משפט השלום פתח-תקוה | | פ 2132/06  פ 2131/06  פ 3620/06 | |
|  | |
| **בפני:** | **כב' השופטת דבורה עטר** | **תאריך:** | **06/08/2006** |

|  |  |  |  |
| --- | --- | --- | --- |
| **בעניין:** | **מדינת ישראל** | |  |
|  |  |  | המאשימה |
|  | **נ ג ד** | |  |
|  | **מורסיי בדוי** | |  |
|  |  |  | הנאשם |

|  |  |
| --- | --- |
| **נוכחים:** | **ב"כ המאשימה עו"ד גינדין**  **הנאשם הובא על ידי הליווי ובא כוחו עו"ד במברגר** |

**גזר דין**

**1. עסקינן בשלושה כתבי אישום שהוגשו כנגד הנאשם ונדונו במאוחד.** **בעקבות עריכת הסדר טיעון תוקנו כתבי האישום והנאשם הורשע על פי הודייתו בביצוע עבירות של תקיפת שוטר שביצע בסוף שנת 2003 ותקיפה חבלנית של אשתו** **(להלן: "המתלוננת") בשלוש הזדמנויות במהלך החודשים ספטמבר ואוקטובר שנת 2004 וביום 29.1.06 .**

**2. טרם הוחל בשמיעת הראיות הודיעו הצדדים לביהמ"ש על עריכת הסדר טיעון. על פיו הוסכם כי יעתרו כל צד על פי ראות עיניו לעונש של מאסר לתקופה שלא תפחת מ-6 חודשים ולא תעלה על 16 חודשים, וכן להשתת מאסרים מותנים והתחייבות.**

**3. ב"כ המאשימה הדגישה את חומרת מעשי הנאשם ואת עברו הפלילי הכולל שתי הרשעות בעבירות אלימות לרבות בתוך התא המשפחתי. כמו כן את העובדה כי מאסר מותנה אשר הוטל עליו והוארך, פקע שלושה ימים לפני המועד בו תקף את השוטר וכן כי חלק מהמעשים בוצעו בעוד הנאשם שוהה במעצר בית.**

**מנגד הדגישה את נימוקי עריכת הסדר הטיעון לרבות החסכון בהעדת המתלוננת ובזמן שיפוטי יקר. היא עתרה לבית המשפט לכבדו ואולם ברף העליון שלו, לנוכח סך כל הנסיבות לחומרה.**

**4. בא כח הנאשם הדגיש את נסיבותיו האישיות והמשפחתיות של הנאשם ואת העובדה כי מערכת היחסים עם המתלוננת השתפרה וזו הגיעה לבקרו באופן סדיר בבית המעצר.עוד ציין לקולא את הודיית הנאשם, החיסכון בזמן השיפוטי ובצורך להעיד את המתלוננת ואת חלוף הזמן מאז ביצוע העבירות.**

**הוא עתר לביהמ"ש לכבד את הסדר הטיעון, ואולם ברף התחתון ולהשית על הנאשם 6**

**חודשי מאסר בלבד.**

**5. הנאשם הינו יליד שנת 1976. עיון בגליון הרשעותיו הקודמות מעלה כי הורשע בשנת 1997 בגין ביצוע עבירת תקיפה ואיומים שביצע בשנת 1996 והוטלה עליו ענישה הצופה פני עתיד. בגין ביצוע עבירת אלימות בתוך התא המשפחתי הוארך המאסר המותנה ביום 27.12.01 למשך שנתיים נוספות ופקע טרם ביצוע העבירות נשוא תיקים אלה.**

**6. אין להכביר מילים על חומרת ביצוע עבירות אלימות בכלל ובתוך התא המשפחתי בפרט והצורך בהוקעת תופעה פסולה זו ומיגורה, בהשתת ענישה מחמירה ומשמעותית להתרתעת הפרט והכלל.**

**7. חומרה יתירה במעשי הנאשם. בלא מורא נקט באלימות כלפי שוטר ובעת שהגיע לבצע צו חיפוש דחפו. כמו כן נקט כלפי המתלוננת בלא רחם, במספר הזדמנויות שונות באלימות קשה ואכזרית, לרבות תוך שימוש בסכין וגרימת חבלות.**

**8. מעשי הנאשם מחייבים ביתר שאת השתת ענישה משמעותית ומחמירה. בה בעת שהמדובר במי שדרך האלימות אינה זרה לו ולא השכיל לפרש נכונה את ההקלות להן זכה מעם בתי המשפט ושב על מעשיו. כמו כן לנוכח כך כי ביצע חלק מהמעשים בעודו שוהה במעצר בית ולנוכח המפורט בתסקיר , העדר לקיחת אחריות על מעשיו , הקושי להפנים את חומרתם וסיכוי להישנות העבירות לנוכח הקשיים הכלכליים בהם שרויים בני הזוג ואשר היוו בסיס רקע להתרחשות העבירות.**

**9. תקופת מאסר של 6 חודשים על פי הרף התחתון של הסדר הטיעון אינה עומדת בקנה מידה כלשהוא לחומרת מעשי הנאשם. אף הרף העליון עליו הוסכם מקל עם הנאשם באופן משמעותי ביותר והתלבטתי האם יש מקום לכבדו.**

**10. המתווה לכיבוד הסדרי טיעון גובש ב**[**ע"פ 1958/98 פלוני נ' מ"י , פ"ד נז**](http://www.nevo.co.il/case/161892)**(1), 577 ונקבע כדלקמן:**

**"קיומו של הסדר טיעון הוא שיקול מרכזי בשיקוליו של בית-המשפט הגוזר את העונש. ככלל, בית-המשפט יראה לקיים את הסדר הטיעון, בשל הטעמים הקשורים בחשיבותם ובמעמדם של הסדרי הטיעון...**

**בית-המשפט ידחה הסדר טיעון אם ימצא כי נפל פגם או פסול משמעותי בשיקולי התביעה. הנחת עבודה ראויה היא כי התביעה עומדת בחזקת התקינות והכשרות, ובית-המשפט יניח ככלל כי התביעה, כמופקדת על אינטרס הציבור, פועלת בתום-לב ומשיקולים ענייניים...**

**...המסקנה היא כי שיקול המפר במידה משמעותית את האיזון הראוי בין שיקולי הענישה הרלוונטיים באופן שנוצר יחס בלתי הולם בין ההקלה הניתנת לנאשם לבין אינטרס הציבור, יהיה בו כדי לפסול את הסדר הטיעון בשל טעותה של התביעה גם אם מניעיה כשרים הם..."**

**11. לאור האמור לעיל ואל מול סך הנסיבות לחומרה שמתי לנגד עיני את סך כל הנסיבות לקולא ושיקולי עריכת הסדר הטיעון. לרבות התיקון המהותי שנערך בכתבי האישום. כמו כן, את הודיית הנאשם תוך חסכון לא אך בזמן שיפוטי אלא בעיקר את המעמד הקשה של העדת המתלוננת, אשר בכוונתה לשוב ולחיות במחיצתו. כמו כן את סך כל רכיבי הסדר הטיעון והעובדה שיהא זה מאסרו הראשון של הנאשם.**

**בסופו של יום לאחר עריכת סך כל האיזונים הנדרשים ולא בלי היסוס באתי לכלל מסקנה כי הגם שהרף העליון של הסדר הטיעון נמצא במתחם הנמוך ביותר של הסבירות, הינו עומד במבחני הפסיקה ואינו פוגע באינטרס הציבורי ועל כן אכבדו.**

**בשל ההקלה במשך תקופת המאסר בפועל על פי הסדר הטיעון ועל מנת להרתיע את הנאשם לבל ישוב על מעשיו, לרבות בתוך התא המשפחתי, מצאתי מקום לגזור עליו מאסר מותנה לתקופה ממושכת ביותר .**

**12. אשר על כן אני גוזרת על הנאשם את העונשים הבאים:**

**א. מאסר למשך 16 חודשים שמניינם מיום מעצרו של הנאשם - 30.1.06**

**ב. 18 חודשים מאסר על תנאי לבל יעבור הנאשם במשך 3 שנים כל עבירת אלימות מסוג פשע.**

**ג. 8 חודשים מאסר על תנאי לבל יעבור הנאשם במשך 3 שנים כל עבירת אלימות מסוג עוון.**

**ד. התחייבות בסך של 7,500 ₪ להימנע במשך שנתיים מביצוע כל עבירת אלימות .**

**5129371**

**54678313**

**בהסכמת הצדדים אני מורה כי המוצג בת.פ. 2132/06 יחולט ואילו המוצגים בת.פ. 3620/05 יושמדו.**

**5129371**

**54678313זכות ערעור לבית המשפט המחוזי בתוך 45 יום מהיום.**

דבורה עטר 54678313-2132/06

**ניתנה היום, י"ב באב, תשס"ו (6 באוגוסט 2006) במעמד הצדדים.**

|  |
| --- |
| **דבורה עטר, שופטת** |

נוסח מסמך זה כפוף לשינויי ניסוח ועריכה