**בתי המשפט**

|  |  |  |  |
| --- | --- | --- | --- |
|  | | | |
| **בית משפט השלום פתח-תקוה** | | **פ 003018/06** | |
|  | |
| **בפני:** | **כב' השופטת ליה לב-און** | **תאריך:** | **31/01/2007** |

|  |  |  |  |
| --- | --- | --- | --- |
| בעניין: | מדינת ישראל | |  |
|  |  |  | מאשימה |
|  | נ ג ד | |  |
|  | רפי מרעב | |  |
|  |  |  | נאשם |

|  |  |
| --- | --- |
| נוכחים: | ב"כ המאשימה - עו"ד גל רוזנצוויג  הנאשם בעצמו וב"כ – עו"ד פנינת ינאי |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144(א)](http://www.nevo.co.il/law/70301/144.a)

[חוק הכניסה לישראל, תשי"ב-1952](http://www.nevo.co.il/law/90721)

# 

**גזר דין**

1. הנאשם, ראפי בן חמיס מרעב, יליד 1973, הודה באחזקת נשק, והורשע עפ"י הודאתו בעבירה לפי [סעיף 144(א)](http://www.nevo.co.il/law/70301/144.a) ל[חוק העונשין](http://www.nevo.co.il/law/70301).

המדובר באירוע מיום 25.5.06 כאשר בשעה 23:50 או בסמוך לכך, בכניסה הדרומית לג'לג'וליה החזיק באקדח מסוג FN שמספרו 111196 ובמחסנית ובה 8 כדורים קוטר 9 מ"מ, כשהם חבויים בתוך מכנסיו מאחורי גבו.

מלכתחילה, כפר הנאשם במיוחס לו, ונקבע לשמיעת הוכחות, ובהמשך בחר הנאשם להודות, ובעיקר לאחר ששוחרר בערובה ממעצרו בגין תיק זה.

2. ביום 1.11.06 שמעתי את עוה"ד הגברת פנינת ינאי מתייחסת לשיקולי ביהמ"ש עת שוחרר הנאשם ממעצרו, שמעתי על נסיבות אחזקת הנשק, וכן על תולדות המו"מ בינה לבין התביעה בתיק זה.

3. בישיבת 6.11.06 שמעתי את טיעוני הצדדים לעונש.

הוצג לי הסדר טיעון, לפיו תטען התביעה ל-9 חודשי מאסר בפועל והסניגוריה תטען באופן חופשי.

4. התביעה, בטיעוניה לעונש, עתרה להטלתו של מאסר לריצוי בפועל, ועמדה על חומרת המעשה כאשר הנאשם נתפס במהלך פעילות בילוש, בכניסה הדרומית לג'לג'וליה כשעל גופו אקדח ובו מחסנית.

אשר לנסיבות, נטען כי לדברי הנאשם קנה את הנשק לפני 10 שנים בשטחים ולא עשה בו שום שימוש, והוסיף כי הסתירו בגינה ליד דלת ביתו, בעומק של כחצי מטר, וטעה כאשר לקח את הנשק איתו, וכל כוונתו היתה לעשות בו שימוש במהלך שמחה בחתונה.

עוד נאמר כי הנאשם היכה על חטא והצטער על כך.

אשר לעברו של הנאשם, המדובר במי שלו הרשעה קודמת הכוללת צירוף של 5 תיקים בגין עבירות לפי [חוק הכניסה לישראל](http://www.nevo.co.il/law/90721) והסעת תושב זר ברכב.

כמו כן ריצה 6 חודשי מאסר בגין אותו תיק.

התביעה הסתמכה על מובאות מתוך הפסיקה בדבר המסוכנות שבאחזקת נשק, לרבות תחמושת, ובדבר פוטנציאל המסוכנות, התייחסה לנפיצות התופעה של אחזקת נשק באזור מגוריו של הנאשם, והצורך למגר את התופעה, ולהלחם בה, ובשל כל אלו ביקשה להחמיר עם הנאשם.

לכן גם ביקשה להטיל עונש ממשי בדמות מאסר לתקופה של 9 חודשים, מאסר על תנאי וקנס.

5. עוה"ד הגב' פנינת ינאי, בטיעוניה היפים לעונש, ביקשה לראות במקרה – מקרה יוצא דופן, ולהקל עם הנאשם.

לשיטתה, עצם שיחרורו של הנאשם בערובה ובתנאים, יש בו כדי להצביע על כך שמידת מסוכנותו אינה רבה, וגם התייחסה לפסיקה שהגישה התביעה, ואיבחנה הנסיבות מנסיבות המקרה דנן, שהמקרה דנן קל מכולם, ומטרת אחזקת הנשק לא היתה כדי להרע אלא כדי לעשות בו שימוש במסגרת שמחה.

נוסף על כך ציינה כי הנאשם הודה מיד עם תפיסתו באחזקת הנשק, ובנסיבות אחזקתו, לא נתבקשה בדיקה בליסטית, הנשק לא היה מעורב בשום עבירה, וגם אם סבורה היא כי ירי בשמחה אינו אות לשמחה אלא חלק מתרבות, ביקשה לראות את הנסיבות בכללותן, ולקבל כי עבור הנאשם נעשתה אחזקת הנשק כפורקן ושחרור ובמטרה לשמוח עם החתן שהתחתן לאחר נסיבות קשות, וממילא עד כה "ריצה" חודשיים וחצי מעצר בגין תיק זה, כך שיש טעם להסתפק באותה תקופה.

עוד ציינה, כי יש אפשרות בנסיבות בכללותן, להטיל על הנאשם עונש מאסר שירוצה בעבודות שירות, ולא לחייבו לחזור לכלא וכדי לעודדו בעקבות הודייתו, בהתחשב בכך שהוא אדם נורמטיבי, ומעשיו לא נועדו לפגוע באיש, על אף המסוכנות שבהם.

עוד הזכירה היא כי במקור גובש הסדר בין הצדדים להטלת 6 חודשים של מאסר בפועל, עם אפשרות להמרתם בעבודות שירות, וביקשה להסתפק בעונש קל בהרבה מזה שעתרה לו התביעה.

6. שקלתי הנסיבות בכללותן, אלו שהעלתה התביעה ואלו של ההגנה, ואציין כי משקל רב נותנת אני למידת המסוכנות שבהחזקת נשק ולהתנהגות הנאשם שבפני, ועל רקע האזור בו הוא חי ומנהגיו.

המנהג להשתמש בנשק ולירות באוויר כאות לשמחה הוא מנהג שיש לשרשו, ובתי משפט נקראים לעשות כך, וזאת מחשש שיפגעו חפים מפשע אגב שמחה, חייהם יקופחו או יהפכו לנכים.

שימוש בנשק חם ואחזקתו, וללא רשיון, יש בו כדי לחשוף את הציבור לסיכון.

תמיד קיים חשש שנשק יימצא ע"י גורמים כלשהם או בהיסח הדעת ע"י ילדים ויעשה בו שימוש, והתוצאה הצפויה משימוש בנשק עם תחמושת ידועה.

מאידך, הודה הנאשם במיוחס לו מיד עם מעצרו, שהרי הנשק נתפס על גופו, ונכון עשה שהודה בדיון בפני במיוחס לו בכתב האישום, ולא בוזבז זמן שיפוטי בטיעוני סרק.

אציין כי בעברו של הנאשם הרשעה בהסעת שב"חים, צרוף של 5 תיקים, ובהחלט רואה אני השלכה בין אותה הרשעה לענייננו, מחמת התעלמותו של הנאשם מסיכונים אפשריים לסביבה ולתושבים, שהרי כמו שהסיע שוהים בלתי חוקיים מבלי לדעת מה באמתחתם, כך החזיק ברשותו שנים ארוכות נשק טעון, וגם על גופו, מבלי לוודא ומבלי שתהא בידו הדרך למנוע נזקים אפשרים מאותו נשק.

בסופו של יום, בבואי לקבוע העונש לו ראוי הנאשם, סל השיקולים שבפני כולל את חומרת המעשה, החזקת נשק שנים ארוכות ונשיאתו ביום האירוע, ההודאה, העבר הפלילי, ותקופת מעצר העולה על חודשיים.

אלו מביאים אותי לקביעה כי יוטלו על הנאשם 6 חודשי מאסר, מהם 4 לריצוי מאחורי סורג ובריח בניכוי תקופת מעצרו ו-2 חודשים לריצוי בדרך של עבודות שרות.

בנוסף מטילה אני 10 חודשי מאסר אותם לא יישא, אלא אם תוך 3 שנים מהיום יעבור על העבירה בה הורשע או כל עבירה הקשורה להחזקת נשק מכל סוג ונשיאתו.

בנוסף, מוטל קנס בגובה 5,000 ש"ח או חודש מאסר תחתיו.

לתיק בית המשפט התקבלה חוו"ד של הממונה על עבודות שירות בדבר התאמתו של הנאשם לריצוי מאסר בדרך של עבודות שירות.

בהסכמתו שניתנה במהלך הדיון, ירצה את 2 חודשי המאסר שמעבר ל-4 החודשים שעליו לרצות מאחורי סורג ובריח בבית החולים 'השרון', רח' בן יהודה 34 פתח תקווה, טלפון 03-9372255, בימים א'-ה' מ07:00 עד 15:00 ובערבי חג מ-07:00 עד 12:00 בעבודות אחזקה וסיוע, שירותים או מנהלה, בפיקוחו של גמליאל נצח, טלפון 050-6278250, החל מיום 12.2.07.

בתאריך שבו יתחיל הנאשם את ריצוי המאסר בדרך של עבודות שירות, עליו להתייצב בפני המפקח על עבודות שירות לצורך קליטה והצבה בשעה 08:00 במפקדת גוש מרכז, יחידת עבודות שירות, ת.ד 81 רמלה 72100, אוטובוס מתחנה מרכזית רמלה או לוד, קו 247.

הודעתי לנאשם והוא התחייב לעדכן את משרד הממונה בכל שינוי בכתובת מגוריו ולעמוד בתנאי הפיקוח וביקורות הפתע, והצהיר שהבין כי כל הפרה של עבודות השירות עשוייה להביא להפסקה מינהלית, ולריצוי יתרת העונש במאסר ממש.

**זכות ערעור לבית המשפט המחוזי בתוך 45 יום.**

**ניתן היום, י"ב בשבט, תשס"ז (31 בינואר 2007), במעמד הצדדים.**

|  |
| --- |
| **ליה לב און, שופטת** |

**ב"כ הנאשם:**

נבקש צו עיכוב ביצוע ל-30 יום בשל נסיבות אישיות של הנאשם, בנו בבית חולים ולא ברור מה תהיינה ההתפתחויות.

בנוסף, נבקש שהקנס ישולם בסוף ריצוי העונש כולל עבודות השירות, וזה בגלל שהנאשם שנה לא עובד, בנסיבות חייו הוא מפרנס יחיד ויהיה לו מאוד קשה לעמוד בקנס מיידי.

הנאשם מבקש כי הפיקדון שנמצא בתיק במסגרת תנאי השחרור בערובה, יועבר לעוה"ד הגב' ינאי.

**ב"כ המאשימה:**

אתייחס לנושא העיכוב ביצוע, אני משאיר זאת לשיקול דעת בית משפט, רק בשים לב להבטחת תנאים שיבטיחו התייצבות שזה כולל את הפיקדון, והדבר השני הוא הנושא של מועד תחילת ריצוי עבודות השירות, מה שיכול לסכל את החלטת בית המשפט.

בנושא מועד תשלום הקנס, אשאיר לשיקול דעת בית המשפט, כמו גם נושא הפיקדון, למעט נושא הבטחת ההתייצבות לריצוי העונש.

**ב"כ הנאשם:**

יש חתימות וערב צד ג'.

**הנאשם:**

לשאלת בית המשפט, בני בן 5, נפל וסובל מעוויתות ורעד לכן הוא נמצא היום בבית החולים 'שניידר'.

לשאלת בית המשפט מי הפנה את הילד, אני משיב שהרופא שלנו הפנה אותו היום. לקחנו אותו פעמיים, בית הספר נתן לנו את המכתב שניקח אותו כי יש לו בעיות בכתיבה.

**החלטה**

**1. מאחלת אני לנאשם כי בשניידר ימצאו בהקדם את הבעיה ממנה סובל ילדו, בשלב זה אין כל אינדיקציה שיהא בה כדי להצדיק דחיה למשך חודש לריצוי העונש.**

**2. בשלב זה לא ניתן להעביר את הפיקדון שבתיק לידי עוה"ד הגב' ינאי, וזאת כל עוד הנאשם לא מתייצב לריצוי עונשו, השלמת תקופת מאסר בפועל ולאחר מכן השלמת תקופת המאסר לריצוי בדרך של עבודות שירות.**

**מיד לאחר שיסיים הנאשם את ריצוי עונש המאסר – תקופה של 6 חודשים סה"כ שהוטלה עליו – יוחזר הפקדון לידיה של עוה"ד הגב' פנינת ינאי.**

**אין צורך בהגשת בקשה נוספת, אלא רק הודעה לבית המשפט לרבות אישורים על סיום ריצוי המאסר.**

**3. מעכבת אני את ריצויו של עונש המאסר עד ליום 11.02.07.**

**בתאריך זה יתייצב הנאשם לריצוי עונשו במזכירות בית המשפט.**

**תחתם התחייבות עצמית בגובה 5,000 ש"ח, וכן תומצא ערבות צד ג' בטוחה בגובה 5,000 ש"ח – להבטחת התייצבותו לריצוי עונשו באופן מיידי, ולכל המאוחר ביום 2.2.07, עד לשעה 14:00.**

**4. גזר הדין יובא לידיעת הממונה על עבודות שירות, שיואיל בטובו לחזור ולבדוק באיזה תאריך יוכל הנאשם להתחיל ריצוי 2 חודשי המאסר שהוטלו עליו, וזאת לאחר שיסיים את סיום תקופת מאסרו מאחורי סורג ובריח.**

**5. הנאשם נעצר ביום 26.5.06 ושוחרר ביום 31.8.06.**

**תקופה זו תנוכה מ-4 חודשי המאסר שהוטלו עליו לריצוי בפועל.**

**6. יחולטו נשק ותחמושת שנתפסו אצל הנאשם.**

**5129371**

**54678313**

**7. הקנס ישולם החל מחודש לאחר תום ריצוי העונש ב-10 שיעורים חודשיים שווים ורצופים, ומדי חודש בחודשו ב-2 בו.**

**לא יעמוד הנאשם באחד מהמועדים – תעמוד יתרת הקנס במלואה לפרעון מיידי.**

**5129371**

**54678313**

**ניתנה היום י"ב בשבט, תשס"ז (31 בינואר 2007) במעמד הצדדים.**

ליה לב און 54678313-3018/06

|  |
| --- |
| **ליה לב און, שופטת** |

**נוסח מסמך זה כפוף לשינויי ניסוח ועריכה**