**בתי המשפט**

|  |  |  |  |
| --- | --- | --- | --- |
| **בית משפט השלום פתח-תקוה** | | **פ 003089/07**  **פ 002733/07** | |
| **בפני:** | **כב' השופטת ליה לב-און** | **תאריך:** | **25/10/2007** |

|  |  |  |
| --- | --- | --- |
| **בעניין:** | מדינת ישראל | **המאשימה** |
|  | **נ ג ד** |  |
|  | **עבד אל רחמין עודה** | **הנאשם** |

|  |  |
| --- | --- |
| **נוכחים:** | **ב"כ המאשימה - עו"ד תמי עמית**  **הנאשם וב"כ - עו"ד ערן צלניקר** |

חקיקה שאוזכרה:

[חוק הכניסה לישראל, תשי"ב-1952](http://www.nevo.co.il/law/90721)

[חוק העונשין, תשל"ז-1977](http://www.nevo.co.il/law/70301)

**גזר דין**

1. הנאשם עודה עבד אל רחמין בן ווג'ה יליד 1971 מג'לג'וליה, הודה במיוחס לו בת.פ. 3089/07 ובת.פ. 2733/07 של בית משפט זה.

2. ההודיה היא במסגרת הסדר טיעון הכולל הטלת מאסר והפעלת מאסר על תנאי לתקופה זהה לריצוי בדרך של עבודות שירות, הפעלת פסילה מותנית והטלת מאסר מותנה, פסילה מותנית וקנס בגובה 5,000 ש"ח.

3. בת.פ. 2733/07 הודה והורשע בעבירה של הסעה שלא כדין, לפי סעיף 12 א' (ג)(1) ל[חוק הכניסה לישראל](http://www.nevo.co.il/law/90721) תשי"ב – 1952, ובכך שביום 19.4.07 בסביבות השעה 08:30 בפ"ת הסיע ברכבו איסוזו מ.ר. 5617750 שלושה תושבי האזור שאין להם היתר כניסה או שהיה בישראל.

4. באותו תיק – שוחרר הנאשם בערובה ובין תנאי השחרור בערובה מעצר בית מלא בבית אביו שבג'לג'וליה.

תנאי השחרור הופרו ביום 2.7.07.

5. בת.פ. 3089/07 הודה הנאשם בהפרת תנאי השחרור בערובה ובעבירה לפי סעיף 287 (א) ל[חוק העונשין](http://www.nevo.co.il/law/70301), התשל"ז - 1977, וכן בעבירה של הפרעה לשוטר במילוי תפקידו, לפי סעיף 275 לחוק.

כך, משום שכאשר נעצר לבדיקה ביום 2.7.07 בשעה 19:39 במחסום 109 סרב להתלוות לשוטר והשוטר נאלץ לכן לכבלו.

6. בעברו של הנאשם הרשעה קודמת מת.פ. 2770/04 שלום כ"ס אליו אוחד לדיון [ת.פ. 2156/04](http://www.nevo.co.il/case/5954336) שלום פ"ת בעבירה של הסעת תושב זר השוהה שלא כחוק, מיום 13.7.03, וכן ביום 1.8.04.

שם, ביום 11.12.05 במסגרת הסדר טיעון הוטלו עליו 2 חודשי מאסר לריצוי בפועל, 6 חודשי מאסר מותנים, קנס בגובה 7,000 ש"ח, 4 חודשי פסילה בפועל וארבעה חודשי פסילה מותנים למשך שנתיים.

7. ב-1.5.06 אובחן גידול אצל בתו בת ה-6 של הנאשם ומאז מתמודדת המשפחה עם תקופה קשה מבחינה רגשית, כלכלית ופיזית ונאבקת לחזור לשגרת חיים.

לתימוכין, הוצג לעיוני מסמך מבית החולים שניידר.

8. בהתחשב במכלול האמור, עתרו הצדדים לכיבוד ההסדר.

9. גם אם התלבטתי רבות אם די בענישה המוסכמת כדי להרתיע את הנאשם שבפני ואחרים הדומים לו, וגם אם העונש המוצע במידה רבה נמצא במדרג הנמוך של הענישה שהרי הנאשם אינו מכבד החלטות שיפוטיות, מאסרים מותנים לא משיגים מטרתם וגם לא פסילה מותנית – לפנים משורת הדין ובימי חסד ורחמים, מצאתי לכבד את ההסדר, יותר למען משפחתו של הנאשם מאשר למענו, ועל אף התנהגותו המזלזלת והמקוממת.

10. בנסיבות אלו, לאחר שנתקבלה חוו"ד של הממונה על ע"ש בדבר התאמתו לריצוי 6 חודשי מאסר בדרך של ע"ש, מטילה אני עליו את העונשים להלן:

א. בתיקים דנן – 12 חודשי מאסר מהם 6 לריצוי בפועל ואת יתר התקופה לא ירצה אלא אם תוך 3 שנים מהיום יחזור ויעבור על העבירות בהן הורשע, או על כל עבירה לפי [חוק הכניסה לישראל](http://www.nevo.co.il/law/90721).

ב. מופעל מאסר מותנה ל-6 חודשים מת.פ. 2770/04 שלום כ"ס לריצוי בפועל באופן חופף למאסר שהוטל.

ג. מופעלת פסילה מותנית למשך 4 חודשים שתחל מיום תום ריצוי עונש המאסר.

ד. מוטלת פסילה מותנית למשך 5 חודשים שתוקפה במשך שנתיים מיום תום ריצוי עונש המאסר.

ה. מוטל קנס בגובה 5,000 ש"ח או חודש מאסר תחתיו, הקנס יקוזז מפקדון שבתיק זה, [ב"ש 2325/07](http://www.nevo.co.il/case/5826164) וב"ש 3092/07.

ו. תחתם התחייבות בגובה 10,000 ש"ח שתוקפה לשלוש שנים מהיום ותנאיה כפי התנאי שהוטל.

לא תחתם – ירצה 7 ימי מאסר.

ז. בהסכמתו, ירוצה המאסר בדרך של ע"ש במתנ"ס ראש העין מרבד הקסמים 10 ראש העין, טלפון: 03-9382074, בימים א'-ה' מהשעה 08:00 ועד 15:00, בערבי חג וחול המועד יועסק כנהוג במקום העבודה בעבודות אחזקה וסיוע שירותים או מנהלה בפיקוחו של יוסי אבוחצירה, טלפון: 050-6278574, החל מיום 13.11.07.

בתאריך הנדון יתייצב בבוקרו של היום בשעה 08:00 בפני המפקח על עבודות שירות לצורך קליטה והצבה במפקדת מחוז מרכז יחידת עבודות שירות ת.ד. 81 רמלה, אוטובוס מתחנה מרכזית רמלה או לוד, קו 247.

הוסבר לנאשם כי עליו לעדכן את משרד הממונה בכל שינוי אם יחול בכתובת מגוריו וכן שעליו לעמוד בתנאי הפיקוח ובקורות פתע וכי כל הפרה בעבודות השירות עשויה להביא להפסקה מנהלית ולריצוי יתרת העונש במאסר ממש.

מוצא צו עיכוב יציאה כנגד הנאשם שתוקפו למשך 12 חודשים מהיום.

יופקד דרכונו של הנאשם בקופת בית משפט עד ליום 28.10.07 שעה 12:00.

עם סיום ריצוי המאסר יש להודיע זאת לבית המשפט כך שניתן יהיה לבטל את צו עיכוב היציאה מן הארץ.

**זכות ערעור לבית המשפט המחוזי תוך 45 יום.**

**ניתן היום, י"ג בחשון, תשס"ח (25 באוקטובר 2007), במעמד הצדדים.**

|  |
| --- |
| **ליה לב און, שופטת** |

**לאחר הפסקה**

**ב"כ הנאשם:**

אבקש כי מועד תחילת ביצוע עבודות השירות יהיה מה-13.1.08, כשבית המשפט הקריא את חווה"ד של הממונה שמעתי שהוא כותב שאם בית המשפט ממליץ הוא מוכן לקבל, ולבקשת בית המשפט הרשיון יופקד ביום ראשון 28.10.07.

**גזר דין (תיקון)**

**בטרם יבשה הדיו ובהסכמה, יתוקן גזר הדין כך שמועד תחילת ריצוי העונש יהיה ביום 13.1.08, אם רק הדבר מתאים לממונה על עבודות שירות (ולא בנובמבר 2007).**

**הרשיון יופקד ביום ראשון, 28.10.08, לא יאוחר מן השעה 12:00.**

**הרשיון יוחזר לידי הנאשם ביום 13.1.08.**

**הנאשם יחזור ויפקידו ליתרת התקופה מיד לאחר סיום ריצוי המאסר בדרך של עבודות שירות, עו"ד צלניקר מתבקש לוודא כי לא תקרינה תקלות.**

**5129371**

**54678313זכות ערעור לבית המשפט המחוזי תוך 45 יום.**

5129371

ליה לב און 54678313-3089/07

**ניתן היום, י"ג בחשון, תשס"ח (25 באוקטובר 2007), במעמד הצדדים.**

|  |
| --- |
| **ליה לב און, שופטת** |

-מירב-

נוסח מסמך זה כפוף לשינויי ניסוח ועריכה