|  |  |  |  |  |  |
| --- | --- | --- | --- | --- | --- |
|  | | **מדינת ישראל** | | **בעניין:** | |
| המאשימה | |  |  |  | |
|  | | **נ ג ד** | |  | |
|  | | **דהוד עבדלאלפתח דאוד** | |  | |
| הנאשם | |  |  |  | |
|  | **ב"כ המאשימה - עו"ד רוני שוהם עידן**  **ב"כ הנאשם- עו"ד נחמן**  **הנאשם - בעצמו** | | | | **נוכחים:** |

גזר דין

1. הנאשם, דהוד עבדלאלפתח דאוד יליד 29.12.84 הורשע בעבירה של החזקת נשק – אקדח חצי אוטומטי מסוג CZ שמספרו 64101 בלא רשות על פי דין ביום 12.6.03 במטע, בכפר ברא, עבירה לפי סעיף 144 (א) רישא ל[חוק העונשין](http://www.nevo.co.il/law_html/law01/073_002.htm) תשל"ז – 1977.

2. הנאשם כפר בהחזקת הנשק, והורשע לאחר שמיעת הראיות.

3. לצורך טיעונים לעונש נתקבל תסקיר של שירות המבחן בהתחשב בגילו הצעיר ובעמדת התביעה לעונש של מאסר בפועל.

4. עו"ד גל רוזנצוויג בטיעוניו עתר להטלת מאסר משמעותי לרצוי בפועל, מאסר על תנאי וקנס, משלא מצא נסיבות לקולא ומשנמצא הנאשם מחזיק בנשק ובו כדור בקנה, מחסנית ובה 10 כדורים, על ידיו סימני מתכת – ושריד ירי על בגדיו, והוא כופר, וכך גם בפני שירות המבחן.

5. עוה"ד הגב' נחמן ביקשה להסתפק במאסר מותנה תוך הדגשת גילו הצעיר, עברו הנקי, החשש מפגיעה במקום עבודתו, השהוי בהגשת כתב האישום ומחדלי החקירה, והגישה לעיוני מקבץ פסקי דין לשכנעני שרבות הדעות ובנסיבות שונות מטילים בתי משפט עונשים מקלים.

6. בתסקיר שרות המבחן מצאתי כי הנאשם עמד בקשר עם קצין המבחן כנדרש, וההתרשמות ממנו היא כי המדובר בבחור צעיר, מתפקד, בכור הבנים במשפחה שלוקח אחריות לפרנסת המשפחה הרחבה ומקומו במשפחה דומיננטי. המנעות שרות המבחן מהמלצה נובעת מהכחשת הנאשם את המיוחס לו, וזה על אף עברו הנקי והעובדה שאין לו כל הסתבכות עם החוק.

7. עיינתי במקבץ פסקי הדין שהוגשו על ידי הצדדים – פסיקה מחמירה מטעם התביעה והטלת מאסרים לרצוי בפועל במקרים דומים, ופסיקה מקלה מטעם ההגנה עם קשת עונשים הנעה ממאסר מותנה דרך מאסרים קצרים לרצוי בדרך של עבודת שרות.

8. אין כל ספק כי עבירת החזקת נשק שלא כדין היא עבירה חמורה מטבעה הטומנת בחובה סכנה רבה, באשר נשק המוחזק ללא רשיון, יכול למצוא דרכו לידיים עוינות או עברייניות ומכאן עד לפגיעה בחפים מפשע, הדרך הקצרה.

בשל החרפת השימוש בנשק ליישוב סכסוכים, לעתים עד כדי אבדן חיי אדם או פציעה חמורה, מדיניות הענישה נוטה להחמיר בדין ולהשית על מחזיקי נשק ומוביליו עונשי מאסר ממושכים.

חומרת המעשה מתעצמת נוכח נסיבות ההחזקה – כאשר נמצא כדור בקנה ובאקדחו מחסנית ובה כדורים, ובהתחשב בסימני ירי על הנאשם שמשמעותם – המצאותו בסביבה בה נעשה שימוש בנשק בסמוך למועד תפיסתו.

הוסף על כך את העובדה שנמצא - בלא קשר לנאשם – כי בנשק האמור כבר נעשה שימוש עברייני – ובכך יש כדי לאשש את הצורך להחמיר.

לקולא ייחשב לו לנאשם גילו הצעיר, עברו הנקי ותפקודו הנורמטיבי, שנתיים וחצי שחלפו מעת ביצוע העבירה ועד להגשת האישום, מחדלי חקירה כמו המנעות מאיתור שני הנוספים שהיו עם הנאשם ושמיעת גרסתם ו/או החשת הליך החקירה – כאשר מנגד נמנע הנאשם לשיטתי – במתכוון – מלזמן את השניים, ומשוכנעת אני שעשה כך מטעמים השמורים עמו, ומחשש להפללתו.

על אף חומרת העבירה והנסיבות מתקשה אני להורות על מאסרו מאחורי סורג ובריח מחשש שדרכו אל העולם העברייני ולחיי פשע תסלל כך במהרה ועל אחת כמה וכמה שבנסיבות שלא נודעו בגיל צעיר אביו נרצח והוא נטל על שכמו את פרנסת אחיותיו ואמו.

בשיקלולם של כל אלו, מוצאת אני להטיל עליו את העונשים להלן:

1. 6 חודשי מאסר בפועל – ובהסכמתו ולאחר קבלת חוו"ד ממונה – לרצוי

בדרך של עבודות שרות במע"ש רעננה רח' עציון 5 ת.ז. 566 טלפון 097744428 בימים א'-ה' מ 7:30-14:00.

הוא יועסק בעבודות אחזקה וסיוע, שירותים או מינהלה, בפיקוחו של משה שמחי, טלפון: 6279099-050, החל מיום 25.3.08. במועד האמור בשעה 08.00 יתייצב בפני המפקח על עבודות שירות לצורך קליטה והצבה במפקדת מחוז מרכז, יח' עבודות שירות ת.ד. 81 רמלה 72100, אוטובוס מתחנה מרכזית רמלה או לוד, קו 247.

הוסבר לנאשם כי עליו לעדכן את משרד הממונה בכל שינוי אם יחול בכתובת מגוריו וכן שעליו לעמוד בתנאי הפיקוח וביקורות פתע וכי כל הפרה בעבודות השירות עשויה להביא להפסקה מנהלית ולריצוי יתרת העונש במאסר ממש.

2. 9 חודשי מאסר אותם לא ישא אלא אם תוך 3 שנים מהיום יחזור ויעבור כל עבירה הקשורה בנשק, לפי סעיף 144 (שעניינו עבירה בנשק) ל[חוק העונשין](http://www.nevo.co.il/law_html/law01/073_002.htm) התשל"ז - 1977, נסיון או סיוע לבצעה.

3. תחתם התחייבות בגובה 5,000 ₪ שתנאיה כפי התנאי שהוטל ואם לא תחתם – ירצה 7 ימים מאסר.

4. בשל החשיבות הרבה שמייחסת אני להיבט השיקומי טיפולי ועל אף שהנאשם לא שיתף פעולה במובן הנדרש על ידי ש.מ. דרך הסברת העבירה בשל תפקודו הנורמטיבי והקניית כלים מתאימים מעמידה אני אותו לפיקוח ש.מ. למשך חצי שנה מעת סיום רצוי המאסר, מסבירה אני לנאשם כי אם לא ישתף פעולה, מוסמך ביהמ"ש לחזור ולדון בעונשו לבקשת שירות המבחן.

5129371

54678313

5. נשק ותחמושת שנתפסו יחולטו ויוחזקו באוסף המשטרתי.

**5129371**

**54678313ניתן היום כ"ח ב אדר א, תשס"ח (5 במרץ 2008) במעמד הצדדים.**

ליה לב און 54678313-3758/05

|  |
| --- |
| **ליה לב און, שופטת** |

דליה

נוסח מסמך זה כפוף לשינויי ניסוח ועריכה