|  |  |  |  |
| --- | --- | --- | --- |
| **בעניין:** | **מדינת ישראל** | |  |
|  |  |  | המאשימה |
|  | **נ ג ד** | |  |
|  | **דוד-חי יחזקאל** | |  |
|  |  |  | הנאשם |

|  |  |
| --- | --- |
| **נוכחים:** | **ב"כ המאשימה עו"ד עליזה שירן**  **הנאשם וב"כ עוד צבי ריש** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301)

**גזר דין**

1. הנאשם הורשע לאחר שמיעת הראיות בביצוע עבירות של תקיפת שוטר בעת מילוי תפקידו, בניגוד לסעיף 273 ל[חוק העונשין](http://www.nevo.co.il/law/70301), תשל"ז 1977 (להלן:"החוק"), הפרעה לשוטר במילוי תפקידו, בניגוד לסעיף 275 לחוק, איומים, בניגוד לסעיף 192 לחוק והעלבת עובד ציבור, בניגוד לסעיף 288 לחוק.

2. כעולה מעובדות כתב האישום ביום 21.6.04, עסקה השוטרת אלכסנדרה קויפמן

(להלן:"אלכסנדרה") בביצוע פעולות אכיפה בצומת הרחובות שטמפפר-חיים עוזר

בפתח תקווה. באותה העת הגיע למקום הנאשם וחצה את הכביש חרף האור האדום שדלק ברמזור. אלכסנדרה ניגשה אליו וביקשה ממנו להציג בפניה את תעודת הזהות שלו. הנאשם סירב לכך והמשיך בהליכתו באומרו לה : **" טוסי טוסי מפה , אני לא רואה אותך ממטר, מי את בכלל אכלתי כמוך בטונות."** אלכסנדרה שבה ודרשה מהנאשם להציג בפניה את תעודת הזהות שלו ואולם הנאשם עמד בסירובו, והמשיך ללכת כשהוא הודף אותה באומרו לה : **"תעופי מפה מפגרת, אני אפוצץ אותך".**

בשלב זה, הגיע למקום קצין המשטרה רונן סבן (להלן:"סבן") וביקש מהנאשם להציג בפניו תעודת זהות. הנאשם התעלם מבקשתו ואמר לו מספר פעמים **"אין לי תעודת זהות"**. לנוכח סירובו החוזר ונשנה הודיע סבן לנאשם כי הוא מעוכב לתחנה.

ואולם הנאשם המשיך ללכת. סבן הודיע לנאשם כי סירוב לעיכוב יגרור מעצר והנאשם אמר לו: **"בסדר בוא נלך לתחנה אני אעשה ממך צחוק אני אצחק עליך ועל מפקד התחנה ועל כולם."** כמו כן: **" אני אלך איתך למח"ש, ואני אראה לך מה זה, אתה חושב שאני פראייר אני אלך איתך עד הסוף."**

למקום הגיע השוטר אמיתי גמליאל. הנאשם התלווה אליו לניידת על מנת לנסוע לתחנה ובמהלך הנסיעה, מסר לו הנאשם את מספר תעודת הזהות שלו. בהגיעו לתחנה, המשיך הנאשם לאיים על אלכסנדרה, באומרו כי **"יטפל בה וכי הוא אכל כמוה הרבה".**

3. ב"כ המאשימה הדגיש את חומרת העבירות בהן הורשע הנאשם וחומרת נסיבות ביצוען.

לדבריו, מתחייבת השתת ענישה מחמירה לרבות הטלת מאסר בפועל, אשר אך לאור היות הנאשם נעדר עבר פלילי וחלוף הזמן לא יתנגדו כי ירוצה בעבודות שירות. כמו כן מאסר מותנה בגין כל עבירת אלימות ופיצוי לשוטרים.

4. ב"כ הנאשם הדגיש מנגד את קולת נסיבות ביצוע העבירות ואת העובדה כי יש בעצם הרשעת הנאשם כדי להוות ענישה עבורו, בשים לב לעיסוקו כנהג מונית. הוא הוסיף וטען כי אין להחמיר בעונשו של הנאשם לנוכח אי הודייתו ומיצוי זכויותיו להוכיח את חפותו וכן באשר לנסיבותיו האישיות של הנאשם, חלוף הזמן והעדר כל עבר פלילי.

לאור סך כל האמור לעיל עתר לבית המשפט שלא למצות עם הנאשם את הדין כעתירת המאשימה ולהשית עליו מאסר מותנה וקנס.

5. הנאשם הינו יליד שנת 1973, נשוי, אב לארבעה ילדים ונעדר הרשעות קודמות.

6. חומרת נסיבות ביצוע העבירות באה לידי ביטוי באריכות בהכרעת הדין. יצויין אך כי היה בהן כדי להצביע על עזות המצח של הנאשם , היותו נעדר מורא ועל הזלזול שהפגין במפגיע כלפי אנשי מרות אשר אמונים על אכיפת החוק. המדובר באירוע מתמשך אשר הנאשם לא השכיל להתעשת בשום שלב שלו. הוא שב והשמיע אמירות בוטות כלפי שני השוטרים וחרף דרישתם המשיך בדרכו, כשהוא מתעלם מהם והודף אותם תוך כדי כך.

מעשי הנאשם מחייבים השתת ענישה משמעותית על כל רכיביה לרבות מאסר בפועל לשם העברת מסר חד משמעי בדבר הפסול שבביצועם ולשם הרתעת הפרט והכלל.

אכן זכותו של הנאשם לכפור במיוחס לו ולהילחם על חפותו. ואולם משהורשע ונמצאנו למדים כי לא הפנים את הפסול שבמעשיו ולא לקח אחריות על ביצועם נדרשת ענישה משמעותית ומציבת גבולות ביתר שאת.

7. ואולם מנגד לא ייעלם מעיני חלוף הזמן מאז ביצוע העבירות והעובדה כי הנאשם נעדר

כל הרשעות פליליות ולא אמצה עימו את הדין ככל הנוגע למשך תקופת המאסר ואף באפשרות ריצויו בעבודות שרות.

8. אשר על כן אני גוזרת על הנאשם את העוןנשים הבאים:

* 1. **מאסר למשך 4 חודשים אשר יכול וירוצה בעבודות שירות היה וימצא הנאשם כשיר לביצוען.**
  2. **8 חודשים מאסר על תנאי לבל יעבור הנאשם במשך 3 שנים כל עבירת אלימות או אחת מהעבירות בהן הורשע.**
  3. **קנס בסך של 3,000 ₪ או 30 ימי מאסר תמורתו.**

**נקבע לקבלת חוות דעת הממונה על עבודות השירות ליום 18.9.08 בשעה 11.30.**

**5129371**

**54678313כתובת הנאשם: רח' אורלנסקי 28 פתח תקוה, טלפון נייד: 0507282292 .**

**המזכירות תעביר עותק מפרוטוקול הדיון לממונה על עבודות השירות.**

5129371

54678313

דבורה עטר 54678313-4011/05

**ניתנה היום, כ"ב בסיון, תשס"ח (25 ביוני 2008) במעמד הצדדים.**

|  |
| --- |
| **דבורה עטר, שופטת** |

קלדנית: אלינור

נוסח מסמך זה כפוף לשינויי ניסוח ועריכה