**בתי המשפט**

|  |  |  |  |
| --- | --- | --- | --- |
| **בית משפט השלום ראשון לציון** | | **פ 002404/05** | |
| **בפני:** | **כבוד השופטת שירה בן שלמה** | **תאריך:** | **04/09/2005** |

|  |  |  |  |
| --- | --- | --- | --- |
| בעניין: | מדינת ישראל | |  |
|  | ע"י ב"כ עו"ד | ניצן שפיר | המאשימה |
|  | נ ג ד | |  |
|  | בן ישי צביקה - הופיע | |  |
|  | ע"י ב"כ עו"ד | גיל גבאי | הנאשם |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144](http://www.nevo.co.il/law/70301/144)

גזר דין

הנאשם הורשע, עפ"י הודאתו, בעבירה של החזקת נשק ללא רשות כדין.

הצדדים הגיעו להסדר במסגרתו כתב האישום תוקן, הנאשם הודה, הורשע ולעונש המאשימה הגבילה טעוניה ל - 9 חודשי מאסר בפועל וב"כ הנאשם נותר חופשי בטעוניו.

המאשימה עמדה על חומרת המעשה ועל העובדה שהנשק הוחזק טעון במחסנית ובה 12 כדורים בקוטר 9 מ"מ, כשלקנה חובר תותב מתכתי המיועד להרכבת משתיק קול. משכך, נוכח השימוש אשר יכול ויעשה בו ומשיקולי הרתעה עתרה לכיבוד ההסדר, על הרף העליון.

ב"כ הנאשם הבהיר, בטעם רב, את הנסיבות בעטיין החזיק באקדח, בבויידם הדירה, רחוק מהישג ידם של בני המשפחה.

האקדח הוחזק באופן בו הגיע לידיו, מבלי שנמחק המספר הסידורי, ומבלי שנמצא קשר בינו לבין אוסף הארועים המשטרתיים הפתוחים. עסקינן באקדח ישן, בן 25 שנה, אשר מרגע תפיסתו נטל הנאשם אחריות על החזקתו והבהיר כי עשה כן לצורך הגנה על משפחתו.

באוגוסט 2002 הוגש כתב אישום נגד אביו ואחר במסגרתו יוחסו לאב, בין היתר, רצח הילד אביב אילוז בן ה - 3 ז"ל ונסיון לרצח אביו.

בהמשך ניסה אבי הפעוט הנרצח, אשר אילוז, לשדל אחר לרצוח את אמו של הנאשם, עקב קרבתה לאביו וכן את אביו, והוגשו נגדו כתב אישום ובקשה למעצר עד תום ההליכים.

בעניינו של אילוז הגיעו הצדדים להסדר במסגרתו, לאחר צרוף תיק נוסף, נידון, חרף עברו, ל - 12 חודשי מאסר בפועל, לאחר שהודה בנסיון לקשירת קשר לפשע ובסיוע להפרת הוראה חוקית.

הנאשם ומשפחתו, עפ"י הנטען, לא הוזהרו ע"י המשטרה בדבר כוונתו של אילוז לפגוע באֵם, ולמקרא הדברים בעיתון ונוכח חששותיו החזיק באקדח.

בטרם תפיסת האקדח הודה האב, במסגרת הסדר טעון, בעבירה של סיוע לרצח, כאשר ההסדר כלל גם מסגרת של הסכמה עונשית. ההסדר, מטבע הדברים, התקבל בזעם ע"י הורי הפעוט שנרצח.

מאז מעצר האב, לפני כ - 3 שנים, הנאשם הוא הגבר היחיד בבית, הדואג לכל ענייני המשפחה ומרגיש חובה, לדבריו, לדאוג גם לבטחונה.

הנאשם הודה בהזדמנות הראשונה וחסך מזמנם של העדים, הצדדים וביהמ"ש.

כן שהה במעצר במשך 11 יום ולאחריהם שוחרר ל"מעצר בית" מלא.

בנסיבותיו ובנסיבות ביצוע העבירה עתר ב"כ למאסר אשר ירוצה בדרך של עבודות שרות, תוך הצגת פסיקה, לרבות במקרים חמורים יותר, שזו תוצאתה.

הנאשם עצמו הביע חרטה על מעשיו והסביר את המניע - רצונו להגן על בני משפחתו, על אחיו בן ה - 10, על אחותו בת ה - 17 ועל אמו המבוגרת.

הנאשם בחור צעיר, יליד 1983, שזו לו הסתבכות ראשונה ויחידה עם החוק.

לאחר ששמעתי הצדדים והנאשם, מבלי להקל ראש בחומרת העבירה, שהעונש הקבוע בצידה 7 שנות מאסר, ומבלי להצדיק את ביצועה, בשים לב לנסיבות ולרקע שוכנעתי כי אין למצות את מלוא חומרת הדין.

**אשר על כן, הנני דנה הנאשם לעונשים הבאים:**

הנני דנה הנאשם ל - 15 חודשי מאסר מתוכם 6 חודשים לריצוי בפועל והיתרה על תנאי שלא יעבור תוך 3 שנים כל עבירה בניגוד [לסעיף 144](http://www.nevo.co.il/law/70301/144) לחוק העונשין.

6 חודשי המאסר ירוצו בעבודות שרות במתנ"ס בית דני, רח' סמטת כביר 77 שכ' התקוה, ת"א - יפו, טל' 6878277 - 03, בימים א - ה, בין השעות 08:00 - 15:00 ובערבי חג בין השעות 08:00 - 12:00, בעבודות אחזקה וסיוע, שירותים או מנהלה. מפקח אחראי פחימה ניסים טל' 6278774 - 050.

תחילת ריצוי עבודות השרות ביום 19.9.05.

הנאשם יתייצב בפני מפקח על עבודות שרות לצורך קליטה והצבה בתאריך תחילת העבודה בשעה 08:00 במפקדת גוש מרכז, ת.ד 81 רמלה, אוטובוס מתחנה מרכזית רמלה או לוד קו מס' 247.

הובהר לנאשם כי עליו לעדכן את משרד הממונה בכל שינוי אם יחול בכתובת מגוריו. כן הובהר לו כי עליו לעמוד בתנאי הפיקוח וביקורות הפתע וכל הפרה בעבודות השירות תביא להפסקה מנהלית ולריצוי העונש במאסר ממש.

5129371

54678313

לא יתייצב הנאשם לריצוי המאסר בעבודות שרות תחתם פקודת מאסר.

5129371

54678313זכות ערעור תוך 45 יום מהיום.

שירה בן שלמה 54678313-2404/05

עותק מהפרוטוקול ישלח לממונה על עבודות השרות.

|  |
| --- |
| **ניתנה היום ל' באב, תשס"ה (4 בספטמבר 2005) במעמד הצדדים. בן שלמה שירה, שופטת** |

נוסח מסמך זה כפוף לשינויי ניסוח ועריכה