**בתי המשפט**

|  |
| --- |
|  |

|  |  |  |
| --- | --- | --- |
| **בית משפט השלום רחובות** | **פ 001170/04** | |
|  | |
| **בפני כבוד השופט הרן פינשטין** | **תאריך:** | **16/03/2004** |

|  |  |  |  |
| --- | --- | --- | --- |
| **בעניין:** | **מדינת ישראל** | |  |
|  |  |  | **המאשימה** |
|  | **נגד** | |  |
|  | **ציקושוילי ממוקה** | |  |
|  | **ע"י ב"כ עו"ד** | **י. פורר** | הנאשם |

# 

# כתבי עת[:](http://www.nevo.co.il/safrut/book/987)

# [**דב לוין, "גוזרים את הדין", המשפט, כרך א (תשנ"ג) 185**](http://www.nevo.co.il/safrut/book/987)

# 

**גזר-דין**

1. הנאשם, ממוקה ציקושוילי, עומד להיכנס לכלא בפעם הראשונה בחייו, לאחר שעד עתה חמק מעונש זה, למרות עבירות מרובות.

עד עתה קיבל הנאשם ושב וקיבל הזדמנויות-פז מבתי המשפט בכך שנידון למאסרים מותנים ואחר-כך הוארכו המאסרים המותנים הללו.

51293712. זו הפעם קיבץ הנאשם עבירות שעניינן התפרצות לבית מגורים, הפרת הוראה חוקית, גניבה מרכב, הכשלת שוטר, התפרצויות לרכב בכוונה לגנוב, גניבה, חבלה במזיד ברכב ונהיגה בפזיזות (חלק מן העבירות בוצעו פעמיים).

התביעה והסניגוריה תחמו מראש את גבולות המאסר וזאת במסגרת הסדר טיעון.

הרף העליון המבוקש על-ידי התביעה עומד על 25 חודשי מאסר ומאסר על-תנאי ואילו הרף התחתון המוצע על-ידי הסנגור עומד על 16 חודש. בשני המקרים מבוקש כי המאסר יחפוף מאסר מותנה חב-הפעלה התלוי כנגד הנאשם בתיק קודם.

3. נקודות הזכות אליבא דהסניגור הן השקט הפלילי של הנאשם במשך כ- חמש שנים. היינו, הנאשם הבין את חומרת התנאי ושינה אורחותיו.

שנית, מפנה הסניגור לכך כי הנאשם התחתן ונולדה לו בת.

שלישית, הנאשם הודה מיד באשמות וחסך מזמנו של בית-המשפט.

רביעית, יש לנסות ולהבין את הרקע למעשיו בכך שפוטר מהעבודה והוא חסר פרנסה.נ

פשיטא, שלא אקבל כנימוק לקולא את מצבו הכלכלי של הנאשם שכן בה-במידה יש לבחון גם את מצבם הכלכלי של קורבנותיו, וכך לא עשה הנאשם.

זאת ועוד; חטאיו אינם כלכליים בלבד אלא כוללים גם תעוזה בהכשלת שוטרים יותר מפעם אחת.ב

"השקט התעשייתי" של הנאשם כבר פעל לזכותו כאשר לא נכלא ולא נעצר בתקופה בה הצליח להתנהג כאדם מן הישוב.

חסכון בזמנו של בית המשפט כמעט ואינו משפיע על שיקולי מכיוון שעל-פי דין זכותו של אדם לכפור באישומים ולנסות להוכיח חפותו.

יש מהמשפטנים הסוברים כי בקבלת הסדר טיעון מסיבי, בו מצרף נאשם מספר אישומים יש חשש לעיוות-דין בכך שנאשם מצרף עבירות על לא עוול בכפו כדי "לנקות שולחן". יש הרבה טעם בעמדה זו. (ר' מאמרו של השופט דב [לוין "גוזרים את הדין"](http://www.nevo.co.il/safrut/book/987), "המשפט", כרך א' עמוד 185, בעמוד 199.

מכאן, ששינוי מצבו על-ידי נישואין והפיכתו לאב, שינוי זה עשוי להטות את הכף לזכותו של הנאשם.

מנגד, צודקת התביעה בהפנותה לעברו העשיר של הנאשם, לחומרת מעשיו ולצורך להרתיעו, בעיקר בשים-לב לעברו. לפיכך, חסד עשתה עמו התביעה כאשר הסכימה להסדר הקל יחסית בשים-לב למאסר המותנה חב ההפעלה.

4. לאחר ששקלתי את כל הנסיבות דלעיל ולקחתי בחשבון את חרטתו של הנאשם, הנחזית להיות כנה, ולאור בקשתה של האשה להתחשב בנאשם ככל האפשר, ובשים-לב לעובדה כי מדובר במאסר ראשון הגעתי למסקנה כי אלו יהיו עונשים של הנאשם:

(א) אני מורה להפעיל כנגד הנאשם את המאסר המותנה בן 12 החודש התלוי כנגדו ב- ת.פ 1224/96 של בימ"ש רחובות.

(ב) בגין כל העבירות בהן הודה בתיק זה ובתיק 1170/04 (בימ"ש רחובות) אני גוזר לנאשם 19 חודשי מאסר בפועל.ו

שני המאסרים ירוצו בחופף ויימנו מיום מעצרו, 16.2.04.נ

(ג) בנוסף אני גוזר על הנאשם 8 חודשי מאסר על-תנאי למשך 3 שנים מיום שחרורו מהכלא והתנאי הוא כי לא יעבור את העבירות בהן הורשע בתיק זה וב- ת.פ 1224/96 או ניסיון לעוברן או סיוע לעוברן.

(ד) אני פוסל את הנאשם מלקבל או מלהחזיק רישיון נהיגה למשך 9 חודשים מיום צאתו מהכלא.

(ה) בנוסף, וכתוספת להסדר, אני גוזר לנאשם קנס כספי בסך -.1,200 שקל (צמוד) או 30 ימי מאסר תמורתם.

הקנס אמור להמחיש לנאשם את הפגיעה הכלכלית שפגע בזולת ואת כאבה של פגיעה זו.

לולא הטלת הקנס היה מאסרו ארוך יותר.

זכות ערעור כחוק.

**ניתן היום כ"ג באדר, תשס"ד (16 במרץ 2004)**

**בנוכחות: התובע עו"ד רענן ברוך, הנאשם בעצמו וב"כ עו"ד ירון פורר.ב**

**\_\_\_\_\_\_\_\_\_\_\_\_\_\_\_\_\_**

**הרן פינשטין, שופט**

01170/04פ 133 – אביבה חיה פינטו

**הסניגור:**

מבקש לאפשר לו לשלם את הקנס תוך 60 יום.

מבקש להפנות תשומת לב שב"ס שיהיה באגף נקי מסמים.

אביו חולה ולכן אני מבקש לשבצו במקום קרוב.

**צו**

**1. הקנס ישולם תוך 60 יום מהיום.**

**2. אני מקבל את פניית הסניגור וממליץ לשב"ס, ככל האפשר, לשבץ את הנאשם באגף נקי סם או בבית כלא נקי סם, שבו מקבלים טיפול מתאים עקב השימוש.**

**3. מבוקש לשבץ את הנאשם קרוב לביתו ככל האפשר עקב מחלת האב.**

**אני מצטרף לבקשה.ו**

**ניתן היום כ"ג באדר, תשס"ד (16 במרץ 2004) במעמד הצדדים.נ**

**\_\_\_\_\_\_\_\_\_\_\_\_\_\_\_\_\_**

**הרן פינשטין, שופט**

01170/04פ 133 – לימור

נוסח מסמך זה כפוף לשינויי ניסוח ועריכה