**בתי המשפט**

|  |  |  |  |
| --- | --- | --- | --- |
| **בית משפט השלום רמלה** | | **פ 001147/06** | |
|  | |
| **בפני:** | **כבוד השופטת נ. קפלינסקי** | **תאריך:** | **09/11/2006** |

|  |  |  |  |
| --- | --- | --- | --- |
| **בעניין:** | **מדינת ישראל** | |  |
|  | **ע"י ב"כ עו"ד** | **קוטין** | המאשימה |
|  | **נ ג ד** | |  |
|  | **בוארון נתן – הובא ע"י הליווי** | |  |
|  | **ע"י ב"כ עו"ד** | **גרוסמן** | נאשם |

# 

# חקיקה שאוזכרה:

# [**חוק התכנון והבניה, תשכ"ה-1965**](http://www.nevo.co.il/law/91073)

# 

**גזר דין**

הנאשם הורשע לאחר שמיעת ראיות בשלוש עבירות של תקיפה בנסיבות מחמירות של בת זוג, בעבירה של תקיפת בת זוג בנסיבות מחמירות, בשלוש עבירות של איומים ובחמש עבירות של היזק בזדון.

הנאשם ואם חמשת ילדיו היו נשואים כשבע עשרה שנה. הם התגרשו בשנת 2000 מבלי שסיפרו למשפחתה של בת זוגו על גירושיהם. לאחר גירושיהם, המשיכו לחיות כבני זוג. כחצי שנה עובר להגשת כתב האישום, הנאשם גירש את בת זוגו ואת חמשת ילדיהם מדירת מגוריהם המשותפת, הרשומה על שם בן משפחתו של הנאשם והורה לאמה לקבל אותם לביתה.

הנאשם יליד 1963 ולחובתו הרשעות קודמות בעבירה על [חוק התכנון והבניה](http://www.nevo.co.il/law/91073), בעבירת אלימות כנגד שוטר, עבירה של היזק לרכוש בזדון ובעבירה של חבלה כשהעבריין מזוין אשר בגינה תלוי ועומד כנגדו עונש מאסר על תנאי בר הפעלה למשך 12 חדשים.

התביעה עתרה לגזור על הנאשם עונש מאסר בפועל ממושך ומאסר על תנאי ארוך ומשמעותי.

ב"כ הנאשם עתר לבית המשפט שלא לגזור על הנאשם עונש מאסר בפועל נוסף על תקופת מעצרו, בטענה כי פני הנאשם להליך טיפולי אותו שירות המבחן שקל, כמפורט בתסקיר המעצר, שלא יצא אל הפועל עקב כך שהנאשם שלא שוחרר ממעצר.

הנאשם פנה בדברים לבית המשפט, מסר על קשייו במעצר וטען שהוא מוכן לפנות לטיפול זוגי שיעזור לו ולבת זוגו "להבין אחד את השני".

מעשיו של הנאשם חמורים כפי שפורט בהרחבה בהכרעת הדין.

בתמצית ייאמר שהנאשם תקף את בת זוגו בשלושה אירועים וגרם לה לחבלות: עקב צאתה של בת זוגו למסיבה ללא הנאשם למרות דרישתו שלא תעשה כן, הנאשם הכה אותה במכת אגרוף וגרם לה לשטף דם בעין.

כאשר בת זוגו העירה הערה חיובית על הופעת זמר בטלביזיה ודחתה חיבוקו של הנאשם, הנאשם חרט בזרועה באמצעות מפתח וגרם לה לחתך ארוך ולשטף דם. במקרה אחר בעת שבת זוגו שכבה במיטתה, על רקע דבר של מה בכך, הנאשם הכה את זוגתו באגרופו בירכה וגרם לה לשטף דם נרחב.

באירוע אחר על רקע סירובה של זוגתו שהנאשם הוא שיסיע את בנותיהם לבית סבתן, הנאשם משך את בת זוגו בשערה, בעט בה והכה אותה באגרופו.

במועדים שונים הנאשם איים על זוגתו כדי לכפות עליה לנהוג כרצונו. כאשר למרות מאמצי בת זוגו של הנאשם להסתיר, אחיותיה הבחינו בחבלה בעינה, הנאשם הביע מורת רוחו על כך שלא עשתה כדבריו ולא הסוותה את תוצאות החבלה.

לאחר שהנאשם גירש את בת זוגו וילדיהם לבית אמה של זוגתו, הנאשם שבר את קיר הבית החיצוני בפטיש. הנאשם השחית את בגדיה של זוגתו, רוקן בושם שרכש עבורה, גזר את דמותה מתמונות באלבום המשפחתי וניקר את עיניה מתמונה משפחתית שהייתה תלויה על המקרר בביתם.

הנאשם איים על אחותה הנשואה של זוגתו, עקב בחירתה לעבוד במקום עבודה שלדעת הנאשם אינו מכובד.

הנאשם השליט טרור לא רק כלפי המתלוננת אלא גם כלפי בני משפחה נוספים.

זוגתו של הנאשם סירבה להגיש נגדו תלונה, גם לאחר שאחיותיה, מתוך חרדה כנה לשלומה, פנו למשטרה וגוללו בפני השוטרים את האלימות הקשה שהנאשם מפעיל כלפיה. זוגתו של הנאשם התמידה בסירובה להתלונן נגדו במשטרה ובבית המשפט, סירבה להשיב על שאלות רבות ולעתים הכחישה את אלימותו של הנאשם, גם למול ראיות אחרות על החבלות שנגרמו לה. ככל שהכחישה לא האמנתי להכחשתה.

סירובה הנחוש של זוגתו של הנאשם להתלונן ולהעיד נגדו על אלימותו הקשה החוזרת ונשנית, מצביעה על האימה בה היא שרויה. אם לא מורא הנאשם עליה, אין הסבר לכך שהיא הסכינה עם אלימותו כלפיה ומחרישה.

לא רק מעדות הנאשם, אלא מדבריו לבית המשפט עובר לגזירת העונש, למדים כי גם כיום הנאשם מתכחש לאלימותו ולטרור שמפעיל, אינו מגלה תובנה לחומרה שבהם ואינו מביע חרטה. דבריו כי הוא וזוגתו יפנו לטיפול נועדה להשיג הקלה בעונשו.

התביעה לא עתרה לחייב את הנאשם לפצות את זוגתו על נזקיה. גם לא להטיל עליו קנס.

אף כי התביעה לא עתרה לפיצוי, אני סבורה כי לנוכח הנזקים שהנאשם גרם לבגדיה של זוגתו, לבושם שהשתמשה ולתמונותיה, על הנאשם לפצותה על נזקיה במסגרת גזר הדין.

לפיכך יוטל על הנאשם פיצוי וקנס סמלי.

לאור כל האמור לעיל אני גוזרת על הנאשם את העונשים הבאים:

אני גוזרת על הנאשם 20 חדשי מאסר בפועל שיימנו מיום מעצרו היינו מיום 11.1.06

אני מפעילה עונש מאסר למשך 12 חדשים כפי שנגזר על הנאשם על תנאי ב[ת.פ 1340/02](http://www.nevo.co.il/case/1017502) של בית משפט השלום ברמלה מיום 14.10.02 באופן שתשעה חדשים מתוכם הנאשם ישא במצטבר לעונש המאסר שנגזר עליו היום והיתרה בחופף לו באופן שסך תקופת המאסר אותה הנאשם ירצה על פי גזר דין זה תהיה למשך 29 חדשים שמניינם מיום מעצרו.

אני גוזרת על הנאשם, שנת מאסר על תנאי, שלא תצא אל הפועל אלא אם בתוך 3 שנים מיום שחרורו ממאסרו הנוכחי, הנאשם יעבור עבירת אלימות כלשהי כולל עבירת איומים.

אני גוזרת על הנאשם 6 חודשי מאסר על תנאי שלא יצאו אל הפועל אלא אם בתוך 3 שנים מיום שחרורו ממאסרו הנוכחי, הנאשם יעבור עבירה של היזק בזדון.

הנאשם יפצה את נאוה בוארון בסך של 5,000 ש"ח אותם יפקיד עבורה בקופת בית המשפט עד ליום 15.1.07.

הנאשם ישלם קנס בסך 1000 ש"ח או 90 ימי מאסר תמורתם.

5129371

54678313הקנס ישולם עד ליום 25.1.07.

כל סכום שיופקד בקופת בימ"ש על פי גזר דין זה ייזקף תחילה על חשבון הפיצוי.

זכות ערעור תוך 45 יום.

**5129371**

**54678313**

נ. קפלינסקי 54678313-1147/06

**ניתנה היום י"ח בחשון, תשס"ז (9 בנובמבר 2006) במעמד הצדדים.**

|  |
| --- |
| **נ. קפלינסקי, שופטת** |

**סיגל טרי.**

נוסח מסמך זה כפוף לשינויי ניסוח ועריכה