**בתי המשפט**

|  |  |  |  |
| --- | --- | --- | --- |
| **בית משפט השלום רמלה** | | **פ 002158/02** | |
|  | |
| **לפני:ב** | **כב' השופטת לבנה צבר** | **תאריך:נ** | **01/12/2002** |

|  |  |  |  |
| --- | --- | --- | --- |
| **בעניין:ו** | מדינת ישראל | |  |
|  | **ע"י ב"כ עו"ד** | **ינוביץ** | המאשימה |
|  | **נ ג ד** | |  |
|  | **1 . אבו זייד יאסר - בעצמו - ע"י ב"כ עו"ד בן יהודה**  **2 . אבו זייד תאמר - בעצמו - ע"י ב"כ עו"ד בן יהודה**  **3 . אבו זייד שאהר - בעצמו - ע"י ב"כ עו"ד בטיטו**  **4 . אבו זאיד סלמאן - בעצמו - ע"י ב"כ עו"ד בן יהודה** | |  |
|  |  |  | **הנאשמים** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144(א)](http://www.nevo.co.il/law/70301/144.a), [192](http://www.nevo.co.il/law/70301/192), [275](http://www.nevo.co.il/law/70301/275), [288](http://www.nevo.co.il/law/70301/288), [334](http://www.nevo.co.il/law/70301/334), [335(א)(1)](http://www.nevo.co.il/law/70301/335.a.1), [2)](http://www.nevo.co.il/law/70301/335.a.2), [340א](http://www.nevo.co.il/law/70301/340a)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

#### 

#### גזר דין

#### 

**1. הנאשמים הורשעו בביצוע עבירות שלהלן:נ**

**הנאשם מספר 1:ב**

**האישום הראשון:ו**

**יריות באיזור מגורים - עבירה לפי** [**סעיף 340א**](http://www.nevo.co.il/law/70301/340a) **ל**[**חוק העונשין**](http://www.nevo.co.il/law/70301)**, תשל"ז - 1977;**

**החזקת נשק שלא כדין - עבירה לפי** [**סעיף 144(א)**](http://www.nevo.co.il/law/70301/144.a) **רישא ל**[**חוק העונשין**](http://www.nevo.co.il/law/70301)**, תשל"ז - 1977;**

**החזקת תחמושת שלא כדין - עבירה לפי** [**סעיף 144(א)**](http://www.nevo.co.il/law/70301/144.a) **סיפא ל**[**חוק העונשין**](http://www.nevo.co.il/law/70301)**, תשל"ז - 1977;**

**האישום הרביעי:נ**

**איומים – עבירה לפי** [**סעיף 192**](http://www.nevo.co.il/law/70301/192) **ל**[**חוק העונשין**](http://www.nevo.co.il/law/70301) **התשל"ז – 1977;**

**העלבת עובד ציבור - עבירה לפי** [**סעיף 288**](http://www.nevo.co.il/law/70301/288) **ל**[**חוק העונשין**](http://www.nevo.co.il/law/70301)**, תשל"ז - 1977.**

**נאשם מספר 2:ב**

**האישום הראשון:ו**

**יריות באיזור מגורים - עבירה לפי** [**סעיף 340א**](http://www.nevo.co.il/law/70301/340a) **ל**[**חוק העונשין**](http://www.nevo.co.il/law/70301)**, תשל"ז - ;1977;**

**החזקת נשק שלא כדין - עבירה לפי** [**סעיף 144(א)**](http://www.nevo.co.il/law/70301/144.a) **רישא ל**[**חוק העונשין**](http://www.nevo.co.il/law/70301)**, תשל"ז - 1977;**

**החזקת תחמושת שלא כדין - עבירה לפי** [**סעיף 144(א)**](http://www.nevo.co.il/law/70301/144.a) **סיפא ל**[**חוק העונשין**](http://www.nevo.co.il/law/70301)**, תשל"ז - 1977;**

**האישום השלישי:נ**

**איומים – עבירה לפי** [**סעיף 192**](http://www.nevo.co.il/law/70301/192) **ל**[**חוק העונשין**](http://www.nevo.co.il/law/70301) **התשל"ז – 1977.**

**הנאשם מספר 3:ב**

**האישום הראשון:ו**

**יריות באיזור מגורים - עבירה לפי** [**סעיף 340א**](http://www.nevo.co.il/law/70301/340a) **ל**[**חוק העונשין**](http://www.nevo.co.il/law/70301)**, תשל"ז - 1977;**

**החזקת נשק שלא כדין - עבירה לפי** [**סעיף 144(א)**](http://www.nevo.co.il/law/70301/144.a) **רישא ל**[**חוק העונשין**](http://www.nevo.co.il/law/70301)**, תשל"ז - 1977;**

**החזקת תחמושת שלא כדין - עבירה לפי** [**סעיף 144(א)**](http://www.nevo.co.il/law/70301/144.a) **סיפא ל**[**חוק העונשין**](http://www.nevo.co.il/law/70301)**, תשל"ז - 1977;**

**פציעה וחבלה בנסיבות מחמירות - עבירה לפי** [**סעיף 334**](http://www.nevo.co.il/law/70301/334) **+** [**335(א)(1)**](http://www.nevo.co.il/law/70301/335.a.1) **+ (**[**2)**](http://www.nevo.co.il/law/70301/335.a.2) **ל**[**חוק העונשין**](http://www.nevo.co.il/law/70301) **תשל"ז - 1977;**

**האישום השני:נ**

**איומים – עבירה לפי** [**סעיף 192**](http://www.nevo.co.il/law/70301/192) **ל**[**חוק העונשין**](http://www.nevo.co.il/law/70301) **התשל"ז – 1977.**

**הנאשם מספר 4:ב**

**האישום הראשון:ו**

**יריות באיזור מגורים - עבירה לפי** [**סעיף 340א**](http://www.nevo.co.il/law/70301/340a) **ל**[**חוק העונשין**](http://www.nevo.co.il/law/70301)**, תשל"ז - 1977;**

**החזקת נשק שלא כדין - עבירה לפי** [**סעיף 144(א)**](http://www.nevo.co.il/law/70301/144.a) **רישא ל**[**חוק העונשין**](http://www.nevo.co.il/law/70301)**, תשל"ז - 1977;**

**החזקת תחמושת שלא כדין - עבירה לפי** [**סעיף 144(א)**](http://www.nevo.co.il/law/70301/144.a) **סיפא ל**[**חוק העונשין**](http://www.nevo.co.il/law/70301)**, תשל"ז - 1977;**

**האישום החמישי:נ**

**הכשלת שוטר בעת מילוי תפקידו - עבירה לפי** [**סעיף 275**](http://www.nevo.co.il/law/70301/275) **ל**[**חוק העונשין**](http://www.nevo.co.il/law/70301)**, תשל"ז- 1977.**

**2. העובדות שבבסיס כתב האישום הן כלהלן:ב**

**האישום הראשון:ו**

**בתאריך 3.6.02 בשעה 10:30 לערך בפרדס שניר בלוד, סמוך לבית משפחת אבו גאנם, הגיעו הנאשמים בטנדר סובארו בו נהג נאשם 2, עצרו סמוך לבית, ויצאו מהטנדר, שכל אחד מהם מחזיק בידו אקדח בקוטר של 9 מ"מ, ירו לכיוון האדמה, ולכל עבר, לכיוון הבית ולכיוונם של שני מתלוננים האחד מהם קטין. אחר כך הם חזרו לטנדר ונמלטו מהמקום, וכל זאת על רקע סכסוך בין משפחת אבו זייד לבין משפחת אבו גאנם. בהמשך לכך נתפסו בסמוך לבית 25 תרמילים של כדורי אקדח בקוטר של 9 מ"מ.**

**בהמשך לאמור לעיל, בשעה 14:00 לערך בבית בשכונת וורדה 116 פצע הנאשם 3 את המתלונן 3 כשהוא נושא נשק חם בכך שירה לאויר מספר כדורים בקוטר של 9 מ"מ ואחד מהם פגע במפשעת רגל ימין של המתלונן 3. בשל כך המתלונן נזקק לניתוח לעצירת הדימום, ונגרם לו פצע יריה. בנסיבות אלה נתפסו במתחם הבית חמישה תרמילים וקליע של כדורי אקדח בקוטר 9 מ"מ.**

**האישום השני:נ**

**בתאריך 3.6.02 בשעה 08:00 לערך בשכונת וורדה בלוד, איים הנאשם 3 שלא כדין על המתלונן 2, בכך שבתגובה לכך שהלה שאלו מדוע הוא יורה על ביתו בגלל פועלים, ענה לו הנאשם 3:ב "מי אתה, מה אתה רוצה, אני מרסק אותך" ולטענת המאשימה כך עשה בכוונה להפחידו או להקניטו.**

**האישום השלישי:ו**

**בתאריך 7.6.02 במהלך דיון בבית משפט השלום בראשל"צ בפני כבוד השופטת נאוה בכור, איים הנאשם 2 שלא כדין על השוטר דוד לוטטי, באומרו לו: "אני אדפוק לך כדור בראש" ולטענת המאשימה כך עשה בכוונה להפחידו או להקניטו.**

**האישום הרביעי:**

**ביום 7.6.02 באגף המעצר בלוד, בשעה 21:50 איים הנאשם 1 שלא כדין על השוטר דוד מיכשוילי באומרו לו: "מי אתה בכלל יא שוטר מזדיין, אתה לא שווה כלום, בחוץ, אני מזיין אותך ורוצח אותך" וכן באומרו לו: "אני אזיין את אימא שלך חכה נראה אותך בחוץ" וכן הניף לעברו מקל.**

**האישום החמישי:**

**בתאריך 5.7.02 הכשיל הנאשם מספר 4 את מפקח צחי צורי, בעת שהלה ערך ביקור בבית משפחת אבו זייד בשכונת וורדה 114 בלוד, במסגרת תפקידו, בכך שהוא הזדהה בפניו כאחד בשם מוחמד, וכאשר הוא התבקש להציג תעודת זהות טען כי אין בידיו תעודות. רק לאחר מכן ומשהודיע השוטר לנאשם 4 כי מעוכב לתחנת המשטרה הוא הציג בפניו את תעודת הזהות.**

**3. ההודאה באה במסגרת הסדר טיעון שנקשר בין הצדדים ועתה עותרים הצדדים לכך שבית המשפט יאמץ ההסדר ויאשר אותו. יצויין, שבמסגרת ההסדר תוקן כתב האישום באופן שעתה מיוחס לנאשם מספר 3 - באישום הראשון - ירי באויר, במקום ירי לעברו של המתלונן 3 כפי שיוחס לו בכתב האישום המקורי. אין ספק, שיש הבדל בין ירי באויר לבין ירי לעברו של מאנדהו אם כי כמובן שתי העבירות כשלעצמן הן חמורות בבסיסן ובמהותן.**

**4. אין ספק, שהעבירות שבוצעו על ידי כל אחד ואחד מהנאשמים הן עבירות חמורות. האישום הראשון מגולל מסכת קשה של אלימות שננקטה על ידי כל הנאשמים יחדיו, ולא פעם אחת אלא פעמיים באותו יום עצמו, כאשר לאורך כל המסכת הם נושאים נשק שלא כדין, מחזיקים בתחמושת שלא כדין, יורים באיזור מגורים, תוך שהם מתעלמים מהסכנה לפגוע בעוברים ושבים וזאת גם אם הירי איננו מכוון ישירות אליהם, ולא זו בלבד, אלא שהירי בוצע לכיוונם של שני המתלוננים הראשונים. אין ספק לגבי הכוונות של הנאשמים שנהגו כפי שנהגו.**

**ולא זו אף זו - כפי שפירטנו לעיל מסכת ההתנהגות האלימה של הנאשמים לא התמצתה בעבירות שבוצעו במסגרת האישום הראשון, אלא כל אחד ואחד מהם ביצע עבירה או עבירות נוספות. כך, הנאשם מספר 1 ביצע שתי עבירות נוספות - איומים והעלבת עובד ציבור בהיותו נתון במעצר. על פני הדברים נראה, שאין לנאשם זה כל אימה, לא מפני הדין ולא מפני אנשי החוק. לא נעלמה מעיני טענת הנאשם לפיה העבירות בוצעו על רקע אי ביצוע הוראת בית המשפט ליתן לו טיפול רפואי, ובדחיפות, אך גם אם כך אירע אין בכך כדי להצדיק ביצוע עבירה כזו או אחרת. לרשות הנאשם עמדו כמובן אמצעים אחרים לכפות על השוטרים ביצוע החלטות בית המשפט ולו על דרך של ידוע סניגורו על מנת שזה האחרון יפנה בבהילות לבית המשפט, לרבות לשופט תורן, על מנת לגרום לכך שהשוטרים יבצעו ההחלטות וידאגו למתן טיפול רפואי לנאשם. הנאשם בחר בדרך אחרת, שבוודאי ובוודאי לא זו בלבד שאיננה חוקית, אלא שבית המשפט איננו יכול ליתן לה גושפנקא כלשהי.**

**הנאשם מספר 2 אף הוא איננו ירא מאנשי החוק, שכן הוא איים על שוטר, באולם בית המשפט ובפני שופטת. דומה, שאין גבול לתעוזתו של נאשם זה.**

**אשר לנאשם 3 - נאשם זה לא זו בלבד שלקח חלק ביריות לעבר המתלוננים 1 ו-2, אלא שהוא זה שגרם לפציעתו של המתלונן 3. כאמור הוא לא ירה לעברו של המתלונן 3, אלא ירה באויר, ואין לי יסוד להניח שהנאשם לא היה מודע לתוצאות האפשריות של מעשיו. בנוסף, הוא איים גם על המתלונן 2 שביקש בפניתו אליו להבין על שום מה ולמה הסכסוך בין הצדדים.**

**והנאשם מספר 4 אף הוא ביצע עבירה נוספת לזו שבאישום הראשון בהכשילו שוטר. עם זאת יאמר שעבירה זו היא בוודאי חמורה פחות מהעבירות הנוספות שביצע כל אחד מהנאשמים האחרים.**

**5. אין ספק, כדבר שבשגרה מצווה בית המשפט להכביד ידו עם מי שאלימות היא לו דרך חיים. הנאשמים דנן לא זו בלבד שנהגו אלימות במסכת האירועים נשוא כתב אישום זה - בין אלימות פיזית ובין מילולית, אלא שלרובם יש עבר פלילי שכולל גם - בנוסף לעבירות אחרות - עבירות אלימות. כך הנאשם מספר 1, שהחל דרכו העבריינית עוד בהיותו נער, ולחובתו הרשעות בתשעה תיקים, ובתחומים שונים, הורשע גם בעבירה של נשיאת סכין שלא כחוק, ובעבירה של תקיפה.**

**הנאשם מספר 3 שאף הוא החל דרכו העבריינית עוד בהיותו נער ודינו נגזר ב-18 תיקים ביצע עבירות שונות, בתחומים שונים, וגם עבירות של נסיון לתקיפת אדם לשם שוד בתנאים מחמירים, תקיפה בתנאים מחמירים, ותקיפת שוטר.**

**האלימות אינה זרה גם לנאשם מספר 4, שדינו נגזר בארבעה תיקים הראשון בהם עוד בהיותו נער, וגם - בנוסף לעבירות נוספות - בעבירה של נשיאת סכין למטרה לא כשרה, ותקיפת שוטר בעת מילוי תפקידו.**

**זה המקום לציין שלנאשם מספר 2 יש עבר פלילי, אך יחסית לחבריו הוא עבר קל. שכן, הוא הורשע אך בביצוע עבירות על** [**פקודת הסמים המסוכנים**](http://www.nevo.co.il/law/4216)**, וגם הוא החל דרכו העבריינית עוד בהיותו נער.**

**עוד יש לציין, שהנאשמים מספר 1, 3 ו-4 כבר ריצו בעבר עונשי מאסר בפועל. עובדה זו לא היה בה כדי לגרום להם לסור מדרכם הרעה, והם מוסיפים לבצע עבירות.**

**6. בשים לב לכל האמור לעיל המסקנה היא שבמקרה דנן יש להחמיר עם הנאשמים וזאת בשים לב למהות העבירות בהן הורשעו ולדרך התנהגותם וניהול חייהם. עם זאת, יש להתחשב לקולא בהודאתם של הנאשמים, שחסכה לא רק מזמנו של בית המשפט, אלא גם ובוודאי מזמנם של התביעה ועדיה - למעלה מ-40 עדים. בנוסף, התביעה מודה בהגינותה שהסדר הטיעון נקשר גם בשים לב לקשיים ראייתיים שניצבים בפניה, שחלקם כבר הספיקו להתגלות לעיניו ולאוזניו של בית המשפט, שכן שני עדי התביעה שנשמעו בטרם הגיעו הצדדים להסדר הטיעון הוכרזו שניהם עדים עוינים, וניתנת האמת להיאמר, מאופן התנהלות הדברים נראה היה שבכך לא תמה מסכת עדי התביעה שמוכרזים עדים עוינים. אין ספק, שקושי זה הוא שיקול נכבד בשיקולי התביעה - מחד, ובשיקוליו של בית המשפט שבוחן את הסדר הטיעון - מאידך.**

**בנוסף, הסניגורים מפנים לנסיבות האישיות של כל אחד מן הנאשמים לרבות מצבם הבריאותי ולכך שהנאשמים עצורים זה כשישה חודשים. אין ספק, שגם עובדה זו יש בה כדי להשפיע על שיקולי בית המשפט, שכן התנאים בבית המעצר הם קשים יותר מאלה ששוררים בבתי הסוהר.**

**7. הכלל הוא שבית המשפט נוטה לאשר הסדרי טיעון, וזאת בשים לב למדיניות שיפוטית ראויה ונכונה שנסקרה לא אחת בפסיקה. ועוד - בית המשפט איננו ממהר לפסול הסדר טיעון אלא כאשר מדובר בהסדר שחורג חריגה מהותית מרמת ענישה ראויה ומקובלת. ניתנת האמת להאמר - הסדר הטיעון מקל במעט עם כל אחד ואחד מהנאשמים. יחד עם זאת, החריגה מרמת ענישה הסבירה, הנהוגה והמקובלת בבית משפט זה אינה חריגה מהותית שיהא בה כדי לגרום להתערבות בית המשפט בהסדר ולהימנעות מאישורו. בשים לב לכך אני מאשרת את הסדר הטיעון.**

**8. אשר על כן אני משיתה על הנאשמים את העונשים שלהלן:**

**הנאשם מספר 1:**

**עשרה חודשי מאסר בפועל - שיחושבו החל מיום מעצרו - 3.6.02.**

**אני מפעילה את עונש המאסר על תנאי בן חמשת החודשים שהושת על נאשם זה בת.פ. 1083/98. שלושה חודשים מחמשת חודשים אלה ירוצו בחופף לעונש המאסר בפועל שהושת על הנאשם בתיק זה והחודשיים הנותרים ירוצו במצטבר כך שבסך הכל ירצה הנאשם מספר 1, 12 חודשי מאסר בפועל.**

**עוד אני משיתה על נאשם מספר 1, 15 חודשי מאסר על תנאי, לתקופה של 36 חודשים מיום השחרור מבית הסוהר והתנאי הוא שהנאשם לא יעבור בתקופה זו את העבירות בהן הורשע בתיק זה, או עבירת אלימות מכל סוג שהוא.**

**הנאשם מספר 2:**

**10 חודשי מאסר בפועל שיחושבו החל מיום מעצרו - 6.6.02.**

**בנוסף, אני משיתה עליו 12 חודשי מאסר על תנאי, לתקופה של 36 חודשים מיום השחרור מבית הסוהר והתנאי הוא שהנאשם לא יעבור בתקופה זו את העבירות בהן הורשע בתיק זה, או עבירת אלימות מכל סוג שהוא.**

**הנאשם מספר 3:**

**19 חודשי מאסר בפועל, שיחושבו החל מיום מעצרו - 5.6.02.**

**בנוסף, אני משיתה עליו 18 חודשי מאסר על תנאי, לתקופה של 36 חודשים מיום השחרור מבית הסוהר והתנאי הוא שהנאשם לא יעבור בתקופה זו את העבירות בהן הורשע בתיק זה, או עבירת אלימות מכל סוג שהוא.**

**הנאשם מספר 4:**

**9 חודשי מאסר בפועל שיחושבו החל מיום מעצרו - 7.7.02.**

**בנוסף, אני משיתה עליו 10 חודשי מאסר על תנאי, לתקופה של 36 חודשים מיום השחרור מבית הסוהר והתנאי הוא שהנאשם לא יעבור בתקופה זו את העבירות בהן הורשע בתיק זה, או עבירת אלימות מכל סוג שהוא.**

**9. זכות ערעור תוך 45 יום.**

**ניתן היום כ"ו בכסלו, תשס"ג (1 בדצמבר 2002) במעמד הצדדים.**

|  |
| --- |
| ל. צבר, שופטת |

**עו"ד בן יהודה:**

**מבקש לבטל את המועדים שנקבעו להמשך שמיעת ההוכחות על מנת שהנאשמים לא יובאו לבית המשפט.**

# החלטה

### למען הסר ספק הדיונים שנקבעו בתיק זה ל-4.12.02, 11.12.02, 25.12.02, ו-15.1.03 בטלים.

**ניתנה היום כ"ו בכסלו, תשס"ג (1 בדצמבר 2002) במעמד הצדדים**

|  |
| --- |
| ל. צבר, שופטת |

**התובעת: מבקשת צו להשמדת המוצגים: סכינים וקליעים.**

# החלטה

### כמבוקש.

**ניתנה היום כ"ו בכסלו, תשס"ג (1 בדצמבר 2002) במעמד הצדדים**

|  |
| --- |
| ל. צבר, שופטת |

**עו"ד בן יהודה: אני מבקש שהרכב שנתפס סובארו טנדר יוחזר לבעליו.**

**התובעת: מבקשת הפסקה לצורך זה.**

# החלטה

### התביעה תגיב לבקשה תוך 3 ימים מהיום ולאחר מכן תנתן החלטה בענין ותשלח לצדדים בדואר.

**ניתנה היום כ"ו בכסלו, תשס"ג (1 בדצמבר 2002) במעמד הצדדים**

**5129371**

|  |
| --- |
| ל. צבר, שופטת |

נוסח זה כפוף לשינויי עריכה וניסוח