**בתי־המשפט**

|  |  |  |  |
| --- | --- | --- | --- |
| **בית משפט השלום תל אביב-יפו** | | **פ 003111/06** | |
|  | |
| **בפני:** | **כב' השופטת רחל גרינברג** | **תאריך:** | **24/06/2008** |

|  |  |  |  |
| --- | --- | --- | --- |
| **בעניין:** | **מדינת ישראל** | |  |
|  | ע"י ב"כ עו"ד | **קלייטמן** | המאשימה |
|  | **נ ג ד** | |  |
|  | **מחאגנה אבראהים – נוכח** | |  |
|  | **ע"י ב"כ עו"ד** | **שרון ינקו** | הנאשם |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

[חוק העונשין, תשל"ז-1977](http://www.nevo.co.il/law/70301)

**גזר דין**

הנאשם הורשע לפי הודאתו בתיק המקורי וביקש לצרף לגזר דינו תיקים נוספים – ראה רשימת צירוף.

בכל התיקים הורשע בעבירות כדלקמן:

* 4 עבירות של החזקת סם לצריכה עצמית לפי סעיף 7(א)(ג) סיפא ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973 (להלן הפקודה).
* 3 עבירות של החזקת סם שלא לצריכה עצמית לפי סעיף 7(א)(ג) רישא לפקודה.
* 4 עבירות של סחר בסם מסוכן לפי סעיף 13 לפקודה.
* גידול סם, עבירה לפי סעיף 6 לפקודה.
* החזקת נשק שלא כדין, עבירה לפי סעיף 144(א) ל[חוק העונשין](http://www.nevo.co.il/law/70301) תשל"ז – 1977 (להלן החוק).
* החזקת סכין למטרה בלתי כשרה, עבירה לפי סעיף 186(א) לחוק.
* קבלת נכסים שהושגו בעוון, עבירה לפי סעיף 412 לחוק.
* גניבה בתחבולה, עבירה לפי סעיף 384 לחוק.

להלן פירוט התיקים והעבירות:

* בתיק המקורי – 3111/06 הנאשם הורשע בהחזקת סם מסוכן מסוג קוקאין והרואין לשימוש עצמי ובהחזקת הרואין במשקל של כ- 8 גרם שלא לצריכה עצמית. מועדי העבירות: ינואר ודצמבר 2005.
* ת.פ 2166/06 שלום חדרה, עינינו החזקת תחמושת- 283 כדורים- וגידול צמח קנבוס. מועד העבירות אמצע שנת 2002.
* ת.פ 1657/07 שלום ת-א, ענינו החזקת מכשיר טלפון גנוב והחזקת סכין. העבירות הן ממאי 2006.
* [ת.פ 6096/06](http://www.nevo.co.il/case/6049308) שלום ת-א, הוא החמור מבין התיקים המצורפים ועניינו ארבע מכירות סם מסוג קוקאין והרואין תמורת 50 ₪ בכל פעם. כמו כן נתפס בביתו של הנאשם סם מסוג קוקאין והרואין בכמויות של כ- 1.3 מכל סוג וכסף מזומן בסך 3,000 ₪. עבירות אלה נעברו בספטמבר 2006.
* תיקי משטרה נוספים בהם הודה הנאשם וטרם הוגשו בהם כתבי אישום: פ.א 1263/06 מסובים, פ.א 3021/06 יפת"ח, פ.א 94165/04 יפת"ח, 24583/05 יפת"ח, 4576/06 יפת"ח ו-63570/06 יפת"ח, עניינם החזקת סמים מסוג הרואין וקוקאין לשימוש עצמי ושלא לשימוש עצמי.

הנאשם יליד 1974, לחובתו הרשעות קודמות ותלויים ועומדים נגדו שני מאסרים על תנאי של 12 ו-4 חודשים שהוטלו ב[ת.פ 4810/05](http://www.nevo.co.il/case/2288029) שלום ת-א, שניהם חבי הפעלה.

לאחר מעצרו הופנה הנאשם לקהילה טיפולית "אלטהארה" בטייבה. בינואר 2008 סיים מסלול טיפולי מלא של שנה.

להלן תמצית התסקירים שהוגשו על אודות הנאשם:

העיד על עצמו שמכור לסמים מזה 5 שנים. גרוש ואב לילד המתגורר עם אמו בחו"ל. תיאר מצוקה כלכלית בבית הוריו ואלימות שנקט כלפיו אחיו הבכור, דרכו אף התוודע לעולם הסמים. למעט אח זה, בני משפחתו מנהלים אורח חיים תקין. בגיל 13 ברח מבית הוריו בשפרעם ועבר להתגורר בתל אביב. הכיר נער בן גילו שמשפחתו נתנה לו קורת גג והעסיקה אותו במאפיה שבבעלותה.

במרוצת הזמן, נסע לרוסיה, הכיר את אשתו וחזר עמה לבית הוריו. לדבריו, היה שרוי באותה תקופה במתחים, צרך סמים והדרדר לפעילות עבריינית.

מטפליו בקהילה מדווחים על תהליך משמעותי שעבר הנאשם; פיתח מודעות לקשייו ולמצבים המכשילים אותו. בתסקיר מינואר 2008 הומלץ על פיקוח והארכת המאסר המותנה על מנת שלא ייקטע התהליך הטיפולי.

לאחר קבלת התסקיר, הנאשם ביקש לערוך צרוף תיקים והופנה לקבלת תסקיר משלים בו דווח כי כהמשך לתהליך שעבר בקהילה, השתלב ביחידה לנפגעי סמים באום אל פחם. כמו כן נמסר כי חזר להתגורר בבית הוריו ועובד בעסק המשפחתי. הנאשם מוסר בדיקות לגילוי סמים שנמצאו נקיות, למעט אחת, לגביה קיבלו מטפליו הסברו כי החומר החשוד כסם, מקורו בתרופה שנטל הנאשם לפני הבדיקה. שרות המבחן חוזר על המלצתו ובנוסף מציע להטיל על הנאשם כעונש קונקרטי- 400 שעות של"צ.

טיעוני הצדדים

תביעה: עותרת להפעלת המאסרים המותנים ולהטלת מאסר במצטבר, וזאת בהתחשב בריבוי העבירות ומהותן. לדעת התביעה, יש מקום להתחשב בתהליך הגמילה שעבר הנאשם לגבי משך תקופת המאסר שתוטל עליו אך אין בו, כהמלצת שרות המבחן, לפטור את הנאשם כליל מעונש מאסר.

ההגנה: עותרת לקבלת המלצת שרות המבחן. לגישתה, העבירות בוצעו ע"י הנאשם על רקע צריכת סמים, ועתה, אחרי שנרתם לתהליך גמילה והצליח בו- נקי מסמים מאז ספטמבר 2006, יש לתת לו הזדמנות לצאת ממעגל הסמים והפשיעה. הסנגור סבור כי הימנעות מהטלת מאסר לשם המשך ההליך הטיפולי, תשרת גם את העניין הציבורי.

ההגנה הציגה אישור מהלשכה לשירותים חברתיים באום אל פחם, לפיו הנאשם מטופל ביחידה לנפגע סמים מאז ינואר 2008 ועד היום.

## דיון

לנאשם 3 הרשעות קודמות בעבירות אלימות, הדחה בחקירה והחזקות סמים לצריכה עצמית ושלא לצריכה עצמית. יצויין כי הנאשם נדון כבר פעמיים למאסרים בפועל, כולל בתיק בו הוטלו עליו המאסרים המותנים. הסנגור סבור כי העבר הפלילי של הנאשם אינו מן החמורים. לגבי חלק מעבירות הסמים, למעט עבירות הסחר והחזקת כמות גדולה יחסית של קוקאין, ניתן לקבל גישתו, אך לא כך לגבי יתר העבירות ובמיוחד עבירות האלימות. כתב האישום הנוכחי נקשר לעבירות בתחום האלימות בתיק של החזקת התחמושת – 283 כדורים, תיק משנת 2002 וכן התיק של החזקת הסכין.

באשר לעבירות רכוש, ההרשעה הנוכחית היא הראשונה בתחום זה.

הנאשם יליד 1974. לדבריו, בעקבות השיקום שעבר במסגרת התיק הנוכחי, חזר לאורח חיים נורמטיבי ועומד להינשא בפעם שנייה. על פניו, יש ממש בדברי הנאשם, שככל הנראה, הסכנה שיחזור לפעילות עבריינות אינטנסיבית- פחתה.

לגבי עבריין מסוגו של הנאשם אשר עבר תהליך גמילה-שיקום כמו במקרה שלו, ניצבה לא אחת הדילמה, עד כמה ראוי ורצוי להמתיק עונשו בהתחשב בתהליך השיקומי המוצלח שעבר, אשר בלעדיו היה מקום להטיל עליו עונש מאסר ממושך. יש לזכור כי במקרהו של הנאשם, תלויים נגדו מאסרים חבי הפעלה לתקופה משמעותית. ההכרעה היא, אפוא, בין העדפת השיקול השיקומי-אינדיבידואלי המצדיק קבלת המלצת שרות המבחן, על פני שיקולי ענישה האחרים- מובנים ומקובלים- וביניהם תגמול והרתעה.

ככלל, בתי המשפט נוטים לבוא לקראת נאשמים אשר עמדו בהצלחה בהליך גמילה ממושך בקהילה טיפולית סגורה, מתוך הנחה כי ניתן לראות במאמץ שהשקיעו לאורך זמן ובהצלחתם לעמוד במשימה הלא קלה, צעדים בוני אמון לגבי העתיד.

יחד עם זאת, אין מקום, לדעתי, לתלות כל סוג של עבריינות, בעבר ובהווה, בהתמכרות לסם ולפטור נאשם הטוען להיותו נרקומן מעונש ממשי.

לאור האמור לעיל ובהתייחס לעמדת שרות המבחן, אני סבורה כי עונש אשר ישלב מאסר שירוצה בעבודת שרות בצד צו מבחן סמים ובמסגרתו הארכת המאסרים המותנים חבי ההפעלה, יהווה איזון הולם בין שיקולי הענישה הרלוונטיים השונים. העונש המקובל בגין עבירות הסמים בהן הורשע הנאשם הוא ככלל מאסר בפועל, ובמצבו של הנאשם, לתקופה לא קצרה. עליו לדעת אפוא, כי אם ייכשל וצו המבחן יבוטל, הוא צפוי לעונש חמור בנוסף לעונש המוטל עליו עתה.

סוף דבר, אני גוזרת על הנאשם עונש כדלקמן:

* בגין כל עבירות הסמים אני מטילה על הנאשם צו מבחן לפי סעיף 85 ל[חוק העונשין](http://www.nevo.co.il/law/70301) למשך 18 חודשים ומאריכה במסגרתו המאסרים המותנים של 12 ו-4 חודשים שהוטלו עליו ב[ת.פ 4810/05](http://www.nevo.co.il/case/2288029) שלום ת-א בשנתיים נוספות.
* שרות המבחן יגיש לביהמ"ש דיווח כל 6 חודשים.
* בגין יתר העבירות, אני מטילה על הנאשם מאסר של 14 חודשים, מהם 6 בפועל והיתרה על תנאי, שלא יעבור תוך 3 שנים עבירות של החזקת נשק שלא כדין, החזקת סכין למטרה בלתי כשרה, גניבה ועבירות לפי הסעיפים 411 ו- 412 ל[חוק העונשין](http://www.nevo.co.il/law/70301).
* המאסר בפועל ירוצה בעבודת שרות אם הממונה על עבודת השרות ימליץ על כך.
* כמו כן אני מטילה על הנאשם קנס בסך 4,000 ₪ או 30 ימי מאסר תמורתו.

הקנס יקוזז מסכום ההפקדה שבתיק, ואם לא הופקד כסף או הסכום אינו מספיק, הקנס או יתרתו ישולמו תוך 60 יום.

ניתן צו להשמדת מוצגי הסם, התחמושת והסכין. רכוש במידה ונתפס, יוחזר לבעליו ובהיעדר בעלים יחולט או יושמד לפי שיקול דעת קצין משטרה.

הכסף שנתפס ברשות הנאשם- יחולט.

נקבע לקבלת חוו"ד ממונה ליום 10.07.2008 שעה 10:30.

5129371

54678313פרטי הנאשם: שכונת אל-באטן אום אל פאחם. טלפון: 2834339-052.

מזכירות בימ"ש תעביר עותק גזה"ד לממונה על עבודת שרות ולשרות המבחן.

**5129371**

**54678313**

רחל גרינברג 54678313-3111/06

**ניתן היום, כ"א בסיון, תשס"ח (24 ביוני 2008), במעמד הצדדים.**

|  |
| --- |
| **גרינברג רחל, שופטת** |

קלדנית: חגית א.

נוסח מסמך זה כפוף לשינויי ניסוח ועריכה