**בתי המשפט**

|  |  |  |  |
| --- | --- | --- | --- |
| **בית משפט מחוזי תל אביב-יפו** | | **פ 040089/07** | |
|  | |
| **בפני:** | **כב' השופט ג'ורג' קרא** | **תאריך:** | **02/09/2007** |

|  |  |  |  |
| --- | --- | --- | --- |
| בעניין: | מדינת ישראל | |  |
|  | ע"י ב"כ עו"ד | מיטל מור | המאשימה |
|  | נ ג ד | |  |
|  | אבקסיס עמוס | |  |
|  | ע"י ב"כ עו"ד | זוהר ברזילי | נאשם |

|  |  |
| --- | --- |
| נוכחים: | ב"כ המאשימה, ב"כ הנאשם, הנאשם ע"י שב"ס |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144](http://www.nevo.co.il/law/70301/144), [144(ב)](http://www.nevo.co.il/law/70301/144.b), [412](http://www.nevo.co.il/law/70301/412)

[חוק סדר הדין הפלילי [נוסח משולב], תשמ"ב-1982](http://www.nevo.co.il/law/74903): סע' [94(ב)](http://www.nevo.co.il/law/74903/94.b)

**גזר דין**

הנאשם הורשע על פי הודייתו בעבירות של נשיאת נשק והובלת נשק שלא כדין, לפי [סעיף 144(ב)](http://www.nevo.co.il/law/70301/144.b) ל[חוק העונשין](http://www.nevo.co.il/law/70301), תשל"ז-1977 (להלן: החוק), בהחזקת תחמושת שלא כדין, לפי [סעיף 144(ב)](http://www.nevo.co.il/law/70301/144.b) סיפא לחוק הנ"ל, וכן בקבלת נכסים שהושגו בעוון, לפי [סעיף 412](http://www.nevo.co.il/law/70301/412) לחוק הנ"ל.

הנשק והתחמושת הינם שני אקדחים; האחד אקדח מסוג "פג" קליבר 9 מ"מ (אקדח 1), ואקדח "גלוק" קליבר 0.45 מ"מ (אקדח 2), וכן מחסניות ובהן כדורים.

את האקדחים והתחמושת קיבל הנאשם לרשותו באוגוסט 2006, ביודעו שהושגו בעוון.

בתאריך 18.3.2007 נתפס הנאשם ברחוב איינשטין בתל אביב, כשהוא נושא את האקדחים והתחמושת בתוך מכונית, כאשר האקדח 1 נשא הנאשם על גופו, ואקדח 2 היה מונח ברכב מתחת למושב עליו ישב הנאשם; ברכב, הוביל הנאשם גם 3 מחסניות שבהן 36 כדורים.

הודייתו של הנאשם באה במסגרת הסדר טיעון לפיו, כתב האישום נגד אחיו שהואשם במשותף יחד עמו, בהחזקת ונשיאת האקדחים והמחסניות הנ"ל, בוטל על פי [סעיף94(ב)](http://www.nevo.co.il/law/74903/94.b) ל[חסד"פ](http://www.nevo.co.il/law/74903). כשמאידך, הנאשם כאן הודה ללא שמיעת ראיות ומבלי שהיה בינו לבין המאשימה כל הסדר טיעון באשר לעונש, כאשר כל אחד מן הצדדים טען באופן חופשי.

במסגרת ההסדר, הוסכם כי הנאשם לא יתנגד לבקשת המאשימה, לחילוט רכבו שבו נתפס הנשק הנ"ל.

בטרם שמיעת הטיעונים לעונש, ביקש ב"כ הנאשם לשכנעני, כי הנאשם מבצע את עבירותיו על רקע התמכרותו הקשה לסמים, וכשהוא מצויד בעדי אופי ובחוו"ד של הגב' היכל שהעידה מטעמו בפני, ביקש כי תינתן לנאשם אפשרות להיכנס להליך גמילה בטרם יייגזר דינו.

לאחר שמיעת טיעוני הצדדים ועדותה של הגב' היכל, החלטתי כי עניינו של הנאשם אינו נמנה על אותם מקרים חריגים ויוצאי דופן, המצדיקים נקיטה בצעד חריג של שחרור נאשם ממעצר עד לתום ההליכים, לצורך קליטה במכון לגמילה מסמים, משלא שוכנעתי כי עבירותיו של הנאשם מבוצעות על רקע התמכרותו האמורה.

#### טיעוני הצדדים

ב"כ המאשימה ביקשה לגזור את דינו של הנאשם במידת החומרא המתחייבת מביצוען של עבירות חמורות, החזקה ונשיאה של שני כלי נשק, העובדה שלנאשם עבר מכביד, בין היתר, נדון למאסר בפועל ולמאסר על לתנאי לתקופה של 18 חודשים בגין עבירה דומה, שאותו ביקשה היא להפעיל במצטבר לכל עונש מאסר אחר שייגזר לו.

כך הפנתה לנסיבות הסתבכויותיו הקודמות של הנאשם ואמירות קשות שנאמרו בעניינו על ידי בית המשפט העליון, שהגדירו כ"בריון אלים".

ב"כ הנאשם ביקש להתחשב בהודייתו של הנאשם, בעובדה שהוא בחר שלא לנהל משפט, הודה ונטל אחריות על מעשיו, בכך שהנאשם כבר עייף מדרך החיים שניהל עד כה, ברצונו העז להיגמל ולהשתקם ולחזור לחיות כאחד מן הישוב, עם ילדיו ומשפחתו, כאשר הרקע והנסיבות להסתבכותו כאן, הוא של מצוקות אישיות וכלכליות. באשר לעברו, ביקש שאמירותיו של בית המשפט העליון בנסיבות הסתבכויותיו הקודמות, לא ייזקפו לחובתו כעת, שכן הוא שילם את חובו בגין אותן הסתבכויות שהיו מן העבר הרחוק.

##### ה ע ו נ ש

עבירות בנשק מצדיקות ענישה מחמירה כמצוות החוק והפסיקה. העונש בגין החזקת ונשיאת נשק, הוא 10 שנות מאסר.

בענייננו, מדובר בהחזקתם של שני כלי נשק ו-36 כדורים, משמצטרף לנסיבות ההחזקה האלה עבר פלילי מכביד מאוד, מאסר על תנאי בגין עבירות בנשק, מאסר על תנאי ארוך שהינו בר הפעלה (18 חודשים), תוהה אני כיצד יכול בית המשפט שלא להחמיר בדינו של הנאשם כאן.

מול מכלול מחמיר זה עומדת לנאשם נסיבת קולא אחת ויחידה, שהינה הודייתו. נסיבותיו האישיות של הנאשם אינן יכולות לשמש כנימוק להקלה בדינו, שכן הנאשם הוא שבחר לילך בדרך זו ובמו ידיו גזר אפוא את גורלו לשבט.

קשיים כלכליים, יהיו אשר יהיו, אינם מצדיקים הסתבכות במעשי עבירה חמורים של החזקת ונשיאת נשק.

על החומרה היתירה הטמונה בהחזקת ונשיאת נשק שמצדיקה ענישה מחמירה ומרתיעה, ניתן ללמוד מדברי בית המשפט העליון ב-ע"פ 76/05 (לא פורסם):

...**"ניסיון השנים האחרונות מלמד שנשק המוחזק שלא כדין מוצא את דרכו לעתים לידיים עוינות. ולעתים נעשה בו שימוש למטרות פליליות, ואלה גם אלה כבר גרמו לא אחת לאובדן חיי אדם, ולפגיעה בחפים מפשע... כדי להילחם בכל אלה צריך העונש לבטא את סלידתה של החברה ודעתה הנחרצת שלא להשלים עם עבריינות בכלל ומסוג זה בפרט..."**

לאור האמור לעיל, מבלי למעט ממשקל הודייתו וחרטתו של הנאשם שמקווה אני כי בפעם זו חרטת אמת היא, הסכמתו לחילוט רכבו שאף הוא מהווה פגיעה בכיסו של הנאשם, החלטתי לדון את הנאשם לעונשים הבאים כדלקמן:

6 שנות מאסר. מתוך תקופה זו 4.5 שנים לריצוי בפועל. היתרה על תנאי, והתנאי שבמשך תקופה של שנתיים מיום שחרורו ממאסר, לא יעבור הנאשם עבירה על [סעיף 144](http://www.nevo.co.il/law/70301/144) ל[חוק העונשין](http://www.nevo.co.il/law/70301), תשל"ז-1977.

אני מורה על הפעלתו של המאסר המותנה מ-ת"פ 2199/01 של בית משפט בראשל"צ, ולתקופה של 18 חודשים, כך ש-12 חודשים ממנו יהיו במצטבר לעונש שהוטל כאן, ויתרתו בחופף – כך שסך הכל תעמוד תקופת המאסר הכוללת לריצוי בפועל, על 5.5 שנות מאסר, שיימנו החל ביום מעצרו של הנאשם – 18.3.2007.

כמו כן, אני מורה על חילוט רכבו של הנאשם, מס' רישוי 8008906.

לאור אורכה של תקופת המאסר ובקשתו של הנאשם, כי אמליץ על קליטתו בתוכנית שיקום, הריני ממליץ על שיבוצו של הנאשם באחת מתוכניות השיקום ובכפוף להתאמתו לכך.

**ניתן היום י"ט באלול, תשס"ז (2 בספטמבר 2007) במעמד הצדדים**

**5129371**

**54678313זכות ערעור לבית משפט עליון תוך 45 ימים.**

**מותר לפרסום מיום 02/09/2007**

5129371

54678313

ג'ורג' קרא 54678313-40089/07

|  |
| --- |
| קרא ג'ורג', שופט |

040089/07פ 052 אודליה

נוסח מסמך זה כפוף לשינויי ניסוח ועריכה