**בתי-המשפט**

|  |  |  |  |
| --- | --- | --- | --- |
| בית משפט מחוזי תל אביב-יפו | | פ 040122/08 | |
|  | |
| **לפני:** | כבוד השופט ג'ורג' קרא | **תאריך:** | 18/11/2008 |

|  |  |  |  |
| --- | --- | --- | --- |
| בעניין: | מדינת ישראל | |  |
|  | ע"י ב"כ | עוה"ד גב' חילו | המאשימה |
|  | נ ג ד | |  |
|  | סטפן בן ולדימיר לדניוק | |  |
|  | ע"י ב"כ | עוה"ד עין צבי | נאשם |

|  |  |
| --- | --- |
| נוכחים: | ב"כ המאשימה, ב"כ הנאשם, הנאשם (בעצמו) |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144(ב2)](http://www.nevo.co.il/law/70301/144.b2), [243](http://www.nevo.co.il/law/70301/243), [244](http://www.nevo.co.il/law/70301/244)

# 

**גזר דין**

הנאשם הורשע על פי הודייתו בעבירות המיוחסות לו בכתב האישום המתוקן במסירת והחזקת נשק שלא כדין, לפי [סעיף 144(ב2)](http://www.nevo.co.il/law/70301/144.b2) לחוק העונשין, תשל"ז-1977, במסירת ידיעות כוזבות, לפי [סעיף 243](http://www.nevo.co.il/law/70301/243) סיפא לחוק הנ"ל, ובשיבוש מהלכי משפט, לפי [סעיף 244](http://www.nevo.co.il/law/70301/244) לחוק.

נסיבות ביצוע העבירות הן אלו:

הנאשם החזיק כדין באקדח ושלוש מחסניות ובהן 39 כדורים (להלן: האקדח), וזאת במסגרת עבודתו כמאבטח.

לבקשתו של אחד בשם ואדים הסכים הנאשם למסור את האקדח לואדים על מנת שבאמצעות האקדח, יבויים מעשה שוד בחנות תכשיטים על מנת להונות את חברת הביטוח.

בתמורה למסירת האקדח, התחייב ואדים ליתן לנאשם סך של 50,000 דולר.

מספר שעות לאחר מסירת האקדח לואדים, הודיע ואדים לנאשם כי השוד נכשל וכי האקדח אבד במהלכו.

מפאת חששו של הנאשם כי האקדח ימצא על ידי המשטרה ויקשור אותו לביצוע השוד, ביים הנאשם ביום שלמחרת פריצה לביתו.

בחקירת המשטרה שהתנהלה בענין הפריצה המבויימת לביתו, מסר הנאשם בכזב, כי במהלך הפריצה נגנבו, האקדח והתחמושת.

האקדח והתחמושת הוחזקו בידיו של ואדים במשך תקופה של כ- 4 חודשים עד אשר אלו נתפסו על ידי המשטרה.

על פי ההסכמה שבין המאשימה לנאשם, שפרטיה נרשמו בפרוטוקול יום 7.7.208 ואף שהדברים אינם עולים מעובדות כתב האישום, הותר לנאשם לטעון שהוא נסחט על ידי ואדים לאחר מסירת האקדח, ובעקבות זאת ביצע את כל יתר המעשים והעבירות שבהן הורשע כמפורט לעיל.

מכוח הסכמת הצדדים, הוריתי על קבלת תסקיר מטעם שירות המבחן בעניינו של הנאשם, ותסקיר מיום 12.10.2008 היה מונח לפני בעת שמיעת הטיעונים לעונש.

התסקיר אינו בא בכל המלצה טיפולית בעניינו של הנאשם; מאידך הוא מביא בפני בית המשפט תמונה מלאה באשר לאישיותו של הנאשם שבגינה נמנע הוא מכל המלצה טיפולית.

הנאשם, הינו צעיר רווק, נעדר הרשעות קודמות, לאחר שירות צבאי מלא. כיום כבן 26 המתגורר יחד עם סבתו, ועד להסתבכותו כאן עבד כמאבטח.

בהיותו בגיל 5 התגרשו הוריו, אירוע שהותיר בו משקעים רגשיים דבר שהביא למופנמות וסגירות שמלווה אותו עד היום. חרף הודייתו של הנאשם והכרתו בחומרת המעשים שעשה, והאחריות להם, הוא מתקשה להתמודד עם תוצאות מעשיו, במיוחד התקשה שירות המבחן בחדירה לרבדים עמוקים יותר באישיותו, לאור מופנמותו, סגירותו והפאסיביות שהפגין נמנע כאמור שירות המבחן מכל המלצה טיפולית בעניינו.

#### טיעוני הצדדים לעונש

ב"כ המאשימה ביקש לדון את הנאשם לעונש מאסר משמעותי, משלטעמו, הדבר מתחייב מחומרת העבירות שבביצוען הורשע הנאשם, וממדיניות הענישה הראויה בעבירות נשק, כשנופך חומרא נוסף מתלווה למעשי הנאשם מעצם ביצוע העבירות הנוספות שעניינן מסירת הידיעה הכוזבת ושיבוש מהלכי המשפט.

ב"כ הנאשם ביקש להימנע משליחתו של הנאשם לריצוי מאסר בפועל, ולחרוג ממדיניות הענישה הנוהגת בעבירות נשק משלטעמו, נתקיימו נסיבות חריגות מיוחדות ויוצאות דופן, המצדיקות הסטיה האמורה, ואלו הן:

ראשית, נסיבות ביצוע המעשים - הנאשם ביצע המעשים על רקע המצוקה הכלכלית הקשה, ולאחר שנאמר לו על ידי ואדים, כי לא ייעשה שימוש של ממש בנשק, לבד מהחזקתו בזמן ביצוע שוד מבוים, שאז הסכים למסרו לואדים כשהוא יודע כי האקדח יוחזר לו לאחר מכן מבלי שנעשה בו שימוש פוגעני.

לאחר מסירת הנשק, ולאחר שואדים הודיע לו בכזב כי הנשק אבד במהלך השוד המבויים, ובעצה אחת עם ואדים, שהניעו לעשות כן, ביים את הפריצה לביתו כשבמהלך חקירתו על ידי המשטרה טען כי הנשק נגנב באותה פריצה.

הנאשם נסחט במהלך כל התקופה על ידי ואדים ואף שילם לו סכומי כסף נכבדים על מנת שזה האחרון יחזיר לו את האקדח, ורק לאחר שהבין כי אין בכוונת האחרון להחזיר לו האקדח, היה זה הנאשם שהלך למשטרה והתוודה על מעשיו הרעים מתחילתם ועד סופם, כאשר בעקבות התוודותו זו, מסר ואדים את האקדח למשטרה. כך, שאלמלא מוצא פיו של הנאשם, שלא הסכים להמשיך להיסחט על ידי ואדים, ספק אם הפרשה היתה נחשפת והאקדח היה מוחזר למשטרה ומשם לבעליו.

התנהגותו של הנאשם וכפי שמתוארת לעיל, יש בה לטעמו של ב"כ הנאשם, כדי ללמד על מי שאינו עבריין שדפוסי התנהגותו נורמטיביים, וראוי אפוא לפתיחת שערי רחמים כמי שהסתבך לראשונה בחייו, גם אם כשל בעבירות חמורות.

באשר לנסיבותיו האישיות של הנאשם, הצביע בא כוחו על גילו הצעיר, עברו הנקי והעובדה שהנ"ל שירת שירות צבאי מלא ללא כל הסתבכות עם החוק, עד אשר כשל על רקע מצוקה כלכלית ופיתוי כספי שהוצע לו על ידי אותו ואדים.

קווי אישיותו וכפי שאלו מתוארים על ידי קצינת המבחן בתסקירה, עלולים להביא לניצולו של הנאשם במהלך תקופת מאסרו כאשר חו"ח יישלח למאסר, כאשר שליחתו של הנאשם למאסר עלולה להביא לתוצאות הרסניות ותסתום הגולל על חזרתו של הנאשם למסלול חיים נורמטיביים.

בשל כל האמור, ביקש ב"כ הנאשם כי אמנע מהטלת מאסר בפועל של ממש ואסתפק בענישה מרתיעה, קרי: עונש מאסר שיבוצע בעבודות שירות, וכפי שנעשה בעניינו של נאשם אחר שנדון ב-ת.פ. 1042/04 בית משפט המחוזי נצרת (כב' השופטת הלמן אסתר), שעבר עבירות דומות לאלו שעבר הנאשם כאן.

##### ה ע ו נ ש

התיחסותו של המחוקק ושל בית המשפט אל עבירות הנשק הינה התיחסות מחמירה. הדבר מתבטא הן בעונשי המאסר שנקבעו בצידן והן בהפעלתה של מדיניות ענישה מחמירה בגין עבירות אלו.

הרציונל העומד מאחורי יישומה של מדיניות הענישה המחמירה, מופיע כחוט השני בפסיקת בית המשפט, והוא טמון בסיכון הנובע מעצם השימוש בנשק, שמעצם טיבו, נועד ככלי שמטרתו לפגוע ולקטול, כך כשהוא בידיים מיומנות מוכשרות ומותרות בנשיאתו, ומקל וחומר, כשהוא מגיע לגורמים פליליים או עוינים, שאינם מותרים ולעתים אינם מוכשרים לשאת ולעשות בנשק, ודי אם אפנה לנאמר ב-[ע"פ 761/07 מדינת ישראל נ' מיכאל אדרי](http://www.nevo.co.il/case/5724364), תקדין עליון 2007(1) 3416: **"ניסיון השנים האחרונות מלמד שנשק המוחזק שלא כדין מוצא את דרכו לעתים לידיים עוינות ולעתים נעשה בו שימוש למטרות פליליות, ואלה גם אלה כבר גרמו לא אחת לאבדן חיי אדם, ולפגיעה בחפים מפשע שכל "חטאם" נבע מכך שהם נקלעו בדרך מקרה לזירת הפשע. כדי להילחם בכל אלה צריך העונש לבטא את סלידתה של החברה ודעתה הנחרצת שלא להשלים עם עבריינות בכלל, ומסוג זה בפרט."**

בענייננו, הנאשם שלמרבה האירוניה שימש כנשק במהלך שירותו הצבאי, שמבין יותר מכל אדם אחר את טיבן ומשמעותן של החזקת נשק ושימוש בו, הסכים, עבור הבטחה לתשלום כספי נאות להעביר נשק שהוחזק ברשותו כדין לידי אחרים, על מנת שאלו ישתמשו בו במהלכו של שוד מבויים. גם אם הנאשם היה בטוח בכך כי המדובר בהעברת נשק לצורך מעשה שוד מבויים, אין הדבר מקהה מחומרת מעשהו, שכן אין הוא יכול להיות בטוח שאכן כך ייעשה בנשק. שכן, משהועבר הנשק לאחרים, אין לו כל יכולת פיקוח או שליטה על הנעשה בו. הראייה לכך הינה דווקא התנהגותו של אותו ואדים, שטען בכזב בפני הנאשם כי הנשק אבד במהלך ביצוע השוד.

הסתבכותו של הנאשם מאוחר יותר למסירת הנשק לואדים, בעבירות של מסירת ידיעות כוזבות ושיבוש מהלכי משפט, בעצתו של אותו ואדים, על מנת לחפות על מעשה עבירתו המקורית, רק מוסיפה נופך חומרא למעשיו.

חרף האמור, אינני מתעלם מעובדת התוודותו של הנאשם על מעשיו הרעים שהביאו בסופו של דבר לתפיסת האקדח והחזרתו לבעליו, כאשר היה זה הנאשם שפנה מיזמתו למשטרה וחשף הפרשיה. אך גם נסיבה זו, משקלה מופחת משלהערכתי, לא היה הנאשם פועל כפי שפעל אלמלא לא יכול היה להמשיך ולהיסחט על ידי אותו ואדים, כאשר פנייתו למשטרה היא שהביאה לסיומה של מסכת הסחיטה שהפעיל ואדים כלפיו.

כאמור, בגלל פנייתו האמורה, נפתחה חקירה והנה מוצא עצמו הנאשם מורשע בעבירה חמורה שצריך ליתן עליה את הדין ולהישלח למאסר.

לשאלתי את ב" המאשימה מה עלה בגורלו של ואדים, שחלקו בביצוע העברייני של החזקת וקבלת נשק לא קטן, נעניתי, כי הנ"ל לא הועמד ולא יועמד לדין כאשר הנימוקים שנמסרו לי לעמדה האמורה רחוקים מלהניח את דעתי, כשעצם העמדתו של הנאשם לבדו לדין, תוך זניחת עניינו של ואדים, יש בה כדי לעורר תחושה קשה של אפליה, גם אם אותו ואדים הינו אדם נכה וחולה.

גם אם מצאתי בסופו של יום שלא לחרוג ממדיניות הענישה הנוהגת בעבירות נשק, כשלטעמי, ענישה של מאסר בפועל, היא היא הענישה המרתיעה ובלתה כל עונש אחר שאינו מאחורי סורג ובריח לא ייחשב כעונש הולם, לא מצאתי להתעלם מנסיבות הקולא וכפי שנמנו בטיעוניו של סניגורו המלומד של הנאשם, ובמיוחד עברו הנקי וקווי אישיותו וכפי שאלו משתקפים מן התסקיר. כך גם פנייתו למשטרה, התוודותו והחזרת האקדח לידי בעליו, כל אלה נימוקים שהביאו אותי ל הקל בדינו של הנאשם במובן קיצורה של תקופת המאסר לריצוי בפועל.

לאור כל האמור, החלטתי לדון את הנאשם לעונשים הבאים כדלקמן:

24 חודשי מאסר. מתוך תקופה זו 12 חודשים לריצוי בפועל, היתרה על תנאי והתנאי שבמשך תקופה של שלוש שנים מיום שחרורו ממאסר, לא יעבור הנאשם עבירה מאלו שהורשע בהן כאן.

5129371

54678313

**ניתן היום, כ' בחשון, תשס"ט (18 בנובמבר 2008), במעמד הצדדים. זכות ערעור לביתֿֿהמשפט העליון – תוך 45 ימים.**

ג'ורג' קרא 54678313-40122/08

מותר לפרסום מיום 18/11/2008.

|  |
| --- |
| ג'ורג' קרא, שופט |

040122/08פ 052 אודליה

נוסח מסמך זה כפוף לשינויי ניסוח ועריכה