בתי המשפט

|  |  |  |  |
| --- | --- | --- | --- |
| **פ 040235/05** | | **בית משפט מחוזי תל אביב-יפו** | |
|  | |
| **16/05/2006** | **תאריך:** | **כב' השופט גורפינקל צבי** | **בפני:** |

|  |  |  |  |
| --- | --- | --- | --- |
|  | מדינת ישראל | | בעניין: |
| המאשימה |  |  |  |
|  | נ ג ד | |  |
| נאשם | אחמד סלאמה | |  |
|  |  |  |  |

|  |  |
| --- | --- |
| ב"כ המאשימה עו"ד בן צבי  ב"כ הנאשם עו"ד קאסם  הנאשם הובא ע"י הליווי | נוכחים: |

**גזר דין**

### נטלי עוזני, הדס אשואל וישראלה מקונן היו חיילות בשירות סדיר בצה"ל, ובמסגרת תפקידן אבטחו בסיס צבאי בסמוך לחצור. לצורך תפקידן קיבלו רובים מסוג 16M. בשנת 2004 הכירה נטלי את הנאשם, והשניים הפכו לידידים.

ב- 20.7.05 נטלו נטלי והדס את נשקה האישי של ישראלה מחדרה בעת שישנה, בלא ידיעתה.

בשעה 01.50 התקשרה נטלי לטלפון של הנאשם, וסיכמה עימו להגיע לפנות בוקר לכניסה לבסיס, ע"מ שתעביר לו כלי נשק.

נטלי והדס שהו באותה עת בש.ג. של הבסיס בתפקיד שמירה.

הנאשם הגיע לבסיס בשעה 03.35, וחנה בסמוך לשער הש.ג..

נטלי יצאה משער הבסיס, נכנסה למכונית הנאשם ומסרה לידיו את נשקה, בעוד הדס המתינה בש.ג. עם שני הרובים הנוספים.

נטלי התקשרה לטל' הנייד של הדס וביקשה ממנה להגיע לרכב ולהביא את שני הרובים שברשותה, והדס עשתה זאת ומסרה לנטלי את שני הרובים.

נטלי מסרה לנאשם את שלושת כלי הנשק, והנאשם העביר את הרובים למושב האחורי של הרכב, נסע מהמקום ואילו נטלי שבה לבסיס.

הנאשם הגיע לביתו בקלנסאווה, והטמין את הרובים במחסן בסמוך לבית.

בגין זאת, הודה הנאשם והורשע בעבירות של סחר בנשק בצוותא עם אחר לפי סעיף 144(ב2) לחוק העונשין, וכן נשיאת נשק לפי סעיף 144(ב) לחוק.

בשעה 14.00 של אותו יום, התקשרה נטלי לנאשם והזהירה אותו כי המשטרה נמצאת בדרך אליו, וכי יחביא את הרובים. הנאשם הוציא את כלי הנשק מהמחסן והחביאם במקום בלתי ידוע.

עקב זאת, הורשע הנאשם על פי הודאתו בעבירה של שיבוש מהלכי משפט לפי סעיף 244 לחוק העונשין בגדר פרט האישום השני.

יצויין כי כנגד נטלי והדס נפתחו הליכים לפני בי"ד צבאי, בענין הדס הושג הסדר טיעון של 32 חודשי מאסר בפועל, ואילו בענין נטלי הטיעונים טרם נשמעו והטיעון יהיה פתוח.

המעשים שעשה הנאשם חמורים מאין כמוהם.

גם אם לא נקשר קשר מוקדם בין נטלי והנאשם, ברור שכאשר התקשרה אל הנאשם ידע כבר כי מטרת הגעתו לבסיס היא הוצאת נשקים והנאשם שיתף פעולה בחפץ לב, העביר את שלושת הרובים לביתו ובשעות הצהריים החביאם במקום בלתי ידוע.

המקום הבלתי ידוע, ידוע לנאשם בלבד, ועד היום לא נמצאו כלי הנשק.

ברור כי עבירה של סחר בנשק ונשיאתו חמורה כשלעצמה, אולם כאשר מדובר בכלי נשק אוטומטים שלא נמצאו עד היום, הסיכון הנשקף לציבור רב ביותר, בין אם עקב שימוש בנשק שעלול להעשות ע"י גורמים עויינים ובין אם כלי הנשק ישמשו חבורות של עבריינים פליליים.

לא ניתן להקיש מהעונש שיגזר על החיילות לענין הנאשם שכן מדובר באדם בן 31 בעוד החיילות הן בגיל הנעורים, וגם אם לא הובאו ראיות בפני ביהמ"ש אין לומר שהשפעתה של נטלי על הנאשם היתה כזו שנאלץ לבצע דברים בניגוד לרצונו.

הסניגור ביקש כי שירות המבחן יערוך תסקיר קצין מבחן ביחס לנאשם אולם דחיתי הבקשה שכן בסוג זה של עבירות מדובר בחומרה יתרה, והמלצת השרות ממילא לא תוכל לסייע לענין העונש.

כאשר מדובר בסקירת נסיבות אישיות של נאשם, ניתן לעשות זאת גם באמצעות עדויות או טיעוני הסנגוריה, כפי שנעשה במקרה זה, ואין צורך לקבל עובדות מכלי שני שהרי ממילא שרות המבחן היה אמור לקבל את העובדות מפי העדים שיכלו למסור בביהמ"ש.

הנסיבה היחידה שיש בה כדי להקל עם הנאשם היא הודאתו באשמה שמשמעותה, לבד מחסכון בזמן שיפוטי יקר, גם לקיחת אחריות על מעשהו.

כמו כן יש לשקול את עובדת היותו סובל מפיגור קל, אולם אין הוא זקוק לטיפול בשל כך, הוא אב לשני בנים קטנים, אביו נפטר ואימו חולה.

העבירה של סחר בנשק גוררת בעקבותיה עונש מאסר לתקופה של 15 שנה, והחבאת כלי הנשק לאחר מכן באופן שאין ידוע היום היכן הם מצויים, מחמירה את נסיבות העבירה שכן, אילו נמצאו כלי הנשק היתה נשארת העבירה החמורה כפי שהיא אולם העלמות כלי הנשק מוסיפה ליצור סיכון לציבור שאין לדעת מתי יתממש חלילה.

לא ניתן להסיק מגזרי דין שניתנו במקרים דומים שכן כל מקרה נדון לנסיבותיו, וכן בתי המשפט חייבים לתרום תרומתם להגנת החברה וברור שכלי נשק המסתובבים חופשי ומגיעים לידיים חבלניות או פליליות, מסכנים את שלום הציבור ובתי המשפט שחובתם להגן על אזרחים, חייבים לקחת עובדה זו לנגד עיניהם.

רק משום הודאתו של הנאשם ונסיבותיו האישיות, לא אגזור עליו את העונש המתקרב למקסימום הקבוע בחוק.

אני גוזר על הנאשם בגין כל העבירות בהן הורשע עונש כולל של 10 שנות מאסר, החל מיום מעצרו 21.7.05.

5129371

54678313זכות ערעור תוך 45 יום.

#### ניתן היום י"ח באייר, תשס"ו (16 במאי 2006) במעמד הצדדים.

5129371

54678313

גורפינקל צבי 54678313-40235/05

|  |
| --- |
| **גורפינקל צבי, שופט** |

קלדנית: ל. כהן

נוסח מסמך זה כפוף לשינויי ניסוח ועריכה