**בתי המשפט**

|  |  |  |  |
| --- | --- | --- | --- |
| **בית משפט מחוזי תל אביב-יפו** | | **פ 040243/03** | |
|  | |
| **בפני:** | **כב' השופט ג'ורג' קרא** | **תאריך:** | **17/03/2004** |

|  |  |  |  |  |
| --- | --- | --- | --- | --- |
| בעניין: | פרקליטות מחוז ת"א - פלילי | | |  |
|  | ע"י ב"כ עו"ד | | גב' הרפז | תובעת |
|  | נ ג ד | | |  |
|  | 1 . תורג'מן אילן - הובא ע"י הליווי  2 . בראט דורון - התייצב  3 . מחטאייב סימנטוב- הובא ע"י הליווי | | |  |
|  | ע"י ב"כ | 1 . עו"ד סוכמי משה  2 . עו"ד דרחי רצון  3. עוה"ד אלי כהן וזילברשלג | | נאשמים |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144.א.](http://www.nevo.co.il/law/70301/144.a.), [144.ב](http://www.nevo.co.il/law/70301/144.b), [244](http://www.nevo.co.il/law/70301/244), [260](http://www.nevo.co.il/law/70301/260), [261(1)](http://www.nevo.co.il/law/70301/261.1), [402(ב)](http://www.nevo.co.il/law/70301/402.b), [499(א)(1)](http://www.nevo.co.il/law/70301/499.a.1)

**גזר דין**

במסגרת של הסדר טיעון הורשעו הנאשמים 1 ו-3 בביצוע עבירות של קשירת קשר לביצוע שוד, עבירה לפי [סעיף 499(א)(1)](http://www.nevo.co.il/law/70301/499.a.1) ל[חוק העונשין](http://www.nevo.co.il/law/70301), תשל"ז-1977, שוד בנסיבות מחמירות (בחבורה ובנשק) עבירה לפי [סעיף 402(ב)](http://www.nevo.co.il/law/70301/402.b) לחוק הנ"ל, ושיבוש מהלכי משפט, עבירה לפי [סעיף 244](http://www.nevo.co.il/law/70301/244) לחוק הנ"ל, החזקה ונשיאת נשק שלא כדין, עבירה לפי [סעיף 144(א) רישא ו- 144(ב)](http://www.nevo.co.il/law/70301/144.a.;144.b) לחוק הנ"ל.

נאשם 2 הורשע במסגרת אותו הסדר ,בסיוע לאחר מעשה לנאשמים 1 ו-3 - עבירה לפי [סעיף 260](http://www.nevo.co.il/law/70301/260) יחד עם [סעיף 261(1)](http://www.nevo.co.il/law/70301/261.1) ל[חוק העונשין](http://www.nevo.co.il/law/70301), ת של"ז-1977.

51293715129371

נסיבות ביצוע העבירות שבהן הורשעו הנאשמים, מפורטות בכתב האישום המתוקן שהוגש במסגרת הסדר הטיעון, לפיהן נכנסו הנאשמים 1 ו-3, כשהם מזוינים בנשק וזהותם מוסתרת בכובעי גרב, פיאה וזקן מלאכותי, לדירתן של שתי נשים מבוגרות (להלן: המתלוננות), התנפלו עליהן, גררו אותן לסלון הדירה בכוח, סובבו את ראשן בכוח לכיוון הספה על מנת למנוע מהן לראות את המתרחש בדירה, אזקו אותן באזיקי פלסטיק, סתמו את פיהן בנייר דבק וכיוונו אקדח לעברן.נ

לאחר מכן, נטלו מתוך הדירה קופסת מתכת שהכילה 24,076 דולר, 3,900 ₪ וקופסת תכשיטים.ב

בצאתם מן הדירה חתכו הנאשמים 1 ו-3 את חוט הטלפון על מנת למנוע מהמתלוננות להזעיק עזרה, ונמלטו מהדירה עם שלל השוד, בהותירם את המתלוננות כשפיהן חסום וידיהן קשורות.ו

חלקו של נאשם 2 באירוע הנ"ל, מפורט בסעיף 4א לכתב האישום המתוקן, לפיו בסמוך לאחר הימלטותם של הנאשמים 1 ו-3 מהדירה בתוך מכונית ב.מ.וו., הצטרף אליהם נאשם 2, כאשר במהלך המרדף שהתפתח אחרי המכונית שבה נסעו השלושה, השליכו מתוך המכונית חלק מציוד השוד ששימש אותם בביצועו, ובתום המרדף נתפסו שלושת הנאשמים, כך נתפס גם שלל השוד שהוחזר לידי המתלוננות.נ

כאמור, הודייתם של הנאשמים באה בשלבים המוקדמים של ההליך המשפטי.ב

**על פי הסדר הטיעון יוטלו על הנאשמים העונשים הבאים:**

**נאשם 1** - 51 חודשי מאסר בפועל, הכוללים הפעלת מ"ת בן 12 חודשים מ[ת.פ. 3226/00](http://www.nevo.co.il/case/829290) של בית משפט השלום ברחובות. חציו בחופף וחציו במצטבר, וכן מ"ת.ו

כמו כן יחויב הנאשם 1 בפיצוי המתלוננות בתשלום סך של 10,000 ₪.נ

**נאשם 2** - 7 חודשי מאסר לריצוי בפועל. מתוך תקופה זו תנוכה תקופת מעצרו - 4 חודשים. כך שסך הכל, ירצה הנאשם 2 שלושה חודשי מאסר בפועל, וכן מ"ת.ב

כמו כן יחויב נאשם 2 בפיצוי המתלוננות בתשלום סך של 2,500 ₪.ו

**נאשם 3** - 45 חודשי מאסר לריצוי בפועל, מ"ת וחיובו בתשלום המתלוננות בסך של 15,000 ₪.נ

לאחר הצגת הסדר הטיעון בישיבת יום 18.2.2004 כאמור לעיל, התבקשה דחיית הטיעונים לעונש לשם הפקדת הפיצוי בפועל בקופת בית המשפט, טרם מתן גזר הדין.ב

היום - 17.3.2004 נשמעו הטיעונים לעונש, כאשר בפתח טיעוניה הודיעה ב"כ התביעה, כי הפיצויים וכפי שהוסכם עם נאשמים 1 ו-3 הופקדו בקופת בית המשפט, לזכות המתלוננות.

באשר לפיצוי שהוסכם עם נאשם 2, הצהירה ב"כ התביעה, כי לא תתנגד כי זה יקוזז על פי בקשתו של נאשם 2 מפקדון שהפקיד בעבורו מר רמי שחייבר, שהגיש בקשה כתובה בנידון, כך שסך של 2,500 ₪ מתוך הפקדון שהפקיד מר שחייבר הנ"ל, על סך של 3,000 ₪ יקוזזו לטובת הפיצוי למתלוננות, והיתרה תוחזר למפקיד.ו

ב"כ התביעה ביקשה לכבד את הסדר הטיעון שהגיעה אליו עם שלושת הנאשמים, בנמקה זאת בנימוקים הבאים:

הודייתם של הנאשמים, שהביאה לחסכון בזמנם של כל הצדדים, ובמיוחד חסכה מהמתלוננות את מעמד מתן העדות בבית המשפט - מעמד שמן הסתם, לא יהיה קל.נ

כן ציינה כי העונשים שהטלתם מבוקשת במסגרת הסדר הטיעון, מאוזנים כראוי בהתחשב במכלול הנסיבות, חומרת העבירות, עבר הנאשמים, פיצוי המתלוננות והודיית הנאשמים.ב

כך ב"כ הנאשמים ביקשו לכבד את הסדר הטיעון עם הנאשמים, הוסיפו והפנו להלכה שנפסקה אך לאחרונה ב[ע.פ. 1958/98](http://www.nevo.co.il/case/161892), ומדיניות הענישה הנוהגת בעבירות מן הסוג שבו הורשעו הנאשמים.ו

**ה כ ר ע ה ב ע ו נ ש**

לאור ההלכה שנפסקה באחרונה ב[ע.פ. 1958/98](http://www.nevo.co.il/case/161892), ואף שלטעמי העונשים המוצעים בגדר הסדר הטיעון, מקלים יחסית עם הנאשמים בהתחשב בנסיבות הביצוע החמורות, אכבד את הסדר הטיעון ולא אסטה ממנו.נ

**אני דן את הנאשמים לעונשים הבאים המוסכמים בהסדר הטיעון כדלקמן:**

**לנאשם 1** - 45 חודשי מאסר לריצוי בפועל. אני מפעיל את עונש המאסר על תנאי מ[ת.פ. 3226/00](http://www.nevo.co.il/case/829290) של בית משפט השלום ברחובות, ולתקופה של 12 חודשים כך, ש-6 חודשים יהיו במצטבר לעונש המאסר שהוטל כאן, והיתרה - 6 חודשים - תהיה בחופף.

סך הכל תעמוד תקופת המאסר לריצוי בפועל לנאשם 1, על 51 חודשי מאסר בפועל שיימנו החל ביום מעצרו בתאריך 22.7.2003.ב

אני מוסיף ודן את הנאשם 1 ל- 24 חודשי מאסר על תנאי, והתנאי שבמשך תקופה של 3 שנים מיום שחרורו ממאסר, לא יעבור הנאשם 1 כל עבירת אלימות או רכוש מסוג פשע.ו

אני מחייב את נאשם 1 בתשלום פיצוי למתלוננות בסך של 10,000 ₪.

לאור העובדה שהפיצוי הופקד על ידי נאשם 1 בקופת בית המשפט, אני מורה על העברתו למתלוננות באמצעות פרקליטות מחוז ת"א.נ

**לנאשם 2** - 7 חודשי מאסר לריצוי בפועל, בניכוי 4 חודשי מעצר, כך שיתרת עונש המאסר תעמוד על 3 חודשים. אני מטיל על הנאשם 2 עונש מאסר על תנאי ולתקופה של 10 חודשים. התנאי שבמשך תקופה של 3 שנים מהיום, לא יעבור הנאשם עבירת אלימות או רכוש מסוג פשע.ב

במידה ותועלה בקשה להמרת עונש המאסר בפועל בעבודות שירות, אשקול הבקשה לאור המלצתו של הממונה על עבודות השירות.ו

אני מחייב את הנאשם 2 בתשלום פיצוי למתלוננות בסך של 2,500 ₪. סכום הפיצוי יקוזז מתוך פקדון על סך 3,000 ₪ שהפקיד מר רמי שחייבר, בקופת בית המשפט בעת שחרורו של הנאשם 2. יתרת הפקדון על סך 500 ₪ תוחזר למר רמי שחייבר.נ

**לנאשם 3** - 45 חודשי מאסר בפועל שיימנו החל ביום מעצרו - 22.7.2003.ב

אני מוסיף ודן את הנאשם 3 ל- 24 חודשי מאסר על תנאי, והתנאי שבמשך תקופה של 3 שנים מיום שחרורו ממאסר, לא יעבור הנאשם 3 כל עבירת אלימות או רכוש מסוג פשע.ו

אני מחייב את הנאשם 3 בתשלום פיצוי למתלוננות בסך של 15,000 ₪. לאור העובדה שהפיצוי הופקד על ידי נאשם 3, אני מורה על העברתו למתלוננות באמצעות פרקליטות מחוז ת"א.נ

**זכות ערעור לנאשמים תוך 45 יום לבית המשפט העליון**

**ניתן היום כ"ד באדר, תשס"ד (17 במרץ 2004) במעמד הצדדים**

|  |
| --- |
| קרא ג'ורג', שופט |

040243/03פ 052 אודליה

נוסח מסמך זה כפוף לשינויי ניסוח ועריכה