**בתי המשפט**

|  |  |  |  |
| --- | --- | --- | --- |
|  | | | |
| **פ 040395/02** | | **בית משפט מחוזי תל אביב-יפו** | |
|  | |
| **31/07/2003** | **תאריך:** | **כב' השופט שלי טימן** | **בפני:** |

|  |  |  |
| --- | --- | --- |
| המאשימה | **מדינת ישראל** | בעניין: |
|  | ע"י ב"כ עו"ד מ. פורן |  |
|  | **נ ג ד** |  |
| הנאשם | **אסרף אליהו** |  |
|  | ע"י ב"כ עו"ד מ. סלטון |  |

**גזר - דין**

1. לאחר שנשמעו כל עדי התביעה (וכאן המקום והזמן להעיר, שכל האזרחים שהגיעו למתן עדות, עשו עלי רושם מצויין ואמין; אנשים מן הישוב, ישרים, דייקנים, צייתנים, ללא טיפת מרירות או התייחסות אישית לנאשם), וקודם שהעיד הנאשם, השכילו הצדדים – לא מעט בשל רמזים שהפניתי אליהם – להגיע להסדר טיעון חלקי, ולפיו תוקן כתב האישום, ע"י הסרת אישום אחד (שייחס לנאשם התפרצות וגניבת אקדח, שבו השתמש בעת התפרצותו השניה, המתוארת בכתב האישום המתוקן), ו"ריכוך" כתב האישום; אף שלא הגיעו להסכמה כלשהי, לענין העונש.

2. משחזר בו הנאשם מכפירתו, והודה בכתב האישום המתוקן, הורשע על ידי בהתפרצות, לפי סע' 406(ב) לחוק העונשין; נסיון שוד, לפי סעיף 402(ב) ביחד עם סע' 25 לחוק; עבירות בנשק שלא כדין, לפי סע' 144(ב) רישא לחוק; החזקת סם לצריכה עצמית בניגוד לסע' 7(א) + 7(ג) סיפא לפקודת הסמים; החזקת נכס החשוד כגנוב, לפי סע' 413 לחוק העונשין; החזקת מכשירי פריצה, לפי סע' 409 לחוק.

5129371האישום הראשון מדבר על התפרצות, שבמהלכה הגיע בעל הדירה לביתו, מצא בה את הנאשם אוסף את שללו; נסוג והזעיק שוטרים; וכשאלה עלו למקום הימצאו של הנאשם, הסתבר שהוא מחזיק באקדח, אותו כיוון לעבר אחד השוטרים ודרך אותו. רק בתום מאבק אלים, שבמהלכו עבר האקדח מיד ליד, ואחד השוטרים נחתך באצבעו – הצליחו, שני השוטרים והמתלונן להשתלט על הנאשם, ולעצור אותו.

הסם (מסוג קוקאין); כלי הפריצה והרכוש החשוד כגנוב, נמצאו במכונית שהחזיק הנאשם.

3. הנאשם וסניגורו הנכבד (שעשה כל שיכול היה לטובת מרשו) פורטים על נסיבות חייו הקשות של הנאשם; על בנה של חברתו לחיים (אשתו?) המצוי בפנימיה, בשל אשפוזה של אמו בבית חולים פסיכיאטרי, ונקשר לנאשם; על הצהרתו של הנאשם כי עייף מדרך הפשע, והבין – סוף, סוף, כי עליו להתחיל בבניית דף חדש, תוך היגמלות מסמים (אליהם היה – ואולי עודנו – מכור); ועל הרגשת אחותו וקצינת המבחן המלווה אותו שנים, כי היא מרגישה תפנית ושינוי באורח מחשבתו והתנהגותו.

אולם המלל הזה, מן הפה ולחוץ, חוזר שוב ושוב בכל דיון.

הנאשם, בן 47 שנים, כמעט, החל את דרכו העבריינית בגיל 10, וחדל ממנה – כך עולה מגליון רישומיו הפליליים – רק כשהיה נתון במעון או במאסר.

מספר הרשעותיו, איננו מלמד על מספרן של העבירות שעבר, ומדובר בעבירות רבות. רובן עבירות רכוש (התפרצויות וגניבה); שבל"ר ונהיגה ללא רשיון וביטוח.

אך גם מקומן של עבירות תקיפה, איומים, הדחה בחקירה, מסחר בכלי רכב ובחלפים, וסחר בסמים מסוכנים, לא נפקד.נ

4. אין עונש שלא נוסה על הנאשם: ממעון נעול, דרך מאסרים מותנים; קנסות; מאסרים לתקופה קצרה; מאסרים לתקופה של שנים; הפעלת מאסרים על תנאי – ואף אחד מהם לא הרתיע את הנאשם, ולא גרם לו לשנות מדרכו.

ניתן לקבוע, למרבה הצער, כי מדובר בעבריין בלתי נלאה, שזוהי דרך חייו, ואיננו מסוגל לשנות מדרכו.

חומרה מיוחדת יש לייחס לעובדה, שהעבירות הנוכחיות בוצעו על ידי הנאשם – ללא עקבות או חרטה, או חשש – כחודשיים לאחר שנגזר עליו עונש מתון מאד ע"י בימ"ש השלום בירושלים וביצועו עוכב, כשהעבירות מבוצעות בתקופת העיכוב.

התסקיר שקיבלתי, מפנה לתסקיר קודם בענין התיק הירושלמי; והוא אוהד, אך בשום אופן אי אפשר לכנותו "חיובי". אודה שאינני מאמין כי חל שינוי בנאשם, באורח מחשבתו ובדרכו.

לטעמי – כל שנותר לביהמ"ש לעשות במקרה כזה, הוא להרחיק את הנאשם מן החברה כדי להגן עליה לזמן מה, מפניו; כשהנסיבות האישיות נסוגות מפני הצורך הזה.

5. לא יכולתי למצוא לזכות הנאשם אלא שניים אלה:

שהוא הודה – גם אם בסופו של הדיון (ולדידי מזכה הודאה כזו בהקלה משמעותית בעונש); ושכתב האישום המתוקן שונה מקודמו וקל בהרבה ממנו, באופן שאיננו כולל שוד וגניבת אקדח אלא רק נסיון לשוד, התפרצות, עבירה בנשק ועבירות נשוא האישום השני.

6. על פי כל אלה, וכשאני מנסה לאזן בין כל הנתונים והנסיבות, אני רואה לגזור על הנאשם אליהו אסרף, עונש מאסר של 5.5 שנים; מתוכן 4 שנים לריצוי בפועל ועוד 18 חודשי מאסר על תנאי, שלא יעבור עבירה כלפי רכוש; עבירה שיש בה יסוד של אלימות; עבירה הכרוכה בנשק; ועבירה על פי פקודת הסמים, שהן פשע.

אינני מחייבו בתשלום פיצויים לשוטר, גם בשל מצבו הכספי; אך בעיקר משום שאינני מכיר את נוהלי המשטרה בנוגע לפיצוי שוטרים, שנפגעו במהלך מילוי תפקידם.

בתקופת המאסר תנוכה תקופת המעצר שמיום 4.12.02 ועד 9.2.03.

זכות ערעור בתוך 45 ימים מהיום.ב

**ניתן והודע היום ב' באב, תשס"ג (31 ביולי 2003) במעמד הצדדים.**

|  |
| --- |
| **שלי טימן, שופט** |

# צו

הסמים יושמדו. האקדח יוחזר לבעליו. כלי הפריצה יחולטו. המשקפת תוחזר לראובן ויין.

כל שאר המוצגים יוחזרו לנאשם.

**ניתן היום ב' באב, תשס"ג (31 ביולי 2003) במעמד הצדדים.**

|  |
| --- |
| **שלי טימן, שופט** |

נוסח זה כפוף לשינויי עריכה וניסוח