**בתי המשפט**

|  |  |  |  |
| --- | --- | --- | --- |
| **בית משפט השלום תל אביב-יפו** | | **פ 009456/04**  **פ 006709/05** | |
| **בפני:** | **שופט: כוחן חיותה** | **תאריך:** | **31/10/2007** |

|  |  |  |  |
| --- | --- | --- | --- |
| בעניין: | מדינת ישראל | |  |
|  | ע"י ב"כ עו"ד | איריס שמואלי | המאשימה |
|  | נ ג ד | |  |
|  | מיסולובין אהרן - נוכח | |  |
|  | ע"י ב"כ עו"ד | פרופ. ליבאי ו/או דנה וייס | הנאשם |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [144(א)](http://www.nevo.co.il/law/70301/144.a), [415](http://www.nevo.co.il/law/70301/415), [420](http://www.nevo.co.il/law/70301/420), [441](http://www.nevo.co.il/law/70301/441)

[חוק איסור הלבנת הון, תש"ס-2000](http://www.nevo.co.il/law/74345): סע' [4](http://www.nevo.co.il/law/74345/4), [21](http://www.nevo.co.il/law/74345/21)

**גזר דין**

#### מבוא

1. [ת.פ. 9456/04](http://www.nevo.co.il/case/2494810) – בתאריך 1.12.04 הוגש לביהמ"ש כתב אישום הכולל עבירות מירמה וזיוף, כפי שיפורט בהמשך.
2. [ת.פ. 6709/05](http://www.nevo.co.il/case/2494810)  – תאריך 15.12.05 הוגש לביהמ"ש כתב אישום בגין עשיית פעולות ברכוש אסור, בניגוד לחוק הלבנת הון, כפי שיפורט בהמשך.
3. בתאריך 4.7.07 הודיעו הצדדים כי הגיעו להסדר טיעון במסגרתו אוחדו שני התיקים והוגשו בשני התיקים כתבי אישום מתוקנים, בהם הודה הנאשם והורשע בעבירות כדלקמן:

א. [ת.פ. 9456/04](http://www.nevo.co.il/case/2494810) –

אישום ראשון – שימוש במסמך מזויף בכוונה לקבל באמצעותו דבר – עבירה לפי [סעיף 420](http://www.nevo.co.il/law/70301/420) לחוק העונשין, התשל"ז 1977 (להלן: "החוק").

התחזות לאחר, עבירה לפי [סעיף 441](http://www.nevo.co.il/law/70301/441) לחוק.

אישום שני – שימוש במסמך מזויף, לפי [סעיף 420](http://www.nevo.co.il/law/70301/420) לחוק (שלוש עבירות), התחזות לאחר, לפי [סעיף 441](http://www.nevo.co.il/law/70301/441) לחוק, קבלת דבר במרמה (שלוש עבירות), לפי [סעיף 415](http://www.nevo.co.il/law/70301/415) לחוק.

אישום שלישי – קבלת דבר במרמה (שלוש עבירות לפי [סעיף 415](http://www.nevo.co.il/law/70301/415) לחוק העונשין).

אישום רביעי – שימוש במסמך מזויף – 38 עבירות, לפי [סעיף 420](http://www.nevo.co.il/law/70301/420) לחוק.

אישום חמישי – התחזות לאחר, לפי [סעיף 441](http://www.nevo.co.il/law/70301/441) לחוק.

אישום שישי – אחזקת נשק שלא כדין, עבירה לפי [סעיף 144(א)](http://www.nevo.co.il/law/70301/144.a) לחוק.

ב. [ת.פ. 6709/05](http://www.nevo.co.il/case/2494810)  - עשיית פעולות ברכוש בידיעה שהוא אסור, עבירות על [סעיף 4](http://www.nevo.co.il/law/74345/4) לחוק איסור הלבנת הון, התש"ס – 2000 (להלן: "חוק הלבנת הון").

##### העובדות בהן הורשע

1. מהעובדות בהן הודה הנאשם מצטיירת התמונה הבאה:
   1. הנאשם עלה ארצה מלטביה בשנת 1971 ועזב את הארץ לארה"ב בשנת 1981.
   2. בשנת 1998 קיבל הנאשם תעודת זהות מזוייפת על שם ולרי ויגורנוב ויום למחרת הפיק דרכון מזוייף על אותו שם. זמן לא רב לאחר מכן, יצא הנאשם את הארץ באמצעות הדרכון המזויף.
   3. באותה שנה קיבל הנאשם, במירמה, ברוסיה דרכון על שם אלברט פרידמן (להלן: "פרידמן"), באמצעותו נכנס לישראל והתייצג בכזב כמי שזכאי לתעודת עולה. על סמך תעודת העולה אותה קיבל במירמה הוא קיבל, בנוסף, במירמה, תעודת זהות.
   4. באמצעות התעודות המזויפות הנ"ל, קיבל הנאשם במירמה מממשלת ישראל סל קליטה, השתתפות בשכר דירה, והנחת עולה בסכום כולל העולה על 53,000 ₪.
   5. בין השנים 1999 ל- 2004 השתמש הנאשם בדרכונו המזוייף , עת יצא את שערי המדינה ונכנס אליה ב- 38 מועדים שונים.
   6. ב- 1.4.04, כאשר שוטרים באו לבצע את מעצרו של הנאשם, הוא התחזה בפניהם בשמו של פרידמן. בנוסף, באותה עת, החזיק הנאשם באקדח ותחמושת אותם ייבא ארצה מחו"ל ללא היתר.
   7. החל משנת 2002 ביצע הנאשם 10 פעולות בכספים בידיעה שהם רכוש אסור, בניגוד ל[סעיף 4](http://www.nevo.co.il/law/74345/4) לחוק הלבנת הון. עיון בכתב האישום מגלה, כי הנאשם פעל לאורך שנים, באופן שיטתי ורציף, בתחכום וברמייה, בהעבירו סכומי עתק מחשבונות בארה"ב לחשבונות מוסווים שפתח במדינות אירופה ומזרח אירופה, לרבות חשבון קש שפתח על שם גיסתו, ומשם מצאו הכספים דרכם לחשבונות הנאשם בארץ, אשר אלה לא נפתחו על שמו, ולא בכדי. בסך הכל העביר הנאשם לחשבונותיו בפעילות עקלקלה, עניפה ומסועפת 1,379,307 דולר (מעל 6 מיליון ₪).
2. מעלליו של הנאשם, ראשיתם והורתם בעבירות אותן ביצע בארה"ב בין השנים 1989 עד 1995, בהן התגורר בארה"ב.

נגד הנאשם נפתחה חקירה בארה"ב והוגש נגדו כתב אישום בעבירות מירמה, הלבנת הון והתחמקות ממס. הנאשם חמק מאימת הדין בארה"ב, הוכרז שם כמבוקש ובשנת 1998 הגיע לארץ בזהותו הבדויה, כאמור לעיל.

1. עינינו הרואות, כי במשך שנים קשר הנאשם את גורלו לעולם הפשע, חמק מזרועות החוק בארה"ב והמשיך לבצע עבירות רבות ומגוונות בארץ, חלקן נגזרות מהעבירות אותן ביצע בארה"ב וחלקן במנותק מהן.

###### מרמה, זיוף והתחזות

1. עבירות המירמה בהן הורשע הנאשם בוצעו על ידו לאורך שנים, בשיטתיות וברצף ומכאן חומרתן. לצד עבירות המרמה, השתמש הנאשם בהזדמנויות רבות מספור במסמכים מזוייפים ועטה על עצמו זהות שאולה, עבירות שהן נגזרות מעבירות המרמה ומוסיפות לה נופך של חומרה.

בתי המשפט על ערכאותיהם השונות אמרו את דברם לעניין העונש הראוי בעבירות מהסוג האמור וקבעו את מדיניות הענישה בעבירות המרמה (ראה: [**ע.פ. 9788/03 מ.י. נ. דוד גולן**](http://www.nevo.co.il/case/5983586)**;** [**רע"פ 743/07 חיים עזריה ואח' נ. מ.י**](http://www.nevo.co.il/case/5722452)**.,** [**ת.פ. (ב"ש) 8207/02 מ.י. נ. כהן , יחזקאל דניאל ואח'**](http://www.nevo.co.il/case/258908)**,** [**ת"פ (ת"א) 40306/03 מ.י. נ. ג'רבי יגאל ואח'**](http://www.nevo.co.il/case/2247017)**.**

הנה כי כן, בעבירות מרמה ובעבירות כלכליות מן הראוי שהעונש יכלול רכיב של מאסר בפועל, שישקף את חומרת העבירה ושיהיה בו אלמנט של הרתעה.

עבירה בניגוד ל[סעיף 4](http://www.nevo.co.il/law/74345/4) לחוק איסור הלבנת הון

1. הנאשם הודה והורשע, כאמור, בביצוע עבירות על [סעיף 4](http://www.nevo.co.il/law/74345/4) לחוק הלבנת הון; עשיית פעולות ברכוש, ביודעו כי הרכוש הוא אסור, או בשל היותו אסור, או בשל היותו רכוש ש"התערבב" ברכוש אסור.

פעילותו זו אף היא נמשכה לאורך שנים, ובסופו של דבר, צבר הנאשם מפעולותיו האסורות הון שלא יסולא בפז.

המחוקק התייחס לעבירה של הלבנת הון בחומרה וקבע עונשים כבדים לצידה. אין תימה שבתי המשפט הלכו בעקבות החקיקה ונקטו בגישה מחמירה.

עבירה זו יתודותיה נעוצים ושזורים ברמייה, הטעייה והסוואה.

הנאשם

1. הנאשם נולד בלטביה בשנת 1949, רכש השכלה גבוהה, היה פעיל ציוני ובעקבות כך היה אסיר ציון במשך שנתיים. עם עלותו ארצה בשנת 1971, הצטרף לעסק הטקסטיל של אביו, אך כעבור 10 שנים היגר לארה"ב. בשנת 1989 החל לעסוק בעסקי דלק בחברת KINGS MOTOR OIL ובד בבד החל לבצע עבירות, עליהן אמור לתת את הדין בארה"ב.
2. הסתבכותו בפלילים בארה"ב שהביאה לכך שהוא הוכרז "מבוקש" ע"י רשויות החוק שם, לא מנעה ממנו ולא הרתיעה אותו לנהל חיים עברייניים בארץ לאורך שנים עד למעצרו.
3. עם מעצרו הוקפא כל רכושו בארץ, ובעקבות כך מצבו הכלכלי הורע, אך זהו חלק מהמחיר המתחייב אותו משלם הנאשם בגין מעשיו החמורים.
4. למעשה, לנאשם היו נתונים טובים לקיים חיים תקינים ומכובדים, אך בשל התאווה לכסף הוא בחר לחצות את הקווים וחבר לעולם הפשע, ממנו הוא ניזון במשך שנים.
5. הנאשם שיתף פעולה באופן מלא עם המשטרה, הודה בשני כתבי האישום ובכך חסך זמן לא מבוטל בניהול משפט מורכב ומסועף, הנאשם הסכים להסגיר את עצמו לארה"ב ובכך חסך ניהול הליך הסגרה ממושך – כל אלה צריכים להיזקף לטובת הנאשם.

הסדר הטיעון

1. הצדדים הציגו הסדר טיעון שהינו פרי מאמץ ניכר ומשותף בינם לבין עצמם ובינם לבין רשויות החוק בארה"ב, שהיו שותפות להסדר.

ככלל, ביהמ"ש – וזאת עפ"י פסה"ד המנחה [**ע.פ. 1958/98 פלוני נ. מ"י**](http://www.nevo.co.il/case/161892)  פ"ד (113)577 - אינו מתערב בשיקולי התביעה שהביאו אותה לגבש הסדר טיעון, אלא אם כן מצא כי נפל פגם או פסול משמעותי בשיקולי התביעה.

"הנחת עבודה ראויה היא כי התביעה עומדת בחזקת התקינות והכשירות, וביהמ"ש יניח ככלל כי התביעה, כמופקדת על אינטרס הציבור, פועלת בתום לב ומשיקולים ענייניים".

1. ב"כ הצדדים פרשו בפני ביהמ"ש את השיקולים שעמדו מאחורי ההסדר ושהינחו אותם להגיע לעונש המוסכם.

האזנתי ברוב קשב לטיעונים בעל פה ועיינתי בעין בוחנת בטיעונים שהועלו על ידם בכתב, ונחה דעתי, כי העונש המוסכם הכולל, בין השאר, עונש מאסר שירוצה בחופף לעונש מאסר אותו אמור הנאשם לשאת בארה"ב, במסגרת ההסדר אליו הגיעו הצדדים עם רשויות החוק בארה"ב, בנוסף לקנס ולחילוט, הינו עונש מאוזן וראוי.

**חילוט –** [**סעיף 21**](http://www.nevo.co.il/law/74345/21) **לחוק הלבנת הון**

1. לצד עונש המאסר והקנס, הסכימו הצדדים על חילוט בשווי כ- 50% משווי הנכסים של הנאשם בארץ. חילוט אינו עונש, אך הוא משמש כלי אפקטיבי הן כגורם הרתעתי והן כדי להוציא את בלעו מפיו של מי שביקש להפיק רווחים קלים על חשבון המדינה (ראה: [**ת.פ. 40193/02 (ת"א) מ.י. נ. אבוזמיל**](http://www.nevo.co.il/case/260031)**)**. ההגיון העומד בבסיס החילוט הוא השבת המצב לקדמותו, וכלשון [סעיף 21](http://www.nevo.co.il/law/74345/21) לחוק הלבנת הון ניתן לחלט רכוש "**בשווי של רכוש שנעברה בו העבירה..."**.

על אף האמור בסעיף, הפרקטיקה הנקוטה על בתי המשפט על פי פסיקה עניפה שהוצגה בפניי, הינה שהחילוט יהיה בשיעור שבין 15% ל- 30% מהרכוש.

בענייננו, כאמור, הנאשם נתן הסכמתו לחילוט המגיע לכדי 50% מרכושו – עובדה שאף אותה יש לזקוף לטובתו.

**לסיכום**

1. העונש שעל הנאשם לשאת אינו קל, אך הוא משקף את חומרת העבירות, התמשכותן ונסיבות ביצוען. משכך, אני מכבדת את הסדר הטיעון על כל מרכיביו ומשיתה על הנאשם את העונשים הבאים:
   1. בגין העבירות ב[ת.פ. 9456/04](http://www.nevo.co.il/case/2494810) – 18 חודשים מאסר.
   2. בגין העבירות ב[ת.פ. 6709/05](http://www.nevo.co.il/case/2494810)  – 24 חודשים מאסר.
   3. עונשי המאסר ירוצו בחופף, סה"כ 24 חודשים מאסר בניכוי ימי המעצר מ- 1.6.04 עד 10.6.04.
   4. בהתחשב בהסכמות שהושגו בין משרדי המשפטים של ארה"ב וישראל, הנאשם יוכל לרצות את המאסר במתקן כליאה בארה"ב, בחופף לכל עונש מאסר שייגזר עליו בארה"ב, והדבר ייחשב כריצוי מלא של עונשי המאסר שהושתו על הנאשם בתיקים שבפניי.
   5. 18 חודשים מאסר על תנאי אותם לא ירצה אלא אם יעבור תוך 3 שנים מיום השחרור עבירה בה הורשע.
   6. קנס בסך 500,000 ₪ (חמש מאות אלף ₪) או 12 חודשים מאסר. הקנס ישולם מכספים המופקדים בחשבון בנק מספר 278629 על שם רגינה מוסולובין בבנק הפועלים סעיף 638.
   7. חילוט

אני מורה לחלט את הרכוש המפורט כדלקמן:

* + 1. כל הכספים והזכויות המצויים בחשבונות הבנק:

חשבון מס. 278629 על שם רגינה מיסולובין בבנק הפועלים סניף 638 חולון, לאחר שישולם מחשבון זה הקנס, כאמור בסעיף ו' הנ"ל.

חשבון מס. 278580 על שם רגינה מיסולובין בבנק הפועלים סניף 638 חולון.

חשבון מס. 361198/46 על שם אלברט פרידמן בבנק לאומי, סניף 950, נתניה.

* + 1. רכב מסוג וולוו מס. 1777235 על שם אלברט פרידמן.
    2. חפצי ערך כמפורט בכתב האישום המתוקן, לרבות אקדח מסוג בלוק 17.
    3. למען הסדר ספק, שאר הרכוש שנתפס ולא חולט, לרבות מסמכים, יוחזר לנאשם כשהוא נקי מכל צו תפיסה ועיקול.

**זכות ערעור תוך 45 יום מהיום.**

**ניתנה היום, ט"ז בחשון, תשס"ח (28 באוקטובר 2007), במעמד הצדדים.**

|  |
| --- |
| **סג"נ ח. כוחן - שופטת** |

קלדנית: ש. ויגודני

# החלטה

בהסכמת הצדדים ועל מנת לאפשר לרשויות החוק בארה"ב להשלים את חלקם בהסדר הטיעון, באופן שהנאשם ירצה את עונשו שם, אני מורה על עיכוב ביצוע המאסר למשך 4 חודשים.

אני קובעת את התיק לתזכורת לתאריך 25.2.08 שעה 09:00.

אני מורה על ביטול צו הקפאת החשבונות כנגד תשלום הקנס וביצוע החילוט:

חשבון מס. 278629 על שם רגינה מיסולובין בבנק הפועלים סניף 638 חולון, חשבון מס. 278580 על שם רגינה מיסולובין בבנק הפועלים סניף 638 חולון, חשבון מס. 361198/46 על שם אלברט פרידמן בבנק לאומי, סניף 950, נתניה.

**5129371**

**54678313**

**למען הסר ספק, צו עכוב יציאה מהארץ נגד הנאשם ואשתו עומד בעינו עד לתחילת ריצוי עונש המאסר בין בישראל ובין בארה"ב, הכל לפי העניין.**

5129371

54678313

כוחן חיותה 54678313-9456/04

**ניתנה היום, י"ז בחשון, תשס"ח (29 באוקטובר 2007), במעמד הצדדים.**

|  |
| --- |
| **סג"נ ח. כוחן - שופטת** |

קלדנית: ש. ויגודני

נוסח מסמך זה כפוף לשינויי ניסוח ועריכה