|  |  |  |  |
| --- | --- | --- | --- |
| **בעניין:** | **מדינת ישראל** | |  |
|  |  |  | המאשימה |
|  | **נ ג ד** | |  |
|  | **1. יניב בן יוסף הראל**  **2. ארז בן יוסף בן ברוך** | |  |
|  |  | **עו"ד רחמני חגית** | הנאשם |

|  |  |
| --- | --- |
| **נוכחים:** | **ב"כ המאשימה עו"ד שמרלינג**  **הנאשם וב"כ עו"ד רחמני (סנגוריה ציבורית)** |

# 

# גזר דין

# 

1. הנאשם הורשע על פי הודייתו בעבירות של החזקת סם שלא לצריכה עצמית, סחר בסם מסוכן ונסיון לסחר בסם מסוכן.
2. בטרם שמיעת הראיות הודה הנאשם בעובדות כתב האישום ,הורשע בביצוען ונתבקש אודותיו תסקיר של שירות המבחן. בשל גילו הצעיר.

לאחר מספר דחיות לשם השלמת התסקיר וקבלת הודעת הממונה על עבודות השרות בדבר כשירותו של הנאשם לבצוע עבודות שירות, הגיעו הצדדים להסכמה לפיה יוטלו על הנאשם שישה חודשי מאסר עבודות שרות וכן מאסר על תנאי והתחייבות להמנע מעבירה.

1. על פי עובדות כתב האישום בהן הודה הנאשם ביום 24/12/01 בסמוך לשעה 03:00 ברחוב הרקפת בחולון החזיק הנאשם , שלא לצריכתו העצמית, סם מסוכן מסוג קנאבוס אשר היה מחולק לשני שקים כמפורט להלן:
   1. שק אשר הכיל סם מסוכן מסוג קנאבוס במשקל 680 גרם נטו.
   2. שק אשר הכיל סם מסוכן מסוג קנאבוס במשקל 1,600 גרם נטו.

בנסיבות המפורטות לעיל ניסה הנאשם לסחור בסם מסוכן בכך שדיבר עם קונה הסם, עופר רשל (להלן:"הקונה"), למכור לו סם מסוכן מסוג קנאבוס במשקל 50 גרם תמורת 150 ₪ ונפגש עימו במקום המוזכר לעיל ואולם הנאשם לא השלים את ביצוע העבירה שכן נתפס על ידי שוטר במקום.

כמו כן,במהלך החודשים נובמבר דצמבר 2001 סחר הנאשם בסמים בכך שמכר לקונה במספר הזדמנויות, סם מסוכן מסוג קנאבוס במשקל 50 גרם תמורת 150 ₪.

1. ב"כ המאשימה ציין כי התביעה לקחה בחשבון את גילו הצעיר של הנאשם ועברו הנקי ועל כן עתרה לעונש המוסכם.

ב"כ המאשימה איבחן בין הנאשם לבין הנאשם האחר שהואשם יחד עימו בכתב האישום ואשר נגזר עליו מאסר בפועל לתקופה ממושכת. לדברי ב"כ המאשימה, הנאשם האחר צרף תיק נוסף שענינו עבירות נוספות וחמורות ועל כן נגזר דינו לחומרא.

הוסיף וציין ב"כ המאשימה כי הנאשם שהה במשך כשנה במעצר בית מלא ורוב עיסוקו מוקדש ללימוד תורה.

ב"כ המאשימה הדגיש כי אמנם מדובר בעבירות חמורות ואולם יש מקום לאפשר לנאשם לתרום לקהילה על ידי ריצוי מאסר בעבודות שירות ולכבד את הסכמת הצדדים.

1. ב"כ הנאשם ציינה כי מצבו הנפשי הקשה של הנאשם, נסיון אובדני שביצע ואי גיוסו לצבא היוו רקע לתחילת צריכת סמים וביצוע העבירות בהן הורשע.

ב"כ הנאשם הדגישה כי לנאשם אין עבר פלילי וקרוב לשנה שהה במעצר בית מלא.

כן ציינה ב"כ הנאשם כי הנאשם התנתק מהסביבה בה שהה עת ביצע את העבירות, התקרב לדת ופתח דף חדש בחייו.

ב"כ הנאשם ציינה את הזמן שחסך הנאשם בהודייתו, עברו הנפשי הבעייתי ויכולתו לתרום לקהילה ועתרה לבית המשפט כי יכבד את הסכמת הצדדים , תוך מתן הזדמנות לנאשם לתיקון דרכיו.

1. אף הנאשם הביע חרטה על מעשיו וציין כי לא היה מודע לחומרת מעשיו.

הנאשם עתר לבית המשפט שיקל עמו ככל האפשר, על מנת שיוכל להמשיך באורח החיים החדש בו החל.

1. מתסקיר שירות המבחן שנתקבל אודות הנאשם עולה כי הנאשם לוקח אחריות חלקית בלבד על העבירות בהן הורשע, נוטה להשליך זאת על תקופה קשה בחייו ומתקשה לקבל את האפשרות שעליו להענש בגין מעשיו.

בשל נסיון אובדני בעברו של הנאשם נשלח לבדיקה פסיכיאטרית , לאחריה הומצאה חוות דעת לבית המשפט והתקבל אודותיו תסקיר משלים .

שירות המבחן חזר והדגיש כי הנאשם לוקח אחריות חלקית בלבד על מעשיו ,אינו רואה את חלקו בביצוע העבירה ולא מבין את חומרתה וזאת ללא קשר למצבו הנפשי ועל כן קיים סיכוי כי ישוב ויבצעה.

בנוסף התרשם שירות המבחן מאישיותו המניפולטיבית של הנאשם, אשר אינו מביע מוטיבציה כנה לטיפול בבעיותיו אלא שיתף פעולה להשגת מטרה קונקרטית, מה גם ששלל כל בעיית סמים. לפיכך, נמנע שירות המבחן מהמלצה טיפולית בענינו.

1. הנאשם , צעיר לימים, יליד שנת 1981 ונעדר הרשעות קודמות.

נסיבות ביצוע העבירות על ידי הנאשם הינן חמורות.

הנאשם החזיק ביחד עם אחר סם מסוג קנאבוס (להלן:"הסם") בשני שקים נפרדים בכמויות גדולות ואף ניסה לסחור בסם בכך שנדבר עם קונה ונפגש עימו, ביחד עם הנאשם האחר שאף ניגש למקום המחבוא של הסם על מנת להביאו לקונה. רק בשל תפיסתם בכף, לא הושלמה העיסקה.

יתירה מכך, הנאשם סחר בסם בשיטתיות, במהלך חודשיים, באופן שמכר לקונה 50 גרם של סם במחיר של 150 ₪.

מנסיבות ביצוע העבירות עולה כי הנאשם היווה חולייה פעילה בשרשרת הפצת הסם ובמשך מספר חודשים החזיק בכמויות ניכרות של סם ועסק במכירתו .

אין חולק כי על בית המשפט לעשות כל מאמץ כדי לעקור את תופעת העיסוק בסמים מן השורש ולהציל קורבנות פוטנציאלים מהתמכרות לסם ,על ידי ענישה קשה ומכאיבה של כל אחת מחוליות שרשרת הפצת הסם .

**"המאבק בהפצת הסמים כולל גם הפצתם של סמים קלים יחסית , דוגמת הקנבוס ולמיותר יהיה לחזור ולהזכיר את המעבר הקל- והטבעי- מצריכתם של סמים קלים לכבדים יותר."**

( ע"פ 407/97 אמויאל יניב נ' מדינת ישראל , תק- על 97 (2), 375).

1. נסיבותיו האישיות הספציפיות של נאשם זה או אחר , מהוות תמיד שיקול רלוונטי בעת גזירת עונשו.

יחד עם זאת יש ונסיבות אישיות של הנאשם נשקלות אל מול האינטרס הציבורי והחברתי והמסר הצריך לצאת מפי בית המשפט על ידי ענישה ראויה בעבירות חמורות.

**"הנסיבות האישיות של נאשם, לרבות אופיו והתנהגותו הכללית והסיכון שיעבור עבירות נוספות-הן לעולם שיקול רלוונטי בקביעת מידת העונש...אולם הנסיבות הללו אינן ממצות את מה שטעון שיקול עובר לגזירת העונש, ויש בהן רק נדבך אחד או מרכיב אחד מתוך מרכיבים מספר...**

**זאת ועוד, כאמור ויש עבירות, בשל אופין ותוצאותיהן יש בהן משקל יחסי מועט לעברו הנקי של עברין...גישה דומה מתחייבת במקרים בהם מדובר על עבירות סמים, ביחוד על המסחר בסמים...דרוש יסוד מרתיע ויעיל בענישה, שירחיק דווקא את אלו שעל הסף מן ההיגררות אל הביצוע של מעשה העבירה."**

(ע"פ 344/81, 359/81, מ"י נ' שחר סגל ואח', פ"ד ל"ה (4) 313 ).

1. בשים לב לכל האמור לעיל מצאתי כי אין בעונש המוצע על ידי הצדדים כדי להוות ענישה ראויה בנסיבות הענין.

כעולה מתסקיר שירות המבחן, הנאשם לא נטל אחריות מלאה על מעשיו ורצונו לטיפול ולשתוף פעולה עמם נבע אך ורק מרצונו לזכות בהקלה מבית המשפט בעת גזירת דינו.

כמו כן התרשם שרות המבחן כי בהעדר נכונות כנה לטיפול ובשל חוסר תובנה לבעית העיסוק בסמים , עלול הנאשם לחזור על מעשיו ואף בגין כך יש מקום לענישה כואבת ומרתיעה לבל יעשה כן.

11. באשר לעקרון אחידות הענישה, הנאשם האחר אשר הואשם יחד עם הנאשם בכתב האישום הודה והורשע בעבירות של אחזקת סם שלא לצריכה עצמית, נסיון לסחור בסם מסוכן והפרת הוראה חוקית.

הנאשם האחר לא הורשע בסחר בסם מסוכן במספר הזדמנויות כפי שהורשע הנאשם שבפני, אולם צרף תיק נוסף שענינו החזקת סם במשקל של כעשרה ק"ג, כלי עישון ורכוש החשוד כגנוב.

בגין כל העבירות בהן הורשע נגזרו על הנאשם האחר 18 חודשי מאסר בפועל ומאסרים על תנאי.

מעורבותם של הנאשם והנאשם האחר בבצוע העבירות בהן הורשעו במשותף הינה זהה.

אף גילו של הנאשם האחר זהה ועברו הפלילי הינו רישום פלילי אחד,ללא הרשעה, מבית משפט לנוער בעבירות רכב, בגינו הועמד בפיקוח קצין מבחן.

בשם לב לאמור לעיל מצאתי אמנם כי לא ראוי להטיל על הנאשם עונש זהה לזה שהוטל על הנאשם האחר אולם עיקרון אחידות הענישה מחייב הטלת עונש חמור יותר מהמוצע.

מאסר לריצוי בעבודות שירות, בעבירות בהן הורשע הנאשם, כשהתסקיר מצביע על חשש להשנותן , אינו עונש ראוי ולא יהא בו כדי להשיג את מטרות הענישה.

12. יחד עם זאת , הגם שהיה מקום לגזור על הנאשם עונש חמור לא אמצה עימו את הדין, תוך שאני נותנת דעתי לעמדת התביעה ולכלל הנסיבות לקולא ,לרבות הודיית הנאשם,גילו הצעיר היותו נעדר הרשעות קודמות ושהייתו בתנאי מעצר בית זמן ממושך.

לאחר ששקלתי את סך כל השיקולים הצריכים לענין אני גוזרת על הנאשם את העונשים הבאים:

1. מאסר בפועל למשך 10 חודשים בניכוי ימי מעצרו בגין תיק זה.
2. 6 חודשים מאסר על תנאי והתנאי הוא שלא יעבור הנאשם במשך 3 שנים את העבירות בהן הורשע.
3. התחייבות כספית בסך של 2,000 ₪ להימנע במשך שנתיים מהעבירות בהן הורשע.

לא תחתם ההתחייבות יאסר הנאשם למשך 21 ימים.

זכות ערעור לבית המשפט המחוזי תוך 45 יום מהיום.

**ניתן היום ה' בטבת, תשס"ג (10 בדצמבר 2002) במעמד הצדדים**

|  |
| --- |
| **דבורה עטר, שופטת** |

002621/01פ 126 דבורה עטר

**ב"כ הנאשם:**

אנו מבקשים עכוב ביצוע לחודש ימים, לצורך הגשת ערעור, ממילא ישנן ערבויות הוא נמצא במעצר בית, תקופת המאסר אינה ארוכה ומצדיקה את עכוב הביצוע.

**ב"כ המאשימה:**

אין התנגדות לעכוב ביצוע, אנו נסכים שיפסקו ערבויות שאינן מכבידות.

הנאשם שהה במעצר בגין תיק זה 17 ימים ומוסכם כי ינוכו מימי מאסרו .

# 

# החלטה

אני מורה כי מתקופת מאסרו של הנאשם ינוכו 17 ימים בהם שהה הנאשם במעצר בגין תיק זה.

אני מורה כי עונש המאסר בפועל שנגזר על הנאשם יעוכב עד ליום 12/1/03.

כל תנאי השחרור יעמדו בתוקפם במהלך תקופת עכוב הביצוע.

הנאשם יתייצב לריצוי עונשו ביום 12/1/03 בשעה 08.30 במזכירות בית המשפט.

**5129371**

**5129371**

**5467831354678313ניתנה היום ה' בטבת, תשס"ג (10 בדצמבר 2002) במעמד הצדדים**

דבורה עטר 54678313-2621/01

|  |
| --- |
| **דבורה עטר, שופטת** |

נוסח מסמך זה כפוף לשינויי ניסוח ועריכה