|  |  |
| --- | --- |
| **בית המשפט המחוזי בבאר שבע** | |
| **תפ"ח 1004-06 מ.י. פרקליטות מחוז דרום-פלילי נ' צאלח** |  |

|  |  |  |
| --- | --- | --- |
| בפני | כב' השופטת ר. אבידע – אב"ד  כב' השופטת ח. סלוטקי  כב' השופט מ. לוי | |
| **בעניין:** | **מדינת ישראל** |  |
|  |  | **המאשימה** |
|  | **נגד** | |
|  | **רמזי צאלח** |  |
|  |  | **הנאשם** |

**נוכחים:** **ב"כ המאשימה עו"ד צברי**

**הנאשם וב"כ עו"ד ג'ברין**

**מתורגמן מטעם בית המשפט**

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25), [33(1)](http://www.nevo.co.il/law/70301/33.1), [143](http://www.nevo.co.il/law/70301/143), [144 (א)](http://www.nevo.co.il/law/70301/144.a), [144(ב)](http://www.nevo.co.il/law/70301/144.b), [144(ב)(2)](http://www.nevo.co.il/law/70301/144.b.2), [305(1)](http://www.nevo.co.il/law/70301/305.1), [499(א)(1)](http://www.nevo.co.il/law/70301/499.a.1)

[חוק למניעת הסתננות (עבירות ושיפוט), תשי"ד-1954](http://www.nevo.co.il/law/72510): סע' [2](http://www.nevo.co.il/law/72510/2), [5](http://www.nevo.co.il/law/72510/5)

|  |
| --- |
| **גזר דין** |

**הנאשם הודה במסגרת הסדר טיעון באישומים אשר יוחסו לו בכתב האישום המתוקן בשנית והורשע על פי הודאתו בעבירות הבאות: 2 עבירות של חברות בארגון טרוריסטי, עבירה לפי סעיף 3 לפקודה למניעת טרור, קשירת קשר לפשע, עבירה לפי** [**סעיף 499(א)(1)**](http://www.nevo.co.il/law/70301/499.a.1) **ל**[**חוק העונשין**](http://www.nevo.co.il/law/70301)**, תשל"ז-1977, 3 עבירות של אימונים צבאיים אסורים, עבירה לפי** [**סעיף 143**](http://www.nevo.co.il/law/70301/143) **לחוק העונשין, תשל"ז-1977, 7 עבירות נשק- נשיאת נשק, עבירה לפי** [**סעיף 144(ב)(2)**](http://www.nevo.co.il/law/70301/144.b.2) **רישא לחוק העונשין, תשל"ז-1977, חברות בהתאחדות בלתי מותרת, עבירה לפי סעיף 85(1)(א) לתקנות ההגנה (שעת חרום) 1945, קשירת קשר לביצוע פשע (רצח), עבירה לפי** [**סעיף 499(א)(1)**](http://www.nevo.co.il/law/70301/499.a.1) **לחוק העונשין, תשל"ז-1977, עבירות נשק-החזקת נשק, עבירה לפי** [**סעיף 144 (א)**](http://www.nevo.co.il/law/70301/144.a) **רישא לחוק העונשין, תשל"ז-1977, נסיון לשידול לרצח, עבירה לפי** [**סעיף 33(1)**](http://www.nevo.co.il/law/70301/33.1) **לחוק העונשין, תשל"ז-1977, 6 עבירות של מתן שירות להתאחדות בלתי מותרת, עבירה לפי תקנה 85(1)(ג) לתקנות ההגנה (שעת חרום) 1945, 2 עבירות של קשירת קשר לפשע (רצח והסתננות), עבירה לפי** [**סעיף 499(א)(1)**](http://www.nevo.co.il/law/70301/499.a.1) **לחוק העונשין, תשל"ז-1977, 2 עבירות של נסיון לרצח, עבירה לפי** [**סעיף 305(1)**](http://www.nevo.co.il/law/70301/305.1) **לחוק העונשין, תשל"ז-1977, 5 עבירות של נסיון להסתננות, עבירה לפי** [**סעיף 2**](http://www.nevo.co.il/law/72510/2) **ל**[**חוק למניעת הסתננות (עבירות ושיפוט)**](http://www.nevo.co.il/law/72510)**, תשי"ד–1954 בצירוף** [**סעיף 25**](http://www.nevo.co.il/law/70301/25) **לחוק העונשין, תשל"ז–1977, נשיאת תחמושת, עבירה לפי** [**סעיף 144(ב)**](http://www.nevo.co.il/law/70301/144.b) **סיפא לחוק העונשין, תשל"ז-1977, מתן שירות להתאחדות בלתי חוקית, עבירה לפי תקנה 85(ב)(ג) לתקנות ההגנה (שעת חרום) 1945 ו– 4 עבירות של נסיון לבצע פשע על ידי מסתנן, עבירה לפי** [**סעיף 5**](http://www.nevo.co.il/law/72510/5) **לחוק ההסתננות בצירוף** [**סעיף 25**](http://www.nevo.co.il/law/70301/25) **לחוק העונשין, תשל"ז-1977.**

**ההסדר לא כלל הסכמה לעניין העונש.**

**על פי עובדות האישום הראשון, החזית העממית הדמוקרטית לשחרור פלסטין (להלן: הארגון) הוכרזה כארגון טרוריסטי ע"י ממשלת ישראל בתאריך 30.1.86.**

**הנאשם במועד כלשהו שאינו ידוע במדויק בסוף שנת 2003, בג'בליה שברצועת עזה, פנה אל פאיז אל צאלוחה (להלן: פאיז) פעיל בארגון וביקש ממנו להצטרף לארגון ולבצע עבורו פעולת התאבדות, פאיז נעתר לבקשתו של הנאשם והפגיש אותו בבית לאהיה שברצועת עזה עם שחדה אבו נמוס (להלן: שחדה), פעיל הארגון. שחדה קיבל מהנאשם את פרטיו ותמונות וגייס אותו לארגון.**

**שחדה קשר עם הנאשם קשר לפיו הנאשם יבצע עבור הארגון פעולת ההתאבדות, במטרה להמית ישראלים בשל היותם ישראלים ולפגוע בביטחון המדינה (להלן: הקשר עם שחדה), במסגרתו ולשם קידומו נפגש הנאשם עם שחדה ועם פעיל הארגון אבו נידאל (להלן: אבו נידאל) אבו עלבה בג'בליה שברצועת עזה ומשם נסעו לביתו של שחדה.**

**הנאשם כתב צוואה , לבש בגדים צבאיים והקריא את הצוואה על יד שולחן שעליו רובי קלצ'ניקוב, מטול אר.פי.ג'י ורימונים. במקום נכחו גם פאיז ופעיל ארגון נוסף בשם מג'די שצילם את הנאשם מקריא את הצוואה.**

**על פי עובדות האישום השני, במסגרת הקשר עם שחדה ולשם קידומו, במועד שאינו ידוע במדויק בסוף שנת 2003, בביתו בבית לאהיה, לימד שחדה את הנאשם כיצד להפעיל מטול אר.פי.ג'י ולימד כיצד לירות פצצת אר.פי.ג'י וזאת כדי לירות על טנק ולהרוג את חיילי צה"ל.**

**שחדה הורה לנאשם לבצע ירי של פצצת אר.פי.ג'י על טנק של צה "ל באזור מעבר קרני, וזאת על מנת לגרום למותם של חיילים .**

**במועד כלשהו שאינו ידוע במדויק בסוף שנת 2003 או בראשית שנת 2004 יצא הנאשם במשך 5 לילות לאזור מעבר קרני כשהוא נושא עימו שני רימוני יד, הגיע לקרבת מעבר קרני ושם ערך תצפיות על תנועות חיילי צה"ל ואף אסף מידע לצורך ביצוע הירי ומתוך כוונה לפגוע בביטחון המדינה ודיווח לשחדה על תנועות חיילי צה"ל באזור מעבר קרני כפי שהבחין בתצפיות.**

**לאחר מכן הורה שחדה לנאשם שלא לבצע את הפיגוע בשל פעילות הרשות הפלסטינאית.**

**על פי עובדות האישום השלישי, ארגון גדודי חללי אל אקצא הוכרז ב-28.11.02 ע"י שר הביטחון כהתאחדות בלתי מוכרת (להלן: התאחדות).**

**הנאשם במועד שאינו ידוע במדויק בחודש אפריל 2004 או בסמוך לכך ברצועת עזה פגש את חאלד אבו זאידה (להלן: חאלד), פעיל בהתאחדות. הנאשם פנה אל חאלד אמר לו כי ברצונו להתגייס לזרוע הצבאית של ההתאחדות.**

**חאלד הסכים לצרף את הנאשם להתאחדות והביאו לפעיל אחר של ההתאחדות חסן חמאד (להלן: חסן) על מנת לעבור אימונים צבאיים. הנאשם במועד הנ"ל הצטרף לקבוצת אנשים המונה 50 איש, שעברה אימונים צבאיים מטעם ההתאחדות .**

**את המתאמנים הדריכו שני חברי ההתאחדות חסין אלעאדי ומוחמד אל עווה. האימונים כללו ירי טילים, הפעלת מטעני חבל, פירוק והרכבה של רובה קלצ'ניקוב וירידה באמצעות חבל מבניין גבוה. הנאשם השתתף באימונים.**

**מיד לאחר סיום האימונים הנ"ל פנה הנאשם לחסן וביקש ממנו לצאת ולבצע פיגוע התאבדות.**

**לאחר ארבעה ימים פנה חסן אל הנאשם וביקשו לבוא לפגישה עם פעיל אחר של ההתאחדות בשם שאדי אל-אביד (להלן: שאדי). הנאשם, שאדי וחסן נפגשו בג'בליה בחנותו של שאדי ומשם הלכו לביתו של איאד אל אביב (להלן: איאד), אחיו של שאדי ופעיל נוסף בהתאחדות, אשר ביתו נמצא בג'בליה.**

**איאד שאל את הנאשם איזו פעולה הוא מוכן לבצע, פעולת התאבדות או פעולת ירי, והנאשם השיב לאיאד כי הוא מוכן לבצע כל פעולה. איאד נעתר לבקשתו של הנאשם לבצע פיגוע ואמר לו כי עליו לבדוק העניין עם פעיל נוסף ובכיר יותר של ההתאחדות סאלם תאבת (להלן: סאלם).**

**במועד כלשהו שאינו ידוע במדויק, יומיים או שלושה לאחר מכן, ביקש איאד מהנאשם לנסוע לביתו של איאד.הנאשם הגיע לביתו של איאד ושם פגש את איאד חסן ואמיר שריף, פעיל נוסף בהתאחדות וסגנו של סאלם (להלן: אמיר).**

**אמיר הביא את הנאשם לביתו ברצועת עזה ושם צולם הנאשם במצלמת וידאו ע"י אמיר כשהוא מקריא צוואה ומחזיק רובה קלצ'ניקוב, אפוד ואקדח שקיבל מאמיר ואותם החזיר לאמיר אחרי הצילום. לאחר סיום הצילומים אמר אמיר לנאשם כי בעוד יומיים יהיה עליו לצאת לבצע פיגוע.**

**על פי עובדות האישום הרביעי, במסגרת הקשר עם אמיר ולשם קידומו במועד שאינו ידוע במדויק, ביוני או יולי 2005 בעזה, פנה אמיר לנאשם וביקש ממנו לאתר אנשים שיהיו מוכנים לבצע פיגוע התאבדות עבור ההתאחדות ולגרום למותם של ישראלים.**

**הנאשם פנה אל איברהים פרג', בן 17, תושב ג'בליה, והציע לו לבצע פיגוע התאבדות ולגרום למותם של ישראלים, בשל היותם ישראלים, אך איברהים פרג' סייד דחה את הצעתו של הנאשם וסירב לבצע פיגוע.**

**הנאשם פנה אל אחמד אל-פול (להלן: אחמד), והציע לו לבצע פיגוע התאבדות ולגרום למותם של ישראלים, בשל היותם ישראלים. אחמד הסכים להצעה וקשר עם הנאשם קשר, לרצוח ישראלים ולשם כך הביא את אחמד לאיאד. איאד שוחח עם אחמד ומצא כי אינו מתאים לבצוע פיגוע התאבדות.**

**על פי עובדות האישום החמישי, במועד כלשהו, בתחילת אוקטובר 2005, קשר סאלם קשר עם חמיס דעליס (להלן: חמיס) וסעד אל-קמע (להלן: סעד), תושבי רצועת עזה, לחצות את גבול מצרים, להיכנס לישראל שלא כדין ולהראות את הדרך לאדם נוסף שאמור לבצע פיגוע בישראל. (להלן: הקשר עם סאלם).**

**חמיס הציע לאכרם חסנאת (להלן: אכרם) וצאלח סווארכה (להלן: צאלח) ,תושבי רצועת עזה, להצטרף לקשר עם סאלם.**

**במסגרת הקשר עם סאלם ולשם קידומו, במועד כלשהו שאינו ידוע במדויק בתחילת אוקטובר 2005, הזמין אמיר את הנאשם ושאל אותו אם הוא מוכן עדיין לבצע פיגוע, הנאשם השיב לאמיר בחיוב והצטרף לקשר עם סאלם.**

**אמיר הלביש על הנאשם חגורת נפץ שנועדה לביצוע פיגוע התאבדות, והדריך אותו בהפעלת החגורה. חגורת הנפץ הכילה 6-8 ק"ג חומר נפץ כדורי ברזל ושתי מערכות הפעלה המורכבות משתי בטריות וביכולתה להמית אדם או להזיק לו (להלן: חגורת נפץ).**

**אמיר וסאלם הנחו את הנאשם לחצות את הגבול ולעבור מרצועת עזה למצרים, ובמצרים לחצות את גבול ישראל מצרים ולהיכנס לישראל שלא כדין ומשם להמשיך לחברון על מנת לפגוש שם פעיל התאחדות בשם אבו- ג'יהאד.בפגישה עם אמיר והנאשם נכחו גם חמיס וסעד.**

**הנאשם יצא עם חמיס וסעד מביתו של אמיר ויחד נסעו לעזה, שם פגש הנאשם את אכרם וצאלח. הנאשם, חמיס, סעד, אכרם וצאלח נסעו לרפיח לביתו של אדם בשם מוחמד חסין.**

**הנאשם וחמיס, אכרם וצאלח המתינו לחציית הגבול למצרים ומשם אמור היה הנאשם לחצות את גבול ישראל- מצרים ולהיכנס לישראל שלא כדין, כשהוא נושא את חגורת הנפץ שעימה היה אמור לבצע פיגוע ולהרוג ישראלים. חמיס, אכרם וצאלח היו אמורים להראות לנאשם את הדרך.**

**חציית הגבול מהרצועה לא יצאה לפעל עקב פעילות הצבא המצרי באזור והנאשם החזיר לאמיר את חגורת הנפץ.**

**על פי עובדות האישום השישי, יום לאחר שהחזיר את חגורת הנפץ לאמיר, הזמין אמיר שוב את הנאשם לפגישה. הנאשם הגיע לפגישה בביתו של אמיר. בפגישה השתתפו הנאשם, אמיר וצאלח. אמיר וסאלם הציגו לנאשם דיסק מחשב ובו הנחיות לגבי הכנת חגורת נפץ והפעלתה.**

**סאלם הסביר לנאשם כי עליו להשתתף בפיגוע התאבדות אסטרטגי רב משתתפים, שבו אמורים להשתתף מספר מתאבדים ושיתכן שהפיגוע יבוצע בערים שונות בישראל, או במפעל הגרעיני בדימונה.**

**הנאשם לבש את חגורת הנפץ ואחר כן יצא עם סעד לביתו של מוחמד חסין ברפיח, כשהוא נושא עליו את חגורת הנפץ.**

**בביתו של מוחמד חסין נפגש הנאשם עם חמיס, אכרם וצאלח, שהיו אמורים יחד עם הנאשם לחצות את גבול רצועת עזה-מצרים ולהמשיך משם לגבול ישראל-מצרים, לחצותו ולהיכנס לישראל שלא כדין. חמיס, אכרם וצאלח היו אמורים להראות לנאשם את הדרך בישראל.**

**מוחמד חסין יצר קשר עם תושב מצרים שאמור היה לסייע להם בחציית הגבול למצרים, אולם התוכנית לא יצאה לפועל עקב פעילות בצד המצרי, והנאשם החזיר את חגורת הנפץ לאמיר.**

**על פי עובדות האישום השביעי , במועד כלשהו שאינו ידוע במדויק בין 4.10.05 ו- 3.11.05, שוב נפגש הנאשם עם אמיר בביתו. בבית נמצאו חמיס והנהג פאיז.**

**אמיר הלביש על הנאשם את חגורת הנפץ וזאת על מנת לבצע פיגוע בישראל ולהמית ישראלים.**

**הנאשם, פאיז וחמיס נסעו ברכב הנהוג ע"י פאיז לביתו של מחמוד חסין ברפיח, כשהנאשם נושא עליו את חגורת הנפץ. בנוצריית, בדרך מעזה לרפיח, הצטרפו אל הנאשם חמיס ופאיז, אכרם וצאלח (להלן: החבורה ).**

**בכוונת החבורה היה לחצות את גבול רצועת עזה-מצרים ומשם להגיע לגבול ישראל-מצרים, ולחצות את גבול ישראל – מצרים ולהיכנס לישראל שלא כדין, כשהנאשם נושא חגורת נפץ, וזאת על מנת לבצע פיגוע בישראל ולגרום למותם של ישראלים.**

**חמיס, צאלח ואכרם היו אמורים לחצות את הגבול עם הנאשם ולהראות לו את הדרך בישראל. מנוצריית לעזה הצטרפו לחבורה חסן זאכי ופעיל התאחדות נוסף, אחמד נופל, אשר נסעו בג'יפ הנהוג בידי חסן. אחמד היה חמוש ברובה קלצ'ניקוב, אפוד ותחמושת.**

**אחמד נשא עימו את הנשק והתחמושת הנ"ל, כדי שיוכל במידת הצורך לירות על החיילים המצרים אם יפריעו לחציית גבול רצועת עזה-מצרים.**

**החבורה הגיעה לביתו של מחמד חסין ברפיח, אך התברר כי מחמד חסין לא הצליח לתאם את חציית הגבול והתוכנית בוטלה והנאשם החזיר את חגורת הנפץ לאמיר.**

**על פי עובדות האישום השמיני שוב התקשר אמיר לנאשם והזמינו לביתו .**

**הנאשם לבש בביתו של אמיר את חגורת הנפץ, וזאת על מנת לגרום למותם של ישראלים. באותו זמן בביתו של אמיר נכחו חמיס, אכרם וצאלח.**

**אמיר התקשר לחסן שהגיע כשהוא נוהג בג'יפ, לקח עימו את הנאשם והגיע לרפיח, כשהנאשם נושא עליו את חגורת הנפץ. אכרם וצאלח יצאו ברכב אחר נהוג בידי פאיז, לרפיח.**

**הנאשם הגיע לביתו של מוחמד חסן ברפיח, ושם פגש את אכרם וצאלח וכן הגיע למקום אחמד נופל (להלן: הקושרים). תוכניתם של הקושרים הייתה שהנאשם, חמיס, אכרם וצאלח יחצו את גבול רצועת עזה – מצרים , יכנסו למצרים, יגיעו לגבול ישראל- מצרים, יחצו אותו וייכנסו לישראל שלא כדין, על מנת שהנאשם יבצע פיגוע בישראל. חמיס, אכרם וצאלח, היו אמורים להראות לנאשם את הדרך.**

**הנאשם והקושרים האחרים נסעו לגבול רצועת עזה-מצרים, במקום שבו הייתה רפיח-ים והמתינו ליד גדר הגבול. אכרם ניסה ליצור קשר עם איש קשר מהצד המצרי של הגבול, לצורך חציית הגבול. מאחר שלאורך הגבול הייתה נוכחות של הצבא המצרי, לא הצליחו הקושרים לעבור את הגבול, והם חזרו לביתם והנאשם החזיר את חגורת הנפץ לאמיר.**

**על פי עובדות האישום התשיעי, בתאריך 15.12.05, התקשר אל הנאשם סאלם וביקשו לבוא לביתו. בביתו של סאלם פגש הנאשם את פעיל ההתאחדות בשם עבד אל-לטיף עגל (להלן: עבד אל-לטיף).**

**סאלם אמר לנאשם כי מתוכננת פעולה נוספת לגרום למותם של ישראלים ושאל אם הנאשם מסכים לבצעה. הנאשם השיב בחיוב ובכך קשר קשר נוסף עם סאלם לבצע פיגוע התאבדות (להלן: הקשר האחרון).**

**במסגרת הקשר האחרון, הורה סאלם לנאשם לשוב לביתו ולהמתין לקריאה מעבד אל-לטיף. הנאשם עשה כדברו. ביום 18.12.05, התקשר עבד אל-לטיף לנאשם ואמר לו להגיע לביתו בג'בלייה. בביתו של עבד אל-לטיף פגש הנאשם פעילים נוספים בהתאחדות, אנואר זכות (להלן: זכות) ועומר עגל, אביו של עבד אל-לטיף (להלן: עומר).**

**עומר הביא לנאשם את חגורת הנפץ והלביש אותה עליו.**

**הנאשם וזכות יצאו ברכב הנהוג בידי הנהג פאיז, עובר לאזור בית חנון, בגבול רצועת עזה-ישראל כשהנאשם נושא עליו את חגורת הנפץ.**

**בבית חנון, המתינו לנאשם וזכות, שני פעילי ארגון נוספים, רמזי ועימאד וכן אדם נוסף (להלן: הקושרים). בכוונת הקושרים הייתה לחצות את גבול ישראל-רצועת עזה ולהיכנס לישראל שלא כדין ואז אמור היה הנאשם לפוצץ את חגורת הנפץ בתחנת אוטובוס או במקום הומה אדם, או במקום אחר באשקלון ולגרום למותם של מספר רב של ישראלים.**

**באזור הגבול המתינו הנאשם, רמזי, עימאד וזכות, לאדם מצד הישראלי בשם אבו-מחמד, שאמור לקבלם לאחר שיחצו את גבול רצועת עזה – ישראל, אולם לא נוצר קשר עימם.**

**על פי עובדות האישום העשירי, לאחר האירועים נשוא האישום התשיעי, חזרו ביום 18.12.05 הנאשם וזכות לביתו של עבד אל-לטיף.**

**הנאשם וזכות נפגשו עם אמיר ואחר כך עם סאלם שקרא למקום את רמזי, והורה לו לתאם פעם נוספת עם הישראלי את כניסת הנאשם לישראל, לצורך ביצוע הפיגוע המתוכנן הנ"ל נגד ישראלים.**

**הנאשם לבש את חגורת הנפץ ביום 19.12.05 בשעה 04:00 ויצא עם זכות ועימאד לגבול רצועת עזה- ישראל, בבית חנון כשהוא נושא עליו את חגורת הנפץ.**

**הנאשם, זכות ועימאד הגיעו לגבול ישראל-רצועת עזה, בבית חנון, ושם חתך הנאשם את גדר הגבול, חצה את הגבול ונכנס לישראל שלא כדין, כשהוא נושא עליו את חגורת הנפץ. לאחר חציית הגבול נעצר הנאשם ע"י כוחות הביטחון באזור קיבוץ ניר עם.**

הטיעונים לעונש מטעם המאשימה:

**ב"כ המאשימה טען כי המעשים המיוחסים לנאשם הינם חמורים ביותר, הנאשם שם לו למטרה לפגוע ולרצוח כמות גדולה של אזרחים ישראלים, בחר להתאבד על מנת לעשות כן, לבש על עצמו חגורות נפץ מספר פעמים ורק עקב נסיבות שאינן תלויות בו לא יצאו פיגועי ההתאבדות מן הכוח אל הפועל.**

**נחישותו של הנאשם נלמדת ממספר הפעמים בהן ניסה הנאשם להגיע אל תוך שטח מדינת ישראל כשעליו חגורת נפץ עד שלבסוף הצליח לחצות את הגבול לישראל ונתפס לפני שביצע מזימתו.**

**מעשיו של הנאשם מחייבים ענישה משמעותית ומרתיעה אשר תרחיק את הנאשם לשנים רבות ואף לצמיתות, על מנת להגן על אזרחי מדינת ישראל.**

**ב"כ המאשימה הפנה לפסיקת בתי המשפט ובתי המשפט הצבאיים.**

**בערעור צבאי איו"ש xxxx/05 גזר בית המשפט הצבאי 30 שנות מאסר על נאשם אשר התגייס לארגון טרור והוביל אחר לפיגוע ירי כנגד יהודים בחברון ומסר לו נשק ורימונים לביצוע הפיגוע אשר לבסוף לא יצא אל הפועל.**

**בערעור צבאי איו"ש xxxx/05 ו – 1709/05 נדונו שניים אשר לקחו חלק פעיל בהכנת ושילוח מפגעים עם חגורות נפץ כאשר פיגועים אלה לא בוצעו לבסוף, לעונשים של מאסר עולם.**

**פסיקה זו מתייחסת למקרה בודד המיוחס לכל אחד מן הנאשמים, בעוד לנאשם מיוחסים מספר רב של נסיונות לרצוח את אזרחי המדינה.**

**ב"כ המאשימה עתר להשית על הנאשם עשרות רבות של שנות מאסר על מנת להבטיח את שלומם של אזרחי המדינה ולהרתיע אחרים מלבצע מעשים דומים.**

הטיעונים לעונש מטעם הנאשם:

**לטענת ב"כ הנאשם, הנאשם גדל באווירה משפחתית קשה, במחנה הפליטים ג'בליה, בו נמצא מעוז הטרור בעזה. אימו נפטרה כשהיה צעיר, אימו החורגת היא אשר גידלה אותו,ואביו התעלל בו. הנאשם עזב את הבית וגדל באווירה זו של מחנה הפליטים, הצטרף קודם לחזית העממית, ואח"כ לחללי אלאקצה עת היה בן 20. ארגונים אלה נתנו לנאשם תחושת שייכות ומפעיליו של הנאשם ניצלו את תמימותו.**

**אף כי מבחינה משפטית הורשע הנאשם בניסיון לרצח, עובדתית היה עליו לעשות מהלך נוסף על מנת לבצע את המוטל עליו.**

**כך גם באישום האחרון, הנאשם נתפס עם החגורה אשר היתה מוכנה להפעלה , הוא נעצר בתא המטען של ה רכב, אך לא לחץ על תג ההפעלה.**

**במשך כמעט כשנתיים הנאשם ניסה להיכנס לישראל וכשנכנס והגיע ליעדו, אף שהיתה לו הוראה ברורה ממפעיליו להפעיל את החגורה גם על אנשים שעוצרים אותו, הוא לא עשה זאת, וברגע האמת כשהוא היה צריך להחליט להמית אנשים נמנע מעשות כן. זאת יש לזקוף לזכותו.**

**ב"כ הנאשם המציא לעיוננו פסיקה לגבי ענישה שהושתה במקרים שבהם נשאו פעילי טרור חגורות נפץ – ע' איו"ש xxx/02 שם נידון הנאשם, בערכאת הערעור, ל-7 שנות מאסר במקום 13.5 שנות מאסר. ע' איו"ש xxxx/04- נידון הנאשם ל-12 שנות מאסר. ב**[**פח 1227/02**](http://www.nevo.co.il/case/5755272) **נידון הנאשם ל-14 שנות מאסר. ע' אזח"ע 7/02- הנאשם הורשע בגין זריקת בקבוקי תבערה וניסיון לביצוע פיגוע דקירה אשר לא יצא לפועל ונידון ל-11 שנות מאסר. ערעורו נדחה. ע"פ 2454/02- הנאשם, אשר היה חייל בשירות סדיר, ירה בעוברי אורח אשר נחזו בעיניו כערבים, תוך שהוא נוסע ברכב.כתוצאה מהירי נפצעו ארבעה אנשים, אחד מהם נפצע קשה. הנאשם נידון ל- 14 שנות מאסר, ערעורו על העונש נדחה. ע"פ 1368/96- הנאשמים הורשעו בקשירת קשר לרצח וניסיון לרצח של תושב ערבי. הנאשמים נידונו ל-12 שנות מאסר וערעורם נדחה. בתפ"ח 1078/07 הורשע הנאשם בעבירות של הסתננות, חברות בארגון טרוריסטי, מתן שירות להתאחדות בלתי מותרת, עבירות נשק, אימונים צבאיים, קשירת קשר לביצוע פשע, סיוע לניסיון לרצח וניסיון לרצח, משבין היתר, קשר הנאשם קשר לחטוף חייל צה"ל, תוכנית אשר לא יצאה לפועל בשל נוכחות כוחות צה"ל, ניסה לירות טיל לעבר בסיס צה"ל אך בשל תקלה טכנית תוכניתו סוכלה וכן קשר קשר להנחת מטען חבלה על טנק של צה"ל. הנאשם נידון ל- 12 שנות מאסר.**

**הנאשם מסר כי הוא מצטער ומתנצל.**

**ביום 24.11.09 עמדנו ליתן את גזר הדין אך באי כוח הצדדים ביקשו שנימנע מהקראתו וזאת בעקבות פרפראזה שהמאשימה הודיעה כי בדעתה למסור להגנה. לאחר מספר דחיות שהתבקשו על ידי ההגנה, ביום 6.2.11 הגישו הצדדים את הפרפראזה בהסכמה. בפרפראזה נאמר** "במהלך חקירתו ציין רמזי בפני אחר שאינו איש מרות, כי פחד לבצע את הפיגוע וכי חשב לזרוק את המטען בשעה שהיה מגיע לאשקלון".

**לאחר הגשת הפרפראזה השלימו באי כוח הצדדים את טיעוניהם.**

**ב"כ המאשימה טען כי אין ליחס משקל לאמור בפרפראזה שכן אין לדעת אילו מחשבות עוברות במוחו של אדם. ב"כ המאשימה הוסיף כי הנאשם** "נתפס בגבול ומוסכם בין הצדדים כי הוא לא לחץ על מתג ההפעלה על אף שיכול היה לעשות זאת".

**ב"כ הנאשם טען בהשלמת טיעוניו כי הפרפראזה מחזקת את טענת הנאשם כי לא הפעיל את המטען כאשר נעצר, למרות שיכל לעשות כן. זאת ועוד, לטענת הסנגור, האמור בפרפראזה** "נותן לנו גם אינדיקציה על הפקפוקים שהיו בליבו של הנאשם האם לבצע את הפיגוע". **ב"כ הנאשם הוסיף כי גם אם מרשו לא היה נעצר על ידי החיילים בעת שחצה את הגבול** "אולי גם אז הנאשם היה מתחרט וחוזר בו מהעניין".

**הנאשם בישיבה האחרונה הודיע כי אין לו מה להוסיף על הדברים שאמר.**

דיון והכרעה:

**הנאשם רתם עצמו בהתמדה ומרצון לפעילות טרור חבלנית ורצחנית אשר כוונה לפגוע באזרחים תמימים אך בשל היותם אזרחי מדינת ישראל, מתוך כוונה לגרום פגיעה קשה כאמור באזרחים תמימים רק משום היותם יהודים או ישראלים.**

**הנאשם היה מעורב באורח פעיל, ובמספר מקרים, בנסיון להוציא לפועל פיגועי התאבדות אשר לא בשל ו ולא יצאו אל הפועל , ברובם לא בשל חרטה אלא בשל נסיבות שאינן תלויות בו.**

**כאמור, הנאשם הורשע בשורה ארוכה ומצמררת של מעשים חמורים אשר יש בהם, ואף נועדו, לפגוע בבטחון המדינה ותושביה. יחד עם זאת, בסופו של יום, בפועל, לא נגרמו כתוצאה ממעשי הנאשם פגיעות כשלהן בנפש או ברכוש. באישום האחרון, הנאשם, למרות הוראות משלחיו, לא הפעיל בעת מעצרו את המתג בחגורת הנפץ שהיתה צמודה לגופו.**

**על חומרתם של מעשי הנאשם אין צורך להכביר מילים. לזכותו יאמר כי למרות הוראות משלחיו לא הפעיל חגורת הנפץ כאשר נעצר, כאמור בפרפראזה. לטענת הנאשם, היה בדעתו לזרוק המטען ולא להפעילו. הנאשם הודה בעובדות שיוחסו לו בכתב האישום, הן בחקירה והן בבית המשפט, והביע חרטה בדבריו בבית המשפט.**

**כידוע, מלאכת הענישה קשה היא, ויש צורך באיזון שיקולים רבים, ביניהם, גמול, הרתעה והרחקת הנאשם מהחברה לשם הגנתה.**

**עם זאת, בעבירות חמורות כנגד ביטחון המדינה, יש לתת עדיפות לשיקולי הגמול וההרתעה וכן ההגנה על ביטחון הציבור והמדינה (ראו למשל והשוו:** [**ע"פ 742/03**](http://www.nevo.co.il/case/5722392)עפאנה נ' מ"י **(ניתן ביום 15.6.06);** [**ע"פ 10562/06**](http://www.nevo.co.il/case/5945008)שחאדה נ' מ"י **(ניתן ביום 28.11.07)).**

**לאחר איזון בין שיקולי הענישה השונים, הננו דנים את הנאשם ל- 18 שנות מאסר בפועל שמניינן מיום מעצרו, 19.12.05.**

**כמו כן, הננו מטילים על הנאשם שנתיים מאסר על תנאי והתנאי הוא כי במשך 3 שנים מיום שחרורו ממאסר לא יעבור עבירה מהעבירות בהן הורשע או כל עבירת פשע על בטחון המדינה.**

**5129371**

**54678313**

זכות ערעור תוך 45 יום מהיום. **ניתן היום, טז' אדר ב' תשע"א, 22 במרס 2011, במעמד הצדדים.** \_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_

ר. אבידע 54678313

ר. אבידע – שופטת ח. סלוטקי – שופטת מ. לוי – שופט

ימה

נוסח מסמך זה כפוף לשינויי ניסוח ועריכה

בעניין עריכה ושינויים במסמכי פסיקה, חקיקה ועוד באתר נבו – הקש כאן